Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 25-7-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΖ΄ συνεδριάσεώς του, της Τρίτης 25 Ιουλίου 2017, σε ό,τι αφορά την ψήφιση στο σύνολο της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύει».]] Έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, καταθέτει την έκθεσή της στο σχέδιο νόμου του Υπουργείου Εσωτερικών: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις». Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 24 Ιουλίου 2017 τη συζήτηση του νομοσχεδίου σε δύο συνεδριάσεις ενιαία επί της αρχής, επί των άρθρων και επί των τροπολογιών. Επί της διαδικασίας σάς κάνω την εξής πρόταση πέραν της απόφασης της Διάσκεψης των Προέδρων. Η συνεδρίαση ξεκινά με τους δύο γενικούς εισηγητές από τον ΣΥΡΙΖΑ και τη Νέα Δημοκρατία, τους έξι συναδέλφους ειδικούς αγορητές. Μετά θα δώσω τον λόγο στον κύριο Υπουργό, με τον οποίο έχω συνεννοηθεί. Θα του δώσω λίγο περισσότερο χρόνο, ώστε να είναι έτοιμος να πει, ποιες από όσες βουλευτικές τροπολογίες έχει δει κάνει δεκτές και ποιες όχι, για να είναι εις γνώσιν των συναδέλφων από την αρχή σχεδόν της συνεδρίασης. Από τις υπουργικές τροπολογίες οι έξι έχουν ενσωματωθεί, όπως ξέρετε, από χθες υπό μορφή άρθρων στην επιτροπή. Μένουν τρεις τροπολογίες. Για τις δύο θα έρθουν η κ. Φωτίου και ο κ. Φάμελλος να τις υποστηρίξουν το μεσημέρι - στις 11.00΄ με 11.30΄ η κ. Φωτίου και γύρω στις 14.00΄ ο κ. Φάμελλος - και υπάρχει μία τρίτη που είναι του κυρίου Υπουργού, ο οποίος είναι παρών και θα την υποστηρίξει ο ίδιος. Έχουμε προγραμματίσει δύο ημέρες συνεδριάσεων. Θα δούμε, βέβαια κατ' αρχάς, πόσοι συνάδελφοι θα εγγραφούν. Εάν ισχύσει αυτό που συνήθως γίνεται ότι γράφεται διπλάσιος αριθμός από όσους συναδέλφους μίλησαν στην επιτροπή, όπου μίλησαν έντεκα, νομίζω ότι σήμερα μπορούμε να κλείσουμε τη συνεδρίαση γύρω στις 22.00΄, δηλαδή σε ένα δωδεκάωρο και έχουμε και την αυριανή ημέρα, όπου επειδή είναι πάρα πολλά τα άρθρα, οι γενικοί εισηγητές, οι αγορητές, οι Κοινοβουλευτικοί Εκπρόσωποι και ο κύριος Υπουργός, βεβαίως, θα έχουν το δικαίωμα της δευτερολογίας τους. Το προτείνω, εάν θέλετε.
Θα δούμε και τη ζήτηση.
Είπα, ανάλογα με το πόσοι θα εγγραφούν. Ενδεχομένως να μη χρειαστεί. Δηλαδή εάν μπορούμε να τελειώσουμε το νομοσχέδιο στις 12 το βράδυ απόψε, μπορούμε να το κάνουμε, για να μην έχουμε αύριο. Είναι και ο Πρόεδρος της Βουλής εδώ με κοιτάει, και από ό,τι καταλαβαίνω, δεν θα έχει αντίρρηση να το κάνουμε, εάν τελειώσουμε. Εν πάση περιπτώσει ο προγραμματισμός είναι για δύο συνεδριάσεις.
Με μία ανοχή, κύριε Πρόεδρε, γιατί είναι μεγάλο σχέδιο νόμου με πολλές τροπολογίες.
Θα υπάρχει μία σχετική ανοχή στους εισηγητές και στους ειδικούς αγορητές. Μην κάνουμε, όμως, κατάχρηση. Επομένως με τη γενική εισήγηση που έκανα και με τις μικρές επιφυλάξεις όπως τις έθεσα, νομίζω, από ό,τι βλέπω, ότι ομοφώνως συμφωνεί το Σώμα και μπορούμε να προχωρήσουμε.
Κύριε Πρόεδρε, μπορώ να έχω τον λόγο;
Ναι, κύριε Γρηγοράκο.
Συγγνώμη για την παρέμβαση αλλά κατάχρηση στους χρόνους δεν κάνουν οι Βουλευτές ούτε οι εισηγητές αλλά η Κυβέρνηση.
Γιατί μου το λέτε αυτό;
Γιατί λέτε να τελειώσει στις 12 το βράδυ, δεν υπολογίζετε κανέναν, εάν έχουμε άλλες δουλειές και άλλες υποχρεώσεις. Πρέπει να περάσουν τα νομοσχέδια στη Βουλή, όπως έχετε εσείς αποφασίσει, και πρέπει εμείς να είμαστε στρατιωτάκια χωρίς λόγο και να ακούμε αυτά που λέτε.
Ποιοι έχουν αποφασίσει;
Έχει αποφασιστεί ότι θα γίνουν δύο συνεδριάσεις. Δεν μπορεί να είμαστε δώδεκα και δεκαπέντε ώρες στη Βουλή, επειδή η Κυβέρνηση αυτή την τελευταία στιγμή πριν από τις διακοπές του καλοκαιριού έχει αποφασίσει να φέρει διακόσια νομοσχέδια. Σας παρακαλώ πάρα πολύ, ως κοινοβουλευτικός άνδρας, να σεβαστείτε και τις αντοχές των Βουλευτών. Χθες ήμαστε σε έξι επιτροπές, σήμερα είμαστε σε τέσσερις επιτροπές, αύριο είμαστε σε πέντε επιτροπές και έχουμε και το Κοινοβούλιο.
Ωραία. Κατεγράφη η άποψή σας.
Αφήστε με, κύριε Πρόεδρε, να τελειώσω. Ειλικρινά, κύριε Πρόεδρε, ακούω από έναν παλιό κοινοβουλευτικό ότι η συνεδρίαση θα διαρκέσει από τις 10.00΄ έως τις 22.00΄ ή τις 12 το βράδυ Γιατί; Δεν μπορούμε να πάμε και αύριο και μεθαύριο; Και τα Σαββατοκύριακα να πάμε, αν χρειάζεται, εφόσον έτσι λειτουργεί η Βουλή και όχι όπως παλιά. Σας παρακαλώ πάρα πολύ να ακούσετε και λίγο την Αντιπολίτευση.
Τελειώσατε;
Τελείωσα, κύριε Πρόεδρε.
Κατ' αρχάς πρέπει να σας πω ότι το κόμμα σας έχει εκπρόσωπο στη Διάσκεψη των Προέδρων και δεν διαφώνησε και από τη στιγμή που ο εκπρόσωπος του κόμματός σας συμφώνησε με ό,τι είπα μέχρι στιγμής, κατεγράφη η διαμαρτυρία σας, αλλά απλώς θέλω να το πω. Δεύτερον, όπως γνωρίζετε πολύ καλά, το μόνο Σώμα που έχει δικαίωμα να ανατρέψει μία απόφαση της Διάσκεψης των Προέδρων είναι η Ολομέλεια. Όταν έρθει, λοιπόν, εκείνη η ώρα, εάν η Ολομέλεια θέλει να συνεχίσουμε και αύριο, θα συνεχίσουμε και αύριο. Η απόφαση υπάρχει. Αν η Ολομέλεια θέλει, γιατί σε μία ώρα μπορεί να λήξει η συζήτηση του νομοσχεδίου και να είναι ελεύθερη η μέρα αύριο, θα γίνει αυτό που θέλει η Ολομέλεια. Απορώ πώς μου το είπατε αυτό, γιατί είμαστε περίπου συνομήλικοι σε ό,τι αφορά την παρουσία μας εδώ και γενικότερα. Κατεγράφη πάντως η διαμαρτυρία. Ξεκινάμε με τον γενικό εισηγητή του ΣΥΡΙΖΑ κ. Αναστάσιο Πρατσόλη. Κύριε συνάδελφε, έχετε τον λόγο. Να ανοίξει, παρακαλώ, και η ηλεκτρονική εγγραφή.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, το υπαρξιακό αίτημα της τοπικής αυτοδιοίκησης ήταν και παραμένει ακριβώς η εξασφάλιση του αυτοδιοίκητου. Λέω ότι παραμένει γιατί παρά τους κατά καιρούς μεγαλεπήβολους σχεδιασμούς και εξαγγελίες, ουδέποτε πήρε σάρκα και οστά στη χώρα μας. Κραυγαλέα απόδειξη η μεταφορά αρμοδιοτήτων χωρίς όμως την αντίστοιχη μεταφορά πόρων και εργαλείων ώστε να μπορεί να λειτουργήσει. Ως παλιός αλλά και εν ενεργεία αυτοδιοικητικός έχω βιώσει την αναμφίβολη γοητεία της τοπικής αυτοδιοίκησης και ειδικά του πρώτου βαθμού, καθώς είναι άμεσα συνδεδεμένη με την καθημερινότητα και τα χειροπιαστά πράγματα που μπορούν να γίνουν, σε αντιδιαστολή με την κεντρική εξουσία που στερείται του πλεονεκτήματος της εγγύτητας, είναι πολυδαίδαλη και πολλές φορές πνιγμένη στην πολυνομία και τις αντιφάσεις. Από την άλλη πλευρά είναι ακόμα πιο κραυγαλέες οι συνέπειες των δυσλειτουργιών, της έλλειψης πόρων και της ανεπάρκειας του θεσμικού πλαισίου να στηρίξει όσο χρειάζεται αυτόν τον σπουδαίο θεσμό. Η θεμελιώδης αντίφαση στον πυρήνα της λειτουργίας της τοπικής αυτοδιοίκησης πηγάζει, κατά τη γνώμη μου, από την απόσταση μεταξύ εξαγγελιών και πραγματικών προθέσεων όλων των προηγούμενων κυβερνήσεων. Αν και μιλούσαν για δημοκρατικούς θεσμούς, στο βάθος του μυαλού τους είχαν πάντα το πελατειακό κράτος και το ρουσφέτι. Η μοναδική ίσως καινοτομία που άντεξε στον χρόνο και θα πρέπει να τη μνημονεύσουμε, είναι η δημιουργία των ΚΕΠ. Σήμερα καλούμαστε να λύσουμε τον γόρδιο δεσμό χρόνιων δυσαρμονιών, στρεβλώσεων και παθογενειών. Στρατηγικός στόχος της Κυβέρνησής μας είναι η αντικατάσταση συνολικά του ν.3852, γνωστού ως «ΚΑΛΛΙΚΡΑΤΗΣ», από ένα άλλο περισσότερο σύγχρονο, λειτουργικό και, κυρίως, δημοκρατικό πλαίσιο καθώς η αρχιτεκτονική, η οργανωτική δομή, η φιλοσοφία του, αν θέλετε, αποδείχθηκε στην πράξη ότι δεν εξυπηρετούν αποτελεσματικά τις ανάγκες, για τις οποίες οικοδομήθηκε το συγκεκριμένο σύστημα. Η αντικατάσταση του χρεοκοπημένου «ΚΑΛΛΙΚΡΑΤΗ» θα γίνει σε επόμενο στάδιο και θα πληρούνται όλες οι αναγκαίες και ικανές συνθήκες για ένα τέτοιας εμβέλειας εγχείρημα, όπως ο συνολικός σχεδιασμός, η εσωτερική συνοχή, η στόχευση, η κωδικοποίηση και κυρίως η δημοκρατική λειτουργία και η διαφάνεια στη λήψη των αποφάσεων. Στην παρούσα φάση επιχειρείται μια κατ' αρχήν ρύθμιση σημαντικών θεμάτων λειτουργίας και οργάνωσης των ΟΤΑ και Α΄ και Β΄ βαθμού, που επρόκειτο, βέβαια, να λυθούν με προεδρικά διατάγματα, όπως προέβλεπε ο ν.3852, αλλά ουδέποτε συνέβη αυτό. Πρόκειται για χρόνια αιτήματα των φορέων της τοπικής αυτοδιοίκησης τα οποία, επιτέλους, εισακούστηκαν. Ο διάλογος μαζί τους υπήρξε μακροχρόνιος και επίμονος. Αυτό αποδείχθηκε, άλλωστε, στην πρόσφατη ακρόαση των φορέων, καθώς το νομοσχέδιο χαρακτηρίστηκε από όλους τους φορείς θετικό, πολύ θετικό, ικανοποιητικό ότι καλύπτει το 100% των προτάσεών τους, σημαντική παρέμβαση, όπως ακριβώς δήλωσαν και οι ίδιοι. Αυτός είναι ο λόγος που το σχέδιο νόμου απέκτησε τον δικό του ούριο άνεμο. Τον έδωσαν οι φορείς, ενώ κάποιοι επεδίωκαν και εκλιπαρούσαν μάλιστα για τον μη ούριο άνεμο. Πρέπει, όμως, να επισημάνω ότι κατά τη κοινοβουλευτική διαδικασία των επιτροπών, αναπτύχθηκε ένας γόνιμος και ουσιαστικός διάλογος, παρά τις κορώνες που ακούστηκαν για ρουσφετολογικές διατάξεις, πελατειακό, ευνοιοκρατία και άλλα τέτοια λεκτικά πυροτεχνήματα κι όλα αυτά από τους εκπροσώπους των δύο κομμάτων που κυβέρνησαν τη χώρα όλα τα προηγούμενα χρόνια και εισήγαγαν αυτές τις έννοιες στην πολιτική ζωή της χώρας κι όχι μόνο αυτό αλλά στήριζαν και στηρίχθηκαν πολιτικά σε αυτό το πελατειακό κράτος. Αποδείχθηκε, άλλωστε, κατά τη συζήτηση στις συνεδριάσεις της επιτροπής, από τις τοποθετήσεις των εισηγητών των δύο κομμάτων που δεν ασχολήθηκαν με το περιεχόμενο του νομοσχεδίου, αλλά περιορίστηκαν σε γενικόλογους αφορισμούς περί αποσπασματικότητας των διατάξεων, επιδεικνύοντας έλλειψη γνώσης, αλλά και την ταξική τους αδυναμία να δεχθούν λύσεις σε προβλήματα που ταλανίζουν εδώ και χρόνια τόσο τους εργαζόμενους όσο και τους αιρετούς των ΟΤΑ και, στο τέλος, τους πολίτες. Μάλιστα το χαρακτηρίζουν και ως ρουσφετολογικό. Την απάντηση, βέβαια, δεν την δίνουμε εμείς. Την έδωσαν οι φορείς που είπαν: «Όχι δεν είναι ρουσφέτια. Ήταν ελλείψεις, παθογένειες και αιτήματα των δικών μας διαχρονικών αγώνων». Γι' αυτό, κύριοι της Αντιπολίτευσης, η τυφλή άρνηση κάθε πρωτοβουλίας ακόμη και αν αυτή προέρχεται, όπως αποδείχθηκε, από τους φορείς του βασικού πυλώνα της δημοκρατίας μας, την τοπική αυτοδιοίκηση, καθιστά επιτακτική την ανάγκη, επιτέλους, το κόμμα της Αξιωματικής Αντιπολίτευσης να αποκτήσει ένα δικό του αξιόπιστο αφήγημα. Γιατί σήμερα το αφήγημα που έχει της τυφλής πόλωσης, δεν είναι πρόταση διεξόδου αλλά πρόταση απελπισίας. Ο δεύτερος πυλώνας της κριτικής που άσκησε η Αντιπολίτευση, είναι ότι αυτό το νομοσχέδιο δεν αποτελεί μεταρρυθμιστική τομή. Μόνο που κάτι τέτοιο δεν το ισχυριστήκαμε ποτέ. Αυτό σημαίνει ότι δεν διαθέτει άρωμα μεταρρυθμιστικό; Πιστεύω πως είναι λανθασμένη αυτή η ισοπεδωτική αντίληψη. Το Μητρώο Πολιτών αποτελεί μια καινοτόμα εφαρμογή και έρχεται να συνδυάσει δύο βάσεις δεδομένων του ληξιαρχείου και του δημοτολογίου. Επίσης οι διατάξεις για τις ΔΕΥΑ που είναι η ναυαρχίδα των δημοτικών επιχειρήσεων, κινούνται στη λογική της ενσάρκωσης ενός νέου ρόλου, που θα τους επιτρέπει τη χρησιμοποίηση των νέων επενδυτικών εργαλείων, αλλά και μια πιο ευέλικτη και δημοκρατική διοίκηση. Το σημερινό νομοσχέδιο αποτελείται από εκατόν σαράντα άρθρα διαρθρωμένο σε τέσσερα μέρη και απαρτίζεται από διατάξεις, με τις οποίες επιδιώκεται να διευκολυνθεί η λειτουργία των οργανισμών τοπικής αυτοδιοίκησης α΄ και β΄ βαθμού και να διευρυνθεί το δίχτυ προστασίας για τους εργαζομένους των ΟΤΑ, καθώς τριάντα και πλέον άρθρα του ρυθμίζουν αποκλειστικά και μόνο ζητήματα που τους αφορούν και τους αποδεσμεύουν από την ομηρία, στην οποία τους έχουν εγκλωβίσει οι προηγούμενες κυβερνήσεις. Ιδιαίτερη σημασία έχει η παρέμβαση για τον εκσυγχρονισμό της λειτουργίας των δημοτικών επιχειρήσεων ύδρευσης και αποχέτευσης, αλλά και η δυνατότητα χρήσης νέων επενδυτικών εργαλείων που αποτυπώνεται στο πρώτο μέρος του. Ρυθμίζονται θέματα σχετικά με τη σύνθεση και τον τρόπο ορισμού του διοικητικού συμβουλίου των ΔΕΥΑ, ώστε να γίνει αντιπροσωπευτικότερη η συμμετοχή εκπροσώπων από τη μειοψηφία του δημοτικού συμβουλίου, των εκπροσώπων των εργαζομένων ή ενός περιβαλλοντικού και κοινωνικού φορέα. Δίνεται η δυνατότητα, να αναστέλλουν την είσπραξη του τέλους σε ποσοστό 80% επί της αξίας του καταναλισκόμενου ύδατος, που σαν σκοπό είχε τη μελέτη, κατασκευή ή και επέκταση έργων ύδρευσης και αποχέτευσης. Εφόσον, όμως, δεν υπάρχει ανάγκη, δίνεται η δυνατότητα να μειωθεί ή και να μηδενιστεί. Ακόμα - και είναι σημαντικό αυτό - θεωρούνται νόμιμες οι αποφάσεις των διοικητικών συμβουλίων των ΔΕΥΑ, που δεν προχώρησαν στην είσπραξη αυτού του τέλους. Παρέχεται η δυνατότητα στο διοικητικό συμβούλιο της επιχείρησης, να θεσπίζει ειδικό τιμολόγιο για ευπαθείς ομάδες των καταναλωτών σύμφωνα με τα ισχύοντα αντικειμενικά κριτήρια, ενώ εναρμονίζεται η διαμόρφωση της τιμολογιακής πολιτικής των ΔΕΥΑ με τη θεσμοθετημένη αρχή της ανάκτησης του κόστους του νερού. Ευρωπαϊκή οδηγία 2000/60. Παρέχεται η δυνατότητα εξόφλησης ληξιπρόθεσμων οφειλών των ΔΕΥΑ προς τους δήμους σε δόσεις, οι οποίες μπορούν να φτάσουν ακόμη και σε δέκα έτη απαλλαγμένες από προσαυξήσεις και πρόστιμα. Στο δεύτερο μέρος επιχειρείται η αντιμετώπιση μιας σειράς ζητημάτων, που οι ίδιοι οι θεσμικοί εκπρόσωποι της τοπικής αυτοδιοίκησης αλλά και οι φορείς εκπροσώπησης των εργαζομένων της έχουν αναδείξει και προτείνουν διαχρονικά για την καλύτερη λειτουργία των υπηρεσιών των οργανισμών τοπικής αυτοδιοίκησης και του υπάρχοντος νομικού πλαισίου. Ρυθμίζονται θέματα σχετικά με τη λύση επιχειρήσεων των ΟΤΑ και αντιμετωπίζονται σοβαρές εκκρεμότητες, που δημιουργούνται σε σχέση με την περιουσία και το προσωπικό τέτοιων επιχειρήσεων. Επίσης αντιμετωπίζονται ζητήματα, που αφορούν στην αντιμισθία αντιδημάρχων και αποζημιώσεις δημοτικών συμβούλων, στην παροχή μέσων ατομικής προστασίας και μέτρα για την υγεία και την ασφάλεια των εργαζομένων στους ΟΤΑ. Προβλέπονται δε και κυρώσεις σε δημοτικές αρχές και νομικά πρόσωπα που δεν τηρούν τη νομοθεσία για την ασφάλεια και υγιεινή στους χώρους εργασίας. Διευρύνονται οι δικαιούχοι, μόνιμοι και συμβασιούχοι, του επιδόματος επικίνδυνης και ανθυγιεινής εργασίας. Καθίστανται αφορολόγητα και ακατάσχετα τα βοηθήματα που χορηγούν οι δήμοι σε οικονομικά αδύναμους πολίτες ή πολύτεκνους σε περίπτωση εκτάκτου ανάγκης. Θεσπίζεται η παροχή κινήτρων σε εργαζόμενους παραμεθόριων και νησιωτικών περιοχών. Θεσπίζεται πρόβλεψη για ευνοϊκές ρυθμίσεις οφειλών έως εκατό δόσεις στους δήμους - όπως πρόστιμα, κλήσεις, τέλη και εισφορές - με απαλλαγή προσαυξήσεων και τόκων. Δίνεται ακόμα η δυνατότητα σε ιδιώτες, να ιδρύουν και να λειτουργούν κέντρα αποτέφρωσης νεκρών. Στο τρίτο μέρος του παρόντος σχεδίου νόμου υπάρχουν ρυθμίσεις, οι οποίες επιφέρουν σημαντικές αλλαγές στο θεσμικό πλαίσιο λειτουργίας των ευρωπαϊκών ομίλων εδαφικής συνεργασίας, ΕΟΕΣ, ώστε αυτό να προσαρμοστεί στα όσα ορίζονται στον κανονισμό 1302/2013 του Ευρωπαϊκού Κοινοβουλίου και του Συμβουλίου της 17ης Δεκέμβρη του 2013. Με τις προβλεπόμενες διατάξεις επιχειρείται η επικαιροποίηση των όσων προβλέπει η θεσμική αρχιτεκτονική της πολιτικής συνοχής της Ευρωπαϊκής Ένωσης της Προγραμματικής Περιόδου 2014-2020 για τους ΕΟΕΣ, αλλά και ο εμπλουτισμός της κείμενης νομοθεσίας με διατάξεις που παρέχουν τα μέσα και τη δυνατότητα σε αυτούς τους ομίλους που έχουν την έδρα τους στη χώρα μας, να ανταποκριθούν στον προβλεπόμενο από την ενωσιακή νομοθεσία αναπτυξιακό ρόλο τους. Αξίζει να σημειωθεί ότι η χώρα μας βρίσκεται μεταξύ των ελαχίστων κρατών - μελών, που θεσμικά τολμούν να εντάξουν ένα νέο εργαλείο στην αναπτυξιακή στρατηγική τους. Στο τέταρτο και τελευταίο μέρος του νομοσχεδίου και στο πρώτο του κεφάλαιο προβλέπεται η δημιουργία πληροφοριακού συστήματος με την ονομασία «Μητρώο Πολιτών». Πρόκειται για μια εκσυγχρονιστική τομή, που συνδυάζει τις βάσεις δεδομένων του ληξιαρχείου και του δημοτολογίου και θα αντικαταστήσει τα απαρχαιωμένα χειρόγραφα συστήματα. Θα επιτρέπει μια ευέλικτη διαχείριση και ουσιαστική μείωση της γραφειοκρατίας με στόχο τη διευκόλυνση των συναλλαγών των πολιτών με τους δήμους. Στο δεύτερο κεφάλαιο προβλέπεται μεταξύ άλλων η σύσταση Ειδικής Γραμματείας Ιθαγένειας, υπαγόμενη απευθείας στον Υπουργό Εσωτερικών, όπως είχε εξαγγελθεί κατά την πρόσφατη επίσκεψη του Πρωθυπουργού στο Υπουργείο Εσωτερικών. Συναδέλφισσες και συνάδελφοι, συζητάμε σήμερα το νομοσχέδιο «σκούπα», που καθαρίζει τις παθογένειες των ΟΤΑ, για να δανειστώ τον τίτλο κάποιας εφημερίδας. Πώς, όμως, έχουν προκύψει αυτές οι παθογένειες; Η απάντηση βρίσκεται στο ότι αυτό το πελατειακό κράτος, που στήθηκε τις περασμένες δεκαετίες, δεν είχε ούτε την πολιτική βούληση αλλά ούτε και την ιδεολογική θέση, να λύσει τέτοιου είδους προβλήματα, γιατί, ακριβώς, όταν οι πολίτες παύουν να είναι ενεργοί και ισότιμοι, αλλά το σύστημα τους θέλει πολίτες - πελάτες - ψηφοφόρους για να τους κρατάει ομήρους, τότε δημιουργεί πλαίσιο με νομικές ασάφειες και παραβλέψεις. Για μας, για την Κυβέρνηση ΣΥΡΙΖΑ - ΑΝΕΛ, που θέλουμε τους πολίτες ενεργούς και ισότιμους, η επίλυση αυτών των χρόνιων προβλημάτων αποτελεί πρώτιστο μέλημα αλλά και καθήκον. Ειδικά τώρα μετά το επιτυχές κλείσιμο της δεύτερης αξιολόγησης, τη σταδιακή αλλά σημαντική βελτίωση όλων των δεικτών της οικονομίας και τη μείωση της ανεργίας, οφείλουμε - και αυτό θα κάνουμε με όλες μας τις δυνάμεις - να δώσουμε ανάσες στην καθημερινότητα των πολιτών, σε αυτούς που σήκωσαν και σηκώνουν το βάρος της κρίσης όλα αυτά τα χρόνια. Δίνουμε τη μάχη σε όλα τα επίπεδα για να βγάλουμε τη χώρα από τον βάλτο της κρίσης, όπου την οδήγησαν οι πολιτικές που εφαρμόστηκαν μέχρι το 2015 κόντρα σε όλα τα καταστροφολογικά αφηγήματα της Νέας Δημοκρατίας. Αρχικά είχαμε το αφήγημα ότι η χώρα οδηγείται στην καταστροφή, κλείσει δεν κλείσει η αξιολόγηση. Τώρα έκλεισε και όχι μόνο δεν καταστραφήκαμε, όπως είπα προηγουμένως αλλά οι δείκτες της οικονομίας βελτιώνονται και η ανεργία μειώνεται. Έχουμε μπει ήδη σε αναπτυξιακή τροχιά και οι επενδύσεις άρχισαν να εμφανίζονται. Εν τω μεταξύ ήδη η χώρα εχθές βγήκε στις αγορές με αρκετά ικανοποιητικά αποτελέσματα, δεδομένων των συνθηκών που υπάρχουν σήμερα. Όμως αφού και αυτό το σενάριο δεν σας βγήκε, άρχισε το άλλο αφήγημα περί κατάλυσης των θεσμών και του κράτους δικαίου, αλλά και το φοβερό που ακούγεται για κατάργηση της ελευθερίας του Τύπου. Πραγματικά εδώ ταιριάζει το «αιδώς Αργείοι», γιατί δεν υπήρχε ποτέ στην πολιτική ιστορία του τόπου κυβέρνηση, που να έχει απέναντί της έναν τόσο έντονο και πολωτικό αντικυβερνητικό Τύπο. Θα έλεγα, μάλιστα, όχι μόνο στην πολιτική ιστορία του τόπου αλλά και σε πανευρωπαϊκό επίπεδο. Όμως εμείς προχωράμε με σταθερά βήματα και με πολλή δουλειά, με όπλο μας τη θέλησή μας να αλλάξουμε τη θλιβερή πραγματικότητα των μνημονίων, στην οποία εσείς μας οδηγήσατε με την πολιτική σας και με εφόδιά μας την ιδεολογία μας και τις διαχρονικές αξίες της Αριστεράς, αλλά και τη δύναμη που μας έδωσε ο λαός και θα μας τη δώσει ξανά. Να είστε σίγουροι ότι παρά τις δυσκολίες - να το θυμάστε αυτό - θα καταφέρουμε να βγάλουμε τη χώρα από τη σκοτεινιά της επιτροπείας στο ξέφωτο της ανάπτυξης. Σας ευχαριστώ πολύ.
Ευχαριστούμε πολύ. Τον λόγο έχει ο εισηγητής της Νέας Δημοκρατίας κ. Μάκης Βορίδης.
Κύριε Πρόεδρε, θα ήθελα τον λόγο, σας παρακαλώ.
Τι θέλετε; Έχει αρχίσει η συζήτηση τώρα. Για ποιο θέμα, κύριε Κεγκέρογλου;
Για προσωπικό ζήτημα, κύριε Πρόεδρε.
Δεν υπάρχει προσωπικό. Δεν ακούστηκε το όνομά σας.
Α, δεν ακούστηκε!
Όχι.
Μόνο που με προσβάλατε, κύριε Πρόεδρε.
Δεν ακούστηκε το όνομά σας.
Θα τεκμηριώσω το προσωπικό…
Ξέρετε ότι όταν έχουν αρχίσει οι αγορεύσεις και δεν έχει ακουστεί το όνομά σας. Διακοπή για τέτοια διαδικασία…
Δεν ακούστηκε το όνομά μου;
Όχι.
Είστε σίγουρος;
Απολύτως.
Εγώ δεν είμαι βουβός, κύριε Πρόεδρε, ούτε απών και άκουσα πάρα πολύ καλά τι είπατε.
Κύριε Κεγκέρογλου, όπως ξέρετε πολύ καλά…
Αν θέλετε, μου δίνετε τον λόγο, κύριε Πρόεδρε.
Τώρα το βάλατε σωστά. Με το «αν θέλω», εννοείτε κατά παράβαση του Κανονισμού. Ως παλαιός συνάδελφος, λοιπόν, ορίστε, έχετε τον λόγο για ένα λεπτό.
Κύριε Πρόεδρε, θα ήθελα να διορθώσετε. Σας θεωρώ δικαιολογημένο, γιατί δεν ήσασταν στη συνεδρίαση της Διάσκεψης των Προέδρων…
Για ποιο πράγμα;
…στην οποία διαφώνησα - ίσως ο μόνος από τα μέλη της Διάσκεψης - με τον προγραμματισμό που εισηγήθηκε ο Πρόεδρος λόγω της σύμπτυξης που έγινε, της συμπίεσης και λόγω της κατάργησης του κοινοβουλευτικού ελέγχου. Θα ήθελα, παρακαλώ, να το διορθώσετε. Ευχαριστώ πάρα πολύ.
Κατ' αρχάς δεν μιλήσαμε για τον συνολικό προγραμματισμό. Μιλήσαμε για το σημερινό νομοσχέδιο και, δεύτερον, δεν ακούσατε από το στόμα μου τη λέξη «ομόφωνα».
Δεν είπατε ότι ο εκπρόσωπός μας δεν διαφώνησε στη Διάσκεψη των Προέδρων; Γιατί δεν ζητάτε συγγνώμη;
Αφού, λοιπόν, παρακολουθούσατε από την τηλεόραση, τη λέξη «ομόφωνα» δεν την ακούσατε. Δεν μιλούσαμε, μάλιστα, για τον συνολικό προγραμματισμό. Μιλούσαμε για το νομοσχέδιο το σημερινό. Εγώ γι' αυτό τοποθετήθηκα.
Χάθηκε η ντομπροσύνη σας!
Για το σημερινό νομοσχέδιο μιλήσαμε. Τώρα αν θέλετε να δημιουργείτε εντυπώσεις, είναι δικό σας θέμα. Ορίστε, κύριε Βορίδη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, δεν ξέρω πώς ένα τέτοιο νομοσχέδιο, ενέπνευσε επικολυρικές τοποθετήσεις σοσιαλιστικού ρεαλισμού στον κύριο συνάδελφο, καθώς φαντασιώθηκε την επέλαση του ΣΥΡΙΖΑ το επόμενο χρονικό διάστημα. Τώρα από τις διατάξεις αυτές πώς καταλήξατε στην επέλαση του ΣΥΡΙΖΑ, είναι ένα ερωτηματικό. Για να δούμε λίγο, τι είναι αυτές οι συγκεκριμένες διατάξεις και τι είναι αυτό το νομοσχέδιο. Κυρίες και κύριοι συνάδελφοι, εδώ συνομολογείται στην Αίθουσα ότι αυτό είναι ένα νομοσχέδιο ερανιστικό, είναι ένα νομοσχέδιο, το οποίο δεν έχει στην πραγματικότητα αρχή. Πρόκειται για ένα μάζεμα διατάξεων, που κάνουν διάφορες τακτοποιήσεις και ρυθμίσεις που ήταν εκκρεμότητες για μεγάλο χρονικό διάστημα. Βεβαίως δεν συμβαίνει τίποτα από όλα όσα περιεγράφησαν από τον αξιότιμο κύριο συνάδελφο, τον προλαλήσαντα. Αναζητώντας το αν υπάρχει κάτι χαρακτηριστικό για να συζητήσουμε για την αρχή αυτού του νομοσχεδίου, και επειδή εσχάτως κυκλοφορεί αυτό το επιχείρημα της επιστροφής στην κανονικότητα, επιτρέψτε μου μια μικρή αναφορά. Πανηγυρίζει η Κυβέρνηση για την περίφημη έξοδο στις αγορές. Δηλαδή πανηγυρίζει για ποιο πράγμα; Πανηγυρίζει γιατί τον Ιούλιο του 2017, βρισκόμαστε εκεί ακριβώς - και λίγο χειρότερα από πλευράς spreads, από πλευράς διαφορικών επιτοκίων - που βρισκόμασταν τον Απρίλιο του 2014. Πανηγυρίζετε για τρία χαμένα χρόνια. Πανηγυρίζετε για ένα κόστος 14,5 δισεκατομμυρίων εξαιτίας αυτών των τριών ετών. Γι' αυτό πανηγυρίζετε. Βέβαια, πράγματι, με μια έννοια φαίνεται με το συγκεκριμένο νομοσχέδιο το πώς αντιλαμβάνεται η Κυβέρνηση την επιστροφή στην κανονικότητα. Επιστροφή στην κανονικότητα είναι η επιστροφή στις ανορθόλογες προσλήψεις. Είναι η διατήρηση, η επιδείνωση της σκληρής φορολογίας, προκειμένου να ακολουθούνται ανορθόλογες επιδοματικές πολιτικές και χαριστικές διατάξεις σε αυτούς που αποτελούν την εκλογική πελατεία και αναφορά του κυβερνώντος κόμματος. Αυτή είναι η επιστροφή στην κανονικότητα. Η επιστροφή, λοιπόν, στις χειρότερες πρακτικές οι οποίες, πράγματι, ευθύνονται σε μεγάλο βαθμό για την πτώχευση της χώρας. Για αυτό μιλάμε τώρα. Σε αυτή την κανονικότητα αναφερόμαστε. Επειδή μπορεί να ακούσω από τον κύριο Υπουργό ότι αυτό είναι μια αυστηρή κριτική και, ενδεχομένως, αβάσιμη, θα γίνω συγκεκριμένος. Δεν μπορώ, λοιπόν όπως είπα, να μιλήσω για το σύνολο του νομοσχέδιο, για την αρχή του, γιατί δεν υπάρχει τέτοια αρχή. Υπάρχουν, όμως, εμβληματικές διατάξεις. Υπάρχουν εμβληματικές διατάξεις που δίνουν τον τόνο. Τι γίνεται λοιπόν. Άρθρο 15. Τι κάνει το άρθρο 15, κυρίες και κύριοι συνάδελφοι. Έχουμε περιπτώσεις λύσεως κοινωφελών επιχειρήσεων ΔΕΥΑ. Επίσης ανάλογες ρυθμίσεις ισχύουν για τις περιπτώσεις λύσεως ή καταργήσεως ή εκκαθαρίσεως αναπτυξιακών επιχειρήσεων των δήμων και τι γίνεται σε αυτές τις περιπτώσεις; Σε αυτές τις περιπτώσεις - ακούστε τη διατύπωση - λέει ότι ανεξαρτήτου του τρόπου προσλήψεως, το προσωπικό που βρισκόταν σε αυτές μεταφέρεται όχι σε οργανικές - προκειμένου να εντάσσονται μέσα σε ένα σύνολο ενδεχομένως, που υπάρχει απαίτηση για την παροχής της εργασίας τους - αλλά σε προσωποπαγείς θέσεις, οι οποίες θα καταργηθούν με τη συνταξιοδότησή τους, άρα εκτός του οργανογράμματος του δήμου. Με ποια προϋπόθεση, κυρίες και κύριοι συνάδελφοι; Το να παρείχαν πραγματική εργασία 30-5-2011. Δηλαδή πάμε έξι χρόνια πίσω. Έχει λυθεί μια εταιρεία. Δεν υπάρχει εκείνη τη χρονική στιγμή. Από εκείνη τη χρονική στιγμή μέχρι τώρα, ενδεχομένως, δεν έχει διευθετηθεί τίποτα σχετικά με το προσωπικό και ερχόμαστε να φτιάξουμε προσωποπαγείς θέσεις, για να τακτοποιηθούν οι συγκεκριμένοι. Άκουσα ότι αποτελεί ικανοποίηση αιτήματος των φορέων. Δεν θα αποτελούσε; Τι να θέλουν οι εργαζόμενοι; Να μην τακτοποιηθούν; Προφανώς οι εργαζόμενοι θέλουν να προσληφθούν. Και η δική μας η παρέμβαση δεν αντιδικεί με τους εργαζόμενους. Το ερώτημα εδώ είναι το εξής. Ο κάθε φορέας εκφράζει το δημόσιο συμφέρον, εκφράζει τις ανάγκες απασχόλησης του δήμου, εκφράζει τις ανάγκες που έχει η κάθε δημοτική αρχή ή αυτό είναι απλώς μία ανορθόλογη διευθέτηση; Είναι μία ανορθόλογη διευθέτηση. Είναι μία ανορθόλογη πρόσληψη. Είναι μία πρόσληψη, που δεν κοιτάει τις αναγκαιότητες των ΟΤΑ, κοιτάει μόνο τη συγκεκριμένη διευθέτηση. Το ίδιο γίνεται, επίσης, με το άρθρο 18. Ξεπάγωμα των προσλήψεων. Είχαμε παγώσει τις προσλήψεις στους δημοτικούς ραδιοφωνικούς σταθμούς. Ξεπαγώνουν. Ρωτάω, κυρίες και κύριοι συνάδελφοι. Σήμερα αυτό που έχουν ανάγκη οι ΟΤΑ και οι δημότες είναι προσλήψεις στους δημοτικούς ραδιοφωνικούς σταθμούς; Αυτό χρειάζονται, αυτό είναι απαραίτητο, αυτό είναι σήμερα η απαίτηση; Εσείς, κυρίες και κύριοι συνάδελφοι, ψηφίσατε πριν από ένα μήνα, να φορολογηθούν οι άνθρωποι με μηνιαίο εισόδημα των 600 ευρώ. Θα βάλετε φόρο από τα έξι κατοστάρικα. Αυτό ψηφίσατε. Ψηφίσατε την περικοπή των συντάξεων των 900 ευρώ και 1000 ευρώ, πριν από ένα μήνα το κάνατε αυτό και προσέρχεστε σε αυτούς τους ανθρώπους, που τους επιβάλατε αυτές τις περικοπές, που επιβάλατε αυτή τη φορολογία, να τους πείτε: «Εσείς θα το πάθετε αυτό, γιατί το ψηφίσαμε, αλλά εμείς θα κάνουμε τις προσλήψεις από το 2011. Εμάς δεν μας ενδιαφέρει, αν αυτοί οι συγκεκριμένοι χρειάζονται, για να παρέχουν υπηρεσίες στους δημότες, μας ενδιαφέρει η ικανοποίηση των αιτημάτων των φορέων». Τα ίδια γίνονται, ίσως και συγκλονιστικότερα στα άρθρα 80 και 81. Ακούστε. ΑΣΕΠ μάλιστα. Διαγωνισμός ναι. Και; Μία απόφαση κατανομής. Έχει ένα νομικό ζήτημα, διευκρινίζεται στην έκθεση, με ποιον τρόπο γίνεται αυτή η κατανομή. Ίσως εδώ θέλει να διευκρινίσετε κάτι αλλά αυτό είναι δευτερεύον. Έχουν καταργηθεί πλέον ή λυθεί τα νομικά πρόσωπα για τα οποία είχε γίνει αυτή η κατανομή. Δεν υπάρχουν αυτά τα νομικά πρόσωπα. Τι λέει, κυρίες και κύριοι συνάδελφοι, ο νόμος για το ΑΣΕΠ; Μία προκήρυξη για πόσο χρονικό διάστημα ισχύει; Δύο χρόνια. Είναι λογικό αυτό; Φυσικά γιατί συνδέεται με τον προγραμματισμό της διοικήσεως. Λέει η διοίκηση: «Αυτούς χρειάζομαι». Γίνεται ο διαγωνισμός. Μέσα στα δύο αυτά χρόνια πρέπει να γίνει η κατανομή. Εάν δεν γίνει η κατανομή, δεν μπορεί να ισχύει αυτός ο διαγωνισμός; Γιατί; Γιατί έχουν αλλάξει οι ανάγκες της διοικήσεως. Λογικό; Πολύ. Τι κάνει εδώ το νομοσχέδιο; Από 1-1-2009 είναι οι διαγωνισμοί. Από το 2009! Μιλάμε για κατανομές του 2009. Πού; Σε προσωποπαγείς φυσικά όχι μέσα στο οργανόγραμμα. Κατασκευή θέσεων για να πάνε αυτοί οι άνθρωποι. Άρα, λοιπόν, ερώτημα. Η κατηγορία που σας απευθύνουμε ότι αυτές είναι αχρείαστες προσλήψεις, οι οποίες έχουν ρουσφετολογικό χαρακτήρα - όχι ρουσφετολογικό, μην παρεξηγηθώ υπό την έννοια ότι εσείς τους βάλατε κ.λπ., όχι αυτό… [[Θόρυβος από την πτέρυγα του ΣΥΡΙΖΑ]] Μα δεν λέμε αυτό. Ούτε το είπαμε ποτέ αυτό. Μη μας αποδίδετε. Εγώ ξέρετε ότι είμαι ακριβής σε αυτά που λέω. Είμαι ακριβής! Είναι ρουσφετολογικό, υπό την έννοια ότι έρχεστε και κλείνετε το μάτι σε αυτή τη συγκεκριμένη ομάδα και ικανοποιείτε εσείς αυτό το συγκεκριμένο αίτημα των συγκεκριμένων ανθρώπων, ενώ αυτό δεν πατάει και δεν έχει λογική, δεν εξυπηρετεί το δημόσιο συμφέρον, δεν εξυπηρετεί το συμφέρον του δημότη. Με αυτή την έννοια ρουσφετολογικό και πράγματι είναι. Έρχομαι σε αυτό το δεύτερο που κάνει το νομοσχέδιο. Παρεμπιπτόντως γιατί άκουσα αριθμούς από τον κύριο Υπουργό στη συζήτησή μας, από πού μας προκύπτει ο οποιοσδήποτε περιορισμός ή ο οποιοσδήποτε αριθμός; Έχω κατ' επανάληψη ζητήσει να μιλήσουμε συγκεκριμένα. Για πόσους μιλάμε; Εδώ υπάρχει, επίσης, κάτι πολύ ενδιαφέρον. Όταν ξέρετε ότι το Σύνταγμα απαιτεί να συνοδεύεται κάθε νομοσχέδιο με μια έκθεση από το Γενικό Λογιστήριο, που να περιγράφει τις δημοσιονομικές επιπτώσεις, δεν εννοεί να συνοδεύεται με μια έκθεση από το Γενικό Λογιστήριο, η οποία δεν θα λέει τίποτα, γιατί δεν της έχουν παρασχεθεί στοιχεία και απλώς θα λέει: «Ναι φτιάχνω την έκθεση αλλά δεν μπορώ να σας πω τίποτα γιατί δεν έχω στοιχεία». Έρχεται ο κύριος Υπουργός και λέει: «Μα δεν συνοδεύεται από την έκθεση του Γενικού Λογιστηρίου;». Ναι συνοδεύεται. Αλλά δεν μας λέει τίποτα η έκθεση του Γενικού Λογιστηρίου. Στα δύο ή τρία κονδύλια που υπάρχουν ως προς τα ζητήματα αυτά λέει: «…σύμφωνα με στοιχεία του Υπουργείου Εσωτερικών». Ούτε καν λέει: «…που μου παρεσχέθησαν», προκειμένου να μπορούν αντικειμενικά να ελεγχθούν. Μα γι' αυτό ζητείται η έκθεση του Γενικού Λογιστηρίου. Για να ξέρει το Σώμα τι ψηφίζει από πλευράς δημοσιονομικών επιπτώσεων. Δεν υπάρχει αυτό. Από αυτές τις εκατόν σαράντα διατάξεις είναι ζήτημα, αν σε δύο ή τρεις υπάρχει υπολογισμός του κόστους. Δεν γίνεται, όμως, έτσι η νομοθεσία. Ούτε γίνεται να καταστρατηγείται με αυτόν τον τρόπο η συνταγματική απαίτηση, να ξέρουμε τι ψηφίζουμε εδώ από πλευράς κόστους. Έρχομαι εν συνεχεία σ' αυτό, το οποίο αποτελεί την επιδοματική πολιτική. Τι κάνει; Τρεις διατάξεις επιδοματικής πολιτικής. Προσέξτε. Εγώ το τονίζω αυτό και το ξανατονίζω, γιατί έχει σημασία το περιβάλλον στο οποίο ζούμε. Άκουσα πανηγυρισμούς γιατί μειώθηκε η ανεργία. Μάλιστα. Πράγματι εμφανίζει μια μείωση η ανεργία. Τον εσωτερικό συσχετισμό…
Πάλι καλά.
Μη βιάζεστε. Θα μου πείτε αν είστε ικανοποιημένος μετά ταύτα. Εδώ υπάρχουν δύο ζητήματα. Πρώτο ερώτημα. Έχετε δει ο αριθμός των ανθρώπων που φεύγουν έξω, αν έχει αυξηθεί ή μειωθεί; Έχει αυξηθεί. Είστε ικανοποιημένοι με αυτό, αν δηλαδή έχουμε μείωση της ανεργίας εξ αυτής της ροής; Γιατί δεν υπάρχουν δουλειές εδώ και οι άνθρωποι φεύγουν έξω. Αυτό σας ικανοποιεί; Δεύτερο σημαντικό ερώτημα. Η σχέση σταθερής και ελαστικής εργασίας.
Είναι καλύτερη.
Είναι χειρότερη.
Είναι καλύτερη.
Μη διαφωνούμε στα στοιχεία. Είναι χειρότερη. Ακούστε, όμως.
Ήρεμα, κύριοι συνάδελφοι.
Εμένα δεν με πειράζει η συζήτηση, κύριε Πρόεδρε.
…(δεν ακούστηκε).
Είδατε η κ. Κοζομπόλη; Έχει εμπειρία. Σου λέει «μην τον διακόπτετε αυτόν». Πάμε παρακάτω. Είναι, λοιπόν, ικανοποιητικό το ότι λέμε σήμερα για μείωση της ανεργίας, για ανθρώπους οι οποίοι έχουν στον ιδιωτικό τομέα τετράωρο με 200 ευρώ; Και προσέξτε. Την ίδια ώρα που αυτή είναι η κατάσταση στην ιδιωτική αγορά εργασίας, εδώ τι νομοθετείτε; Επιδόματα. Ποια επιδόματα; Μουσικών - ακούστε τι ωραία! - για να προαχθεί ο πολιτισμός. Εάν αυξηθεί, λοιπόν, κατά 50 ευρώ με επιδοματική πολιτική ο μισθός των μουσικών, έχουμε προάγει τον πολιτισμό στην Ελλάδα χωρίς αμφιβολία! Αυτό ήταν το επιχείρημα. Δεύτερον. Έχουμε βαρέα και ανθυγιεινά. Μάλιστα. Να ανοίξουμε συζήτηση για τα βαρέα και ανθυγιεινά. Υπάρχει ένας ενιαίος κατάλογος βαρέων και ανθυγιεινών, που έπρεπε να έχει φτιαχτεί από το Υπουργείο Εργασίας, προκειμένου να είναι ενιαία η πολιτική μας σ' αυτό; Ή θα έρχεται ο κ. Σκουρλέτης και θα λέει: «Εγώ για τους ΟΤΑ αυτά τα βαρέα και ανθυγιεινά». Θα έρθει αύριο ο κ. Ξανθός και θα λέει: «Εγώ για το Υγείας αυτά τα βαρέα και ανθυγιεινά». Ο καθένας θα έχει τη δική του πολιτική για τα βαρέα και ανθυγιεινά. Είναι οργανωμένο το ζήτημα των βαρέων και ανθυγιεινών στο δημόσιο; Έχει γίνει αυτή η βασική δουλειά; Όχι. Έρχομαι στο επόμενο άλλη επιδοματική πολιτική. Μέτρα ατομικής προστασίας. Οι χειριστές υπολογιστών έπρεπε να παίρνουν γάλα. Μάλιστα. Δεν το πήραν το γάλα. Δεν πειράζει, θα τους το δώσουμε σε επίδομα. Οι εργαζόμενοι στην καθαριότητα έπρεπε να παίρνουν γάντια. Δεν τα πήραν τα γάντια. Δεν πειράζει, θα τους τα δώσουμε σε επίδομα. Αυτά την ίδια ώρα, κυρίες και κύριοι συνάδελφοι, την ίδια ακριβώς στιγμή που έχετε επιβάλει τους φόρους, που έχετε επιβάλει, και την ίδια ώρα που υπάρχει μια ιδιωτική αγορά εργασίας η οποία μοχθεί και υποφέρει και από την οποία θα ζητήσετε φόρο. Αυτό είναι λογικό; Είναι συνεπές; Είναι συγκροτημένο;
Απολύτως. Και είναι προκλητική η στάση σας. Και το λέτε και δεύτερη και τρίτη φορά.
Κύριε Υπουργέ, γράψτε τις παρατηρήσεις σας και θα απαντήσετε στην ώρα σας.
Η προκλητική μου στάση η οποία ενόχλησε τον κύριο Υπουργό και προκάλεσε τις αντιδράσεις του, είναι για το εξής: Τι εννοεί ο κύριος Υπουργός; Ακούστε, γιατί κι αυτό είναι ενδεικτικό μιας νοοτροπίας πολύ συγκεκριμένης και μιας αντίληψης και μιας πολιτικής φιλοσοφίας. Τι λέει; Δεν είναι εντός του προϋπολογισμού του δήμου όλα αυτά. Αυξάνουμε τον γενικό προϋπολογισμό; Απάντηση. Αφού δεν τον αυξάνουμε, τι σε πειράζει; Αυτό λέει. Εγώ θα αντιστρέψω το ερώτημα. Αυτά δίνονται άπαξ για φέτος; Του χρόνου δεν θα δοθούν; Θα δοθούν. Είναι περιοδικές και επαναλαμβανόμενες παροχές;
Όχι…
Κύριε Υπουργέ, μια χαρά πηγαίναμε. Μην απαντάτε. Κατ' αρχάς, δεν μπορείτε να απαντάτε στον κ. Βορίδη χωρίς την άδειά μου.
Έχετε δίκιο, κύριε Πρόεδρε.
Δεύτερον, πάμε μια χαρά και μην απευθύνετε το ερώτημα. Μέσω του Προέδρου, κύριε Βορίδη.
Εντάξει, κύριε Πρόεδρε. Μέσω του Προέδρου, λοιπόν, απαντώ στον κύριο Υπουργό τα εξής: Αυτά είναι επαναλαμβανόμενες και περιοδικές παροχές. Το επίδομα οι μουσικοί θα το πάρουν και του χρόνου. Στα βαρέα και ανθυγιεινά οι εργαζόμενοι θα το πάρουν και του χρόνου. Επιβαρύνουν, λοιπόν, τον προϋπολογισμό των δήμων. Λέει ο κύριος Υπουργός «ναι αλλά δεν υπάρχει ο προϋπολογισμός;». Βεβαίως και υπάρχει. Αυτό τι σημαίνει; Αν, λοιπόν, το βάζαμε ότι αυτά είναι περισσευούμενα λεφτά - γιατί προφανώς είναι περισσευούμενα για να δίνονται, από κάπου δίνονται, δεν πέφτει έξω - λέει ο κύριος Υπουργός - ο προϋπολογισμός - τότε γιατί να μην κάνουμε κάτι άλλο, γιατί να μην κάνουμε εξοικονόμηση αυτών των χρημάτων; Γιατί να μη μειώσουμε τους φόρους με αυτά τα χρήματα; Γιατί να μην κάνουμε το εξής: Να αυξήσουμε το αφορολόγητο με αυτά τα χρήματα; Αλλά η αντίληψη είναι η εξής: Δεν πειράζει, γιατί αυτά κάπου είναι βαλμένα σε κάποιον προϋπολογισμό. Αφού είναι βαλμένα, ας τα ξοδέψουμε. Αυτή είναι η αντίληψη. Πάω σε κάτι άλλο το οποίο, επίσης, κάνει και το οποίο είναι προκλητικό και σκανδαλώδες και το οποίο χαρακτηρίζεται και αντισυνταγματικό από την έκθεση της Επιστημονικής Επιτροπής και το οποίο σας έχω επισημάνει το άρθρο 100. Ακούστε τώρα εδώ τεράστιο ζήτημα ηθικής τάξης. Υπήρχε η υποχρέωση σε υπαλλήλους των ΟΤΑ να δώσουν στοιχεία. Αν έχω την άδειά σας, κύριε Πρόεδρε, γιατί βλέπω ότι ορισμένοι επιμένουν…
Ακούστε, ο συνάδελφος από τον ΣΥΡΙΖΑ δεν έκανε χρήση της ανοχής που είπα ότι θα υπάρχει.
Με την άδειά σας.
Με την άδειά μου θα έχουν και οι υπόλοιποι αγορητές. Είναι αυτονόητο, αλλά θα ήθελα σε ένα δίλεπτο από τώρα να κλείσουμε.
Πολύ ωραία. Στο άρθρο 100 τι κάνει; Δημοτικοί υπάλληλοι είχαν την υποχρέωση να διαβιβάσουν στοιχεία εις εκτέλεση νόμου. Ποιανού νόμου; Ακούστε τώρα, γιατί θα εξεγερθείτε εδώ. Του νόμου Μητσοτάκη. Αίσχος, ε; Ντροπή! Αν είναι νόμος του Μητσοτάκη, έχει δικαίωμα ο υπάλληλος να μην τον εφαρμόζει. Όταν μάλιστα δεν εφαρμόσει τον νόμο Μητσοτάκη, έρχεται ο παρών κύριος Υπουργός την ώρα που έχουν ασκηθεί πειθαρχικές και ενδεχομένως και ποινικές διώξεις για παράβαση καθήκοντος, δηλαδή εκκρεμεί η υπόθεση στα δικαστήρια, και λέει τι; «Απαλλάσσεται. Αν είναι νόμος Μητσοτάκη, δεν χρειάζεται.»
Για απολύσεις…
Άρα κατά λογική ακολουθία. Νόμος Σκουρλέτη; Να μην τον εφαρμόσουνε. Και την επόμενη φορά που δεν θα τον εφαρμόσουνε, θα έρθουμε και εμείς να τους πούμε: «Άφεριμ όλα καλά. Δεν υπάρχει κανένα πρόβλημα. Χαριστική.» Αυτό είναι δημόσια διοίκηση; Πέραν της αντισυνταγματικότητας που υπάρχει - γιατί αποτελεί παρέμβαση σε εκκρεμείς ποινικές δίκες και επομένως αυτό προσβάλλει την αρχή της διακρίσεως των εξουσιών - πέραν αυτού εγώ λέω: Πολιτικά είναι σωστό; Αυτό, λοιπόν, το νομοσχέδιο - γιατί δεν είναι μόνο αυτά, έχει διατάξεις με τις οποίες επιτρέπει τις ζημιογόνες χρήσεις, έχει αυξήσεις τελών…
Ολοκληρώστε, κύριε Βορίδη.
Κύριε Πρόεδρε, ολοκληρώνω σε τριάντα δευτερόλεπτα. Έχει αυξήσεις τελών - πού; - σε καλές επιχειρήσεις. Πράγματι μειώθηκαν από την αρχική πολύ επιβαρυντική διατύπωση που υπήρχε, - βεβαίως, μειώθηκαν - αλλά παραμένουν αυξήσεις 100%. Ήταν 200% οι αυξήσεις για επιχειρήσεις που κάνουν χρήση ύδατος και ανάμειξη χυμών καλές επιχειρήσεις στις περιφέρειές σας συνάδελφοι, που απασχολούν κόσμο. Και ερχόμαστε αυτή τη στιγμή σε αυτό το νομοσχέδιο πάλι τι να κάνετε; Από τη μια μεριά δημοσιονομικές επιβαρύνσεις και ξανά για μια ακόμη φορά αυξήσεις των επιβαρύνσεων στις επιχειρήσεις, οι οποίες απασχολούν προσωπικό και δίνουν δουλειά σε ανθρώπους. Αυτό, λοιπόν, είναι ένα νομοσχέδιο, το οποίο, πράγματι, εκφράζει την επιστροφή στην κανονικότητα, μια κανονικότητα που μας οδήγησε στην πτώχευση και μια κανονικότητα που κανονικά θα έπρεπε όλοι, να προσπαθήσουμε να αποφύγουμε από εδώ και πέρα. Δυστυχώς ο κ. Σκουρλέτης ακολουθεί την τελείως λάθος κατεύθυνση όπως και το σύνολο της Κυβέρνησης. Ευχαριστώ πολύ.
Λοιπόν, ακούστε. Έχουν εγγραφεί είκοσι ένας συνάδελφοι, όπως το είχα προβλέψει. Με άνεση χρόνου, με ανοχή, συνολικά αγορητές, κοινοβουλευτικοί, Υπουργός και συνάδελφοι - βάζοντας και μια ώρα ανοχής - είναι επτά ώρες η συνεδρίαση, που σημαίνει στις 5 το απόγευμα οι πρωτολογίες έχουν τελειώσει. Εκείνη την ώρα, λοιπόν, το Σώμα μπορεί να πάρει απόφαση, εάν θα συνεχίσει με τις δευτερολογίες των εισηγητών, αγορητών και του Υπουργού και των κοινοβουλευτικών - που χονδρικά θέλει δυο με τρεις ώρες - και να ολοκληρωθεί η συνεδρίαση σήμερα γύρω στις 8 το βράδυ. Ή αν θέλετε, να τηρηθεί η απόφαση της Διάσκεψης των Προέδρων που είναι για αύριο από το πρωί μέχρι τις 3 το απόγευμα και να έρθετε αύριο το πρωί. Εγώ σας λέω από τώρα τον χρονικό ορίζοντα, για να έχετε τον χρόνο να σκεφτείτε και να αποφασίσετε. Ο κ. Γρηγοράκος έχει τώρα τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, βρισκόμαστε σήμερα εδώ, μετά από μια εβδομάδα, πραγματικά, ενδελεχούς συζήτησης στην επιτροπή, για να συζητήσουμε ένα ακοστολόγητο νομοσχέδιο. Ένα νομοσχέδιο εκατόν σαράντα άρθρων που στην πλειονότητά τους δεν αποτελούν τίποτα παραπάνω από έναν μακρύ κατάλογο ρουσφετιών, όπως είχα πει και στην επιτροπή και μάλιστα ούτε καν κεκαλυμμένο. Το κάνουμε επειδή έχουμε την εξουσία. Εμείς το είχαμε χαρακτηρίσει νομοσχέδιο του Γκόρτσου και του Μαυρογιαλούρου. Δεν αλλάζουμε αυτόν τον χαρακτηρισμό, γιατί πιστεύουμε ότι το νομοσχέδιο αυτό έχει μέσα του προχειρότητα, έχει έλλειψη σχεδίου, έχει έλλειψη διαφάνειας και δεν άλλαξε καθόλου κατά τη διάρκεια της συζήτησης στην επιτροπή. Αυτό που άλλαξε, είναι να προσθέτουν διάφορα άρθρα παραπάνω, από τις άπειρες τροπολογίες που έφεραν οι Υπουργοί της Κυβέρνησης. Κυρίες και κύριοι συνάδελφοι, είναι πρωτόγνωρα τα γεγονότα που ζούμε. Θυμάμαι ότι εμείς οι ίδιοι οι Βουλευτές, επειδή είμαστε πολλά χρόνια στην εξουσία, όπως λέτε, είμαστε αυτοί οι οποίοι αντιδρούσαμε όταν ένα νομοσχέδιο ερχόταν από το Γενικό Λογιστήριο του Κράτους ακοστολόγητο και δεν ξέραμε πόσο κοστίζει στον ελληνικό λαό. Εμείς, λοιπόν, επειδή πιστεύουμε ότι αυτό το νομοσχέδιο είναι καιροσκοπικό, ότι ήρθε δηλαδή, χωρίς να το έχουμε, πραγματικά, ξεκοκαλίσει από την περίοδο του Γενικού Λογιστηρίου και όλες αυτές τις τροπολογίες που έχετε καταθέσει, να τις έχετε περάσει μέσα από το Γενικό Λογιστήριο, πιστεύουμε ότι αυτό το νομοσχέδιο δεν έπρεπε να έχει έρθει τώρα στη Βουλή, έπρεπε να έχει έρθει αργότερα και να είναι καλύτερα μελετημένο. Το λέω αυτό γιατί; Διότι από τις τριάντα εννέα παρατηρήσεις που έχει κάνει η ΠΟΕ - ΟΤΑ για το νομοσχέδιο αυτό, η Κυβέρνηση δεν δέχθηκε καμμία. Κατά τα άλλα είναι μια δημοκρατική Κυβέρνηση. Από τις εβδομήντα περίπου παρατηρήσεις που έκανε η ΚΕΔΕ, πάλι δεν δέχθηκε καμμία το Υπουργείο και ο κύριος Υπουργός. Εμείς θα εξακολουθήσουμε να πιστεύουμε ότι η τοπική αυτοδιοίκηση, το συνδικαλιστικό κίνημα, η Βουλή των Ελλήνων και η δικαιοσύνη, είναι πυλώνες της δημοκρατίας και ό,τι έχει με αυτό σχέση, εμείς θα το στηρίζουμε. Αν κάποιοι πάνε να πειράξουν αυτούς τους τέσσερις πυλώνες, εμείς δεν μπορούμε να είμαστε μαζί τους, δεν μπορούμε να συζητάμε και να ψηφίζουμε κάτι μαζί τους. Έρχεστε, λοιπόν, με αυτό το νομοσχέδιο και λέτε να συνεχίσουν να λειτουργούν ακόμη και μετά από τρεις συνεχόμενες ζημιογόνες εταιρικές κρίσεις οι αναπτυξιακές εταιρίες των δήμων. Δεν σας λέμε την κακή εμπειρία που είχαμε περάσει τότε για να δούμε τι γίνεται και τι εσείς κάνατε να μη μας στείλουν στοιχεία ούτε οι εργαζόμενοι ούτε οι προϊστάμενοι. Βέβαια κι εμείς ως κράτος τότε - αυτή η επάρατος κυβέρνηση Σαμαρά - Βενιζέλου - είπαμε ότι εδώ υπάρχει κράτος και πρέπει κάποιοι να αναλάβουν τις ευθύνες τους γιατί δεν στέλνουν στοιχεία στο Υπουργείο Εσωτερικών. Τι κάναμε; Όλους αυτούς τους υπαλλήλους τους οποίους εσείς τους ωθούσατε να μην ακούν την κυβέρνηση - εσείς τα λέγατε αυτά, λέγατε «μη στέλνετε στοιχεία», είσαστε οι πρωτοστάτες αυτής της κατάστασης - τους στείλαμε να περάσουν τα πειθαρχικά συμβούλια, που προβλέπει η πειθαρχική διαδικασία. Αυτή τη στιγμή υπάρχουν πέντε χιλιάδες εκκρεμείς περιπτώσεις πειθαρχικών, τις οποίες έχει η Υπουργός Διοικητικής Μεταρρύθμισης, η κ. Γεροβασίλη. Δυόμισι χρόνια δεν έχει προχωρήσει τίποτα. Δεν μπορεί να λειτουργήσει το κράτος - και να συνεχίσει να λειτουργεί - όταν οι ίδιοι οι υπάλληλοι δεν σέβονται τους νόμους, δεν εφαρμόζουν τους νόμους και δεν μπορεί τώρα η επόμενη, πιθανόν, κυβέρνηση, η Νέα Δημοκρατία, να έρθει και να προτείνει στους υπαλλήλους, πάλι να μην ακούν τη σημερινή Κυβέρνηση, διότι αυτό δεν θα είναι πια κράτος, θα είναι κάτι άλλο, που δεν μπορώ να το χαρακτηρίσω. Έρχεστε, λοιπόν, και βάζετε στις αναπτυξιακές εταιρείες και διάφορα άλλα ρουσφέτια στους δήμους, γιατί προσπαθείτε να βρείτε συμμάχους στην τοπική αυτοδιοίκηση. Δεν μπορέσατε να κάνετε τίποτα την προηγούμενη φορά. Έχετε ελάχιστους δημάρχους, ελάχιστες δυνάμεις στην τοπική αυτοδιοίκηση. Θέλετε, λοιπόν, να αποκτήσετε άκρη στην τοπική αυτοδιοίκηση και αυτό προσπαθείτε να κάνετε με αυτό το νομοσχέδιο και με το επόμενο νομοσχέδιο που μιλάτε για τον «ΚΑΛΛΙΚΡΑΤΗ», όπως είπε ο εισηγητής της Πλειοψηφίας. Εγώ, αγαπητοί συνάδελφοι, βλέπω ότι μετά από δυόμισι χρόνια, η δική σας ομάδα δεν έχει εγκαταλείψει τα παιχνίδια με τους θεσμούς, το Σύνταγμα, τους νόμους, όταν κάποιοι βγαίνουν στην τηλεόραση και μιλούν για «κινηματικό νόμισμα», που είχατε πιστέψει κι εσείς. Ένας άλλος Υπουργός σας συνομιλεί με ισοβίτες. Δεν μιλάτε καθόλου. Κανείς σας. Δεν παίρνετε θέση. Ελάχιστοι το κάνουν. Σφυρίζετε αδιάφορα, λες και δεν υπάρχετε. Αν κάποιος μου έλεγε πριν από χρόνια ότι ο νέος και άφθαρτος κ. Τσίπρας θα συνέπραττε με την Πρόεδρο του Αρείου Πάγου και τον πρώην επικεφαλής της ΕΥΠ, που τον έχει κάνει και Υπουργό - πρωτόγνωρο στα παγκόσμια χρονικά πιστεύω - εγώ θα έλεγα ότι είναι πολύ μεγάλο ανέκδοτο αυτό. Είδαμε, όμως, αυτές τις μέρες και την επίσκεψη της νομικής συμβούλου του Πρωθυπουργού, της πρώην Προέδρου του Αρείου Πάγου, να επισκέπτεται την κυρία εισαγγελέα του Αρείου Πάγου. Δεν το πίστευα. Δυστυχώς, όμως, είναι πραγματικότητα. Όλα αυτά, κυρίες και κύριοι συνάδελφοι, δεν τα σκαρφιστήκαμε εμείς. Κανένας δεν είναι προβοκάτορας. Κανένας δεν είναι υπονομευτής της Αριστεράς. Είναι γεγονότα που σας διαψεύδουν, γιατί το μοναδικό πειστήριο της αλήθειας είναι οι πράξεις κι όλα αυτά που σας είπα, είναι πράξεις. Εγώ, λοιπόν, θυμάμαι μεγάλες φυσιογνωμίες της Αριστεράς, τον Φλωράκη, τον Κύρκο, τον Φαράκο, τον Παπαγιαννάκη, τον Γιάνναρο. Έχουμε συνυπάρξει με αυτούς τους ανθρώπους. Μπορεί να μας χώριζαν πολλά. Πάρα πολλά μας χώριζαν! Να ξέρετε, όμως, ότι το ήθος και η προσήλωσή τους στις αρχές και στις αξίες της Αριστεράς, τους καθιστούσαν για εμάς αξιοσέβαστα πρόσωπα και τους σεβόμασταν όλοι όλες οι παρατάξεις της Βουλής κι όλες οι πλευρές της Βουλής. Αν έχετε, λοιπόν, αντιγράψει μόνο τα άσχημα, τα οποία εμείς τουλάχιστον δεν θέλουμε ξανά, αποδεικνύετε ότι έχετε διαβρωθεί πολύ. Δεν σας κρύβω ότι η επίδραση της εξουσίας πάνω σας ήταν πολύ γοητευτική και πολύ καταλυτική, για να φέρετε προς ψήφιση ένα τέτοιο νομοσχέδιο. Όχι ότι δεν έχει καλά στοιχεία. Έχει καλά στοιχεία, τα οποία εμείς θα τα αναδείξουμε στη δευτερολογία μας και στην κατ' άρθρο συζήτηση. Δεν μπορούμε, όμως, να πάμε σε μια τέτοια φιλοσοφία και να ψηφίσουμε επί της αρχής το νομοσχέδιο, που είναι γεμάτο λαϊκισμό και ρουσφέτια. Εγώ ήξερα ότι ένα μεγάλο και πολυσυλλεκτικό κόμμα, είναι φυσικό να έχει όλα τα αγκάθια και τα λουλούδια μέσα του. Ξέρετε, όμως, ότι όλα αυτά ανθίζουν στους κομματικούς βιότοπους, γιατί πάντα υπήρχαν πελατειακές εξαρτήσεις. Αυτές ήταν μια πολύ μεγάλη παθογένεια των κυβερνήσεων του τόπου. Κάποιοι από εμάς θεωρούσαν, μάλιστα, το κράτος ως λάφυρο. Αυτό ήταν λάθος. Αποδείχθηκε λάθος για τον τόπο. Κάνετε, όμως, κι εσείς το ίδιο ακριβώς λάθος. Κάνατε τόσα λάθη σε δυόμισι χρόνια και καμμία αυτοκριτική. Πιστεύω, λοιπόν, ότι το ΑΣΕΠ ήταν μια μεγάλη μεταρρύθμιση και φέρνετε τώρα ανθρώπους οι οποίοι είχαν περάσει με το ΑΣΕΠ το 2009, με τις τότε ανάγκες, να τους διορίσετε. Η θεσμοθέτηση του «ΚΑΛΛΙΚΡΑΤΗ», της «ΔΙΑΥΓΕΙΑΣ», της «ΔΙΑΦΑΝΕΙΑΣ», του «OpenGov», τα κέντρα εξυπηρέτησης πολιτών ήταν μεγάλες μεταρρυθμίσεις. Ήρθαν, όμως, διάφορες κυβερνήσεις κι όλα αυτά αποδυνάμωσαν την αρχική φιλοσοφία των μεταρρυθμίσεων. Πρέπει, λοιπόν, ξανά όλοι εφόσον θέλουμε αυτή η χώρα να πάει μπροστά και να ξαναλειτουργήσει, να επαναφέρουμε την αρχική φιλοσοφία των νομοθετημάτων αυτών. Ό,τι πήραμε με τους αρχικούς νόμους, θα πρέπει προσεκτικά να το επαναφέρουμε. Θα πρέπει, βέβαια, να έχουμε και μια εξελικτική διαδικασία, να αξιολογήσουμε τους νόμους. Ναι να φέρουμε τον «ΚΑΛΛΙΚΡΑΤΗ», αλλά να τον φέρουμε προς τη θετική κατεύθυνση, να το συζητήσουμε. Όλα τα λάθη του όσα έχει, να τα διορθώσουμε με ομοφωνία. Εδώ είμαστε. Δεν παραμένουμε αγκυλωμένοι και προσκολλημένοι σε παλιές, πιθανόν κακές μας επιλογές. Δεν πρέπει, λοιπόν, να αυξήσουμε το κόστος των δαπανών του δημοσίου. Διότι σήμερα με αυτό το νομοσχέδιο εσείς αυξάνετε τις δαπάνες του δημοσίου. Το σχέδιο νόμου, λοιπόν, που συζητάμε σήμερα, πραγματικά, είναι αποκορύφωμα της πελατοκρατείας. Δεν έχει στο επίκεντρό του να λύσει μεγάλα προβλήματα της χώρας και της οικονομίας. Μοναδικό σας μέλημα είναι να συντηρήσετε αυτό που έχετε. Εγώ σας λέω ότι τα ρουσφέτια, οι πελατειακές σχέσεις, η κομματοκρατία, η τρώση και το πλήγμα των θεσμών, επιβεβαιώνουν το χαμένο ηθικό πλεονέκτημα της Αριστεράς. Δυστυχώς, αγαπητοί συνάδελφοι, φαίνεται ότι έχει φθαρεί πολύ. Δεν μπορώ, όμως, να μη σχολιάσω και την επικαιρότητα, τι έγινε χθες και προχθές, διότι πολιτική είναι η διαχείριση της καθημερινότητας, της επικαιρότητας και των ανθρώπινων σχέσεων. Για να ξεπλύνετε τις ευθύνες της περιόδου 2004-2009, προτιμάτε τον εξευτελισμό της δικαιοσύνης, παραπέμποντας ξανά και ξανά τον Γεωργίου πίσω. Εσείς, όμως, είστε αυτοί που στο τρίτο μνημόνιο - με δουλοπρέπεια μάλιστα - υποχρεωθήκατε ταπεινωτικά στους δανειστές να διασφαλίσετε την απαλλαγή του Γεωργίου, που πολλοί από εσάς πρωταγωνιστούσατε την περίοδο εκείνη και υποδαυλίσατε, βέβαια, ότι αυτό ήταν ένα πλασματικά διογκωμένο έλλειμμα. Έτσι, λοιπόν, κρατήσατε έναν μύθο, που πρέπει κάποια στιγμή όλοι εδώ να αποφασίσουμε τι ήταν. Ήταν τόσο το έλλειμμα και πήραμε τόσο το χρέος ή δεν ήταν τόσο το έλλειμμα και πήραμε περισσότερα χρήματα; Άρα εφόσον πήραμε περισσότερα χρήματα, η οικονομία μας πρέπει να πάει μπροστά ή θα πρέπει να επιστρέψουμε τα χρήματα. Κάποια στιγμή το ελληνικό Κοινοβούλιο θα πρέπει να αποφασίσει. Εκτός εάν πίσω από όλη αυτή τη διαδικασία και τη λογική υπάρχει κάτι που πρέπει να αποκρύψουμε ή κάτι που δεν θέλουμε να συζητήσουμε. Βγήκατε, λοιπόν, χθες στις αγορές και σήμερα έχουμε έναν θρίαμβο της Κυβέρνησης μετά από το 2014. Εμείς δεν είμαστε μικρόψυχοι. Μπράβο για αυτή την προσπάθεια. Αυτό που άλλωστε μας ενδιαφέρει, είναι πώς θα προχωρήσει η χώρα μπροστά. Και μας ενδιαφέρει αυτό και το δείξαμε. Βάλαμε το στήθος μας, την πλάτη μας μπροστά και όχι τις προσωπικές μας φιλοδοξίες. Βάλαμε τη χώρα μπροστά και όχι τον εαυτό μας. Το θέμα, όμως, είναι πώς πρέπει όλοι να είμαστε ρεαλιστές. Είναι όντως θρίαμβος το χθεσινό; Υπήρξε, άραγε, έστω κάποια μικρή βελτίωση με βάση τα σημερινά πολύ καλύτερα δεδομένα της Ευρωζώνης; Διότι άλλο είναι το 2014 και άλλο το 2017. Η απάντηση είναι κατηγορηματικά όχι». Αν παρακολουθήσουμε τα πραγματικά στατιστικά στοιχεία, θα δούμε ότι η Ελλάδα δανείστηκε το 2014 με spread 435 μονάδες βάσης, ενώ σήμερα δανείζεται με 481 μονάδες βάσης δηλαδή πιο ακριβά kαι αυτό επειδή η Γερμανία δανειζόταν για το αντίστοιχο ομόλογο με απόδοση συν 0,6 το 2014, ενώ δανείζεται τώρα με αρνητική απόδοση 0,18. Κάντε τις διαφορές. Αγαπητοί συνάδελφοι, αυτό δεν ονομάζεται επιτυχία, ιδιαίτερα όταν υπολείπεται κατά πολύ της προσπάθειας που έγινε επί κυβέρνησης Σαμαρά - Βενιζέλου και την οποία τότε όλοι σας χαρακτηρίζατε - με τον κύριο Πρωθυπουργό πρώτο και τον κ. Λαφαζάνη - ως την απόλυτη αποτυχία της κυβέρνησης και ως φιάσκο για την ελληνική οικονομία. «Στημένη θεατρική παράσταση και πάρτι τοκογλύφων». Έτσι είχατε πει τότε. Αυτά έλεγε ο κ. Τσίπρας. Εγώ τα θυμάμαι. Δεν έχω φάει λωτούς. Κυρίες και κύριοι συνάδελφοι, δεν μπορεί από τη μια πλευρά να βάζετε σκληρή φορολογία σε όλους τους πολίτες και τους συνταξιούχους, να έχετε στεγνώσει την αγορά και ξαφνικά να αρχίζετε να δίνετε κάποια ψίχουλα σε ορισμένους εργαζόμενους για ψηφοθηρικούς λόγους. Για άλλη μια φορά ενισχύετε την κοινωνική και εισοδηματική ανισότητα. Το ίδιο κάνετε και με τις ΔΕΥΑ. Καλά τα άρθρα 1 έως 14. Όσον αφορά όμως στις ΔΕΥΑ, η μία ΔΕΥΑ με την άλλη έχει διαφορετική μισθολογική βάση, διαφορετικά επιδόματα. Γιατί δεν τα έχετε όλα μαζί; Γιατί η Αθήνα, η Θεσσαλονίκη, η Πάτρα και άλλες πόλεις να είναι διαφορετικές από τη Σπάρτη, από τη Σητεία, από τις Σέρρες; Η χώρα, κυρίες και κύριοι συνάδελφοι, δεν βρίσκεται μόνο σε συνθήκες καύσωνα. Παρακολουθεί αποσβολωμένη τον ορυμαγδό των αποκαλύψεων για τα επικίνδυνα καμώματα μιας παρέας ανερμάτιστων, άσχετων, επιπόλαιων και, κυρίως, αμοραλιστών ανθρώπων. Στη σύγχρονη πολιτική ιστορία του τόπου αν εξαιρέσουμε τους γελοίους συνταγματάρχες της χούντας, δεν θα βρούμε άλλα πιο φαιδρά πρόσωπα, να έχουν αναλάβει κυβερνητικές ευθύνες. Τώρα που έπεσαν οι μάσκες, αποκαλύπτεται το πραγματικό πρόσωπο μιας μοιραίας και αδίστακτης ομάδας, που έκανε τα πάντα για να βρεθεί στο πηδάλιο της εξουσίας. Μας κατασυκοφάντησε, μας καθύβρισε, μας πέταξε πορτοκάλια, μας πέταξε λεμόνια, μας πέταξε ό,τι υπήρχε και δεν υπήρχε, για να μπορέσει να κατακτήσει την εξουσία. Κυρίες και κύριοι συνάδελφοι, η Ελλάδα, δυστυχώς, βρίσκεται δέσμια μιας ομάδας, η οποία δεν έχει πάτο ούτε κορυφή. Οι αποκαλύψεις για το μαρτύριο της σταγόνας του Γιάννη Βαρουφάκη αφήνουν άφωνους τους πάντες. Οι δε ψηφοφόροι του ΣΥΡΙΖΑ παθαίνουν σοκ. Δεν μπορούν να πιστέψουν το μέγεθος της εξαπάτησης που έχουν υποστεί. Το κυριότερο απ' όλα είναι αυτό που διαβάζουμε και ακούμε αυτές τις μέρες, που ρεζιλεύουν τη χώρα. Την εμφανίζουν σαν μια χώρα, η οποία δεν έχει πραγματικά τίποτα, είναι μια μπανανία. Εκτός, όμως, από τον διασυρμό που έχει υποστεί ο τόπος, υπάρχει και κάτι το χειρότερο. Το οικονομικό κόστος των αλλοπρόσαλλων επιλογών του Βαρουφάκη και του Τσίπρα, του πρώτου εξαμήνου, μας κόστισε 100 δισεκατομμύρια. Το γεγονός αυτό να ξέρετε ότι δεν διαγράφεται όχι μόνο από τη Βουλή και από τους Έλληνες αλλά και από την παγκόσμια οικονομική ιστορία. Θα μας στοιχειώνει ως χώρα και θα στοιχειώνει τους πολιτικούς, οι οποίοι πήραν τέτοιες αποφάσεις, όσο κι αν διαρκέσει αυτή η πορεία τους. Αν και δεν πίστεψα ποτέ στα υπερφίαλα και εξωπραγματικά σας στρατηγήματα, δεν ήταν λίγες οι φορές που σκέφτηκα ότι μπορεί η παρουσία σας στη διακυβέρνηση της χώρας - το λέω σαν αυτοκριτική - να σας βοηθήσει να καταλάβετε ότι δε νοείται να πολιτεύεστε εκτός πραγματικότητας. Δυστυχώς, όμως, έπεσα έξω. Η προσαρμογή σας στον κόσμο της λογικής είναι πραγματικά αδύνατη. Εξακολουθείτε να ζείτε στο δικό σας σύμπαν. Έρχεστε εδώ και μιλάτε για την Αριστερά. Για ποια Αριστερά; Είναι Αριστερά, αυτό που εσείς εκφράζετε σήμερα στο ελληνικό Κοινοβούλιο και στην ελληνική κοινωνία; Έχετε κανένα σκοπό; Έχετε κανένα στόχο; Έχετε υπηρετήσει ένα από αυτά που η ίδια η Αριστερά είχε στην ηθική της; Ο αμοραλισμός σας δεν έχει όρια. Προκειμένου να απολαύσετε τα αξιώματα και τα προνόμια της εξουσίας, τα δέχεστε όλα και τα υπογράφετε όλα. Συνάδελφοί μου Βουλευτές που ήταν στο ΠΑΣΟΚ και τώρα είναι μαζί σας, δεν τους βλέπω καν στο Κοινοβούλιο. Κάποτε ξάπλωναν έξω με τους ήλιους. Να τους χαίρεστε! Κυρίες και κύριοι συνάδελφοι, τελειώνοντας, θέλω να πω ότι είναι παραπάνω από σαφές ότι το σύστημα αυτό που έχει σήμερα η χώρα, είναι καταστροφικό. Προσπαθεί να ελέγξει τα πάντα. Η διάκριση των εξουσιών για εσάς, δεν υφίσταται. Για εσάς η εξουσία είναι μία και μοναδική η δική σας εξουσία. Τα μέσα μαζικής ενημέρωσης, οι δημοσιογράφοι, τα πολιτικά πρόσωπα και οι Βουλευτές που τολμούν να εκφράσουν διαφορετική άποψη από εσάς και να ασκήσουν κριτική στα πεπραγμένα της Κυβέρνησης, ανήκουν σε μια κάστα συστημικών. Την προηγούμενη εβδομάδα δέχτηκα μπούλινγκ από κομματικό σας έντυπο πρωτοσέλιδο. Είπα κάτι διαφορετικό. Δεν υπάρχουν διαφορετικές απόψεις σ' αυτή την Ελλάδα της μεγάλης δημοκρατίας! Εδώ έχουμε να κάνουμε με μια παγκόσμια πρωτοτυπία. Να θεωρούνται αντισυστημικά μέσα αυτά που πρόκεινται στην Κυβέρνηση. Το μόνο έγκυρο και άτεγκτο μέσο, το οποίο είναι μαζί σας, είναι η κρατική ΕΡΤ. Φτιάχνει αγάλματα, φτιάχνει τύμβους, κάνει τέσσερις ημέρες γλέντια, που κάποιοι τα πληρώνουν. Ο μόνος που απουσιάζει είναι ο κομματικός σας Γκαουλάϊτερ πίσω από τις κάμερες. Αν και δεν πιστεύω ότι απουσιάζει. Με αυτή τη νοοτροπία, λοιπόν, αγαπητοί συνάδελφοι, πώς να ανεχθείτε την ανεξαρτησία της δικαιοσύνης; Αφού κάνατε προσπάθεια να την ελέγξετε, προωθώντας αρεστούς στην ηγεσία της, περάσατε στην κατά μέτωπο επίθεση. Εξάλλου ο ίδιος ο Πρωθυπουργός έδωσε το σήμα, μιλώντας για θεσμικά εμπόδια. Κατά τον Αριστοτέλη, οι πολιτικές εξελίξεις, οι πολιτικές πράξεις έχουν αξία, όταν αποδεικνύουν ότι εμπνέονται από πολιτική αρετή. Αν η πολιτική είναι η λειτουργία που ασκείται για το γενικό συμφέρον, το μέτρο της δικαιοσύνης πρέπει να αποτελεί ένα διαρκές μέλημα. Πρέπει να στηρίζουμε τη δικαιοσύνη συνεχώς. Να της κάνουμε κριτική, αλλά πάντα αυτή η κριτική να είναι μέσα στο πλαίσιο των θεσμών. Αναπόφευκτη, λοιπόν, είναι και η άσκηση κριτικής, εφόσον το σύνολο των πολιτών πρέπει να απολαμβάνει τα αγαθά και τις λειτουργίες των δημοσίων υπηρεσιών. Ό,τι στρεβλό ή άδικο συνέβη στο παρελθόν, δεν μπορεί να αποτελεί επιχείρημα για τις κρατικές και αυτοδιοικητικές λειτουργίες και δεν αποτελεί αιτιολογία σημερινών ή αυριανών πράξεων. Πηγαίνετε στις εκπομπές και λέτε: «Κι εσείς τι κάνατε χθες; Τα ίδια κάνατε». Μα είναι επιχείρημα αυτό; Επειδή κάποτε κάναμε κάτι, πρέπει να το κάνετε κι εσείς; Εμείς κριθήκαμε! Εμείς, λοιπόν, δεν πάμε σε καταστάσεις συμψηφισμού. Εμείς θα είμαστε εδώ για να σας κριτικάρουμε, γιατί αυτός είναι ο ρόλος μας. Αυτό επιβάλλει ο κοινοβουλευτισμός και η αρχή της Αντιπολίτευσης. Κατά πόσο, λοιπόν, είναι ηθικό, να εξαπατάς τους συμβασιούχους των ΟΤΑ, ενώ γνωρίζεις ότι οι αποφάσεις και οι παρατάσεις προσκρούουν στο Σύνταγμα και στο Ελεγκτικό Συνέδριο, το οποίο δεν έχει δικαίωμα να νομιμοποιήσει δαπάνες, που εμφανώς απορρέουν από παράνομες προσλήψεις των δημάρχων. Εάν οι παρατάσεις δίνονταν, γιατί οι συμβασιούχοι κάλυπταν πάγιες και διαρκείς ανάγκες, γιατί η Κυβέρνηση δεν προκήρυξε διαγωνισμό και γιατί δεν το απαίτησαν και δεν επέμεναν οι δήμαρχοι - γιατί δεν απαίτησαν οι δήμαρχοι να γίνει; - έχουν δίκιο οι συμβασιούχοι που θέλουν να κρατήσουν τη δουλειά τους, που τους εξασφαλίζει τα στοιχειώδη για την επιβίωσή τους. Είναι τελευταίοι οι συμβασιούχοι που ευθύνονται για όλα αυτά που γίνονται. Είναι, λοιπόν, εύλογη η απορία των πολιτών. Από πού αποκτούν οι ασκούντες την εξουσία το δικαίωμα, σε οποιοδήποτε επίπεδο, να μην εφαρμόζουν τους νόμους και να μη σέβονται το Σύνταγμα; Αυτές οι συμπεριφορές απομακρύνουν τους πολίτες από την πολιτική. Έτσι, λοιπόν, δεν παίρνω πίσω τίποτα από αυτά που είπα. Είστε το απόλυτο παράδειγμα της πελατειακής αντίληψης. Δεν θέλετε το δημόσιο να προσφέρει ποιοτικές υπηρεσίες ούτε να παίξει τον αναπτυξιακό του ρόλο. Θέλετε ένα δημόσιο, που να χειραγωγείτε και να επιτυγχάνετε τους άνομους στόχους σας. Η δημιουργία κυβερνητικού συστήματος στα μέσα μαζικής ενημέρωσης - αυτές τις ημέρες συζητάμε το σχετικό νομοσχέδιο - , η άλωση της δικαιοσύνης και ο έλεγχος του κρατικού μηχανισμού με τον διορισμό κομματικών τοποτηρητών, θεωρούνται από την Κυβέρνηση Τσίπρα - Καμμένου απαραίτητοι όροι, προκειμένου παράλληλα με την Κυβέρνηση να καταλάβουν και την πολυπόθητη εξουσία. Εάν θυμάμαι καλά, το είχε πει ο Πολάκης πριν από τέσσερις μήνες σε μία ομιλία του στο Αιγάλεω: «Δεν έχουμε καταλάβει ακόμη την εξουσία. Όταν την καταλάβουμε, θα δείτε τι έχετε να πάθετε!». Η εξουσία είναι τιμωρός του πολίτη σύμφωνα με την αντίληψη κάποιων όχι τη δική μας. Η εξουσία είναι ο υπηρέτης του πολίτη. Αυτός ο οποίος ασκεί εξουσία, θα πρέπει πρώτα από όλα να καταλαβαίνει και να κατεβαίνει στη θέση του πολίτη. Την ίδια στιγμή που έλεγε αυτά ο κ. Πολάκης, ο κ. Τσίπρας, προσπαθώντας μάλλον χθες και προχθές να επιδείξει την εικόνα μίας δήθεν αυτοκριτικής προς το εξωτερικό, σε συνέντευξή του στη βρετανική “GUARDIAN” προχώρησε σε μία ανώφελη παραδοχή. Παραδέχθηκε ότι έκανε μεγάλα λάθη! Όπως δήλωσε χαρακτηριστικά: «Όταν ήρθα σε αυτό το γραφείο, δεν είχα την εμπειρία ή την αίσθηση, πόσο μεγάλες θα είναι οι καθημερινές δυσκολίες» και πρόσθεσε: «Έχω κάνει λάθη, μεγάλα λάθη στην επιλογή των ανθρώπων σε θέσεις». Γιατί ο ελληνικός λαός, αγαπητέ κύριε Πρωθυπουργέ, αγαπητέ κύριε Τσίπρα, να πληρώνει τα λάθη σου; Ο λαός δεν χρωστάει σε κανέναν από εμάς τίποτα. Εμείς του χρωστάμε!
Πρέπει να ολοκληρώσετε, κύριε Γρηγοράκο.
Τελειώνω, κύριε Πρόεδρε, σε μισό λεπτό.
Έχετε δώσει πέντε λεπτά παραπάνω, κύριε Πρόεδρε!
Εάν χρειαστείτε χρόνο, κυρία Ζαρούλια, θα έχει και ο δικός σας αγορητής. Το είπα εξαρχής.
Η πρωθυπουργία και η κυβέρνηση, κυρίες και κύριοι συνάδελφοι, έχει ευθύνες. Θέλει πολλή δουλειά για να κάνεις τον Πρωθυπουργό. Εσείς ήρθατε να μάθετε να κυβερνάτε στην πλάτη ενός κουρασμένου και ταλαιπωρημένου ελληνικού λαού, που και εσείς οι ίδιοι είχατε συμβάλει στην ταλαιπωρία του, με το να του τάζετε λαγούς με πετραχήλια. Τα λάθη σας είναι καταστρεπτικά για τη χώρα, την κοινωνία, την οικονομία και το πολιτικό σύστημα. Η Ελλάδα θα πρέπει να παραμείνει ψηλά στη συνείδηση των Ελλήνων και των Ευρωπαίων πολιτών. Δεν λύνονται τα μεγάλα προβλήματα του τόπου, με το να καταστρατηγείτε το Σύνταγμα. Είστε με την πλάτη στον τοίχο. Όσο και να προσπαθείτε να κοροϊδέψετε για άλλη μία φορά τον ελληνικό λαό με ομοβροντία δέκα νομοσχεδίων τις τελευταίες δέκα ημέρες, που όλα αυτά τα νομοσχέδια έχουν κύριο χαρακτηριστικό τον λαϊκισμό και την ιδεοληψία, δεν θα τα καταφέρετε να πείσετε κανέναν. Θα πέσετε μέσα στον λάκκο, που έχετε ανοίξει εσείς οι ίδιοι. Καταλαβαίνω την αμηχανία σας, καταλαβαίνω ότι το κουβάρι των αποκαλύψεων θα σας πάρει μαζί, όμως η εμμονή σας να παραμείνετε στην Κυβέρνηση, σωρεύει καταστροφικά αδιέξοδα για τη χώρα. Η μόνη αξιοπρεπής λύση είναι η προσφυγή στις εκλογές. Να συμφιλιωθείτε - ο χρόνος τρέχει - με την πλήρη αποτυχία σας και να ανοίξετε τον δρόμο για την προσφυγή στη λαϊκή ετυμηγορία. Διαφορετικά ο αργός θάνατος που επιλέγετε, θα σας διασύρει ακόμα περισσότερο. Εμείς ένα τέτοιο νομοσχέδιο που βρίθει όλων αυτών που περιέγραψα προηγουμένως, δεν μπορούμε να το ψηφίσουμε επί της αρχής. Σας ευχαριστώ πολύ.
Τον λόγο έχει ο ειδικός αγορητής της Χρυσής Αυγής, o συνάδελφος κ. Ευάγγελος Καρακώστας.
Από την αρχή της συζήτησης του εν λόγω σχεδίου νόμου στην αρμόδια επιτροπή της Βουλής το χαρακτηρίσαμε ως ρουσφετολογικό, χαρακτηρισμός στον οποίο εμμένουμε και μετά την ολοκλήρωση των συνεδριάσεων της επιτροπής και με την εισαγωγή αυτού στην Ολομέλεια. Πέραν όλων των άλλων, όμως, το νομοσχέδιο αυτό αναδεικνύει τη βαθιά υποκρισία της Κυβέρνησης ΣΥΡΙΖΑ - ΑΝΕΛ, η οποία έχει ψηφίσει δύο μνημόνια με εξαιρετικά σκληρά μέτρα για τον ελληνικό λαό, υποστηρίζοντας μάλιστα ότι το έπραξε με βαριά καρδιά και πως θα τα εφαρμόσει μεν με κοινωνικό πρόσημο δε. Εδώ, ακριβώς, οφείλουμε να επιμείνουμε - στο κοινωνικό δηλαδή πρόσημο - για να καταδείξουμε, πως όπου πρόκειται για τακτοποίηση και βόλεμα δικών της παιδιών, η Κυβέρνηση ΣΥΡΙΖΑ - ΑΝΕΛ μπορεί να ντυθεί με τον μανδύα της επανάστασης. Το τι εννοώ θα σας το εξηγήσω αμέσως. Η Κυβέρνηση ΣΥΡΙΖΑ - ΑΝΕΛ έχει ψηφίσει τη μνημονιακή δέσμευση της μίας πρόσληψης για κάθε τέσσερις αποχωρήσεις από το δημόσιο για το έτος 2017. Για το έτος 2018 και με την προϋπόθεση ότι τηρούνται οι δημοσιονομικοί στόχοι, η αναλογία αυτή θα μετατραπεί σε μία πρόσληψη για κάθε τρεις αποχωρήσεις. Επαναλαμβάνω ότι πρόκειται για μνημονιακή υποχρέωση, την οποία ψήφισε με βαριά καρδιά η Κυβέρνηση ΣΥΡΙΖΑ - ΑΝΕΛ! Πάμε, όμως, να δούμε τι προβλέπει το σχετικό άρθρο 18 του εν λόγω νομοσχεδίου. Καταργείται η αναστολή προσλήψεων προσωπικού, με οποιαδήποτε σχέση εργασίας στις δημοτικές επιχειρήσεις ραδιοφώνου ή τηλεοπτικού σταθμού. Τι σημαίνει πρακτικά αυτό; Σημαίνει ότι ανοίγει όχι ένα παράθυρο αλλά μία μπαλκονόπορτα για νέες προσλήψεις κομματικών φίλων κατά παραβίαση της μνημονιακής δέσμευσής σας. Για να προλάβω εκείνους τους κρατικοδίαιτους και βολεμένους Αριστερούς, οι οποίοι θα επιδιώξουν να αποπροσανατολίσουν την κοινή γνώμη, θέτοντας το κίβδηλο και άτοπο επιχείρημα, «Δηλαδή η Χρυσή Αυγή είναι υπέρ των μνημονιακών δεσμεύσεων;», θα θέσω εγώ ερωτήματα προς τη χούντα του μνημονίου, η οποία εξουσιάζει και διατείνεται, μάλιστα, πως εξουσιάζει με ταξικό και κοινωνικό πρόσημο. Γιατί, λοιπόν, η Κυβέρνηση δεν παρέκκλινε των μνημονιακών της υποχρεώσεων, σε ζητήματα τα οποία αφορούν τους αγρότες; Γιατί η Κυβέρνηση δεν παρέκκλινε των μνημονιακών υποχρεώσεών της, σε ζητήματα τα οποία αφορούν τους ελεύθερους επαγγελματίες, τις συμβάσεις δουλείας - και όχι εργασίας - των εργαζομένων στο ιδιωτικό τομέα, τους συνταξιούχους; Η απάντηση είναι ξεκάθαρη. Διότι όλες οι παραπάνω κατηγορίες δεν συνιστούν την κομματική βάση του ΣΥΡΙΖΑ, η οποία δεν είναι άλλη από το δημόσιο και για να είμαστε πιο ακριβείς από το πελατειακό κράτος. Κατά τη συζήτηση στην επιτροπή και προκειμένου να προλάβουν κατηγορίες περί ρουσφετιών με βάση το συγκεκριμένο σχέδιο νόμου, ο εισηγητής της κυβερνητικής πλειοψηφίας κατηγόρησε τη Νέα Δημοκρατία και το ΠΑΣΟΚ, για τα ρουσφέτια και τις αθρόες προσλήψεις στο δημόσιο που έγιναν κατά το παρελθόν. Η Χρυσή Αυγή συμφωνεί απολύτως, με την επισήμανση, βέβαια, πως η πλειοψηφία των Βουλευτών και στελεχών του ΣΥΡΙΖΑ που είναι δημόσιοι υπάλληλοι, διορίστηκαν επί ημερών ΠΑΣΟΚ. Προφανώς, λοιπόν, καταγγέλλουν και οι ίδιοι τους διορισμούς τους. Αυτό είναι θετικό βήμα και το επιδοκιμάζουμε. Η Νέα Δημοκρατία και το ΠΑΣΟΚ, από την άλλη πλευρά, κατηγόρησαν την Κυβέρνηση ΣΥΡΙΖΑ - ΑΝΕΛ ότι διευρύνει το κομματικό κράτος που αυτοί δημιούργησαν, επιχειρώντας σωρεία προσλήψεων στον δημόσιο τομέα. Η Χρυσή Αυγή συμφωνεί απολύτως και με αυτούς, με την επισήμανση, βέβαια, της παραδοχής από μέρους ΠΑΣΟΚ και Νέας Δημοκρατίας της ολοκληρωτικής τους ευθύνης μέχρι το 2015 για την τερατογένεση, η οποία καλείται πελατειακό κράτος και συνιστά μια από τις βασικές αιτίες της σημερινής δεινής οικονομικής κατάστασης στην οποία βρίσκεται η χώρα μας. Πελατειακό κράτος, λοιπόν, με σφραγίδα ΠΑΣΟΚ και Νέας Δημοκρατίας και πλέον σφραγίδα ΣΥΡΙΖΑ και ΑΝΕΛ. Το υπό ψήφιση σχέδιο νόμου δίνει μια πολύ ωραία εικόνα, για να εξηγήσουμε σε κάποιον τι είναι το πελατειακό κράτος. Πελατειακό κράτος είναι να αρνείται η Κυβέρνηση, να αποδώσει συντάξεις σε συμπολίτες μας οι οποίοι έχουν κατοχυρώσει δικαίωμα κι έχουν καταθέσει τα αναγκαία δικαιολογητικά εδώ και δύο χρόνια τουλάχιστον. «Και γιατί αρνείται;» θα ρωτήσει κάποιος και θα του απαντήσουμε εμείς: «Βλέπεις άλλον τρόπο, για να μπορεί η χούντα του μνημονίου να εμφανίζει πλεόνασμα;». Η Κυβέρνηση, λοιπόν, η οποία αρνείται να χορηγήσει, ως οφείλει, τις συντάξεις, θα ψηφίσει την καταβολή αντιμισθίας για τους αντιδημάρχους αλλά και αποζημιώσεις για τους συμμετέχοντες στα δημοτικά συμβούλια, ενώ παράλληλα το νομοσχέδιο προβλέπει δαπάνες για τη μετακίνηση αντιπεριφερειαρχών και περιφερειακών συμβούλων. Και σταματά εκεί η μεγαλοψυχία της Αριστεράς; Όχι. Οι Αριστεροί είναι άνθρωποι της τέχνης και του πολιτισμού και γι' αυτό οι μουσικοί των δήμων θα λαμβάνουν ένα μηνιαίο επίδομα ύψους 50 ευρώ. Πελατειακό κράτος είναι να βάζουν λουκέτο στον ιδιωτικό τομέα ελέω της σκληρής φορολογίας η μία επιχείρηση μετά την άλλη, να μένουν άνεργοι χιλιάδες Έλληνες και Ελληνίδες, αλλά η Κυβέρνηση ΣΥΡΙΖΑ - ΑΝΕΛ να ορίζει πως οι πολυμετοχικές αναπτυξιακές ανώνυμες εταιρείες ΟΤΑ, εξακολουθούν να λειτουργούν ακόμη και αν παρουσιάζουν τρεις συνεχόμενες ζημιογόνες εταιρικές χρήσεις και η συμμετοχή της εταιρείας σε ένα εθνικό ή ευρωπαϊκό πρόγραμμα συνιστά έμπρακτη απόδειξη της φερεγγυότητας και της αξιοπιστίας της εταιρείας ως εξωστρεφούς αναπτυξιακού μηχανισμού της τοπικής αυτοδιοίκησης, καθώς και της δυνατότητάς της να αντιμετωπίζει επιτυχώς τις χρηματοδοτικές ανάγκες και τις οικονομικές της υποχρεώσεις. Επιπλέον να νομοθετεί ότι τα δημοτικά περιφερειακά θέατρα ακόμη και αν παρουσιάζουν τρεις συνεχόμενες ζημιογόνες εταιρικές χρήσεις δύο χρόνια μετά την ίδρυσή τους ή τα ίδια κεφάλαια μειωθούν κάτω του 50% του μετοχικού κεφαλαίου, αυτά θα πρέπει να συνεχίσουν να λειτουργούν και να αντιμετωπιστούν με ιδιαίτερο τρόπο, ώστε να συνεχίσει η απρόσκοπτη άσκηση του πνευματικού τους ρόλου ως κέντρα πολιτισμού. Η διάταξη αυτή αποτελεί συνέχεια εκείνης η οποία ψηφίστηκε προ ημερών και με βάση την οποία προσελήφθησαν ή θα προσληφθούν καλλιτεχνικοί διευθυντές στα ΔΗΠΕΘΕ, χωρίς να είναι απαραίτητη η κατοχή τίτλου τριτοβάθμιας εκπαίδευσης. Αντί, συνεπώς, να επιχειρείτε επί ματαίω, να πείσετε εμάς ότι το νομοσχέδιό σας δεν είναι ρουσφετολογικό, φροντίστε να πείσετε την ελληνική κοινωνία, το τουλάχιστον ενάμισι εκατομμύριο των ανέργων, τους νεοπροσλαμβανόμενους που δουλεύουν πάρα πολύ σκληρά για να πάρουν 400 ευρώ τον μήνα, τους ελεύθερους επαγγελματίες τους οποίους αφανίζετε μεθοδικά, τους αγρότες τους οποίους επιχειρείτε να εκριζώσετε από τη γη τους, τους συνταξιούχους των οποίων τις συντάξεις πετσοκόβετε, για να χτίσετε τον μύθο του πρωτογενούς πλεονάσματος, για το οποίο έχετε δεσμευτεί έναντι των διεθνών αφεντικών σας αρχικά μέχρι το 2022 και ακολούθως μέχρι το 2060. Σας το δηλώσαμε ξεκάθαρα κατά τη συνεδρίαση της επιτροπής, σας το δηλώνουμε και τώρα. Το πρωτογενές πλεόνασμα για το οποίο με υπέρμετρη αλαζονεία υπερηφανεύεστε, είναι το αίμα του ελληνικού λαού, το οποίο δουλικά και απλόχερα προσφέρετε στη διάθεση των τοκογλύφων. Είναι το προϊόν της άδικης και σκληρότατης φορολόγησης των συμπατριωτών μας. Είναι το προϊόν της ληστείας που επιφυλάσσει το μνημονιακό καθεστώς προς τους πολίτες, μη αποδίδοντας τις οφειλές του προς αυτούς. Είναι το προϊόν της κατάλυσης του κοινωνικού κράτους για τους Έλληνες μόνο, διότι για τους λαθρομετανάστες και άλλους, υποτίθεται, ευπαθείς το κοινωνικό και ανθρωπιστικό κράτος ζει και βασιλεύει, έχοντας μάλιστα καταστεί μια εξόχως κερδοφόρος μπίζνα για πλήθος συντρόφων σας. Είναι, τέλος, το προϊόν της πλήρους διάλυσης της δημόσιας υγείας των νοσοκομειακών μονάδων σε όλη τη χώρα, το προϊόν της στοχευμένης στοχοποίησης των στελεχών των Ενόπλων Δυνάμεων και των Σωμάτων Ασφαλείας. Γιατί στοχευμένη; Διότι δεν συγκαταλέγονται αυτοί στο πελατειακό σας κράτος και γι' αυτόν τον λόγο τους στοχοποιείτε τόσο εσείς όσο και οι μηχανισμοί προπαγάνδας που ελέγχετε, εξαπολύοντας το μπολσεβίκικο μίσος σας με δημοσιεύματα του Τύπου: «Πάνω από το 50% των αστυνομικών ψηφίζει Χρυσή Αυγή» ή «Πολύ υψηλό ποσοστό αξιωματικών και υπαξιωματικών των Ενόπλων Δυνάμεων ψηφίζουν Χρυσή Αυγή». Δεν μας είπατε, όμως, ξεχάσατε ή κάνατε πως ξεχάσατε, τι ψήφισε η συντριπτική πλειοψηφία των εφοριακών, τι ψήφισε η συντριπτική πλειοψηφία των διορισμένων δασκάλων και καθηγητών, τι ψήφισε η πλειοψηφία των υπαλλήλων στους ΟΤΑ και των εργαζομένων στα ΔΗΠΕΘΕ, τι ψήφισε άραγε η συντριπτική πλειοψηφία των στελεχών και εργαζομένων της «σοβιετικής» σας ΕΡΤ. Εκεί δεν βγάζετε άχνα, διότι ακριβώς πρόκειται για το πελατειακό σας κράτος, το οποίο όχι απλώς συντηρείτε αλλά και το διευρύνετε παντοιοτρόπως. Αυτό είναι το περίφημο κοινωνικό πρόσημο της Κυβέρνησής σας, όπου κοινωνικό πρόσημο το βόλεμα και οι διορισμοί των παιδιών και των κομματικών σας πραιτόρων. Με τα χρήματα των Ελλήνων φορολογουμένων είστε πολύ κουβαρντάδες προς συγκεκριμένες πάντα ειδικές κατηγορίες. Όταν, όμως, πρόκειται για τα δικά σας χρήματα, ο ψευδεπίγραφος σοσιαλισμός σας πάει περίπατο και ξεχνάτε να δηλώσετε καμμιά φορά και κάνα δυο εκατομμύρια στην εφορία. Ενώ ένα διαρκώς αυξανόμενο τμήμα των συμπατριωτών μας πένεται και οδηγείται μεθοδικά προς την εξαθλίωση, η έγνοια της Κυβέρνησης της Αριστεράς και φυσικά των ψευτοχριστιανοπατριωτών ΑΝΕΛ, είναι η δημιουργία κέντρων αποτέφρωσης νεκρών, με την προκλητικότατη για την συντριπτική πλειοψηφία των Ελλήνων αναφορά της αιτιολογικής έκθεσης πως ο νομοθέτης έχει σκοπό να συμβάλλει στην εμπέδωση μιας προοδευτικής αντίληψης των πραγμάτων, επιβαλλόμενης σε κάθε περίπτωση από τη σύγχρονη πραγματικότητα. Δεν είναι, βεβαίως, καμμία σύγχρονη πραγματικότητα εκείνη η οποία επιβάλλει την εμπέδωση μιας δήθεν προοδευτικής αντίληψης των πραγμάτων, αλλά είναι αναμφίβολα το συμπλεγματικό σας μίσος προς την ορθόδοξη χριστιανική πίστη και ακολούθως η εξυπηρέτηση συγκεκριμένων οικονομικών συμφερόντων, τα οποία, βεβαίως, θα αναδειχθούν μετά την ψήφιση της συγκεκριμένης διάταξης. Επιπρόσθετα εν μέσω της αμείλικτης για τους συμπατριώτες μας φοροεισπρακτικής σας πολιτικής η Κυβέρνηση της Αριστεράς πάντα μαζί με τους γιαλαντζί εθνικόφρονες των ΑΝΕΛ καίγονται για τη συγκρότηση Ειδικής Γραμματείας Ιθαγένειας, διότι οι φιλοξενούμενοι της Κυβέρνησης λαθρομετανάστες, όχι μόνο υποχρεώνονται από το δημοκρατικό τόξο να εγκατασταθούν μονίμως στην Ελλάδα αλλά τους παρέχεται και ως δώρο η ελληνική ιθαγένεια. Βεβαίως παράλληλα με το αντεθνικό σας μίσος, φροντίζετε να κάνετε και μπίζνες, όπως στην περίπτωση των διορισμών στα hot spots, οπότε βολέψτε και στη συγκεκριμένη ειδική γραμματεία τα παιδιά και τους κομματικούς σας πραίτορες. Τσάμπα είναι για σας, ο ελληνικός λαός πληρώνει τον ψευδεπίγραφο ανθρωπισμό σας. Συμπερασματικά καταδείξαμε με συντριπτικά επιχειρήματα το γεγονός ότι το εν λόγω σχέδιο νόμου είναι ρουσφετολογικό και συνιστά μεγέθυνση του πελατειακού κράτους ΣΥΡΙΖΑ - ΑΝΕΛ. Διόλου συμπτωματικό το γεγονός ότι τα ποσοστά της Χρυσής Αυγής στους δημοσίους υπαλλήλους είναι εξαιρετικά περιορισμένα. Αντιθέτως το κίνημα των Ελλήνων εθνικιστών χαίρει της εκτίμησης, υποστήριξης και εμπιστοσύνης των φτωχών λαϊκών στρωμάτων, έχει δηλαδή απήχηση και επιρροή σε εκείνους που έχουν στο μέγιστο πληγεί από τα μνημόνια και επί της ουσίας αποτελούν, είτε το θέλετε είτε όχι, το ευρύ φάσμα των μη προνομιούχων Ελλήνων. Πώς, όμως, ερμηνεύεται το γεγονός ότι αυτό το αναμφισβήτητα ευρύ φάσμα των μη προνομιούχων, δεν αποτυπώνεται και εκλογικά; Δύο είναι οι βασικοί παράγοντες που οδηγούν σ' αυτό. Πρώτον, ένα μέρος των μη προνομιούχων Ελλήνων εξαπατάται από το πολιτικό σύστημα και από το μιντιακό κατεστημένο σε βαθμό τέτοιο, ώστε να πιστεύει ότι τα συμφέροντά του ταυτίζονται με τα συμφέροντα της διεφθαρμένης πλουτοκρατίας. Όποτε δε αποτυγχάνει η προπαγάνδα της ταύτισης των συμφερόντων, τότε εξαπολύεται η πολιτική τρομοκρατία με ψευτοδιλήμματα τρόμου. Δεύτερον - και βασικότερο - είναι η αποχή από τις εκλογές, η οποία συνιστά τη μεγαλύτερη δυνατή βοήθεια προς το καθεστώς της σαπίλας, καθώς η επιλογή της συνιστά μεν αντίθεση προς αυτό το καθεστώς, αλλά δεν συνιστά θέση. Η μη συνειδητοποίηση από μέρους των μη προνομιούχων της ισχύος τους αποτελεί το μεγαλύτερο όπλο για το πελατειακό κράτος, καθώς του δίνει τη δυνατότητα όχι μόνο της συντήρησης αλλά και της διεύρυνσης των προκλητικών του προνομίων. Το πελατειακό κράτος αποκτά ανέλπιστα ακόμη μεγαλύτερη πολιτική επιρροή, διαλύοντας κάθε προοπτική ανάδειξης αντίπαλου δέους και κατ' επέκταση εν δυνάμει απειλής για την ύπαρξή του. Έχω την ακλόνητη πεποίθηση, πως στο διάβα του χρόνου θα αναδεικνύεται ολοένα και περισσότερο ο διαβρωτικός ρόλος του πελατειακού κράτους. Όμως τα δεινά δεν πρόκειται να εκλείψουν αλλά ούτε καν να περιοριστούν, εάν οι μη προνομιούχοι συμπατριώτες μας δεν συνειδητοποιήσουν, πως μπορούν να συμβάλλουν καίρια στην αντιμετώπισή τους. Γι' αυτόν τον λόγο η Χρυσή Αυγή θεωρεί ως κοινωνική αναγκαιότητα το γκρέμισμα του πελατειακού κράτους και ως εκ τούτου απευθύνουμε κάλεσμα προς τους μη προνομιούχους συμπατριώτες μας να στηρίξουν τη Χρυσή Αυγή, για να απαλλαγούμε επιτέλους από αυτό το καρκίνωμα. Φυσικά και καταψηφίζουμε αυτό το νομοσχέδιο. Ευχαριστώ.
Τον λόγο έχει ο συνάδελφος ειδικός αγορητής του ΚΚΕ κ. Εμμανουήλ Συντυχάκης.
Ευχαριστώ, κύριε Πρόεδρε. Το σχέδιο νόμου του Υπουργείου Εσωτερικών αποτελείται από τέσσερις ενότητες και πλέον των εκατόν πενήντα άρθρων με τις ενσωματωμένες τροπολογίες. Καταπιάνεται με μια μεγάλη γκάμα εκκρεμών υποθέσεων στους ΟΤΑ, που συνιστούν ρυθμιστικές διατάξεις, απαραίτητες όμως για να περάσει το αστικό κράτος στην επόμενη φάση των αντιδραστικών εκσυγχρονισμών του, μεταξύ άλλων στην αναθεώρηση του «ΚΑΛΛΙΚΡΑΤΗ» κατ' απαίτηση της Ευρωπαϊκής Ένωσης, των δανειστών και του μεγάλου κεφαλαίου. Είναι ένα σχέδιο νόμου ενταγμένο στις στρατηγικές επιλογές του κεφαλαίου. Άλλωστε στρατηγικό ζητούμενο της Κυβέρνησης ΣΥΡΙΖΑ - ΑΝΕΛ και των άλλων κομμάτων του ευρωμονόδρομου, είναι η εφαρμογή μίας πολυεπίπεδης διακυβέρνησης, έτσι ώστε η τοπική αυτοδιοίκηση - για την ακρίβεια, η τοπική διοίκηση - να αποκτήσει επιχειρησιακή, διαχειριστική, θεσμική επάρκεια, να αποτελέσουν οι δομές της οικονομικά και διοικητικά αυτοτελείς μονάδες και ως εταίροι των άλλων επιπέδων διοίκησης της χώρας να έχουν αναπτυξιακό ρόλο, να πρωταγωνιστήσουν, δηλαδή, στην καπιταλιστική ανάπτυξη, να τη διευκολύνουν και να την ενισχύσουν. Τι συνιστά αυτή η στρατηγική με την οποία συμφωνούν και τα άλλα κόμματα του ευρωμονόδρομου; Πρώτον, συνιστά την πολύπλευρη ενίσχυση των δομών της τοπικής διοίκησης με χαρακτηριστικά ανταγωνιστικών επιχειρήσεων, που δεν θα αφήνουν αναξιοποίητη καμμία δυνατότητα για επιχειρησιακή δράση στην περιοχή τους, από τα βουνά και τις θάλασσες μέχρι τις ανανεώσιμες πηγές ενέργειας ό,τι έχει ο καθένας. Δεύτερον, συνιστά αναζήτηση νέων φοροεισπρακτικών μηχανισμών, νομιμοποίηση παλαιών μέσων μέσω και της τοπικής διοίκησης, μεταφορά νέων φορολογικών βαρών στις πλάτες των λαϊκών νοικοκυριών. Προβλέπεται, άλλωστε, και στο παρόν σχέδιο νόμου η αναβάθμιση της επιχειρησιακής ικανότητας των δήμων στην είσπραξη των ίδιων εσόδων. Επιχειρείται να εξαντληθούν όλες οι δυνατότητες είσπραξης των οφειλών των λαϊκών στρωμάτων, που στενάζουν σε συνθήκες κρίσης. Τρίτον, συνιστά σύνδεση με ευρωπαϊκά όργανα και φορείς, ώστε να διευκολύνουν την επιχειρησιακή δράση και τον συνολικό σχεδιασμό της Ευρωπαϊκής Ένωσης εντός της κάθε χώρας, αλλά ακόμα περισσότερο τον κοινό σχεδιασμό μεταξύ περιφερειών και χωρών της Ευρωπαϊκής Ένωσης. Οι Ευρωπαϊκοί Όμιλοι Εδαφικής Συνεργασίας, που αποτελούν το τρίτο μέρος του σχεδίου νόμου, κινούνται προς αυτή την κατεύθυνση. Τέταρτον, συνιστά προώθηση της λεγόμενης κοινωνικής οικονομίας, ΜΚΟ, Κοιν.Σ.Επ, δίκτυα και συνεταιρισμοί προσώπων, με πρόσχημα τη λαϊκή συμμετοχή την αντιμετώπιση της ανεργίας, την αυτοδιαχείριση προβληματικών επιχειρήσεων. Παλιές δοκιμασμένες και αποτυχημένες συνταγές του καπιταλισμού που σήμερα υιοθετούνται και από οπορτουνιστές σε μια διαδικασία ενσωμάτωσης λαϊκών συνειδήσεων. Πέμπτον, συνιστά διευκόλυνση των ΟΤΑ στην αξιοποίηση διαφόρων χρηματοδοτικών εργαλείων, στην προσέλκυση επενδύσεων και συγκέντρωση πόρων, στην απλούστευση των διαδικασιών εισόδου ιδιωτών σε υπηρεσίες και έργα είτε με συμβάσεις παραχώρησης είτε με ΣΔΙΤ είτε και με απευθείας αναθέσεις. Έκτο, συνιστά την εμπορευματοποίηση κατεξοχήν κοινωνικών αγαθών, όπως είναι το νερό, ύδρευση, αλλά και άρδευση, την πρωτοβάθμια φροντίδα υγείας, την προσχολική αγωγή, τη φροντίδα ηλικιωμένων, τα άτομα με ειδικές ανάγκες και άλλα. Έβδομο, συνιστά τη γενίκευση των ελαστικών εργασιακών σχέσεων με την ανατροπή της αναλογίας μονίμων και ελαστικά απασχολούμενων εργαζόμενων, σε βάρος των πρώτων, την παραπέρα μείωση του μισθολογικού κόστους, τη διαμόρφωση νέας γενιάς εγκλωβισμένων εργαζόμενων στη δια βίου εργασιακή περιπλάνηση με μισθούς πείνας, που θα καταλήγουν στο επίπεδο του λεγόμενου εισοδήματος κοινωνικής αλληλεγγύης, και συντάξεις μετά τα εξήντα επτά. Κυρίες και κύριοι, και στις τέσσερις συνεδριάσεις της αρμόδιας επιτροπής για το υπό συζήτηση σχέδιο νόμου η αντιπαράθεση ανάμεσα στους ΣΥΡΙΖΑ - ΑΝΕΛ, τη Νέα Δημοκρατία, το ΠΑΣΟΚ και το Ποτάμι εστιάστηκε σε δευτερεύοντα ζητήματα διατάξεων και όχι στον πυρήνα του. Αξιοποίησαν το εύρος των διατάξεων, την πολυπλοκότητά τους και τη διαχειριστική λογική που τις διέπει, των φωτογραφικών διατάξεων, προκειμένου να αποφύγουν να εκτεθούν μπροστά στα μάτια των εργαζομένων για τη στρατηγική συναντίληψη που έχουν για την καπιταλιστική ανάπτυξη, που επιδιώκουν στα μνημόνια και τους πάνω από εξακόσιους εφαρμοστικούς νόμους που έχουν ψηφίσει και τους δεσμεύουν. Πιο συγκεκριμένα, θα αναφέρω πώς εκφράζεται αυτή η στρατηγική συναντίληψη και στα τέσσερα μέρη του σχεδίου νόμου και καθορίζει εν πολλοίς την καταψήφισή του επί της αρχής από το ΚΚΕ, έστω και αν σε επιμέρους άρθρα ψηφίσουμε θετικά ή παρών. Το πρώτο μέρος αφορά τις ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των δημοτικών επιχειρήσεων ύδρευσης, αποχέτευσης στα άρθρα 1 έως 14. Τα κόμματα του ευρωμονόδρομου δεν διαφωνούν με την κοινοτική οδηγία - πλαίσιο για τα νερά, βάσει της οποίας κινούνται τα άρθρα 1 έως 11 του πρώτου μέρους, τα οποία εμείς τα καταψηφίζουμε. Στοχεύουν, παρά την προσπάθεια που γίνεται να αποκρυφθεί, στο να διευκολυνθεί η διαδικασία ανάθεσης στο κεφάλαιο της διαχείρισης του νερού ύδρευσης, αλλά και άρδευσης. Τόσο η προγενέστερη, όσο και η ισχύουσα νομοθεσία, καλύπτει το σύνολο των έργων και υπηρεσιών παροχής ύδατος που μπορούν να ανατεθούν και από τις ΔΕΥΑ στους ιδιώτες. Πέραν του παραδοσιακού αντικειμένου της ύδρευσης και της αποχέτευσης λυμάτων, προστίθεται τώρα υποχρεωτικά η μελέτη, κατασκευή, συντήρηση, εκμετάλλευση, διοίκηση και λειτουργία των έργων υδροληψίας, έργων επεξεργασίας νερού, δικτύων μεταφοράς νερού, δικτύων αποχέτευσης και ομβρίων υδάτων, καθώς και μονάδων επεξεργασίας και διάθεσης των υπολειμμάτων των επεξεργασιών περιοχής αρμοδιότητάς τους. Στο πλαίσιο της δυνατότητας για την επέκταση του αντικειμένου τους, καλύπτονται στο σύνολό τους, με αναλυτική αναφορά στο εύρος τιμολόγησής τους, στα αντικείμενα της τηλεθέρμανσης, του φυσικού αερίου, της εμφιάλωσης και εμπορίας νερού, της άρδευσης και της διαχείρισης, της αξιοποίησης και εμπορίας των ανανεώσιμων πηγών ενέργειας. Πρόκειται για αντικείμενα που θα ανατεθούν προφανώς στη συνέχεια στο κεφάλαιο για επικερδή εκμετάλλευση, με πρόσθετα χαράτσια, σε βάρος των λαϊκών στρωμάτων. Πρωτεύουσα θέση στα χαράτσια αυτά έχει το περιβαλλοντικό τέλος, που φορτώνεται στον τελικό χρήστη, δηλαδή στη λαϊκή οικογένεια, και διπλά στη φτωχή αγροτιά, εφόσον αφορά την ύδρευση και την άρδευση, πληρώνεται με το κυβικό του νερού που καταναλώνεται και απαρτίζεται από δυο επιμέρους χαράτσια, το περιβαλλοντικό κόστος και το κόστος πόρου. Δεν πρέπει να φαντάζει μακρινό το σενάριο να θεσμοθετηθεί στην πορεία - σύμφωνα με την αρχή της ανάκτησης του κόστους - και ο αέρας που ανασαίνουμε. Στα παραπάνω πλαίσια, οι ΔΕΥΑ θα πρέπει να διαμορφώνουν την τιμολογιακή τους πολιτική, σύμφωνα με την αρχή της ανάκτησης του κόστους του ύδατος, που προβλέπει η εν λόγω οδηγία και η αντίστοιχη εθνική νομοθεσία. Ταυτόχρονα, χρεώνεται επιπλέον στις ΔΕΥΑ το αντικείμενο να συμμετέχουν σε οργανωμένα και θεσμοθετημένα σχήματα, όργανα δηλαδή διαμόρφωσης και άσκησης της υδατικής πολιτικής της χώρας, προκειμένου μέσω της ενεργητικής εμπλοκής τους στη μεθόδευση της νέας φορολεηλασίας του λαϊκού εισοδήματος, να αναδειχθούν σε συνεπείς φοροεισπράκτορες των πιο πάνω χαρατσιών. Επιπλέον, με τη διατύπωση των άρθρων 5 και 6 του σχεδίου νόμου, νομιμοποιείται στην ουσία η μόνιμη είσπραξη του ειδικού τέλους του 80%, ως πάγιο έσοδο για τη μελέτη, κατασκευή και επέκταση έργων ύδρευσης και αποχέτευσης, ένα χαράτσι που είχε θεσπιστεί το 1980, με σκοπό να μεταβιβαστεί η αποκλειστική ευθύνη που πρέπει να έχει το κράτος για την κατασκευή νέων έργων στους καταναλωτές. Πόσες, όμως, ΔΕΥΑ θα αποφασίσουν να αναστείλουν ή να μειώσουν το 80%, όταν όλες έχουν μειωμένα έσοδα σε σχέση με τις πραγματικές ανάγκες; Στην ουσία αυτό το τέλος εισπράττεται και αποδίδεται στα λειτουργικά έξοδα των επιχειρήσεων, γι' αυτό και γίνεται ρητή αναφορά ότι απαλλάσσονται από οποιαδήποτε ευθύνη οι διοικήσεις που δεν χρησιμοποίησαν το τέλος για τον πραγματικό σκοπό, δηλαδή για νέα έργα. Τα άρθρα 12 και 13 τα ψηφίζουμε. Το άρθρο 13 αφορά τους εργαζόμενους, τακτοποιεί δηλαδή εργασιακά ζητήματα των ΔΕΥΑ, παρ' όλο που αποκλείσατε τους εργαζόμενους της ΔΕΥΑ Ηρακλείου που απολύθηκαν και δούλευαν στα λύματα και στον Βιολογικό. Στο άρθρο 14 ψηφίζουμε «Παρών». Στο δεύτερο μέρος, που αφορά τα άρθρα 15 έως 107, ζητήματα οργάνωσης, διαχείρισης και εκκρεμών εργασιακών θεμάτων στους ΟΤΑ, κατά την άποψή μας και αυτά είναι ενταγμένα στη συνέχεια των αντιδραστικών αναδιαρθρώσεων στην τοπική διοίκηση. Τα κόμματα του ευρωμονόδρομου δεν διαφωνούν με τη γενίκευση των ελαστικών εργασιακών σχέσεων ούτε με την ανταποδοτικότητα, τη διοικητική και οικονομική αυτοτέλεια υπηρεσιών, δομών και αρμοδιοτήτων, που σε συνδυασμό με τον οικονομικό στραγγαλισμό των ΟΤΑ από το κεντρικό κράτος προετοιμάζονται για μεγαλύτερη φορολεηλασία του λαϊκού εισοδήματος σε αναγκαστικές εισπράξεις, ακόμα και με κατασχέσεις ή μπλοκάρισμα λογαριασμών για χρέη στο δήμο. Άλλωστε, πολλοί δήμοι ήδη έχουν προχωρήσει σε τέτοιου είδους διαδικασίες. Γενίκευση προστίμων σε αυτοαπασχολούμενους, σε μικρομεσαίες επιχειρήσεις, ενώ την ίδια στιγμή αφήνουν άθικτες τις τράπεζες, τις μεγάλες ξενοδοχειακές μονάδες, τις βιομηχανικές επιχειρήσεις, ενώ παραχωρούνται αιγιαλοί, παραλίες και κοινόχρηστοι χώροι σε ιδιώτες προς εκμετάλλευση. Συμφωνείτε, τα κόμματα του ευρωμονόδρομου, με το Οικονομικό Παρατηρητήριο και τους ισοσκελισμένους προϋπολογισμούς, τις αντιδραστικές μεταρρυθμίσεις στη δημόσια διοίκηση και στους ΟΤΑ, την αξιολόγηση, την κοινοτικότητα που οδηγούν σε απολύσεις και κατάργηση οργανικών θέσεων και αντικειμένων. Οι όποιες θετικές διατάξεις για τους εργαζόμενους, όπως για παράδειγμα η αποκατάσταση των εργαζομένων στις ΔΕΥΑ, η μεταφορά εργαζομένων στους δήμους, σε περιπτώσεις λύσης επιχειρήσεων ΟΤΑ, στον διορισμό επιτυχόντων από ΑΣΕΠ, κάλυψη οργανικών θέσεων από τους προσωρινούς πίνακες διορισθέντων του ΑΣΕΠ και άλλες περιπτώσεις είναι αποσπασματικές, όπως οι διατάξεις για τα μέσα ατομικής προστασίας, διότι και δεν χορηγούνται σε όλους και δεν λύνουν το πρόβλημα της υποστελέχωσης. Το ίδιο βέβαια, ισχύει και για το επίδομα ανθυγιεινής εργασίας, ενώ αφήνει απ' έξω τους ΟΤΑ δευτέρου βαθμού, δηλαδή τους εργαζόμενους των περιφερειών και των αποκεντρωμένων διοικήσεων. Για τους μουσικούς και για τα ΔΗΠΕΘΕ επίσης το ίδιο, ή διατάξεις που εμπεριέχουν μαζί και θετικά και αρνητικά ή δίνουν την εντύπωση ενός θετικού μέτρου, αλλά υποκρύπτουν πονηριές, όπως η παροχή κινήτρων σε εργαζομένους ΟΤΑ παραμεθόριων και νησιωτικών περιοχών, που στην ουσία μεταφέρει την ευθύνη του κράτους στους μικρούς δήμους, η ανάθεση καθηκόντων σε υπαλλήλους περιφερειακών ενοτήτων νησιωτικών περιοχών, φορτώνοντας τους υπαλλήλους με περισσότερα αντικείμενα και με μετακίνηση εκτός έδρας. Το επίδομα επικίνδυνης ανθυγιεινής εργασίας, όπως η κλιμάκωση του επιδόματος, καθορίζει και την βλαπτικότητα μιας εργασίας. Αυτό αφορούσε τις περιπτώσεις των μέσων ατομικής προστασίας και το επίδομα ανθυγιεινής εργασίας. Όλες οι παραπάνω θετικές ρυθμίσεις χάνονται μπροστά στον ογκόλιθο εργασιακών, μισθολογικών προβλημάτων, που γέννησε η πολιτική των προηγούμενων κυβερνήσεων και που συνεχίζει η σημερινή. Το κύριο είναι οι προσλήψεις μόνιμου προσωπικού, κυρίες και κύριοι συνάδελφοι. Και αυτό το πρόβλημα παραμένει άλυτο. Η Κυβέρνηση, πιστά προσηλωμένη σε φίλους και εταίρους και στις μεταξύ τους συμφωνίες, δεν αίρει την απαγόρευση των προσλήψεων μόνιμου προσωπικού στους ΟΤΑ και δεν βάζει σχετικό προγραμματισμό διαδικασιών και κονδυλίων, ώστε να αντιμετωπιστεί η τραγική υποστελέχωση στους δήμους και στις περιφέρειες. Μια ακόμη σημαντική ενότητα ρυθμίσεων του σχεδίου νόμου αφορά την ενδυνάμωση της ικανότητας των δήμων για την είσπραξη των λεγόμενων ιδίων φόρων. Ικανοποιεί ένα πάγιο αντιλαϊκό αίτημα της ΚΕΔΕ, δημάρχων της Ευρωπαϊκής Ένωσης, ένας στόχος που αποτυπώνεται και στο μεσοπρόθεσμο, βάσει του οποίου επιδιώκεται τα ίδια έσοδα στους δήμους να απογειωθούν σε πάνω από 600 εκατομμύρια ευρώ, την ίδια ώρα που θεσμοθετείται η καθήλωση της κρατικής χρηματοδότησης στα σημερινά επίπεδα, η οποία έχει ξεπεράσει το 60%, ενώ δεν παίρνει μέτρα ανακούφισης των ανέργων, των ευάλωτων κοινωνικών ομάδων. Η Κυβέρνηση, προκειμένου να χρυσώσει το χάπι, υποτίθεται ότι με το άρθρο 52 ρυθμίζει οφειλές στους δήμους, εισάγοντας τις εκατό δόσεις. Το προπαγανδίζει, μάλιστα, προκλητικά και το θεωρεί ως ανάσα για τα νοικοκυριά. Όσο και αν φανεί σε κάποιους μικρομεσαίους ως ανάσα, αφού βρίσκονται ήδη κυκλωμένοι από την οικονομική καταστροφή και τη φορολογική επίθεση κράτους και τραπεζών, αργά ή γρήγορα θα βρεθούν μπροστά, όχι στην απειλή πια της κατάσχεσης από τους δήμους, αλλά στην ίδια την κατάσχεση. Είναι δε χαρακτηριστικό και μέσα από την ίδια τη διάταξη ότι οι δήμοι εύχονται να συνδεθούν με το έργο των κεντρικών φορολογικών μοχλών του κράτους. Για παράδειγμα, με το άρθρο 65 η Κυβέρνηση διευκολύνει τους δήμους στον εντοπισμό και τη διασταύρωση περιουσιακών στοιχείων και εισοδήματος μέσω των κρατικών φοροεισπρακτικών μηχανισμών και τους άλλους μηχανισμούς ελέγχου - στοιχείων από ΔΟΥ, Κτηματολόγιο, παρόχους ενέργειας - ώστε να εξαντληθεί κάθε δυνατότητα είσπραξης ιδίων φόρων και οι δήμοι να γίνουν πιο αποτελεσματικοί φοροεισπρακτικοί μηχανισμοί σε τοπικό επίπεδο, αντί να δώσει τη δυνατότητα στα δημοτικά συμβούλια, έστω και δυνητικά, ύστερα από αίτηση δημοτών να απαλλάξουν από χρέη εκείνους τους δημότες που με συγκεκριμένες προϋποθέσεις αποδεικνύουν ότι είναι άποροι, άνεργοι, ανήκουν σε ευάλωτες ομάδες, είναι άτομα με ειδικές ανάγκες, πολύτεκνοι, τρίτεκνοι και να αφορά πρόστιμα, προσαυξήσεις και κεφάλαιο. Υπάρχουν προτάσεις Δήμων και Δημαρχών - της Πάτρας, της Καισαριανής, της Ικαρίας, της Πετρούπολης, του Χαϊδαρίου - από τη στιγμή που μπαίνει κάποιος δημότης σε ρύθμιση από μία έως εκατό δόσεις μπορεί να απαλλάσσεται ο δημότης από το 100% των τόκων και των προσαυξήσεων. Να μπει ένα όριο στις οφειλές. Θα μπορούσε, για παράδειγμα, να ήταν 50 χιλιάδες ευρώ. Επίσης, σε αυτούς που έχουν χρέος πάνω από 50 χιλιάδες ευρώ να μείνουν όπως είναι. Ξεχωρίζουμε αυτούς που έχουν και συστηματικά προσπαθούν με το οπλοστάσιο που διαθέτουν και νομικά να μην πληρώνουν. Ποιοι είναι; Διαφημιστικές εταιρείες, ξενοδόχοι, νυχτερινά κέντρα, ιδιοκτήτες μεγάλης ακίνητης περιουσίας. Σε πολλούς δήμους χρωστούν το 50% και πάνω των οφειλών. Στην Πάτρα, για παράδειγμα, από τα 53.800.000 ευρώ τα 20.000.000 είναι οφειλές από άτομα που χρωστούν πάνω από 50.000 ευρώ. Πρόκειται για τις περιπτώσεις που σας ανέφερα προηγουμένως. Στο Ηράκλειο της Κρήτης, από τα 162 εκατομμύρια ευρώ συνολικές οφειλές, κεφάλαιο και προσαυξήσεις, οι πάνω των 50.000 ευρώ οφειλέτες - τετρακόσια δέκα πέντε άτομα σε σύνολο ενενήντα έξι χιλιάδων - οφείλουν 94.000.000 ευρώ, δηλαδή το 58% των συνολικών οφειλών. Εμείς αγωνιούμε, κυρίες και κύριοι, γι' αυτούς, που χρωστούν λίγα και προέρχονται από τα φτωχά λαϊκά στρώματα. Στο τρίτο μέρος του σχεδίου νόμου, άρθρα 108 έως 112, που αφορά τον επανακαθορισμό του θεσμικού πλαισίου των Ευρωπαϊκών Ομίλων Εδαφικής Συνεργασίας, δεν θα πω πολλά, γιατί δεν προλαβαίνω. Θα δοθεί η δυνατότητα στη δευτερολογία να τοποθετηθούμε. Είναι ένα πολύ σημαντικό θέμα, που σχετίζεται με τη Συνθήκη της Λισαβόνας, την πολιτική συνοχή και την περιφερειακή ανάπτυξη της Ευρωπαϊκής Ένωσης, που έγινε πάρα πολύ λίγη κουβέντα και σκόπιμα, διότι όλα τα κόμματα του ευρωμονόδρομου συμφωνούν με τους Ευρωπαϊκούς Ομίλους Εδαφικής Συνεργασίας, που επί της ουσίας δίνει τη δυνατότητα στις περιφέρειες απευθείας με την Ευρωπαϊκή Ένωση και τους μονοπωλιακούς ομίλους να αξιοποιούν τις ευρωπαϊκές χρηματοδοτήσεις για έργα και υπηρεσίες. Τελειώνοντας, κυρίες και κύριοι, και έχοντας υπόψη τι εξυπηρετεί ή πού προσβλέπει το παρόν σχέδιο νόμου, το οποίο καταψηφίζει το ΚΚΕ επί της αρχής, τίθεται ένα πολύ μεγάλο ερώτημα: Για ποιον τελικά δουλεύει αυτή η Κυβέρνηση ΣΥΡΙΖΑ - ΑΝΕΛ; Για τη συντριπτική πλειοψηφία, που είναι η εργατική τάξη, τα φτωχομεσαία στρώματα της πόλης και του χωριού ή για λογαριασμό μιας θράκας πλουτοκρατών, με στόχο την ενίσχυση της ανταγωνιστικότητας των επιχειρηματικών τους ομίλων, την εκδούλευση αυτών μέσω των Οργανισμών Τοπικής Αυτοδιοίκησης, έτσι ώστε να σιγουρευτεί η αύξηση των κερδών τους και με ένα αστικό κράτος, που θα αποτελέσει και θα αποτελεί - και αποτελεί ήδη - τον καλύτερο εγγυητή αυτής της ανάπτυξης; Προφανώς, εκείνους που κατέχουν σήμερα τα μέσα παραγωγής, τους καπιταλιστές, δηλαδή τα παράσιτα της κοινωνίας, που διψούν για το αίμα των λαών είτε με μνημόνια είτε με δημοσιονομικούς περιορισμούς είτε μέσα από ιμπεριαλιστικούς πολέμους, όπως συμβαίνει στη γειτονιά μας, με τις ευλογίες της συγκυβέρνησης ΣΥΡΙΖΑ - ΑΝΕΛ, του ΝΑΤΟ, των ΗΠΑ, της Ευρωπαϊκής Ένωσης. Αυτό σήμερα ο ΣΥΡΙΖΑ το ονομάζει «προοδευτικό εκσυγχρονισμό». Το ΚΚΕ το ονομάζει καπιταλιστικό δρόμο ανάπτυξης. Ο ΣΥΡΙΖΑ παραπλανά τον λαό με το σύνθημα «μέσα στον καπιταλισμό ο άνθρωπος πάνω από τα κέρδη». Το ΚΚΕ, χωρίς αυταπάτες και με καθαρό λόγο, απευθύνει αντικαπιταλιστικό, αντιμονοπωλιακό κάλεσμα για την ανατροπή της εξουσίας του κεφαλαίου του πολιτικού του προσωπικού οποιασδήποτε απόχρωσης…
Ολοκληρώστε, κύριε Συντυχάκη.
Ολοκληρώνω, κύριε Πρόεδρε. Την σαπίλα που αναδύει το άνισο εκμεταλλευτικό σύστημα ούτε η κολόνια των αστικών μεταρρυθμίσεων, ούτε τα οράματα περί πάταξης της διαπλοκής και της διαφάνειας ούτε τα φρου φρου περί διάκρισης των εξουσιών, μπορούν να την κρύψουν ή να την μερεμετίσουν. Μόνο η πάλη για τη νέα εργατική σοσιαλιστική εξουσία με κεντρικό σχεδιασμό, πανεθνικό, τοπικό, κλαδικό επίπεδο, με κοινωνικοποιημένες τις καπιταλιστικές επιχειρήσεις, με εργατικό έλεγχο από τα κάτω προς τα πάνω, ανακλητότητα των αιρετών στα όργανα της λαϊκής εξουσίας και με κριτήριο την ικανοποίηση των σύγχρονων αναγκών μπορεί να διασφαλιστεί η ικανοποίηση αυτών για μόνιμη και σταθερή δουλειά, για τη μόρφωση των νέων, για την δωρεάν ιατροφαρμακευτική περίθαλψη, το δικαίωμα στη στέγη, στις διακοπές, για να καταργηθεί οριστικά η εκμετάλλευση ανθρώπου από άνθρωπο. Ευχαριστώ πολύ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννιά πρόσφυγες εκπαιδευόμενοι στην ελληνική γλώσσα. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στον ειδικό αγορητή των Ανεξαρτήτων Ελλήνων, τον συνάδελφο κ. Κωνσταντίνο Κατσίκη. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρία Υπουργέ, κυρίες και κύριοι συνάδελφοι, θα ήθελα να μου επιτρέψετε να εκφράσω την πολιτική μου ικανοποίηση, διότι πρώτη φορά σε υπό συζήτηση σχέδιο νόμου υπήρξε τόσο ευρεία κοινωνική συναίνεση. Οι φορείς με σοβαρότητα και αίσθημα ευθύνης συνέδραμαν ουσιαστικά, θεωρώ, στη διαμόρφωση της τελικής μας θέσης. Το πλήθος των ομιλητών για το συγκεκριμένο σχέδιο νόμου καταδεικνύει τη σπουδαιότητα αυτού του νομοθετήματος. Η σοβαρότητα με την οποία η Κυβέρνηση το περιέβαλε έγινε εμφανής μέσα από την εξαντλητική διαβούλευση με τους θεσμικούς εκπροσώπους των αυτοδιοικητικών φορέων και μέσα από την συστηματική επεξεργασία όλων των δομικών παραμέτρων του θεσμικού πλαισίου της τοπικής αυτοδιοίκησης. Η αναγκαιότητα αλλαγής και εκσυγχρονισμού των υφιστάμενων διατάξεων με τις οποίες προσπαθεί να λειτουργήσει η τοπική αυτοδιοίκηση, έχει διαπιστωθεί πάμπολλες φορές, τόσο από όσους είναι επιφορτισμένοι με την εφαρμογή τους, όσο και από όσους υφίστανται τα αποτελέσματά τους. Η αποδοχή από την κοινωνία των αλλαγών και των μεταρρυθμίσεων που προωθεί η Κυβέρνηση ΣΥΡΙΖΑ - ΑΝΕΛ αποτιμά θετικά το έργο της. Είναι ένδειξη κοινοβουλευτικής και πολιτικής εντιμότητας η συναίνεση στα αυτονόητα, κύριοι συνάδελφοι. Αντιδράτε σε νομοθέτηση διαδικασιών που θα έπρεπε να έχουν πραγματωθεί χρόνια τώρα. Οι πολίτες εμπιστεύονται πια εκείνες τις πολιτικές δυνάμεις που έχουν πρόταση. Οι τακτικές «παρίσταμαι και καταγγέλλω» έχουν παρέλθει ανεπιστρεπτί. Τι σας ενοχλεί άραγε, κύριοι συνάδελφοι της Αντιπολίτευσης; Η προσπάθειά μας να επαναφέρουμε την τοπική αυτοδιοίκηση σε βιώσιμους ρυθμούς από την κωματώδη κατάσταση στην οποία την έχετε οδηγήσει; Ξέρετε, υπάρχει μια κατηγορία ανθρώπων που μισούν τους άλλους, όχι επειδή έχουν κάνει κάτι κακό, αλλά επειδή έκαναν κάτι καλύτερο από αυτούς. Αυτό έχετε πάθει και εσείς. Δεν είναι ανεκτό από εσάς το καλύτερο, όταν αυτό το κάνει κάποιος άλλος. Αυτό, όμως, το καλύτερο έχει να κάνει με τη ζωή εκατομμυρίων ανθρώπων, που μας εμπιστεύτηκαν τη διαχείρισή της και εκπτώσεις σε αυτή τη διαχείριση, σας βεβαιώ ότι δεν θα κάνουμε ποτέ. Το παρόν σχέδιο νόμου το θεωρώ από τα πλέον ολοκληρωμένα που έχουν κατατεθεί στο Κοινοβούλιο και με εξαιρετικά ανθρώπινο πρόσωπο. Άπειρα ζητήματα που αναφύονται στην καθημερινότητα καθιστά επιτακτικά αναγκαία την αντιμετώπισή τους. Κορυφαία περίπτωση επιβεβλημένης επανεξέτασης συγκεκριμένων πτυχών του θεσμικού πλαισίου λειτουργίας τους είναι η περίπτωση των δημοτικών επιχειρήσεων ύδρευσης και αποχέτευσης. Οι σημερινές ανάγκες της κοινωνίας ως προς τη διαχείριση και τη χρήση του σημαντικότερου φυσικού δημόσιου αγαθού, του νερού δηλαδή, επιβάλλουν την οργανωτική και λειτουργική αναβάθμιση των δημοτικών επιχειρήσεων ύδρευσης και αποχέτευσης. Αυτό επιδιώκεται μέσα από τα δεκατέσσερα πρώτα άρθρα του παρόντος σχεδίου νόμου. Η περιβαλλοντική, κοινωνική, οικονομική και αναπτυξιακή σημασία των έργων που εντάσσονται στο πεδίο δραστηριοτήτων των δημοτικών επιχειρήσεων ύδρευσης και αποχέτευσης, καθιστά αναγκαία τη θέσπιση ρυθμίσεων, που θα δίνουν αναπτυξιακές προοπτικές στις δημοτικές επιχειρήσεις ύδρευσης και αποχέτευσης, καθιστώντας τες επενδυτικά εργαλεία και όχι απλούς διαχειριστές χρηματοδοτούμενων από την Ευρωπαϊκή Ένωση προγραμμάτων. Η πρόβλεψη της εκχώρησης αρμοδιότητας στο διοικητικό συμβούλιο κάθε ΔΕΥΑ να λαμβάνει αποφάσεις σχετικές με τον διακανονισμό οφειλών των καταναλωτών προς αυτές, αντιστοιχίζεται στην κοινωνική αποστολή που αυτές έχουν. Επειδή πρώτιστο μέλημα της παρούσας Κυβέρνησης αποτελεί η προστασία του ιερού δικαιώματος της εργασίας, δεν θα μπορούσε να απουσιάζει από το υπό συζήτηση σχέδιο νόμου. Έτσι, λοιπόν, στο πρώτο κεφάλαιο του δευτέρου μέρους, εκτός από την αποσαφήνιση του άρθρου 109 του ν.3852/2010, σχετικά με το ζήτημα της κάλυψης της ζημιάς που προκύπτει κατά τη συγχώνευση κοινωφελών επιχειρήσεων των ΟΤΑ ή των δημοτικών επιχειρήσεων ύδρευσης και αποχέτευσης και ανάληψη των δραστηριοτήτων τους από τον οικείο δήμο, λαμβάνεται ειδική μέριμνα για το προσωπικό τους, το οποίο μεταφέρεται στον αντίστοιχο φορέα και κατατάσσεται σε προσωποπαγείς θέσεις, αντίστοιχες των τυπικών του προσόντων. Κι εδώ επιτρέψτε μου ένα σχόλιο, διότι ακούστηκε προηγούμενα από τον εισηγητή της Αξιωματικής Αντιπολίτευσης ότι δεν πρέπει να δημιουργηθούν αυτές οι προσωποπαγείς θέσεις και ιδιαίτερα ότι δεν πρέπει να δημιουργηθούν, γιατί κάποια στιγμή αυτές θα καταργηθούν, διότι αυτοί που θα τις υπηρετήσουν κάποια στιγμή θα συνταξιοδοτηθούν. Και ερωτώ: Εκείνοι οι οποίοι σήμερα εργάζονται σε εταιρείες ύδρευσης και αποχέτευσης, οι οποίες λύονται ή οι οποίες πλέον μεταφέρονται και διοικούνται, κυριολεκτικά, από τους Οργανισμούς Τοπικής Αυτοδιοίκησης, δεν θα πρέπει μαζί με τις επιχειρήσεις και τη διοίκηση αυτών προς τους ΟΤΑ να μεταφερθούν και οι εργαζόμενοι, που μέχρι τώρα εργάζονταν σε αυτές τις εταιρείες, έχοντας δε και την εργασιακή εμπειρία, που τους δίδει το δικαίωμα να είναι αποτελεσματικότεροι και αποτελεσματικότατοι κάποιων άλλων στα εργασιακά τους καθήκοντα; Με τη νομοτεχνική βελτίωση του προτεινόμενου στην παράγραφο 2 του άρθρου 15, θεωρώ πως διορθώνεται μία, σίγουρα, αβλεψία και αίρεται ενδεχόμενη άνιση μεταχείριση μεταξύ εργαζομένων. Θα ήθελα, κύριοι συνάδελφοι, σε τούτη τη συνεδρίαση να αναφερθώ λίγο περισσότερο στο τρίτο μέρος αυτού του σχεδίου νόμου και συγκεκριμένα στα άρθρα 108 και 114, που ρυθμίζουν θέματα που αφορούν το θεσμικό και πολιτικό πλαίσιο της εδαφικής πολιτικής συνεργασίας και των Ευρωπαϊκών Ομίλων της συνεργασίας αυτής. Η μορφή της σύστασης των Ευρωπαϊκών Ομίλων Εδαφικής Συνεργασίας ως εταιρειών μη κερδοσκοπικού χαρακτήρα, άρθρο 108, δηλαδή, και η λεπτομερής αποτύπωση και περιγραφή των δραστηριοτήτων τους, άρθρο 109, καθιστά καίριο και διαυγή τον ρόλο τους στην ενίσχυση της εδαφικής, κοινωνικής και οικονομικής συνοχής των περιφερειών της Ευρωπαϊκής Ένωσης. Η προβλεπόμενη, στην παράγραφο 2 του άρθρου, δυνατότητά τους να συνάπτουν προγραμματικές συμβάσεις διευκολύνει την επίτευξη των δημοσίου συμφέροντος σκοπών τους. Η μη αναγνώριση μέχρι σήμερα της δυνατότητα αυτής στους Ευρωπαϊκούς Ομίλους Εδαφικής Συνεργασίας, οι οποίοι καταστατικά συγκαταλέγονται στους οργανισμούς δημοσίου συμφέροντος, τους απέκδυε από λειτουργικές τους δυνατότητες και αντιστρατευόταν την αποστολή τους, που μεταξύ άλλων, είναι η εκτέλεση έργων επίτευξης συνοχής, ιδιαίτερα μέσω διακρατικής, διασυνοριακής και διαπεριφερειακής συνεργασίας. Οι δε διαχειριστικοί έλεγχοι, οι οποίοι προβλέπεται να ενεργούνται στους Ευρωπαϊκούς Ομίλους Εδαφικής Συνεργασίας, σύμφωνα με διεθνώς αποδεκτά πρότυπα λογιστικού ελέγχου, αποτυπώνουν την πρόθεση της Κυβέρνησης για πλήρη διαφάνεια των φορέων αυτών, άρθρο 113 δηλαδή. Θα ήταν αδόκιμο να κλείσω αυτή την τοποθέτησή μου χωρίς να αναφερθώ στις υπέρ των εργαζομένων ρυθμίσεις που προκύπτουν από τις διατάξεις του άρθρου 137. Με το άρθρο αυτό ρυθμίζονται θέματα που άπτονται της υπηρεσιακής κατάστασης των εργαζομένων στο πρώην Υπουργείο Προστασίας του Πολίτη και συγκεκριμένα με την αποτεινόμενη ρύθμιση επιδιώκεται η προσωρινή μεταφορά του Ειδικού Λογαριασμού του ν.826/1978, που αφορά το Επικουρικό Ταμείο Ελληνικής Χωροφυλακής στον τομέα Πρόνοιας αστυνομικών του Ταμείου Επικουρικής Ασφάλισης και Πρόνοιας Απασχολουμένων στα Σώματα Ασφαλείας, με σκοπό εντός έτους από τη ψήφιση της εν λόγω ρύθμισης να εξετασθούν οι εκκρεμείς αιτήσεις και ακολούθως να τεθεί σε εκκαθάριση και να καταργηθεί. Το δε τυχόν κεφάλαιο, που θα προκύψει μετά την εκκαθάριση και τα πάσης φύσεως περιουσιακά στοιχεία του Ειδικού Λογαριασμού θα μεταφερθούν στον Ειδικό Λογαριασμό Αρωγής Αστυνομικού και Πολιτικού Προσωπικού του άρθρου 31, του ν.2168/1993, ο οποίος επιτελεί τον ίδιο σκοπό με τον υπό κατάργηση λογαριασμό, δηλαδή την οικονομική ενίσχυση των αναξιοπαθούντων συναδέλφων τους, στο πλαίσιο των αρχών της αλληλεγγύης, της συναντίληψης και της κοινωνικής ευαισθησίας. Η ένστασή μας, κυρίες και κύριοι συνάδελφοι, σχετικά με το άρθρο 133, που παρουσιάστηκε πάλι από φίλα προσκείμενα σε εσάς μέσα ενημέρωσης ως ρήγμα στους εταίρους, πονοκέφαλος - δήθεν - στην Κυβέρνηση και λοιπά φανφαρώδη, δεν αποτελεί τίποτε άλλο παρά στοίχιση και ευπείθεια στις αρχές μας περί χριστιανικού δόγματος. Το ότι οι απόψεις μας αυτές δεν βρίσκονται σε απόλυτη ταύτιση με τις απόψεις του συγκυβερνώντος Κόμματος καταδεικνύει και το μεγαλείο των συνεργασιών. «Συνεργάζομαι» δεν σημαίνει αποδομούμαι, δεν σημαίνει εξαϋλώνομαι και απορροφώμαι. Σημαίνει, διατηρώ την αυθυπαρξία μου, διατηρώ την αυτοτέλειά μου και δουλεύω τον συγκερασμό διαφορετικών πολιτικών απόψεων, ώστε να αποβεί σε όφελος πολιτών και πολιτείας. Και αυτό το επιτυγχάνουν άνθρωποι, που δεν είναι εξουσιολάγνοι, όπως εσείς, κύριοι συνάδελφοι της Αντιπολίτευσης. Όπως όμως έλεγε ο εξαιρετικός λογοτέχνης, αείμνηστος Νίκος Καζαντζάκης, «το επιτυγχάνουν άνθρωποι που αγαπούν την ευθύνη, που, αν κάτι χαθεί, πιστεύουν πως αυτοί φταίνε που δεν προσπάθησαν ακόμη περισσότερο για το κοινό καλό». Και το κοινό καλό πρέπει να είναι άχρωμο, διαφανές και διαυγές, όπως δεν έχουν χρώμα και οι πίνακες του ΑΣΕΠ. Με αφορμή τους πίνακες του ΑΣΕΠ, λοιπόν, μιας κι έγινε πάρα πολύς λόγος και ιδιαίτερα από τον αγαπητό συνάδελφο εισηγητή της Νέας Δημοκρατίας, σχετικά με το εάν ήταν αναγκαία ή αν καθίσταται σήμερα αναγκαία η πρόσληψη αυτών των ανθρώπων που από το 2009 έως σήμερα καθίσταντο όμηροι μιας ανάλγητης κοινωνικής πολιτικής τακτικής, θέλω με τη σειρά μου να ρωτήσω: Πραγματικά, όταν η τότε Κυβέρνηση της Νέας Δημοκρατίας πήρε την απόφαση να προκηρύξει αυτόν τον διαγωνισμό, ήταν αναγκαία η πρόσληψη αυτών των ανθρώπων, προκειμένου να καλύψουν πραγματικές ανάγκες εργασίας στους Οργανισμούς Τοπικής Αυτοδιοίκησης; Το δεύτερο ειλικρινά, που δεν αναφέρθηκε σε αυτές τις αιτιάσεις, αντιδράσεις από την Αντιπολίτευση, σχετικά με το άρθρο 15, είναι ότι για τις προσλήψεις αυτές και άλλες είναι αναγκαία η σύμφωνη γνώμη, με απόφαση του Δημοτικού Συμβουλίου των ΟΤΑ. Εκεί, πραγματικά, συμβαίνει το εξής, το οποίο - επαναλαμβάνω - δεν αναφέρθηκε και δεν σχολιάστηκε: Ερωτώνται κατά ένα τρόπο και οι δήμαρχοι και τα δημοτικά συμβούλια αν πραγματικά αυτοί οι οποίοι πρέπει να προσληφθούν ή πρέπει να προσλάβουν εξυπηρετούν πραγματικές ανάγκες εργασίας. Στους ανθρώπους, λοιπόν, που θα προσληφθούν, κυρίες και κύριοι συνάδελφοι, δεν ζητήσαμε την κομματική τους ταυτότητα. Πολύ απλά, αποκαθιστούμε το δίκαιό τους, το ισότιμο και το ισόνομο στη μεταχείρισή τους. Γιατί τι άλλο είναι η πολιτική, τι άλλο πρέπει να είναι, εκτός από εφαρμογή της ισονομίας και της ισοτιμίας μεταξύ των πολιτών; Τι άλλο πρέπει να είναι; Απολύτως, τίποτε άλλο. Εξ αυτών πηγάζουν τα κρείττω: Η ασφάλεια, η εμπιστοσύνη, η συμμετοχή, η προσπάθεια, τα πάντα. Εάν ο μισθωτός, ο συνταξιούχος, ο μικρός, ο μεσαίος επαγγελματίας, ο μικροϊδιοκτήτης συνεισφέρουν όσα τους αναλογούν, όπως προβλέπει και ο ύψιστος πολιτειακός νόμος… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα χρειαστώ την ανοχή σας για ένα λεπτό. Εάν, λοιπόν, - έλεγα και επαναλαμβάνω - ο μισθωτός, ο συνταξιούχος, ο μικρός, ο μεσαίος επαγγελματίας, ο μικροϊδιοκτήτης συνεισφέρει όσα του αναλογούν, όπως προβλέπει και ο ύψιστος πολιτειακός νόμος, το Σύνταγμα, πιστεύω πως θα το κάνει χωρίς ίχνος αγανάκτησης, γιατί θα είναι η ατομική του συνεισφορά για τη λειτουργία ενός οργανισμού, στον οποίον και ο ίδιος είναι ζωτικό κύτταρο, αντιλαμβανόμενος πως ενδεχόμενος θάνατος του οργανισμού συμπαρασύρει και τον ίδιο. Με την πεποίθηση της συνεισφοράς μας σε μια αειφόρο και χωρίς αποκλεισμούς ανάπτυξη της τοπικής αυτοδιοίκησης, συνδράμοντας ανθρώπους που κάνουν πράξεις τις καινοτόμες σκέψεις τους για τη βέλτιστη αξιοποίηση των δυνατοτήτων της τοπικής αυτοδιοίκησης με τις κοινωνικές τους ευαισθησίες στην καθημερινή στάση ζωής, δηλώνω την υπερψήφιση από πλευράς των Ανεξαρτήτων Ελλήνων του παρόντος σχεδίου νόμου, πλην του άρθρου 133, που αφορά τα ιδιωτικά αποτεφρωτήρια για τους λόγους που ανέπτυξα και στην κατ' άρθρον ομιλία μου. Η αποτέφρωση για εμάς είναι μια βίαιη πράξη σε αντίθεση με την ταφή, που αποτελεί έκφραση του σεβασμού και της προοπτικής της ανθρώπινης συνέχειας. Η ιερότητα της ψυχής βρίσκεται σε συνάρτηση με την ιερότητα του σώματος κατά τη χριστιανική δογματική διδασκαλία. Η ένστασή μας δεν έχει να κάνει με την εκχώρηση της αρμοδιότητας, αλλά με αυτή καθ'αυτή την διαδικασία. Σας ευχαριστώ πολύ.
Τον λόγο έχει ο κ. Ιωάννης Σαρίδης από την Ένωση Κεντρώων.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, δεν μπορούμε - λέει - να μιλάμε για μνημόνια σε μια χώρα, που βγαίνει στις αγορές. Αυτό μας έλεγε πριν από λίγες εβδομάδες στις επιτροπές ο Υπουργός, ο κ. Σταθάκης. Μας είχε προετοιμάσει, δηλαδή, για την επιχειρηματολογία της Κυβέρνησης, στην περίπτωση που θα βγαίναμε στις αγορές. Βγήκαμε, λοιπόν, δοκιμαστικά και καταφέραμε να δανειστούμε για μια ακόμη φορά όσα ακριβώς χρειαζόμασταν για να πληρώσουμε τους τόκους των χρεών μας. Επιτυχία κατά πολλούς. Και δανειστήκαμε απ' αυτούς, στους οποίους ήδη χρωστούσαμε. Επιτυχία και αυτό. Αυτά είναι αναμφισβήτητα. Δεν μπορεί να τα αμφισβητήσει κανείς. Κυρίες και κύριοι συνάδελφοι της κυβερνητικής Πλειοψηφίας, σας καλώ να μην αποδεχτείτε το επιχείρημα αυτό του κ. Σταθάκη, αν θέλετε, φυσικά, να διατηρήσετε την όποια επαφή έχετε ακόμη με την πραγματικότητα, που βιώνουν οι συμπολίτες μας. Και σας το ζητώ αυτό, όχι ενδεχομένως, γιατί με απασχολεί, έστω και στο ελάχιστο η καταβαράθρωση των δημοσκοπικών σας ποσοστών, αλλά επειδή αυτά τα εύκολα αφηγήματα, όπως ξέρετε, της ατάκας, εσείς τελικά μάλλον τα πιστεύετε και, μάλιστα, με πάθος και το χειρότερο πράττετε και σύμφωνα με αυτά νομοθετείτε, βασισμένοι σε αυτά. Αναρωτιέμαι, λοιπόν, πράγματι πιστεύετε κι εσείς οι υπόλοιποι αυτό το οποίο ισχυρίζεται ο κ. Σταθάκης; Μπορούμε ή δεν μπορούμε στην Ελλάδα του σήμερα να μιλάμε για μνημόνια; Μπορούμε ή δεν μπορούμε να μιλάμε σήμερα για μνημόνια, που η Ελλάδα δανείστηκε από τις αγορές; Για εμάς, την Ένωση Κεντρώων δεν αρκεί αυτό που έγινε για να ξεχάσουμε τα ενενήντα εννέα χρόνια του ΤΑΙΠΕΔ ούτε, βέβαια, μας φτάνει να αγνοήσουμε το γεγονός πως άνθρωποι προσλαμβάνονται τελευταία στο λιμάνι της Θεσσαλονίκης με συμβάσεις 500 ευρώ, ώστε όποιος επενδυτής βρεθεί, να μπορεί να τηρήσει τις δεσμεύσεις για το προσωπικό, διατηρώντας μεν τις συλλογικές συμβάσεις, αλλά στο ύψος που ορίζουν αυτές οι πρόσφατες και έκτακτες συμβάσεις που μόλις υπογράφετε. Δεν μπορούμε να μιλάμε για μνημόνια, αλλά η Θεσσαλονίκη - η αλήθεια είναι αυτή - δεν ξέρει εάν από τον Σεπτέμβριο θα έχει μία ομαλή λειτουργία στα λεωφορεία, δεν ξέρει εάν θα συνεχίσει να υπάρχει η ΕΛΒΟ. Η Θεσσαλονίκη δεν ξέρει για το τι θα γίνει, εάν θα γίνει, με την υποστελέχωση των αστυνομικών τμημάτων, των πυροσβεστικών σταθμών - έφυγε ο κύριος Υπουργός και δεν με πρόλαβε - και των κέντρων υγείας. Δεν ξέρουμε τι μας ξημερώνει, όχι μόνο στη Θεσσαλονίκη, αλλά και σε όλη την Ελλάδα. Και όταν ρωτάμε να μάθουμε από τους αρμόδιους Υπουργούς, γιατί μας συμβαίνει ό,τι μας συμβαίνει, μας απαντάνε ότι φταίνε τα μνημόνια! Δεν μπορούμε να μιλάμε για προσλήψεις, αυξήσεις ή έστω για την αποκατάσταση αδικιών, όσο είμαστε στα μνημόνια. Αυτό λένε! Αυτή είναι η επιχειρηματολογία της Κυβέρνησης. Δεν είναι σωστό, λοιπόν, από τη μία ο κ. Σταθάκης να προσπαθεί να μας πείσει πως δεν μπορούμε να μιλάμε για μνημόνια και από την άλλη ο κ. Τσακαλώτος πως δεν μπορούμε να ελπίζουμε σε αποκατάσταση αδικιών, όσο υπάρχουν μνημόνια. Και το λέει αυτό ο Υπουργός σε κάθε απάντηση που δίνει, όταν απαντά στο πλαίσιο του Κοινοβουλευτικού Ελέγχου. Επίσης, είναι σωστό ο Υπουργός κ. Παπαδημητρίου να δηλώνει σε ξένο τηλεοπτικό σταθμό ότι δεν είναι πολιτικός; Είναι σωστό αυτό; Είναι σωστό ο αγαπητός Υπουργός κ. Σκουρλέτης να ρίχνει την ευθύνη για τα άδεια ταμεία των ΟΤΑ στον πατριωτισμό των Ελλήνων; Κυρίες και κύριοι συνάδελφοι της κυβερνητικής πλειοψηφίας, είναι υποχρέωσή σας να λέτε την αλήθεια και όχι να παρουσιάζετε τα πράγματα όπως σας βολεύουν. Λέτε ότι δεν μπορούμε να μιλάμε για μνημόνια. Όμως, εγώ σας ρωτάω: Γιατί στο πρώτο κεφάλαιο του υπό συζήτηση νομοσχεδίου δεν υπάρχει καμμία απολύτως πρόβλεψη για την αποκατάσταση της αδικίας και την επαναφορά σε καθεστώς ισονομίας και ίσης μεταχείρισης ανθρώπων, που κάνουν ακριβώς το ίδιο έργο; Σήμερα υιοθετούμε όλες τις προτάσεις των διοικήσεων και των εργαζομένων στις δημοτικές επιχειρήσεις ύδρευσης και αποχέτευσης, οι οποίοι αντλούν φυσικά και το κύρος τους από τα έργα υποδομών, ύψους 18 δισεκατομμυρίων, τα οποία και έχουν εκτελέσει όλα αυτά τα χρόνια. Γιατί, λοιπόν, δεχόμαστε όσα με κόπο αυτοί διαπίστωσαν ότι πρέπει να γίνουν για τη σωστή διαχείριση του πολύτιμου νερού, εντούτοις τους λέμε πως δεν δικαιούνται να έχουν τις ίδιες μισθολογικές απολαβές με τους συναδέλφους τους στην ΕΥΔΑΠ και στην ΕΥΑΘ; Μήπως δεν μπορούμε να αποκαταστήσουμε αυτή την αδικία των μνημονίων; Πώς, λοιπόν, να μην μιλάνε όλοι αυτοί οι άνθρωποι έξω από αυτή την Αίθουσα για τα μνημόνια; Αυτοί οι άνθρωποι, ξέρετε, κάνουν το ίδιο έργο, προσφέρουν τις ίδιες υπηρεσίες, εκτίθενται στους ίδιους κινδύνους, αντιμετωπίζουν τα ίδια προβλήματα με τους εργαζόμενους στην ΕΥΔΑΠ και στην ΕΥΑΘ, αλλά δεν πληρώνονται το ίδιο. Να δεχθώ πως δεν φταίνε τα μνημόνια για τη δημιουργία αυτής της αδικίας. Όμως, ποιος σας εμποδίζει να αποκαταστήσετε την ισονομία και να υπηρετήσετε εσείς σήμερα, από τη θέση της Κυβέρνησης, στην οποία βρίσκεστε, τη συνταγματική επιταγή για ίση μεταχείριση των πολιτών; Και για να αντιληφθούμε καλύτερα το τι συζητάμε σήμερα και το μέγεθος της αδικίας, σας υπενθυμίζω πως τον περασμένο Δεκέμβριο η Κυβέρνηση έστειλε δύο διμοιρίες αστυνομικών να φυλάνε τους ανθρώπους της ΕΥΔΑΠ, οι οποίοι αποφάσισαν να μοιράσουν πολλά εκατομμύρια ευρώ ως κέρδη στους μετόχους τους. Η ΕΥΔΑΠ μοιράζει κέρδη στους μετόχους, την ίδια ώρα που στις ΔΕΥΑ μετράνε και το τελευταίο ευρώ! Αυτό το επιτρέπουν τα μνημόνια; Όπως είπαμε και στις επιτροπές, θα στηρίξουμε το πρώτο μέρος του νομοσχεδίου, γιατί πράγματι θα βοηθήσει να γίνουν σωστά πράγματα. Αυτό δεν σημαίνει πως θα παραβλέψουμε και θα ξεχάσουμε τα όσα κενά αφήνει και τις αδικίες, τις οποίες επιτρέπει. Προχωρώ στον σχολιασμό του τρίτου μέρους του νομοσχεδίου, του οποίου τα λίγα άρθρα πραγματεύονται το πολύ σημαντικό ζήτημα της ευρωπαϊκής εδαφικής συνεργασίας. Για εμάς, για την Ένωση Κεντρώων, ουσιαστικά πρόκειται για μονόδρομο και θα στηρίξουμε με την ψήφο μας τις διατάξεις και τη λειτουργία των Ευρωπαϊκών Ομίλων Εδαφικής Συνεργασίας, καθώς έχουμε ταχθεί να υπερασπιζόμαστε πολιτικά τον ευρωπαϊκό προσανατολισμό της χώρας μας. Κυρίες και κύριοι συνάδελφοι, πέραν του πρώτου και του τρίτου μέρους του υπό συζήτηση νομοσχεδίου, πέραν δηλαδή των όσων κανείς δεν μπορεί κανείς να αμφισβητήσει τη χρησιμότητά τους, υπάρχουν και άλλα εκατό άρθρα, τα οποία είναι το καθένα από μόνο του μια ιστορία μικροκομματικής συναλλαγής. Πιο συγκεκριμένα και σχετικά με τα άρθρα του δευτέρου μέρους του νομοσχεδίου, το οποίο αποτελεί και κατά την άποψή σας μια αναγκαία και ουσιαστική μεταρρύθμιση, θα ήθελα να κάνω το εξής γενικό σχόλιο: Η Κυβέρνηση ισχυρίζεται πως, έπειτα από την ολοκλήρωση του έργου της επιτροπής του άρθρου 5 του ν.4368 για την αναθεώρηση του θεσμικού πλαισίου της τοπικής αυτοδιοίκησης, ξεκίνησε ένας ευρύτατος δημόσιος διάλογος για τα φλέγοντα ζητήματα της τοπικής αυτοδιοίκησης και περιμένει τα αποτελέσματά του. Εν τούτοις, λέει πως είναι σήμερα αναγκασμένη να προχωρήσει σε έκτακτες νομοθετικές πρωτοβουλίες, πριν ολοκληρωθεί αυτός ο ανύπαρκτος κατ' εμάς διάλογος, επειδή δεν μπορεί, λέει, να μην ασχοληθεί με την αντιμετώπιση μιας σειράς επιμέρους ζητημάτων, τα οποία, όπως και οι ίδιοι αναγράφουν στη σελίδα 9 της αιτιολογικής έκθεσης, η οικονομική και κοινωνική συγκυρία ανέδειξαν ως επείγοντα και ο επείγων χαρακτήρας τους δικαιολογεί την αποσπασματικότητά τους. Συνεπώς, η κριτική μας περί αποσπασματικής νομοθέτησης, πέραν των αυταπόδεικτων επιχειρημάτων που παρουσιάσαμε, βρίσκει έδαφος και στα ίδια τα δικά σας λόγια. Πού είναι το επείγον της παροχής αντιμισθίας στους αντιδημάρχους; Πού είναι το έκτακτο στο επίδομα των μουσικών; Ποια ανάγκη εξυπηρετεί η δημιουργία θέσεων για δημοσιογράφους στα γραφεία των αντιπεριφερειαρχών; Το λύσαμε το πρόβλημα της μεταφοράς των μαθητών με το άρθρο 48; Ο Σεπτέμβρης είναι κοντά. Η επαναφορά του πιστοποιητικού περί μη οφειλής ΤΑΠ ποια έκτακτη άραγε κοινωνική ανάγκη ικανοποιεί; Τη μεταβίβαση των σχολικών ακινήτων, που επιχειρεί το άρθρο 71, την έχετε σκεφτεί καλά; Η απαλλαγή από τις ποινικές διώξεις με ένα άρθρο - το άρθρο 100- όλων όσοι δεν υπάκουσαν σε νόμο, ποια έκτακτη ανάγκη των συμπολιτών μας καλύπτει; Κύριε Υπουργέ, σας ρωτήσαμε για κάποια σημεία, τα οποία χρειάζονται διευκρινίσεις, αλλά στις επιτροπές αποφύγατε να μας απαντήσετε. Μας προβληματίζει το γεγονός πως στο άρθρο 91 περί ανάθεσης περαιτέρω καθηκόντων σε υπαλλήλους περιφερειακών ενοτήτων νησιωτικών περιοχών, δεν γίνεται κατανοητό εάν διπλασιάζουμε ή όχι με μία διάταξη το έργο και τις ευθύνες αυτών των ανθρώπων. Θα θέλαμε να μας εξηγήσει ο Υπουργός εάν θεωρεί ότι αυτοί οι άνθρωποι κάθονται μέχρι τώρα και δεν δουλεύουν, βάσει ενδεχομένως ενός κακού προγραμματισμού, και ως εκ τούτου, είμαστε αναγκασμένοι να αυξήσουμε τις απαιτήσεις μας από αυτούς. Δεν μπορούμε να καταλάβουμε τη σκέψη σας, κύριε Υπουργέ, και θα θέλαμε μία απάντηση σε αυτό. Απαντήσεις θα θέλαμε και σε άλλα θέματα, όπως η αποσπασματικότητα των διατάξεων σχετικά με την παροχή νομικής κάλυψης στους δημόσιους υπαλλήλους. Χωρίς κανέναν κεντρικό προγραμματισμό, το κάθε Υπουργείο εδώ στην Ελλάδα νομοθετεί για τους υπαλλήλους του. Κεντρικά δεν υπάρχει τίποτα; Το κάθε Υπουργείο από μόνο του; Αυτός είναι ο σχεδιασμός; Υπάρχουν διάφορα ζητήματα, που προκύπτουν από τη συνολική θεώρηση των άρθρων του δευτέρου μέρους, όπως οι περιπτώσεις άνισης μεταχείρισης μεταξύ των υπαλλήλων ΟΤΑ Α΄ βαθμού και των υπαλλήλων ΟΤΑ Β΄ βαθμού - το είπαμε και στις επιτροπές - και σε σχέση με τους υπόλοιπους δημόσιους υπαλλήλους. Σε αυτό το θέμα θα θέλαμε να επιμείνουμε. Η παροχή νομικής στήριξης θα έπρεπε να επεκταθεί, όχι μόνον και στους λοιπούς αυτοδιοικητικούς, αλλά και σε όλους όσοι ενδεχομένως το έχουν ανάγκη. Και μάλιστα, όχι από τη στιγμή που φτάνουν οι υποθέσεις στην αίθουσα των δικαστηρίων, αλλά από την εξώδικη ακόμα διαδικασία. Είχαμε υπερψηφίσει αντίστοιχη διάταξη και για τους υπαλλήλους άλλων Υπουργείων, όπως είναι οι διπλωμάτες μας. [[Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Θα θέλαμε να δούμε μια συνολική ρύθμιση στο θέμα αυτό και όχι αποσπασματική, από Υπουργείο σε Υπουργείο. Έρχομαι τώρα στο ζήτημα του άρθρου 137, υπενθυμίζοντας στον Υπουργό πως απάντηση περιμένει και το ερώτημα, που έθεσε η ΠΟΑΣΥ σχετικά με τον ερανικό λογαριασμό και τα όσα προβλέπονται για το μέλλον του στο άρθρο 137. Απ' όσο πληροφορούμαι, πρόκειται για μια πρωτοβουλία αλληλεγγύης μεταξύ των αστυνομικών μας, η οποία λειτουργεί αποτελεσματικά. Απ' όσα είμαι σε θέση να γνωρίζω, λειτουργεί από το 1978. Θα θέλαμε να μας εξηγήσετε λίγο πιο αναλυτικά, κύριε Υπουργέ, την ανάγκη που σας οδήγησε στη σύνταξη του εν λόγω άρθρου. Πολλά είναι τα αναπάντητα ερωτήματα. Γιατί τα μέτρα αυτοπροστασίας δεν παρέχονται σε όλους όσοι τα χρειάζονται, ανεξαρτήτως αν ανήκουν στην πρωτοβάθμια ή τη δευτεροβάθμια τοπική αυτοδιοίκηση, ανεξαρτήτως αν είναι εργαζόμενοι με σύμβαση ορισμένου ή αορίστου χρόνου; Αντιθέτως, όλοι εσείς δίνετε το δικαίωμα σε κάποιους να διεκδικήσουν αναδρομικά χρήματα. Επίσης, δεν μας είπατε τι θα γίνει με τους εργαζόμενους στις αναπτυξιακές, αν παρέλθει το χρονικό διάστημα και φθάσει ο Οκτώβρης και δεν έχει ολοκληρωθεί η προβλεπόμενη διαδικασία μέχρι τότε. Θα δούμε τότε τι θα κάνουμε; Θα έρθει καμμιά τροπολογία μέσα στην Ολομέλεια; Κυρίες και κύριοι Βουλευτές, κλείνω την εισήγησή μου, σχολιάζοντας θετικά τρία πολύ σημαντικά άρθρα του παρόντος, που θα στηρίξουμε με την ψήφο μας: Το άρθρο 133 για τα κέντρα αποτέφρωσης νεκρών που πηγάζει από το δικαίωμα αυτοδιάθεσης και αυτοδιαχείρισης που έχει ο κάθε πολίτης σε ένα δημοκρατικό κράτος δικαίου. Σεβόμαστε τη θέση της Ορθόδοξης Εκκλησίας μας, όσο σεβόμαστε και τα δημοκρατικά δικαιώματα των πολιτών. Το άρθρο 144 για το δικαίωμα των δήμων να προχωρούν σε εκποίηση των υλικών που συγκεντρώνουν και προέρχονται από τη διαχείριση των αστικών στερεών αποβλήτων και βιοαποβλήτων, που πάει ενάντια σε κατεστημένα συμφέροντα που λυμαίνονται τον τομέα της ανακύκλωσης. Θα στηρίξουμε αυτή την προσπάθεια εξυγίανσης του κ. Φάμελλου. Τέλος, το άρθρο 131 για την τέλεση πολιτικών γάμων σε δημόσιους εξωτερικούς χώρους, με το οποίο προσφέρουμε επιτέλους ένα αναπτυξιακό εργαλείο στους δημάρχους των νησιών μας, που προσπαθούν να προσελκύσουν τον διεθνή γαμήλιο τουρισμό και να φέρουν έτσι έσοδα στα κρατικά ταμεία. Κυρίες και κύριοι συνάδελφοι, το παρόν νομοσχέδιο χαρακτηρίστηκε από πολλούς ως ρουσφετολογικό. Δεν καταφέρατε να αντικρούσετε τα επιχειρήματά τους. Δεν παρουσιάσατε επιχειρήματα ενάντια στα επιχειρήματά τους. Δεν καταφέρατε να μας πείσετε πραγματικά πως πολεμάτε τις αδικίες. Αντιθέτως, μας έχετε πείσει πως έχετε χάσει την επαφή με την πραγματικότητα. Πριν κατέβω από το Βήμα, θα ήθελα να επισημάνω κάτι που προέκυψε πριν από λίγο και αφορά στα προβλεπόμενα εντός του πρώτου κεφαλαίου του τέταρτου μέρους του νομοσχεδίου, που κάνει λόγο για το περίφημο και πολυαναμενόμενο Μητρώο Πολιτών. Πρόκειται να ένα εργαλείο εξοικονόμησης χρόνου, χρήματος και ανθρώπινου δυναμικού, με σαφή προσανατολισμό την ικανοποίηση των αναγκών του πολίτη. Και είχαμε τοποθετηθεί θετικά στις επιτροπές σε αυτό. Η απαράδεκτη μέχρι σήμερα κατάσταση, όπου ζητούνται από πολίτες πλήθος δικαιολογητικών για τη βεβαίωση αυτονόητων καταστάσεων και αναμφισβήτητων ιδιοτήτων από τους ίδιους εκείνους τους φορείς του δημοσίου που είναι υπεύθυνοι να γνωρίζουν τον λογαριασμό του πολίτη, το περιεχόμενό του, έπρεπε να είχε πάψει εδώ και καιρό. Πρόκειται για ένα σοβαρό βήμα εκσυγχρονισμού της δημόσιας διοίκησης, προς όφελος του πολίτη. Κι όμως, ακόμη κι εδώ αφήνετε ορθάνοικτο ένα παράθυρο της αντισυνταγματικότητας. Θα θέλαμε επειγόντος διευκρινίσεις σχετικά με το άρθρο 118 και τους τρόπους που θα προστατεύονται τα στοιχεία των πολιτών από κακόβουλες ενέργειες. Σας ρωτήσαμε γι' αυτό και στις επιτροπές. Θέσατε υπόψη της Αρχής Διασφάλισης Προσωπικών Δεδομένων τις διατάξεις των εν λόγω άρθρων; Μήπως την πατήσουμε πάλι, όπως την πατήσαμε με το ηλεκτρονικό εισιτήριο; Βασιζόμενοι σε αυτές τις αρχές, κυρίες και κύριοι συνάδελφοι, σε αυτές τις αλήθειες και αυτά τα επιχειρήματα, μη πιστεύοντας στον μηδενισμό και τον λαϊκισμό, μην κάνοντας στείρα αντιπολίτευση μέσα σε αυτή την Αίθουσα, θα είμαστε παρόντες να ελέγχουμε την επόμενη μέρα όσα με την ψήφο μας ή και χωρίς την ψήφο μας η Κυβέρνηση θα κριθεί να εφαρμόσει. Ψηφίζουμε «Παρών» επί της αρχής του νομοσχεδίου και στηρίζουμε ό,τι είναι προς το δημόσιο και εθνικό συμφέρον, καταψηφίζοντας όλα τα υπόλοιπα. Ευχαριστώ πολύ.
Ευχαριστούμε πολύ τον ειδικό αγορητή της Ένωσης Κεντρώων, τον κ. Σαρίδη. Τον λόγο έχει ο ειδικός αγορητής του Ποταμιού κ. Σπυρίδων Δανέλλης, για δέκα πέντε λεπτά, με τη γνωστή ανοχή.
Ευχαριστώ, κύριε Πρόεδρε. Κυρίες και κύριοι συνάδελφοι, πρόσφατη έρευνα του ΙΟΒΕ με τίτλο: «Ανάλυση των οικονομικών στοιχείων των καλλικρατικών δήμων» αποκαλύπτει μια θλιβερή πραγματικότητα, που είναι γνωστή σε όσους από εμάς έχουν ασχοληθεί σοβαρά με την τοπική αυτοδιοίκηση. Σύμφωνα με την έρευνα, εκατόν τριανταεπτά καλλικρατικοί δήμοι σε σύνολο τριακοσίων εικοσιπέντε, δήμοι που συγκεντρώνουν το 31% του πληθυσμού της χώρας, έχουν ελλιπείς ισολογισμούς. Από αυτούς, δεκαοκτώ δήμοι, ποσοστό 5,5%, δεν έχουν συγκεκριμένες λογιστικές καταστάσεις ούτε καν για την πρώτη διαχειριστική χρήση, εκείνη του 2011, οπότε και επιβλήθηκε η σχετική υποχρέωση. Η λογιστική του δεδουλευμένου έγινε υποχρεωτική για όλους τους καλλικρατικούς δήμους, θυμίζω, με τον νόμο του «Καλλικράτη» το 2010, αλλά, όπως καταγράφηκε στη σχετική μελέτη, το ποσοστό των δήμων, χωρίς εγκεκριμένους προϋπολογισμούς έχει εκτιναχθεί από το 6% το 2011 στο 14% το 2013 και στο 42% το 2015. Ας σημειωθεί ότι μόνο ένας στους δέκα δήμους κατάφερε να έχει λειτουργικά έσοδα υψηλότερα από τα λειτουργικά του έξοδα.Η εικόνα είναι δεινή και θα πρέπει κάθε νομοθετική προσπάθεια για την τοπική αυτοδιοίκηση να έχει ως αφετηρία τη βελτίωση αυτής της κατάστασης. Σας θυμίζω, κυρίες και κύριοι συνάδελφοι, πως ιστορικά, η Αριστερά έχει ιδιαίτερη ευαισθησία προς τη τοπική αυτοδιοίκηση και γι' αυτό, εξάλλου, διακρίθηκε στη δράση της αυτή. Είχε όραμα και πάντα πίστευε ότι η αυτοδιοίκηση είναι το πεδίο των μεγάλων συναντήσεων, των μεγάλων αναζητήσεων και βεβαίως, των κοινών προσπαθειών. Θα πρέπει σήμερα να θυμηθούμε πως δυο μεγάλες, φιλόδοξες μεταρρυθμίσεις των τελευταίων χρόνων, που άλλαξαν τον χάρτη της πρωτοβάθμιας αυτοδιοίκησης - και αναφέρομαι στα σχέδια «Καποδίστριας» και «Καλλικράτης» - από δυο τολμηρούς μεταρρυθμιστές, τον Αλέκο Παπαδόπουλο και τον Γιάννη Ραγκούση, συνάντησαν τότε και στην πορεία υλοποίησης τεράστιες αντιστάσεις από ποικιλώνυμες δυνάμεις της συντήρησης και της αδράνειας, αλλά και οι δύο αυτές προσπάθειες έμειναν ημιτελείς. Δεν ακολουθήθηκαν από την απαραίτητη μεταρρύθμιση του Κώδικα Δημοτικών Υπαλλήλων, καθώς επίσης και τη μεγάλη μεταρρύθμιση στα των οικονομικών τους, που θα σήμαινε βεβαίως το κόψιμο του ομφάλιου λώρου από το κεντρικό κράτος, την εκάστοτε εξουσία. Περιμένουμε, κύριε Υπουργέ, το δικό σας όραμα για την αυτοδιοίκηση, τη δική σας συνολική πρόταση για την αυτοδιοίκηση του σήμερα. Ωστόσο, συζητούμε σήμερα ένα πολυνομοσχέδιο για την αυτοδιοίκηση, το οποίο δεν είναι παρά μια σωρεία επιδιορθώσεων σε παραλείψεις που σίγουρα δεν μπορούσαν να προβλεφθούν σε θέματα μικρότερα ή μεγαλύτερα, που προέκυψαν στην πορεία αλλαγής αρχιτεκτονικής της αυτοδιοίκησης, αλλά και στην πορεία αλλαγής της πραγματικότητας. Έχουμε, λοιπόν, όπως το αποκάλεσα στην επιτροπή, ένα νομοσχέδιο «λάντζας», χωρίς βεβαίως να είναι υποτιμητικό αυτό, ίσα - ίσα, είναι ένα νομοσχέδιο, το οποίο αναφέρεται σε προβλήματα που ταλαιπωρούν την αυτοδιοίκηση σε βάθος χρόνου, προβλήματα που οι φορείς της αυτοδιοίκησης ζητούν επιτακτικά την αντιμετώπισή τους. Όμως, κύριε Υπουργέ, η εμφιλοχώρηση σε αυτό το νομοσχέδιο ρυθμίσεων πελατειακών και διατάξεων ακοστολόγητων, που αφορούν σε προσλήψεις, αλλαγές εργασιακού καθεστώτος, επιδόματα αναδρομικά και σε ορισμένες περιπτώσεις χαριστικά δοσμένα, το αδικεί. Όσοι γνωρίζουν την αυτοδιοίκηση, αντιλαμβάνονται πως το κοστούμι του δημοσίου και των γενικών του κανόνων, πέφτει πολύ στενό πολλές φορές και απαγορευτικό για τη λειτουργία της. Η ποικιλομορφία του αυτοδιοικητικού χάρτη, με τις πολύ μεγάλες διαφορές ταχυτήτων, τις ανισότητες, τα ανόμοια μεγέθη και τα ιδιαίτερα χαρακτηριστικά, επιβάλλουν διαφορετικούς τρόπους αντιμετώπισης και διαφορετικές ιεραρχήσεις προτεραιοτήτων και προβλημάτων. Οι γενικόλογοι αφορισμοί σε τέτοια ζητήματα σε οδηγούν σε στρεβλή αντίληψη της πραγματικότητας, γιατί σήμερα για πολλούς λόγους η τοπική αυτοδιοίκηση βρίσκεται σε μια κλιμακούμενη αδυναμία να ανταποκριθεί, όχι μονάχα στους ιστορικούς της ρόλους, αλλά και στους νέους ρόλους που αποκτά όλο και περισσότερο με την πάροδο του χρόνου. Αναφέρομαι σε όλα αυτά τα πεδία, που μέχρι χθες, δεν ήταν δική της αρμοδιότητα, αλλά της έχει παραχωρηθεί πλέον από το κεντρικό κράτος από τη στιγμή, που το ίδιο δεν μπορεί να ανταποκριθεί απέναντι στους πολίτες όπως παλιά, με τρόπους ορθόδοξους ή και ανορθόδοξους. Σε αυτό, λοιπόν, το δύσκολο τοπίο, η αυτοδιοίκηση δεν είναι μόνο γυμνή από πόρους, αλλά είναι και απογυμνωμένη από θεσμικά εργαλεία και δυνατότητες. Αυτό είναι το αποτέλεσμα τού να της φορτώνονται υποχρεωτικά και εξ ανάγκης αρμοδιότητες και υποχρεώσεις της κεντρικής διοίκησης, δίχως όμως να της παραχωρείται η ανάλογη φαρέτρα εργαλείων και πόρων. Επιπλέον, τα χρόνια της κρίσης τα έσοδα από τους κεντρικούς αυτοτελείς πόρους, τους ΚΑΠ, και τη Συλλογική Απόφαση της Τοπικής Αυτοδιοίκησης, τη ΣΑΤΑ, έχουν περικοπεί πάνω από 60%. Τι χρειάζεται σήμερα η τοπική αυτοδιοίκηση; Μα, χρειάζεται ό,τι χρειαζόταν πάντα, δηλαδή οικονομική αυτάρκεια, εκσυγχρονισμό, ανασυγκρότηση, προώθηση της ηλεκτρονικής επικοινωνίας και λειτουργίας προς αποφυγή των διαπροσωπικών σχέσεων με τους υπηρεσιακούς παράγοντες, απλοποίηση των διαδικασιών και πάταξη της γραφειοκρατίας, ενοποίηση και απλοποίηση των ελεγκτικών αρχών, αξιοκρατία στην ανάδειξη των στελεχών, διαφάνεια. Θα κάνω αναφορά σε ορισμένα από τα άρθρα, τα οποία αντιμετωπίζουμε αρνητικά ή θετικά. Στο άρθρο 6, που αφορά στο ειδικό τέλος μελετών - κατασκευών ΔΕΥΑ, έχουμε ένα φαινόμενο διαχρονικής παθογένειας, που παρατηρούμε σε όλες τις εκφράσεις κράτους και αυτοδιοίκησης, ένα ειδικό τέλος για ειδικούς σκοπούς, απαραίτητο για να γίνουν έργα, τα οποία είναι κοστοβόρα και αναγκαία για τη διαχείριση των υδάτινων πόρων ή της αποχέτευσης. Δυστυχώς, πάρα πολλές φορές, η είσπραξη οδηγούνταν σε κατάχρηση και η διάθεσή τους σε αλλότριους σκοπούς απ' αυτούς που ο νομοθέτης είχε κατά νου. Είναι σωστό να επαφίεται στα δημοτικά συμβούλια το να αποφασίζουν για τη διατήρηση ή μη αυτού του τέλους, αλλά θα πρέπει να είναι υποχρεωτική η διάθεση αυτού του εσόδου, για τους σκοπούς, για τους οποίους προορίζεται. Με αυτήν την έννοια, κύριε Υπουργέ, νομίζω ότι υπάρχει πρόβλημα με τη συλλήβδην νομιμοποίηση και αθώωση όλων εκείνων, που παράνομα χρησιμοποιούσαν το τέλος αυτό μέχρι σήμερα, διότι ναι, υπάρχουν πολλαπλές ανάγκες, αλλά έχουμε και καταχρήσεις. Με το άρθρο 45, που απαλλάσσει τους ΟΤΑ από προσαυξήσεις, τόκους και εκπρόθεσμα πρόστιμα στις βεβαιωμένες ληξιπρόθεσμες οφειλές προς τη φορολογική διοίκηση, θεωρούμε ότι θα ήταν ορθό για πολλούς λόγους και προς αμοιβαίο όφελος αυτοδιοίκησης και κράτους και των οικονομικών τους να γίνει ένας σοβαρός συμψηφισμός των οφειλών του κράτους, τα περίφημα «παρακρατηθέντα» με τις οφειλές των ΟΤΑ προς τη φορολογική διοίκηση. Αυτό θα λειτουργούσε και παιδευτικά προς τους πολίτες και προς την αυτοδιοίκηση. Με το άρθρο 52 δίνεται η δυνατότητα ρύθμισης των οφειλών του δημοσίου προς τους ΟΤΑ Α΄ βαθμού. Αποτελεί μία θετική ρύθμιση, τόσο προς τους οφειλέτες δημότες, οι οποίοι σε πολλές περιπτώσεις έχουν χάσει τη δυνατότητα να ανταποκριθούν στις υποχρεώσεις τους, όσο βεβαίως και για τα ταμεία των δήμων, που περιμένουν μία ανάσα απ' αυτή τη ρύθμιση. Μάλιστα, τους τελευταίους μήνες - αρκετούς, μάλιστα, μήνες - έχουν υστέρηση εσόδων, επειδή ακριβώς οι δημότες περιμένουν αυτή τη ρύθμιση. Θα πρέπει να σημειωθεί, βεβαίως, ότι αυτές οι ρυθμίσεις γίνονται σε ένα οικονομικό περιβάλλον μη κανονικότητας και για τους ΟΤΑ με τα ψαλιδισμένα οικονομικά και για τους πολίτες, οι περισσότεροι εκ των οποίων βεβαίως, έχουν βρεθεί τα τελευταία χρόνια σε μία δυσμενή και απρόβλεπτη οικονομική πραγματικότητα. Να σημειώσουμε εδώ πως σε πολλές περιπτώσεις, πρόστιμα ή προσαυξήσεις που επιβάλλονται σε διάφορες περιπτώσεις παραβάσεων, πολλές φορές είναι εξωπραγματικές. Οδηγούμαστε σε πίνακες με ληξιπρόθεσμα, που στην πραγματικότητα είναι καταδικασμένα να παραμείνουν ανείσπρακτα. Νομίζω, λοιπόν, ότι είναι ένα ζήτημα, κύριοι Υπουργοί, που πρέπει να το δούμε συνολικά. Στη σημερινή δεινή πραγματικότητα, το μόνο εύκολο είναι να χάσεις μία φορά τον βηματισμό σου και στη συνέχεια να εκτροχιαστείς οριστικά. Σε πολλές περιπτώσεις, ακόμα και τέτοιες ευνοϊκές ρυθμίσεις δεν μπορούν να σε σώσουν. Υπάρχουν προτάσεις από δημάρχους για ένα σύστημα πάγιας αντιμετώπισης των οφειλών των δημοτών, που νομίζω ότι αξίζει τον κόπο να το δείτε. Σε σχέση με το άρθρο 80, που αφορά στον διορισμό επιτυχόντων ΑΣΕΠ σε φορείς των ΟΤΑ, που έχουν καταργηθεί, θέλω να πω τα εξής: Για κανέναν δημόσιο υπάλληλο, όπου κι αν ανήκει, δεν επιτρέπεται κάτι αντίστοιχο των προβλέψεων στην παράγραφο 2. Δεν νομίζουμε ότι πρέπει να ισχύει κάτι τέτοιο στους ΟΤΑ, πριν τη συμπλήρωση της διετίας. Προβληματικό φαίνεται να είναι και το άρθρο 82, που καλύπτει οργανικές θέσεις των ΟΤΑ από προσωπικό που είχε απασχοληθεί μέσα από προσωρινούς πίνακες από 1-1-2008 έως 31-12-2010 και κάλυπτε πάγιες ανάγκες σειράς ετών. Όμως, με ποια λογική και σε ποιες ανάγκες των δήμων απαντούν σήμερα αυτές οι προσλήψεις; Τι ειδικοτήτων και επιπέδου εκπαίδευσης προσωπικό έχουν πραγματική ανάγκη σήμερα οι δήμοι και ποιο είναι το προσωπικό που προωθείται προς πρόσληψη; Έχουν τις ίδιες ανάγκες οι δήμοι με αυτές που είχαν πριν από πέντε ή επτά χρόνια; Και δεδομένου ότι ο αριθμός των προσλήψεων είναι εξαιρετικά χαμηλός, πρέπει να δούμε και να ιεραρχήσουμε τις πραγματικές ανάγκες, που πρέπει να καλύψουν οι δήμοι. Το άρθρο 85 για τις αποσπάσεις προσωπικού, νομίζω ότι αντιφάσκει με τον νόμο περί κινητικότητας του κ. Κατρούγκαλου. Το άρθρο 97 αφορά τα μέσα ατομικής προστασίας των εργαζομένων και την παροχή γάλακτος. Επειδή αντιμετωπίζουμε αναδρομική χορήγηση των μέσων ατομικής προστασίας και γάλακτος σε χρήμα στους εργαζόμενους των ΟΤΑ για τα έτη 2012-2016, είναι ένα απολύτως προβληματικό άρθρο, κατά την άποψή μας. Επιβαρύνει απρόβλεπτα τους προϋπολογισμούς των δήμων, ενώ καθιστά εξαιρετικά δύσκολο τον ακριβή εντοπισμό των δικαιούχων σε βάθος χρόνου πενταετίας, έτσι όπως προβλέπεται και, βεβαίως, θα ανοίξει μια βιομηχανία δικαστικών απαιτήσεων. Βέβαια, εκφεύγει και του σκοπού της πρόβλεψης αυτών των μέσων. Θα πρέπει να διασφαλιστεί, όμως, ότι από εδώ και μπρος οι ΟΤΑ θα πρέπει να καταβάλλουν αυτό το επίδομα εγκαίρως στους πραγματικούς δικαιούχους σε είδος και όχι σε χρήμα, διότι αυτή η φάμπρικα μετατροπής σε χρήμα είναι πολύ παλιά, κόστιζε, έφευγε από τον σκοπό που είχε να εξυπηρετήσει και, βεβαίως, δημιουργούσε αδικίες. Το άρθρο 98 αφορά το επίδομα ανθυγιεινής εργασίας. Είναι πολλά τα ερωτήματα, που τίθενται σε σχέση με τις κατηγοριοποιήσεις, που γίνονται. Βεβαίως, πρέπει να γίνει μια σοβαρή δουλειά και οι εργαζόμενοι, που δικαιούνται τα επιδόματα, τα οποία προβλέπονται από τον νόμο, θα πρέπει να τα παίρνουν. Όμως, να τα παίρνουν αυτοί, που πραγματικά τα δικαιούνται. Θεωρούμε ότι η κατηγορία Γ΄ είναι αδικαιολόγητη. Παραδείγματος χάρη, γιατί οι μηχανικοί να δικαιούνται επίδομα, επειδή έχουν απλώς την εποπτεία ενός έργου; Αυτή είναι η δουλειά τους. Γι' αυτό προσλαμβάνονται και γι' αυτό αμείβονται. Άρθρο 100. Επιβραβεύουμε την άρνηση εφαρμογής του νόμου, απαλλάσσοντας αναδρομικά από ποινικές και πειθαρχικές ευθύνες αιρετούς και υπηρεσιακούς, που αρνήθηκαν αποστολή στοιχείων στο αρμόδιο Υπουργείο για την καταγραφή των υπαλλήλων. Με αυτή τη λογική, πώς θα αντιμετωπίσετε την ΑΔΕΔΥ, που μόλις χθες, προχθές επιχαίρονταν, επειδή επιτυχώς σαμποτάρισε την όποια αξιολόγηση προχωράτε σήμερα στο δημόσιο με το εφεύρημα της απεργίας - αποχής από τον περασμένο Μάρτιο, αναγκάζοντας, μάλιστα, την Υπουργό να δώσει νέα παράταση μέχρι της 8 Αυγούστου; Είναι ακριβώς η ίδια περίπτωση. Άρθρο 103: Με αφορμή τα επιδόματα μουσικών των ΟΤΑ, νομίζω ότι έπρεπε πλέον να έχουν διδαχθεί όλοι ότι οι λογικές των επιδομάτων μπορεί πρόσκαιρα να μπαλώνουν κάποιες τρύπες, όμως είναι βέβαιο ότι σε βάθος χρόνου, δημιουργούν τεράστιες στρεβλώσεις και βεβαίως, πολύ μεγάλα προβλήματα. Το άρθρο 99 αφορά τη Δημοτική Αστυνομία. Αυτή η δήθεν μεταρρύθμιση της κυβέρνησης Σαμαρά - που στην ουσία μια αντιμεταρρύθμιση ήταν - της διάλυσης, δηλαδή, εν συνόλω ενός Σώματος, της Δημοτική Αστυνομίας, που ήταν ένα εργαλείο εξαιρετικά χρήσιμο για την τοπική αυτοδιοίκηση, δημιούργησε πάρα πολλά προβλήματα, τα οποία βεβαίως οφείλουμε να επανορθώσουμε. Γι' αυτό, πεποίθησή μου είναι, κύριε Υπουργέ, ότι με τη Δημοτική Αστυνομία πρέπει να ασχοληθούμε σοβαρά, συγκροτημένα και ολοκληρωμένα, γιατί το όποιο μπάλωμα - όπως πριν από λίγο καιρό, πριν ένα μήνα, κάναμε, ψηφίζοντας κάποιες διατάξεις - δεν διορθώνει το πρόβλημα. Το 2013 η Δημοτική Αστυνομία απασχολούσε τρεισήμισι χιλιάδες άτομα σε εκατόν εβδομήντα πέντε δήμους σε όλη τη χώρα. Στην επιβαλλόμενη μείωση του κράτους, αφρόνως τότε επιλέχθηκε η Δημοτική Αστυνομία να διαλυθεί, ίσως γιατί βόλευε ο αριθμός των τρεισήμισι χιλιάδων μελών της. Η επανασύστασή της τον Μάιο του 2015 με τον ν.4325, δυστυχώς ήταν επανασύσταση μόνο κατ' όνομα, γιατί έγινε επίσης βεβιασμένα και πρόχειρα. Από τους τρεισήμισι χιλιάδες ανθρώπους επέστρεψαν μόλις χίλιοι δέκα οκτώ και από τις εκατόν εβδομήντα πέντε Δημοτικές Αστυνομίες ανασυστάθηκαν μόνο οι ενενήντα πέντε. Στην Κρήτη υπήρχαν διακόσιοι δύο αστυνομικοί και σήμερα υπάρχουν είκοσι επτά. Στον Δήμο Χερσονήσου, στον τουριστικότερο Δήμο της Κρήτης, από δεκαοκτώ υπηρετούν σήμερα μονάχα τέσσερις. Αν, κύριε Υπουργέ, θέλετε να επανασυσταθεί ένα χρησιμότατο εργαλείο για την αυτοδιοίκηση, να προχωρήσουμε σε μια - όπως είπα και λίγο πριν - σοβαρή και ολοκληρωμένη επανίδρυση. Σε αυτό το πλαίσιο, πρέπει να προβλέπεται και το δικαίωμα της εθελοντικής επιστροφής σε όλους τους πρώην δημοτικούς αστυνομικούς, ανεξαρτήτως πού βρίσκονται σήμερα. Η αποκατάσταση, δε, των οικονομικών αδικιών, που συνόδευσαν την υποχρεωτική διαθεσιμότητα και κινητικότητα, πρέπει να γίνει. Και πρέπει να γίνει, βεβαίως, στο μέτρο των δυνατοτήτων της αυτοδιοίκησης. Τώρα, στη συγκεκριμένη ρύθμιση για την παράγραφο 6, γιατί διαφοροποιείτε τα ισχύοντα στον Κώδικα Δημοτικών και Κοινοτικών Υπαλλήλων, αποκλείοντας τους ΔΕ, δηλαδή, τις πρώτες και πιο έμπειρες φουρνιές της Δημοτικής Αστυνομίας από τη θέση προϊσταμένου τμήματος; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θέλω δύο με τρία λεπτά για να ολοκληρώσω. Δεν θα ζητήσω ξανά τον λόγο, δεν θα δευτερολογήσω επί των άρθρων. Στο άρθρο 101, που αφορά στην καταβολή μισθοδοσίας προσωπικού της δράσης «Εναρμόνιση οικογενειακής και επαγγελματικής ζωής», θα θέλαμε να εξετάσετε τη δυνατότητα νομοτεχνικής βελτίωσης για την παράγραφο 1 και συγκεκριμένα, να αναδιατυπωθεί η φράση ως εξής: Αντί να είναι για τον ετήσιο κύκλο 2016-2017, να γίνει «για κάθε ετήσιο κύκλο», προκειμένου η διάταξη να έχει νόημα και να έχει μόνιμη ισχύ, όπως μόνιμο μέχρι τώρα είναι το τεράστιο πρόβλημα των πολύμηνων, πολλές φορές, καθυστερήσεων καταβολής μισθοδοσίας του προσωπικού της δράσης, μιας δράσης που συμπεριλαμβάνει βρεφικούς, παιδικούς σταθμούς, ΚΔΑΠ, ΑΜΕΑ κ.λπ.. Τέλος, το άρθρο 133, που δίνει τη δυνατότητα σε ιδιώτες για τη δημιουργία και λειτουργία κέντρων αποτέφρωσης νεκρών, είναι η ειρωνεία της εκδίκησης της αγοράς. Και είναι πολύ θετικό, που φέρνετε αυτή τη ρύθμιση, κύριε Υπουργέ, γιατί λύνει ένα τεράστιο πρόβλημα. Και είναι ένα τεράστιο πρόβλημα, που έχει να κάνει με ένα από τα βασικά δικαιώματα του ανθρώπου: το δικαίωμα της αυτοδιάθεσης του σώματος. Όπως το έχει στη ζωή, το έχει προφανώς και μετά την έξοδό του απ' αυτήν. Επισημαίνω, όμως, τη μεγάλη ήττα, που αναγνωρίζουμε ότι υφίσταται με αυτή τη διάταξη η τοπική αυτοδιοίκηση και συνολικότερα η πολιτική, η ήττα ότι δεν μπορεί να σηκώσει σε ένα ζήτημα, που έχει να κάνει με τα ανθρώπινα δικαιώματα το πολιτικό κόστος της αντιπαράθεσης με τους τοπικούς μητροπολίτες. Και συναντώντας δικαιώματα, όλως τυχαίως ο αταίριαστος εταίρος σας, οι ΑΝΕΛ, είναι απέναντι. Η ψήφος, όμως, αρχών της αντιπολίτευσης σώζει την κατάσταση για μία ακόμη φορά. Σας ευχαριστώ.
Ευχαριστούμε πολύ τον ειδικό αγορητή από το Ποτάμι, τον κ. Δανέλλη. Να σας ενημερώσω λίγο ποια διαδικασία θα ακολουθήσουμε. Έχουν κατατεθεί κάποιες τροπολογίες, οπότε οι αρμόδιοι Υπουργοί έχουν ζητήσει τον λόγο για να τις αναπτύξουν. Θα ξεκινήσει ο Αναπληρωτής Υπουργός Εσωτερικών κ. Τόσκας και θα ακολουθήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Φωτίου. Μετά θα πάρει τον λόγο ο Υπουργός Εσωτερικών, ο κ. Σκουρλέτης, για να ξεκινήσουν μετά τον λόγο τους οι Κοινοβουλευτικοί Εκπρόσωποι και να ακολουθήσουν οι ομιλητές. Τον λόγο έχει ο Αναπληρωτής Υπουργός Εσωτερικών κ. Τόσκας. Πέντε λεπτά, κύριε Υπουργέ, είναι αρκετά για εσάς;
Ευχαριστώ, κύριε Πρόεδρε. Κυρίες και κύριοι, θα ήθελα να υποστηρίξω δύο τροπολογίες. Η πρώτη με γενικό αριθμό 1147 και ειδικό 52, αφορά θέματα πυροσβεστών πενταετούς υποχρέωσης. Όπως ξέρετε, η τελευταία διαδικασία με την οποία προσλήφθηκαν πυροσβέστες πενταετούς υποχρέωσης, έγινε το 2011. Στη συνέχεια, υπήρξε μία παράταση της λίστας του καταλόγου των επιλαχόντων πυροσβεστών για δύο έτη και στη συνέχεια για άλλα τρία έτη. Δηλαδή, η λίστα αυτή έληγε στις 31 Δεκεμβρίου 2016 και με την τροπολογία αυτήν παρατείνουμε για δύο ακόμη έτη τη δυνατότητα αναπλήρωσης, κάλυψης κενών οργανικών θέσεων πυροσβεστών πενταετούς υποχρέωσης, δηλαδή μέχρι το Δεκέμβριο του 2018, προκειμένου να υπάρχει η δυνατότητα - ξέρετε τις ανάγκες του Πυροσβεστικού Σώματος, ξέρετε τις ανάγκες αντιμετώπισης των φυσικών καταστροφών στη χώρα μας - εφόσον υπάρξουν οι λοιπές προϋποθέσεις, να αναπληρωθούν τα κενά για τους πυροσβέστες πενταετούς υποχρέωσης. Έτσι και αλλιώς, αυτοί οι άνθρωποι διαθέτουν μεγάλη εμπειρία, τυγχάνουν ήδη εποχικοί πυροσβέστες, δηλαδή για διάστημα έξι μηνών κάθε χρόνο υπηρετούν το Πυροσβεστικό Σώμα και υπηρετούν τις κοινωνικές ανάγκες. Επομένως, έχουν εμπειρία. Δίνεται, λοιπόν, η δυνατότητα διατήρησης αυτής της λίστας ώστε, αν υπάρξουν οι προϋποθέσεις, να καλυφθούν οι ανάγκες που υπάρχουν, έτσι κι αλλιώς, στο Πυροσβεστικό Σώμα. Αυτό αφορά την πρώτη τροπολογία. Η δεύτερη τροπολογία με γενικό αριθμό 1144 και ειδικό 49 αφορά τις αστυνομικές ταυτότητες των Ελλήνων πολιτών. Το θέμα των αστυνομικών ταυτοτήτων είναι ένα θέμα για το οποίο έχουν ειπωθεί πολλά κατά καιρούς και στη μία κατεύθυνση και στην άλλη. Είναι ένα θέμα, που, με βάση την οδηγία της Ευρωπαϊκής Ένωσης του 2014, θα έπρεπε να είχε λήξει, να είχε ολοκληρωθεί μέχρι το 2016. Μπορώ να πω ότι η χώρα μας, συν άλλη μία χώρα στην Ευρώπη, έχουν ταυτότητες, όχι καλής ποιότητας και όχι αξιόπιστες από πλευράς πλήρους παροχής ασφάλειας και αξιοπιστίας. Και ξέρετε κάτι; Επειδή τα τεχνολογικά δεδομένα αλλάζουν και επειδή οι έλεγχοι στα αεροδρόμια παντού, ακόμα και μέσα στην Ευρώπη, γίνονται πλέον ηλεκτρονικά - και στο δικό μας αεροδρόμιο «ΕΛΕΥΘΕΡΙΟΣ ΒΕΝΙΖΕΛΟΣ», έχουν αρχίσει και τοποθετούνται μηχανήματα ηλεκτρονικού ελέγχου, με τα οποία θα γίνεται έλεγχος και στους πολίτες της Ευρώπης - χρειάζεται ταυτότητα τύπου πιστωτικής κάρτας, με ψηφιακή αναγνώριση. Αλλιώς, θα ταλαιπωρούνται οι πολίτες με τις παλιές ταυτότητες, μέχρι να γίνει η καταγραφή και η αναγνώριση των στοιχείων. Αναφέρω ένα παράδειγμα από τα πολλά. Επομένως, χρειάζεται να προχωρήσουμε με ταχύτερους ρυθμούς στο θέμα των ταυτοτήτων. Παράλληλα, βέβαια, θα πρέπει να προσέξουμε και τα θέματα προστασίας των προσωπικών δεδομένων. Από πάρα πολλές πλευρές κινδυνεύουν αυτά τα θέματα. Ξέρουμε τι γίνεται στο διαδίκτυο, ξέρουμε τι γίνεται σε όλες τις περιπτώσεις καταγραφής στοιχείων. Μπορεί να γίνει αυτό. Μπορούμε να διατηρήσουμε και τα προσωπικά δεδομένα, αλλά και την αποτελεσματικότητα στα θέματα της ασφάλειας. Γι' αυτό, οποιαδήποτε ενέργεια γίνει, θα γίνει μετά από έγκριση της Αρχής Προστασίας Προσωπικών Δεδομένων. Επομένως, η πρόθεσή μας είναι και να κερδίσουμε σε ταχύτητα και να διασφαλιστούν τα προσωπικά δεδομένα, για τα οποία ενδιαφερόμαστε όλοι και θα πρέπει να δείχνουμε τον ανάλογο σεβασμό. Έχω ακόμα και έκθεση του Συνηγόρου του Πολίτη που αναγράφει κάποια παραδείγματα και λέει πόσο ταλαιπωρούνται οι Έλληνες πολίτες με τις παλιές ταυτότητες που γράφουν, για παράδειγμα, «Θεσ/νίκη», «Αλεξ/πολη» και πηγαίνουν και δεν αναγνωρίζονται αυτά τα στοιχεία. Μπορεί, λοιπόν, να διατηρηθεί και το αγαθό της ασφάλειας και ο σεβασμός στα ανθρώπινα δικαιώματα. Σκεπτόμαστε, λοιπόν, να τροποποιήσουμε τον ν.1599/1986, που αφορά τα στοιχεία της ταυτότητας. Θα πρέπει να δοθεί ευελιξία στον Υπουργό, ώστε τα διάφορα τεχνικά χαρακτηριστικά και τα διάφορα στοιχεία που θα χρειαστούν - μετά από έγκριση, όπως είπα πριν, της Αρχής Προστασίας Προσωπικών Δεδομένων - να γίνονται με υπουργική απόφαση, ώστε να προχωρήσουμε με γρηγορότερους ρυθμούς και να εξυπηρετηθεί και ο πολίτης, ώστε να μην υπάρχουν τα παραδείγματα που προανέφερα. Σας ευχαριστώ.
Ευχαριστούμε, κύριε Υπουργέ. Τον λόγο έχει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου. Κυρία Υπουργέ, πέντε λεπτά είναι αρκετά και για σας;
Θα χρειαστώ λίγο παραπάνω, αλλά θα είμαι σύντομη, κύριε Πρόεδρε. Σας ευχαριστώ. Η πρώτη τροπολογία είναι η με γενικό αριθμό 1131 και ειδικό 42. Αφορά γενικώς παραγράφους οι οποίες διευκολύνουν τη λειτουργία μονάδων κοινωνικής προστασίας, όπως, παραδείγματος χάρη, η πρώτη. Στην πρώτη προσθέτουμε ειδικότητες για το επικουρικό προσωπικό των μονάδων, που έχουμε, των κέντρων, δηλαδή, κοινωνικής προστασίας σε όλη την Ελλάδα. Ξέρετε ότι αυτά, λόγω και της κρίσης, έχουν ένα πολύ μειωμένο προσωπικό, έχουν μεγάλες ανάγκες, και γι' αυτό προσθέτουμε περαιτέρω ειδικότητες, όπως νηπιαγωγών, φυσικής αγωγής, βρεφονηπιοκόμων, διερμηνέων, ελληνικής νοηματικής γλώσσας, εκπαιδευτών μουσικής, καθαριότητας, υγειονομικού προσωπικού κ.λπ., διότι δεν υπήρχαν αυτές οι ειδικότητες. Προχωράμε στη δεύτερη παράγραφο. Όπως θυμάστε πέρυσι, είχαμε ψηφίσει τη δυνατότητα, οι περιφέρειες από ίδιους πόρους να χρηματοδοτούν Νομικά Πρόσωπα Ιδιωτικού Δικαίου - πιστοποιημένα, όμως, από το Υπουργείο Εργασίας - τα οποία παρέχουν υπηρεσίες κοινωνικής προστασίας, κυρίως. Αυτό ακριβώς το επεκτείναμε για το 2016 και το 2017, διότι από τη μια ένα ποσό των περιφερειών που είχαν διαθέσει, έμεινε αδιάθετο, άρα το μεταφέρουμε στο 2016, και βεβαίως, το επεκτείνουμε και στο 2017, γιατί φάνηκε ότι το μέτρο είναι ενδιαφέρον και οι περιφέρειες συνδράμουν. Η τρίτη παράγραφος αποτελεί την επέκταση του προγράμματος «Βοήθεια στο Σπίτι» μέχρι το 2019. Γνωρίζετε το θεσμό «Βοήθεια στο Σπίτι», έναν θεσμό εξαιρετικά σημαντικό, ο οποίος πρέπει σιγά - σιγά να ενταχθεί στις μόνιμες δομές των δήμων. Η τέταρτη παράγραφος αφορά τα νυχτερινά και εξαιρέσιμα των διαφόρων μονάδων, των δικών μας. Όπως καταλαβαίνετε, επειδή τον Δεκέμβριο έγινε μια μεγάλη μεταφορά αρμοδιοτήτων ανάμεσα στις ΥΔΕ, δηλαδή στις Υπηρεσίες Δημοσιονομικού Ελέγχου και στις ΓΔΟΥ, δηλαδή τις Γενικές Διευθύνσεις Οικονομικών Υπηρεσιών του εκάστοτε Υπουργείου, αυτή η διαφορά καθυστέρησε την καταβολή των νυχτερινών και εξαιρέσιμων, με αποτέλεσμα να έχουν μείνει απλήρωτοι σε αυτόν τον τομέα οι εργαζόμενοι για τον Δεκέμβριο του 2016- έναν μήνα - και για τους υπόλοιπους μήνες, μέχρι σήμερα, του 2017. Τέλος, με την πέμπτη παράγραφο νομίζω ότι γίνεται μια σημαντική δραστηριότητα, διότι επεκτείνεται το υφιστάμενο καθεστώς, που υπάρχει στις σχολικές μονάδες ειδικής αγωγής. Δηλαδή, οι περιφέρειες, με ίδια μέσα, θα μεταφέρουν τα παιδιά ΑΜΕΑ κ.λπ., στους τόπους είτε της σχολικής αγωγής είτε γενικότερα της δημιουργικής απασχόλησης. Με την τελευταία διάταξη, επεκτείνουμε για όλα τα παιδιά και γι' αυτές τις περιπτώσεις αναπήρων τη δυνατότητα της δωρεάν μεταφοράς τους με κονδύλια από τις περιφέρειες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Κύριε Πρόεδρε, θα χρειαστώ άλλο τόσο χρόνο. Δεύτερη είναι η τροπολογία με γενικό αριθμό 1145 και ειδικό 50. Εδώ πρόκειται για την περίπτωση προσωρινής μετεγκατάστασης ειδικών κοινωνικών ομάδων. Υπάρχουν κοινωνικές ομάδες, οι οποίες διαβιούν είτε σε καθεστώς εξαθλίωσης είτε σε καθεστώς το οποίο δεν είναι αρμόζον από καμμία πλευρά - υγειονομική, εκπαιδευτική, γενικότερα, ας πούμε, από όρους διαβίωσης κ.λπ. - και πρέπει να μετεγκατασταθούν προσωρινά. Έχω αναπτύξει στην Επιτροπή Κοινωνικών Υποθέσεων, αλλά και στην Επιτροπή Περιφερειών της Βουλής, ένα μεγάλο σχέδιο καταγραφής μιας τέτοιας ειδικής, παραδείγματος χάριν, ομάδας - δεν αφορά μόνο αυτή, όπως σας εξηγώ, η τροπολογία, αλλά αυτό είναι ένα παράδειγμα - δηλαδή, της ομάδας Ρομά, Ελλήνων πολιτών Ρομά. Έχουμε καταγράψει τριακόσιους εβδομήντα καταυλισμούς. Όπως παρουσίασα στις δύο μόνιμες επιτροπές, οι εβδομήντα εξ αυτών χαρακτηρίζονται από όλα εκείνα τα στοιχεία εξαθλίωσης, που δυστυχώς έρχονται πολύ συχνά στην επικαιρότητα μέσα από τις τηλεοράσεις. Δεν μπορούμε να συνεχίσουμε να υποστηρίζουμε ένα τέτοιο καθεστώς. Πρέπει να μεταστεγαστούν γρήγορα. Για τους εβδομήντα, λοιπόν, καταυλισμούς είναι μεταξύ των άλλων και αυτή η τροπολογία. Τι κάνουμε προς τούτοις. Με πέντε συναρμόδια Υπουργεία - γιατί όπως ξέρετε το θέμα των Ρομά, αλλά και πολλών ειδικών ομάδων, απαιτεί αυτή τη συνεργασία - Εργασίας, Υγείας, Εσωτερικών, Περιβάλλοντος και Ανάπτυξης, ιδρύουμε επιτροπή προσωρινής μετεγκατάστασης ειδικών κοινωνικών ομάδων από τις υπηρεσίες των πέντε αυτών Υπουργείων, η οποία συνεπικουρείται από τεχνική ομάδα υποστήριξης, που συστήνεται κάθε φορά από τον αρμόδιο Γενικό Γραμματέα της ομάδας, ανάλογα με το ποια είναι η ομάδα αυτή. Και τι κάνει ακριβώς; Οι δήμοι - με πρωτοβουλίες των δήμων - υποβάλουν σε αυτή την επιτροπή οργανωμένο σχέδιο μετεγκατάστασης των ομάδων. Το σχέδιο αυτό περιλαμβάνεται στις παραγράφους 2, 3, 4 και 5 και αφορά, πρώτον, τη διάθεση του δήμου. Ο δήμος, δηλαδή, παίρνει την ευθύνη να διαθέσει δική του οικοπεδική έκταση ή άλλου νομικού προσώπου δημοσίου δικαίου ή και ιδιώτη, εφόσον το εγκρίνει ο δήμος με το δημοτικό του συμβούλιο. Αυτό που σας λέω βεβαίως, έχει συζητηθεί με τους δημάρχους από τον Δεκέμβριο και με τις περιφέρειες, οι οποίοι προτίθενται και ήδη έχουμε δέκα δημάρχους, δέκα δήμους δηλαδή, που έχουν προτείνει συγκεκριμένα οικόπεδα μετεγκατάστασης καταυλισμών, οι οποίοι βρίσκονται στα όρια της εξαθλίωσης σε δικά τους οικόπεδα. Εκεί οι δήμοι θα εκπονούν τα σχέδια εγκατάστασης - υδραυλικά, αποχετευτικά .κλπ. - τα απαιτούμενα, θα τα υποβάλουν με φάκελο στην Επιτροπή Προσωρινής Μετεγκατάστασης, ο φάκελος θα περιλαμβάνει προϋποθέσεις καταλληλόλητας, οι γνωστές: πεντακόσια μέτρα από αρχαιολογικό χώρο, να μη βρίσκονται στα όρια ρεμάτων, δασικών και αναδασωτέων εκτάσεων και να υπάρχει η δυνατότητα υδροδότησης, αποχέτευσης, ηλεκτροδότησης. Θα έχει ο δήμος υποβάλει αιτιολογική έκθεση, που αποτυπώνει την υφιστάμενη κατάσταση και συγχρόνως, αναλύει την αναγκαιότητα μετεγκατάστασης. Τρίτον, οι αποφάσεις όλων των αρμοδίων οργάνων του δήμου, βεβαιώσεις των αρμοδίων υπηρεσιών, ως προς τα προηγούμενα που είπα, τεχνική έκθεση αναλυτική για τον χώρο μετεγκατάστασης κ.λπ. και σχέδιο γενικής διάταξης των εγκαταστάσεων master plan. Τέλος, με κοινή υπουργική απόφαση όλη η προηγούμενη κατάσταση που περιγράφω και όλα τα ντοκουμέντα αποτυπώνονται και από εκεί και ύστερα, μπορεί να γίνει δυνατή η προσωρινή - επιμένω - μετεγκατάσταση. Αυτή η τροπολογία νομίζω ότι είναι σημαντική, γιατί δίνει μια ανάσα σε όλες αυτές τις περιπτώσεις που περιέγραψα. Σας ευχαριστώ, κύριε Πρόεδρε.
Ευχαριστούμε, κυρία Υπουργέ. Τον λόγο έχει ο Υπουργός Εσωτερικών κ. Πάνος Σκουρλέτης. Αμέσως μετά θα ακολουθήσει η σειρά των Κοινοβουλευτικών Εκπροσώπων και η λίστα των ομιλητών. Οπότε θα μιλάει ένας Κοινοβουλευτικός Εκπρόσωπος, θα ξεκινήσουν να μιλάνε δύο ομιλητές και θα συνεχιστεί η διαδικασία κατ' αυτόν τον τρόπο. Ορίστε, κύριε Υπουργέ, έχετε τον λόγο για δεκαοκτώ λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, η σημερινή συζήτηση συμπίπτει με την επόμενη μιας ημέρας, η οποία είναι αρκετά σημαντική για τη χώρα μας. Και αναφέρομαι, βέβαια, όπως αντιλαμβάνεστε όλοι, στην πετυχημένη δοκιμαστική έξοδο στις αγορές. Χωρίς καμμία διάθεση εξωραϊσμού, χωρίς να παραβλέπουμε ότι οι δυσκολίες, που έχουμε ακόμα μπροστά μας είναι μεγάλες, αναμφισβήτητα, μας δόθηκε ένα σήμα μιας εμπιστοσύνης απέναντι στις επιλογές του τελευταίου διαστήματος. Δημιουργείται ένα κλίμα το οποίο, αναμφίβολα, το έχει ανάγκη η ελληνική οικονομία και θεωρώ ότι είναι κάτι το οποίο θα πρέπει να ικανοποιεί όλες τις πλευρές και ενδόμυχα το πιστεύω, παρά τις αμήχανες αντιπολιτευτικές κραυγές και την προσπάθεια μείωσης της αξίας αυτού του βήματος, μέσα από διάφορους περίεργους αριθμητικούς συλλογισμούς. Αυτές, όμως, οι τοποθετήσεις, αυτές οι προσεγγίσεις επιχειρούν για άλλη μια φορά να κάνουν αξιολόγηση της χθεσινής εξόδου, ξεχνώντας το προηγούμενο σχέδιο το οποίο οδηγήθηκε στο αδιέξοδο. Και θα σας πω ακριβώς τι εννοώ. Διότι, ναι μεν η κυβέρνηση Σαμαρά είχε βγει κι αυτή δοκιμαστικά στις αγορές, αλλά αυτής της εξόδου ακολούθησε μια άλλη μετά, η οποία ήταν αποτυχημένη, η οποία δεν στέφθηκε με τη σχετική επιτυχία της πρώτης εξόδου. Και βεβαίως, ακολούθησε το γεγονός ότι δεν έκλεισε η τότε αξιολόγηση, η λεγόμενη πέμπτη αξιολόγηση. Γνωρίζουμε καλά τι παραλάβαμε, ποια συντρίμμια παραλάβαμε. Κατά συνέπεια, αν θέλετε να κάνετε μια σωστή αξιολόγηση, αξιολογήστε τα δύο σχέδια, διότι είναι δύο διαφορετικά σχέδια. Και η διαφορετικότητά τους συνίσταται στο εξής. Η δική σας η παράταξη - το επιβεβαιώνει κάθε μέρα, κάθε στιγμή, σε όλες τις δηλώσεις της - πιστεύει στον πυρήνα αυτής της πολιτικής που έχει επιβληθεί σήμερα στην Ευρώπη. Πιστεύει στις κυρίαρχες στρατηγικές, που θεωρούν ότι η λιτότητα είναι η αναγκαία εκείνη στρατηγική, για να συνεχίσει από εδώ και μπρος στην Ευρώπη, αγνοώντας τα μηνύματα που μας έρχονται από παντού ότι αυτός ο δρόμος είναι ο πλέον αντιευρωπαϊκός, ο οποίος ενισχύει τις φυγόκεντρες δυνάμεις. Διαβάστε τα αποτελέσματα των ευρωπαϊκών εκλογών. Είχαμε μια πλούσια εμπειρία από τις ευρωπαϊκές εκλογές. Δείτε ότι ακόμα κι εκεί που υπάρχει μια κατ' αρχήν επικράτηση κάποιων δυνάμεων, που συγκαταλέγονται στη δική σας, με τον έναν ή τον άλλο τρόπο, πολιτική οικογένεια, αυτή συνοδεύτηκε με μεγάλα ποσοστά αποχής, με ενδυνάμωση εκείνων των δυνάμεων, που αντιλαμβάνονται την αδιέξοδη και αντικοινωνική αυτή πορεία της Ευρώπης. Αυτή, όμως, είναι μια συζήτηση, την οποία θα την κάνουμε και θα την ξανακάνουμε. Η δική μας αντίληψη διαφοροποιείται ως προς το εξής. Είναι κάτι το οποίο έχουμε πει πάρα πολλές φορές και θα το λέμε, γιατί το εννοούμε. Εμείς δεν υιοθετούμε αυτό το πρόγραμμα. Δεν διεκδικούμε την πατρότητά του. Γνωρίζουμε ότι είναι αποτέλεσμα επώδυνων συμβιβασμών, αλλά γνωρίζουμε και τα περιθώρια, τα οποία υπάρχουν για να κερδίζουμε πράγματα προς όφελος των εργαζομένων και να δημιουργούμε, σε ένα μεσομακροπρόθεσμο πεδίο, σε έναν μεσομακροπρόθεσμο ορίζοντα, τις συνθήκες, για να απεμπλακούμε από τις πολιτικές της ακραίας λιτότητας. Κυρίες και κύριοι συνάδελφοι, καθώς μπαίνουμε στην τελική φάση της ψήφισης του συγκεκριμένου νομοσχεδίου του Υπουργείου Εσωτερικών, θέλω να σας υπενθυμίσω ότι σε καμμία περίπτωση δεν υποστηρίξαμε ότι αποτελεί μια μεγάλη μεταρρυθμιστική τομή. Αντίθετα, είπαμε ότι προωθεί συγκεκριμένες μικρές μεταρρυθμίσεις, οι οποίες όμως έχουν μεγάλη προστιθέμενη αξία για τα ζητήματα της τοπικής αυτοδιοίκησης, διότι λύνουν λειτουργικά ζητήματα, ικανοποιούν αιτήματα ετών, προστατεύουν τους εργαζόμενους, στο μέτρο του δυνατού και μέσα σε αυτό το αρνητικό πλαίσιο, που είμαστε αναγκασμένοι να κυβερνάμε. Με αυτή την έννοια, αυτό το νομοσχέδιο εγγράφεται, πιστώνεται σε εκείνα τα μέτρα της κυβερνητικής πολιτικής, τα οποία μπορεί να κριθούν ως απολύτως θετικά. Είναι δε, προικισμένο αυτό το νομοσχέδιο με τα θετικά σχόλια των φορέων. Θέλω να σας θυμίσω εν τάχει, τι είπαν οι εκπρόσωποι των εργαζομένων της ΠΟΕ ΟΤΑ, της ΠΟΠ - ΟΤΑ. Θέλω να σας θυμίσω τι είπαν οι εκπρόσωποι της ΕΝΠΕ, της ΚΕΔΕ, παρά τις δικές τους ίσως γενικότερες επιφυλάξεις για την κυβερνητική πολιτική στον τομέα της αυτοδιοίκησης. Θέλω να σας θυμίσω τι είπαν οι εκπρόσωποι των σχολικών καθαριστριών, οι εκπρόσωποι των μουσικών σωματείων, οι εκπρόσωποι των περιπτερούχων και όλοι αυτοί οι οποίοι είδαν ότι αυτό το νομοσχέδιο με ευαισθησία, με λογική, χωρίς υπερβολές και μέσα στα πλαίσια της ασκούμενης πολιτικής προσπαθεί να προωθήσει και να λύσει θέματα. Κυρίες και κύριοι συνάδελφοι, αισθάνομαι την ανάγκη να σταθώ στις ρυθμίσεις εκείνες που αναφέρονται στους εργαζόμενους στην τοπική αυτοδιοίκηση, διότι είναι θέμα μιας στοιχειώδους δικαιοσύνης το να δίνουμε πια τη δυνατότητα σε όλους τους εργαζόμενους στην καθαριότητα να μπορούν να απολαμβάνουν των μέτρων ατομικής προστασίας και όχι να παραμείνει όπως ήταν μέχρι τώρα το καθεστώς που απαγόρευε στους συμβασιούχους, οι οποίοι έκαναν την ίδια δουλειά με τους μόνιμους στην καθαριότητα, να έχουν τα ατομικά μέτρα προστασίας. Και κάνει και κάτι άλλο, για το οποίο κατακρινόμαστε ακόμη και σήμερα. Ειλικρινά, δεν μπορώ να καταλάβω γιατί να υπάρχει τέτοια αντικοινωνική διάθεση εκ μέρους της Νέας Δημοκρατίας και να μην δέχεται το αυτονόητο, ότι για τα προηγούμενα χρόνια οι εργαζόμενοι αυτά τα οποία πλήρωσαν από την τσέπη τους, για να έχουν αυτά τα στοιχειώδη μέτρα ατομικής προστασίας, από το 2012 κι έπειτα δηλαδή, δεν θέλετε να αποζημιωθούν, προφανώς σε χρήματα. Αυτή τη στιγμή, δεν θα μπορούσε να υπάρξει άλλος τρόπος. Γιατί αυτό είναι ρουσφετολογικό και δεν είναι μια ηθικά επιβεβλημένη στάση απέναντι σε αυτούς τους ανθρώπους, που αναγκάστηκαν και αγόρασαν το γάλα από την τσέπη τους, που πήραν το φωσφορίζον γιλέκο από την τσέπη τους, που πήραν τα γάντια, τα οποία πλήρωσαν από την τσέπη τους ή τα άρβυλα; Αυτό δεν το κατάλαβα. Είναι όμως ενδεικτικό τελικά, το πώς κανείς αντιλαμβάνεται ορισμένα ζητήματα και το πώς διακατέχεται ή όχι από μια στοιχειώδη κοινωνική ευαισθησία. Είναι ενδεικτικό για το ποιος τελικά νοιάζεται για τον κόσμο της εργασίας ή ποιος θέλει να εξυπηρετήσει άλλου είδους συμφέροντα. Και αυτά τα συμφέρονται τα ονοματίσατε: Ήταν οι ιδιωτικές εταιρείες, που στην πρόσφατη κρίση που υπήρξε στον τομέα της καθαριότητας θέλατε de facto να τις επιβάλετε. Δεν σας πέρασε. Δεν σας ακολούθησαν ούτε οι δήμαρχοι, οι οποίοι κινούνται στο δικό σας πολιτικό μήκος κύματος. Διότι όλοι αντιλαμβάνονται ότι η καθαριότητα είναι μέσα στον πυρήνα των υποχρεώσεων και του ρόλου, που έρχεται να παίξει η αυτοδιοίκηση και όχι το κράτος. Θέλετε, λοιπόν, να την ακυρώσετε. Μάλιστα θέλετε να την ακυρώσετε, ακυρώνοντας και την ίδια τη λογική των ανταποδοτικών υπηρεσιών. Διότι οι ανταποδοτικές υπηρεσίες - σας το είπα και στις επιτροπές και δεν είδα να το σχολιάζετε - βγάζουν εκτός της λογική του επιχειρηματικού κέρδους, γι' αυτό και είναι και πλήρως ανταποδοτικές. Εισπράττουν από τους πολίτες τέλη και ανταποδίδουν ισόποσης αξίας υπηρεσίες, προφανώς όχι «μπαίνοντας μέσα» - δεν θέλουμε να δημιουργήσουμε νέες μαύρες τρύπες - όχι όμως κερδίζοντας μέσα από αυτή τους τη δραστηριότητα. Είναι αυτό που δεν μπορεί να κάνει ο ιδιώτης. Διότι ο ιδιώτης θέλει να δρα και να επενδύει - και λογικό είναι αυτό - εκεί που υπάρχει κέρδος. Άλλη μια, λοιπόν, πολύ μεγάλη διαφορά ανάμεσα στη συντηρητική Αντιπολίτευση και την παρούσα Κυβέρνηση. Κυρίες και κύριοι συνάδελφοι, λέγοντας διάφορους συλλογισμούς, άκουσα το εξής: Αφού περισσεύουν κάποια χρήματα και έχουν τη δυνατότητα οι δήμοι να προβούν, έστω δυνητικά, όπου θέλουν ύστερα από δικές τους αποφάσεις σε κάποιου είδους αποφάσεις, όπως για παράδειγμα αυτό που προβλέπεται για τους νησιωτικούς δήμους ή αυτό το οποίο επιβάλλεται, τα 50 ευρώ για τη συντήρηση των μουσικών οργάνων, γιατί δεν παίρνουμε αυτά τα λεφτά από τους δήμους και να τα ξαναγυρίσουμε στο κράτος; Αυτό μας προτείνατε.
Όχι στο κράτος. Στους πολίτες.
Στους πολίτες πάνε. Όμως επαναλαμβάνω να προσέξετε και θα ήθελα την επόμενη φορά που θα βρεθείτε, κύριε Βορίδη, ως υπεύθυνος τοπικής αυτοδιοίκησης σε οποιαδήποτε σύσκεψη ή συνέδριο να το πείτε αυτό και να σταματήσετε υποκριτικά να κάνετε κριτική και να λέτε γιατί δεν αυξάνονται οι δαπάνες προς την τοπική αυτοδιοίκηση. Διότι τώρα το σήμα που δίνετε, που μας λέτε, είναι περαιτέρω μείωση. Περαιτέρω μείωση για ποιον λόγο; Για να μην υπάρχει, λοιπόν, επίδομα στον γιατρό, στον εκπαιδευτικό, στον πυροσβέστη, στον αστυνομικό στο μικρό νησί, το οποίο δυνητικά μπορεί να το εκταμιεύσει ένας δήμος από τα δικά του οικονομικά, από το δικό του ταμείο. Είναι εντελώς ακατανόητη και περίεργη αυτή η λογική. Τότε μ' αυτήν την έννοια και σ' αυτά που συμφωνήσατε, έστω και ετεροχρονισμένα, έστω και δια της διολισθήσεως. Διότι αλλιώς μπήκατε στην Αίθουσα και στην πρώτη επιτροπή και πριν απ' αυτήν προς την κοινωνία, όταν μιλάγατε για το νομοσχέδιο. Θυμηθείτε τις κραυγές, τις υστερικές αντιπολιτευτικές κραυγές γι' αυτό το οποίο πάει να εκτροχιάσει δημοσιονομικά το κράτος, για τις αθρόες προσλήψεις. Δεν τις βρήκατε. Δεν τις ονοματίσατε. Προσπαθείτε με μεγεθυντικό φακό να βρείτε στρατιές νέων προσλήψεων. Δεν επιβεβαιώνεται αυτό από το περιεχόμενο. Αυτά, λοιπόν, τα κατάπιατε, κατεβάσατε τους τόνους. Συμφωνείτε, όμως, να υπάρχει αντιμισθία σε όλους τους αντιδημάρχους. Έτσι δεν είναι; Δεν συμφωνήσατε; Σας είδα ότι συμφωνήσατε. Συμφωνήσατε να υπάρχει η δικαιολογημένη αποζημίωση για έξοδα μετακίνησης στους Καλλικρατικούς δήμους της περιφέρειας για να μπορούν να ασκούν το δικαίωμά τους οι δημοτικοί σύμβουλοι, οι οποίοι είναι υποχρεωμένοι για να πάνε στις συνεδριάσεις να βάζουν από την τσέπη τους βενζίνη, διόδια και δεν ξέρω εγώ τι άλλο. Να τα κόψουμε και αυτά. Περιττές δαπάνες είναι. Είναι όλα περιττές δαπάνες. Αν καταργήσουμε το κράτος, αν συρρικνώσουμε την τοπική αυτοδιοίκηση, αν τα παραδώσουμε όλα στις ιδιωτικές δυνάμεις, ε, τότε μεγάλη μας χαρά. Αυτή είναι, πράγματι, όχι απλώς μια στρατηγική διαφορετική αντίληψη, είναι μια διαφορετική αντίληψη κοσμοθεωρίας. Είναι μια άλλη φιλοσοφία για το πώς πρέπει να συγκροτείται η κοινωνία. Θα μου πείτε, πράγματα γνωστά. Τουλάχιστον σας αναγνωρίζω την ειλικρίνεια, ότι έχετε μια ευθύτητα και υπερασπιζόσαστε όσο και αποκρουστικά να είναι ορισμένα πράγματα με ευθύτητα. Κυρίες και κύριοι συνάδελφοι, μέσα από τις διατάξεις αυτού του νομοσχεδίου πραγματικά θωρακίζουμε ένα εργαλείο, το οποίο έχει παίξει σημαντικό ρόλο στην ελληνική περιφέρεια και αυτές είναι οι ΔΕΥΑ, οι οποίες αποτελούν σήμερα εκείνες τις επιχειρήσεις, οι οποίες λειτουργούν ξεχωριστά και με πλήρη αυτονομία σε σχέση με τους δήμους, με τους κανόνες της ιδιωτικής οικονομίας και κατορθώνουν και συντηρούν τα δίκτυα, επεκτείνουν τα έργα, φροντίζουν για την ύδρευση, έχουν στις γραμμές τους ένα αξιολογότατο επιστημονικό δυναμικό και, πράγματι, οι συγκεκριμένες διατάξεις ουσιαστικά ανοίγουν μια προοπτική για τις συγκεκριμένες εταιρείες. Κυρίες και κύριοι συνάδελφοι, νομίζω ότι δεν είδα να αναφέρεστε σε κάτι θετικό. Δεν είναι κακό να αναφέρεστε και σε κάποια πράγματα ή να αναφέρεστε περισσότερο έστω και σε κάποια πράγματα με τα οποία συμφωνείτε. Φαντάζομαι ότι συμφωνείτε με τη ρύθμιση των χρεών είτε επιχειρήσεων είτε φυσικών προσώπων προς τους δήμους. Φαντάζομαι ότι συμφωνείτε με το ακατάσχετο στα προνοιακά επιδόματα, το οποίο εισάγεται μέσα στο συγκεκριμένο νομοσχέδιο. Δεν συμφωνείτε - και αυτό ειλικρινά προφανώς στη δική σας κλίμακα αξιών είναι πολύ χαμηλά, είναι και ίσως εκτός - με τη δυνατότητα που δίνουμε στα ΔΗΠΕΘΕ να δικαιολογούν τα έξοδα μετακίνησής τους. Γιατί;
Η πρώτη παράγραφος.
Αυτό που σας ανέφερα πριν από λίγο ότι διαφωνείτε με τα 50 ευρώ, το επίδομα συντήρησης των μουσικών οργάνων, είναι ένα μικρό δείγμα το οποίο στηρίζει τον πολιτισμό στη χώρα μας. Δεν θεωρούμε ότι έχουμε κάνει κάτι ως Κυβέρνηση, πολύ περισσότερο ως κράτος ή πολιτεία, για να στηρίξουμε τον πολιτισμό. Προφανώς σε μια αγοραία αντίληψη, η οποία ηγεμονεύει όχι μόνο στη χώρα μας, αλλά και στην Ευρώπη σήμερα, όλα αυτά περιθωριοποιούνται, πηγαίνουν στην άκρη, είναι περιττές πολυτέλειες. Περασμένα ξεχασμένα ακόμα και αυτά τα οποία οφείλαμε στους εργαζόμενους. Και γι' αυτό διαφωνείτε. Είναι θέμα ιδεοληψίας η διαφωνία σας. Δεν είναι θέμα απόλυτου κόστους το να δώσουμε αναδρομικά την αποζημίωση για τα μέσα ατομικής προστασίας στους εργαζόμενους. Είναι ακριβώς η αντίληψη για έναν διαφορετικό, άλλο κόσμο. Κυρίες και κύριοι συνάδελφοι, δεν προβλέπουμε ξεπάγωμα των προσλήψεων στους δημοτικούς ραδιοφωνικούς σταθμούς. Αντίθετα, λέμε ότι πρέπει να υπαχθούν στο καθεστώς των προσλήψεων που υπάρχει για όλες τις άλλες περιπτώσεις, του 1 προς 4. Εσείς, βεβαίως, διαφωνείτε με το 1 προς 4 και θέλετε να το σκληρύνετε κι άλλο, όπως είπατε πριν από λίγο. Θέλετε το 1 προς 5. Άρα πρέπει να μειωθεί ακόμη περισσότερο ο αριθμός των απασχολουμένων. Κουνάτε το κεφάλι καταφατικά προφανώς. Αυτό τι σημαίνει; Μπορείτε να το μεταφράσετε λίγο; Έχουμε ικανό αριθμό μηχανικών σήμερα στους δήμους; Υπάρχουν δήμοι σε όλη την Ελλάδα, πάνω από ογδόντα τον αριθμό, που δεν έχουν τεχνικές υπηρεσίες ή οικονομολόγους. Μπορούν αυτοί οι δήμοι να εκμεταλλευτούν τις χρηματοδοτικές δυνατότητες που τους δίνουμε μέσα από τα διάφορα χρηματοδοτικά εργαλεία ή τα ευρωπαϊκά προγράμματα ή τους καταδικάζουμε στην περιθωριοποίηση; Ή καταδικάζουμε την ελληνική περιφέρεια ακριβώς στον μαρασμό, διότι δεν τους δίνουμε τα εργαλεία ή τουλάχιστον δεν έχουμε ένα σχέδιο; Εμείς κάναμε ογδόντα δύο στοχευμένες προσλήψεις επιστημονικού προσωπικού πριν από λίγους μήνες. Επίσης, κάναμε μια έκτακτη ενίσχυση 20 εκατομμυρίων σε δήμους μικρούς, νησιωτικούς και ορεινούς και μάλιστα μια διάταξη απελευθερώνει και κάποια χρήματα για την ολοκλήρωση της συγκεκριμένης διαδικασίας. Αυτά μπορούμε να κάνουμε με τα πενιχρά μέσα που μας δυσκολεύουν. Εσείς γιατί διαφωνείτε με αυτά; Τι αντιπροτείνετε; Ποιο είναι το δικό σας σχέδιο; Πώς θα πάτε να μιλήσετε σε αυτούς τους ανθρώπους στην ελληνική περιφέρεια; Είναι πρόβλημά σας! Εγώ θέτω ερωτήματα. Από την άλλη, δεν θεωρούμε ότι είναι σωστό σε ανθρώπους που είχαν πετύχει σε διαγωνισμούς του ΑΣΕΠ, για τους οποίους εντός των προβλεπόμενων και οριζόμενων ημερομηνιών, εντός της διετίας, είχε βγει η πράξη κατανομής, να τους αρνούμαστε τώρα τον διορισμό τους, από τη στιγμή που η αρμοδιότητα των φορέων εκείνων που προβλέπονταν να καταταγούν έχει περιέλθει σε άλλους δήμους ή σε άλλες επιχειρήσεις, μέσα από συγχωνεύσεις. Γιατί αυτό είναι κακό; Δεν υπάρχουν αυτές οι αρμοδιότητες; Δεν συνεχίζεται αυτή η δραστηριότητα; Συνεχίζεται. Γι' αυτές τις περιπτώσεις το προβλέπουμε. Άρα γιατί αυτό να μην είναι ένας νέος τρόπος να υπάρξουν διά της πλαγίας ή της ευθείας οδού μια σειρά διορισμών; Γράφτηκαν φοβερά νούμερα αυτές τις ημέρες, εξωπραγματικά. Και όλα αυτά γιατί; Μόνο και μόνο για τη δημιουργία εντυπώσεων. Σας προτείνω, λοιπόν, να ψηφίσετε - έστω με ενοχές - το συγκεκριμένο νομοσχέδιο ή κάποιες διατάξεις και ας αρχίσουμε την κουβέντα για την επόμενη φάση, για τη μεγάλη θεσμική αλλαγή στον «ΚΑΛΛΙΚΡΑΤΗ». Βεβαίως, εσείς ποτέ ως χώρος δεν βρεθήκατε να υπερασπίζεστε την οποιαδήποτε αλλαγή. Ήσασταν και στον «ΚΑΛΛΙΚΡΑΤΗ» απέναντι, και στον «ΚΑΠΟΔΙΣΤΡΙΑ» απέναντι, και σε όλες τις μεγάλες θεσμικές αλλαγές που έγιναν τις τελευταίες δεκαετίες. Κι εμείς είχαμε τις ενστάσεις μας, όχι ως προς τις διακηρυκτικές προθέσεις αυτών των αλλαγών, αλλά ως προς τον τρόπο που εφαρμόστηκαν. Εσείς βέβαια, ως συντηρητική παράταξη, θέλετε να τα αφήσετε όλα όπως τα βρήκατε. Είναι μια στάση ζωής. Σας είπα ποιες ήταν οι ενστάσεις μας και ποιες ήταν οι δικές μας τοποθετήσεις. Κυρίες και κύριοι συνάδελφοι, νομίζω πως έχουμε ανάγκη να αναβαθμίσουμε - μιας και βλέπετε ότι με τον ένα ή με τον άλλο τρόπο η χώρα ξεπερνάει εμπόδια, έχει έναν ορίζοντα μπροστά της, ένα διάστημα για να μπορέσει να ξεφύγει από τη συζήτηση και την ανακύκλωση μιας συζήτησης περί την διαπραγμάτευση - την ποιότητα του διαλόγου εδώ πέρα και να ξεδιπλώσει ο καθένας τις δικές του προτάσεις. Αυτό ακριβώς σας καλώ να κάνουμε στον τομέα της τοπικής αυτοδιοίκησης. Να δούμε ακριβώς τι σημαίνει ότι η τοπική αυτοδιοίκηση πρέπει να έχει τον δικό της χώρο. Να δούμε ποιες αλλαγές μπορούμε να κάνουμε, ώστε να μπορέσει να κολυμπήσει και να μην έχουμε ένα τσιγγούνικο κράτος όχι μόνο με την κυριολεκτική έννοια της λέξης, δηλαδή με λίγους πόρους απέναντι στην αυτοδιοίκηση, αλλά και στον τομέα των αρμοδιοτήτων. Να δούμε ποιες αρμοδιότητες τελικά πρέπει με έναν απόλυτο και σαφή τρόπο να εκπορεύονται και να εκτελούνται από τον Α΄ και τον Β΄ βαθμό τοπικής αυτοδιοίκησης. Να δούμε ένα εκλογικό σύστημα, το οποίο δεν θα είναι παραμορφωτικό σαν το σημερινό. Εμείς έχουμε καταθέσει τη δική μας πρόταση για την απλή αναλογική, η οποία θα ανοίξει το πεδίο, θα δώσει τη δυνατότητα για νέες αυτοδιοικητικές δυνάμεις να σπάσουν αυτήν τη στιγμή τα σημερινά στεγανά και να συμβάλουν στην αναγέννηση των τοπικών κοινωνιών. Θα ήθελα να αναφερθώ σε κάτι το οποίο είπε πάρα πολλές φορές στις επιτροπές ο κ. Συντυχάκης από το ΚΚΕ. Κύριε Συντυχάκη, χίλιες φορές είπατε πως δεν καλύπτονται οι εργαζόμενοι στις περιφέρειες σε σχέση με τα ΜΑΠ και το επίδομα ανθυγιεινής εργασίας. Διαβάστε ξανά τον νόμο. Όταν λέμε ΟΤΑ, εννοούμε Α΄ και Β΄ βαθμού. Το είπαμε και στους εργαζόμενους, το λέμε και σε εσάς, το είπαμε και στις επιτροπές. Σας παρακαλώ μην το επαναφέρετε.
Αποσαφηνίστε το. Τι πρόβλημα έχετε να βάλετε «Α΄ και Β΄ βαθμού»;
Μα είναι απολύτως αποσαφηνισμένο. Δεν μου απαντήσατε, όμως, κύριε Συντυχάκη, σε ένα ερώτημα που σας έθεσα και προχθές. Τελικά, συμφωνείτε να υπάρξει σε χρήματα αυτή η αποζημίωση για τα μέτρα ατομικής προστασίας των παρελθόντων ετών; Την απάντηση αυτή οφείλετε να την δώσετε πρώτα απ' όλα όχι σε εμάς, όχι στο Κοινοβούλιο, αλλά στους εργαζόμενους. Αυτήν την απάντηση, λοιπόν, στη δευτερολογία σας παρακαλώ να την καταθέσετε. Ελπίζω ότι θα την πάρω. Κυρίες και κύριοι συνάδελφοι, θα ήθελα - για να μην ξαναπάρω τον λόγο - να αναφερθώ σε κάποιες τροπολογίες οι οποίες έχουν κατατεθεί. Κατ' αρχάς, γίνεται δεκτή η υπουργική τροπολογία με γενικό αριθμό 1131 και ειδικό 42. Επίσης, γίνεται δεκτή η τροπολογία με γενικό αριθμό 1144 και ειδικό 49- την ανέλυσε πριν από λίγο ο κ. Τόσκας και αφορά τη διάταξη για τις ταυτότητες - , η τροπολογία με γενικό αριθμό 1145 και ειδικό 50, η τροπολογία με γενικό αριθμό 1147 και ειδικό 52. Ταυτόχρονα, θα ήθελα να αναφερθώ πιο αναλυτικά σε δύο υπουργικές τροπολογίες. Η μία αφορά τη χρηματοδότηση των κομμάτων. Θυμόσαστε ότι στο πρόσφατο πολυνομοσχέδιο, που είχαμε ψηφίσει πριν από την ολοκλήρωση της δεύτερης αξιολόγησης, είχαν υπάρξει κάποιες αλλαγές στα ζητήματα της χρηματοδότησης των κομμάτων. Με τη συγκεκριμένη τροπολογία με γενικό αριθμό 1146 και ειδικό 51 ουσιαστικά μεταθέτουμε την εφαρμογή των ρυθμίσεων από την 1η Ιανουαρίου του επόμενου έτους. Μια και ούτως ή άλλως η εκταμίευση και το μεγαλύτερο μέρος της εκταμίευσης προς τα πολιτικά κόμματα έχει γίνει με το προηγούμενο καθεστώς, θα ήταν κάτι το οποίο θα μας δημιουργούσε προβλήματα, αν τώρα στη μέση της χρονιάς υιοθετούσαμε ή εφαρμόζαμε από τώρα τις συγκεκριμένες ρυθμίσεις. Νομίζω ότι την έχετε δει την τροπολογία. Θα ήθελα ακόμα να αναφερθώ στην τροπολογία με γενικό αριθμό 1139 και ειδικό 45. Είναι μία διάταξη η οποία αποσαφηνίζει ότι οι συμβάσεις οι οποίες συνήφθησαν με τους εργαζόμενους οι οποίοι είχαν απολυθεί μετά την απόφαση του Ελεγκτικού Συνεδρίου, από τώρα και το διάστημα μέχρι την ανακοίνωση των αποτελεσμάτων των προσωρινών πινάκων του διαγωνισμού του ΑΣΕΠ για την πρόσληψη μόνιμου προσωπικού στην καθαριότητα, θα είναι δυνατόν ειδικά και μόνον γι' αυτούς να καλύπτονται οι δαπάνες και πέρα από τα ανταποδοτικά έσοδα. Είναι κάτι το οποίο ζήτησε ένας αριθμός δήμων και νομίζω ότι θα πρέπει να το αποδεχθούμε ειδικά, λόγω των περιστάσεων που δημιουργήθηκαν το τελευταίο διάστημα.
Άρα οι υπόλοιπες τροπολογίες δεν γίνονται δεκτές, κύριε Υπουργέ;
Δεν έχω τελειώσει ακόμη. Γίνεται δεκτή η τροπολογία με γενικό αριθμό 1114 και ειδικό 28 του κ. Ξυδάκη, του κ. Αμυρά, του κ. Γρηγοράκου και άλλων. Γίνεται επίσης δεκτή η τροπολογία με γενικό αριθμό 1129 και ειδικό 40. Πρόκειται για μια παράταση του προγράμματος «ΘΗΣΕΑΣ». Η τροπολογία με γενικό αριθμό 1130 και ειδικό 41 που αφορά τη δυνατότητα συνέχισης του προγράμματος «ΑΞΙΑ», γίνεται και αυτή δεκτή. Θέλω ταυτόχρονα να αναφέρω ότι η συγκεκριμένη βουλευτική τροπολογία γίνεται δεκτή με την εξής νομοτεχνική βελτίωση: Στο πρώτο εδάφιο μετά τη φράση: «από διαταγές πληρωμής και τελεσίδικες δικαστικές αποφάσεις» προστίθεται η φράση: «που έχουν εκδοθεί μέχρι τη δημοσίευση του παρόντος».
Θέλω να σας πω ότι αυτή η διάταξη η οποία, αν θυμάστε, είχε ψηφιστεί σε προηγούμενο νομοσχέδιο του Υπουργείου Εσωτερικών αυτήν τη χρονιά, έχει μια πολύ μεγάλη ανταπόκριση. Αφορά τελεσίδικες αποφάσεις οι οποίες εκδόθηκαν μετά το τέλος Απριλίου, όπως είχαμε δώσει τη δυνατότητα τότε με τα ληξιπρόθεσμα που είχαμε εγκρίνει για εκείνες τις αποφάσεις, και πρόκειται για ένα πρόγραμμα το οποίο πραγματικά έχει λειτουργήσει ανακουφιστικά για τους δήμους. Δεν ξέρω κατά πόσο είστε γνώστες των διαφόρων ανακοινώσεων κάθε φορά που γίνονται, με τακτικό τρόπο από το Υπουργείο Εσωτερικών γι' αυτά τα έκτακτα ποσά. Θέλω, επίσης, να πω ότι γίνεται δεκτή η τροπολογία με γενικό αριθμό 1137 και ειδικό 44. Αφορά την τροπολογία που κατατέθηκε από τον κ. Σκουρολιάκο και την κ. Θελερίτη και είναι για την πόλη της Ελευσίνας και την πρόβλεψη για πολιτιστική πρωτεύουσα της Ευρώπης. Γίνεται επίσης δεκτή η τροπολογία με γενικό αριθμό 1142 και ειδικό 47, η οποία αφορά την κάλυψη εξόδων κατασκήνωσης για τα παιδιά των υπαλλήλων των περιφερειών. Κύριε Συντυχάκη, άλλο ένα αίτημα από αυτά στα οποία αναφερθήκατε γίνεται δεκτό. Στο τέλος, φαντάζομαι, θα ψηφίσετε και με τα δύο χέρια το νομοσχέδιο. Και τέλος, γίνεται δεκτή η τροπολογία με γενικό αριθμό 1143 και ειδικό 48, που αφορά χρηματικές δωρεές υπέρ της Περιφέρειας Νοτίου Αιγαίου. Αυτή η τροπολογία σχετίζεται με δωρεές μετά τον σεισμό στην Κω. Επίσης, θέλω να καταθέσω δύο νομοτεχνικές βελτιώσεις. Αφορούν την παράγραφο 2 του άρθρου 43 και το τελευταίο εδάφιο της δεύτερης παραγράφου του άρθρου 24. Σας τις καταθέτω. Σας ευχαριστώ.
Δύο υπουργικές τροπολογίες δεν είπατε αν γίνονται δεκτές.
Ποιες εννοείτε;
Τις τροπολογίες με αριθμό 1140 και αριθμό 1148.
Η τροπολογία με αριθμό 1140 δεν έχει υποστηριχθεί αυτή τη στιγμή. Άρα περιμένουμε.
Περιμένετε την υποστήριξη.
Ακριβώς.
Ομοίως και για την τροπολογία με αριθμό 1148;
Την τροπολογία με αριθξμό 1148 δεν τη βλέπω καθόλου στα χαρτιά. Περιμένουμε το ίδιο.
Ευχαριστούμε, κύριε Υπουργέ. Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος, για δώδεκα λεπτά. Κι αμέσως μετά, ακολουθεί ο κ. Καματερός. Ξεκινά η λίστα των ομιλητών.
Κύριε Υπουργέ, κύριοι Υπουργοί, κυρίες και κύριοι Βουλευτές, θα ξεκινήσω - επειδή αναφερθήκατε, κύριε Υπουργέ, κύριε Σκουρλέτη - με τα γεγονότα, τα οποία επηρεάζουν το οποιοδήποτε νομοσχέδιο και αφορούν τις εξελίξεις στην οικονομία. Σας άκουσα να αναφέρεστε στην έξοδο στις αγορές. Εμείς πρώτοι σας είπαμε - και ο εισηγητής της Δημοκρατικής Συμπαράταξης - ότι για μας είναι μια θετική εξέλιξη. Αυτό, όμως, είναι ένα το κρατούμενο. Το δεύτερο είναι ότι δημιουργείτε στην Κυβέρνησή σας ένα τεχνητό success story και σε αυτή την περίπτωση - για να είμαι ειλικρινής, δεν το άκουσα από εσάς - , σε σχέση με την οικονομία και με τις αγορές. Το άκουσα από άλλα κυβερνητικά στελέχη. Και πάλι δημιουργείτε ένα τεχνητό success story, το οποίο κατηγορούσατε τα προηγούμενα χρόνια στην Κυβέρνησή σας. Λέω για κάτι το οποίο εμείς είπαμε από την αρχή ότι, βεβαίως, θα πρέπει η χώρα να δανείζεται από τις αγορές, αλλά δεν αναφερθήκαμε εμείς σε τοκογλύφους. Άραγε τώρα, δεν είναι τοκογλύφοι αυτοί που δανείζουν; Κύριε Σκουρλέτη, το «οι άνθρωποι πάνω από τους αριθμούς», όπως λέγατε πάρα πολλές φορές, τώρα δεν ισχύει; Γιατί τα λέω αυτά; Διότι θα πρέπει να μιλάμε με τον ίδιο τρόπο και όταν υπάρχει μια κατάσταση αυτή τη στιγμή στην κοινωνία και στην οικονομία η οποία είναι δύσκολη, να μην ξεχνάμε τι λέγαμε για τους ανθρώπους, ότι πρέπει να τους έχουμε πάνω από τους αριθμούς και διάφορα άλλα τέτοια στοιχεία. Τα έχετε ξεχάσει τώρα. Σας άκουσα να λέτε ότι δεν υιοθετείτε αυτό το πρόγραμμα. Πρώτα - πρώτα και πάλι πάρα πολλά κυβερνητικά στελέχη, όπως ο Υπουργός Εργασίας στην προηγούμενη περίοδο, ο κ. Κατρούγκαλος, έλεγε ότι «είναι δικές μας προτάσεις στο ασφαλιστικό όλες αυτές, δεν είναι της τρόικας». Είναι πάρα πολλές οι προτάσεις και είναι καταγεγραμμένες εδώ οι εκφράσεις του. Εσείς είπατε ότι δεν υιοθετείτε αυτό το πρόγραμμα. Πρώτα - πρώτα, επιλέξτε: Τι κάνετε; Το υιοθετείτε ή δεν το υιοθετείτε το συγκεκριμένο πρόγραμμα;
Κανείς δεν έχει μιλήσει για υιοθεσία στον νόμο. Κανείς.
Δεν παρακολουθείτε τι λένε οι Υπουργοί. Να το πω καλύτερα. Ή δεν υιοθετείτε τι λένε όλοι οι Υπουργοί ή δεν παρακολουθείτε τι λένε όλοι οι Υπουργοί. Βεβαίως, για τον ΟΓΑ και για το ένα ταμείο και για πολλά άλλα στοιχεία είναι καταγεγραμμένες οι απόψεις ότι αποτελούν πρόταση της ελληνικής Κυβέρνησης. Ταυτόχρονα, όμως, πριν μπω στο νομοσχέδιο, θα πω κάτι για την ανεργία που ειπώθηκε πριν από λίγο. Κυρίες και κύριοι Βουλευτές, στο θέμα της ανεργίας χρειάζεται να μιλάμε με ειλικρίνεια. Σας ακούω να λέτε ότι μειώθηκε και να μιλάτε για τις ευέλικτες μορφές εργασίας και να μετράτε τα ποσοστά. Η κ. Αχτσιόγλου τον Γενάρη του 2017, στην Ευρωπαϊκή Ένωση, είπε ότι περισσότεροι από εκατό χιλιάδες εργαζόμενοι στη χώρα μας πληρώνονται με λιγότερα από 100 ευρώ τον μήνα. Αυτοί δεν είναι άνεργοι στα χαρτιά. Το ανέφερε η κ. Αχτσιόγλου για την περίοδο διακυβέρνησης ΣΥΡΙΖΑ - ΑΝΕΛ κατά τη διαδικασία της διαπραγμάτευσης. Όταν η ανεργία είναι σε αυτά τα ύψη, όταν υπάρχουν αυτές οι μορφές εργασίας και όταν υπάρχουν οι άνθρωποι που φεύγουν στο εξωτερικό και αυτή η φτωχοποίηση, τουλάχιστον ας μην μιλάμε με αυτόν τον τρόπο για ένα μείζον πρόβλημα το οποίο δεν έχει αποκλιμακωθεί στην αγορά και η αγορά εργασίας είναι σε μια κατάσταση πάρα πολύ δύσκολη. Μέσα σε αυτό το πλαίσιο, λοιπόν, φέρνετε σήμερα ένα νομοσχέδιο στο οποίο σας έβλεπα πριν να έχετε αντιπαράθεση με τον εκπρόσωπο της Νέας Δημοκρατίας. Από τη μια πλευρά, η λογική της ελεύθερης αγοράς σε όλα, από την άλλη, η λογική μιας άποψης κρατισμού, μιας άποψης επιδοματοκεντρικής πολιτικής. Να σας πω, λοιπόν, επειδή πολλές φορές αναφέρεστε στο ποια είναι η κεντροαριστερή, η σοσιαλδημοκρατική πρόταση: Είναι μακριά από μια επιδοματική πολιτική ανακύκλωσης της φτώχειας και υπέρ μιας λογικής ενός σύγχρονου κράτους υπηρεσιών στους τομείς υγείας, παιδείας. Εκεί να κατευθυνθούν οι πόροι για να φτιάξουμε πραγματικά ένα κράτος, το οποίο θα είναι και αναπτυξιακό. Διότι όταν χάνονται τόσοι πόροι στη χώρα μας για αυτούς τους τομείς, καταλαβαίνετε ότι δεν μπορεί να έρθει και καμμία ανάπτυξη. Αυτή είναι μια σοσιαλδημοκρατική απάντηση στη φτώχεια και όχι η ανακύκλωση της φτώχειας, την οποία ουσιαστικά κάνετε στην Κυβέρνηση σας, αλλά κάνετε - και θα σας το εξηγήσω στη συνέχεια - και σε αυτό το νομοσχέδιο. Είναι ένα νομοσχέδιο που, όπως πολύ σωστά ειπώθηκε, υπάρχει έκθεση του Γενικού Λογιστηρίου του Κράτους χωρίς κοστολόγηση, δηλαδή δεν ξέρουμε πόσο θα κοστίσει, δεν ξέρουμε αν υπάρχει ορθολογική κατανομή δαπανών στην ουσία, με ποια λογική, με ποιο σχεδιασμό υπάρχει η λογική όλων αυτών των διευθετήσεων. Είπαμε ότι μερικές από αυτές τις διευθετήσεις είναι αναγκαίες. Εμείς δεν διαφωνούμε σε κάθε μια απ' αυτές ούτε θα ακολουθήσουμε μια τακτική στείρας μικροκομματικής αντιπολίτευσης και αντιπαράθεσης. Όπου είναι κάτι σωστό, εμείς το λέμε. Όμως όλο το νομοσχέδιο είναι χωρίς σχεδιασμό ως προς το πού θα πρέπει να κατευθυνθούν οι πόροι. Μιλώ και γι' αυτούς της αυτοδιοίκησης. Για άλλη μια φορά βρισκόμαστε εδώ, λοιπόν, για να ψηφίσουμε ένα νομοσχέδιο, το οποίο στην ουσία αποτελεί ένα «ποτ πουρί» ρυθμίσεων και το οποίο απέχει πολύ από το να είναι ένα ολοκληρωμένο, στοχευμένο και μακρόπνοο νομοσχέδιο που θα μεταρρύθμιζε την τοπική αυτοδιοίκηση και θα τη διευκόλυνε στον πολυεπίπεδο ρόλο που επιτελεί και που πρέπει να επιτελεί. Η αιτιολογική έκθεση, βέβαια, μας εξηγεί, σύμφωνα μ' αυτό που είπατε, ότι μια συνολική μεταρρυθμιστική πρόταση θα καλύπτει όλο το εύρος των θεσμικών, οργανωτικών και λειτουργικών παραμέτρων που υλοποιούν το αποκεντρωτικό πρόσταγμα μέσα από τους θεσμούς της τοπικής αυτοδιοίκησης. Αναμένεται, λοιπόν. Γιατί, όμως, δεν ολοκληρώθηκε εδώ και δυόμισι χρόνια; Σ' αυτό δεν έχετε μια απάντηση. Σ' αυτό πρέπει να δώσετε μια απάντηση γιατί δεν έχετε προχωρήσει παρά μόνο σε μικρές διευθετήσεις. Κυρίες και κύριοι Βουλευτές, είναι γνωστό ότι η τοπική αυτοδιοίκηση έχει πολιτικό, διοικητικό και αναπτυξιακό ρόλο. Το ερώτημα είναι αν υπάρχει αυτή η αναπτυξιακή παράμετρος σ' αυτό το νομοσχέδιο. Προφανώς και όχι, εκτός από αποσπασματικές ρυθμίσεις που αποτελούν πελατειακή τακτοποίηση εκκρεμοτήτων. Στην παρούσα συγκυρία της οικονομικής κρίσης διαμορφώνονται νέες και πολύ δύσκολες συνθήκες. Δεν αφήνεται το περιθώριο για όλα αυτά στην τοπική αυτοδιοίκηση. Παραμένει η ιδεολογική ηγεμονία κρατισμού και λαϊκισμού, ενώ η τοπική αυτοδιοίκηση μπορεί να συμβάλει τα μέγιστα στην αναστροφή του οικονομικού κλίματος, αρκεί το κράτος να μη συνεχίζει να βάζει τα εμπόδια. Επίσης, δεν διαφαίνεται καμμία τέτοια πρόθεση και σ' αυτό το θέμα. Έχουμε, λοιπόν, να κάνουμε με ένα πολυνομοσχέδιο, το οποίο εκτός από την αποσπασματικότητά του, εμπορεύεται στην ουσία την απελπισία μερίδας πολιτών με παρατάσεις, προσλήψεις και αναδρομικές παροχές. Παραβλέπει την ανάγκη για ουσιαστική συνεννόηση και διαβούλευση με την αυτοδιοίκηση για μια ουσιαστική και μακρόπνοη μεταρρύθμιση. Συντηρεί διαχρονικές παθογένειες, όχι σημερινές, αλλά διαχρονικές. Αυξάνει, αντί να μειώνει, τη γραφειοκρατία, όπως στην περίπτωση επαναφοράς του ΤΑΠ στη μεταβίβαση ακινήτων. Επίσης, λειτουργεί επιλεκτικά και διασπαστικά - θα εξηγήσω στη δευτερολογία μου επί των άρθρων - και προωθεί πελατειακά και συντεχνιακά σχήματα. Επιδίδεται - και περιορίζεται - σε μια επιδοματική πολιτική ανακύκλωσης της φτώχειας που επιτείνει τη διάσπαση των εργαζομένων, όπως στο άρθρο 98 που αφορά τις κατηγορίες του επιδόματος επικίνδυνης και ανθυγιεινής εργασίας, καθώς είναι εντελώς άγνωστα τα κριτήρια για το πώς επιλέγουμε τώρα ορισμένες κατηγορίες και όχι άλλες και με ορισμένα κραυγαλέα παραδείγματα. Επίσης, δεν είναι κοστολογημένο και δεν παρέχει εξηγήσεις για το πώς θα χρηματοδοτηθεί. Προσθέτει ουσιαστικά στην έλλειψη αξιοπιστίας. Ταυτοχρόνως, θα δώσω ορισμένα παραδείγματα: Απαλλάσσονται από τον ΕΝΦΙΑ τα ακίνητα των ΟΤΑ πρώτου και δευτέρου βαθμού. Ωραία. Δεν απαλλάσσονται από τον ΕΝΦΙΑ ιδρύματα, όπως το «Παιδικό Χωριό SOS» ή άλλα που παρέχουν υπηρεσίες που θα έπρεπε να παρέχει το κράτος και που ούτε καν επιχορηγούνται από το κράτος. Με ποια λογική; Δεν χρειάζεται μια στάθμιση επιμέρους παραμέτρων; Όσον αφορά το άρθρο 100, κύριε Σκουρλέτη, περί παύσης των πειθαρχικών και ποινικών διώξεων σε βάρος δημοτικών υπαλλήλων που δεν παρέδωσαν στοιχεία για τους εργαζόμενους των ΟΤΑ στο Υπουργείο με παράλληλη κατάργηση των σχετικών ρυθμίσεων. Ελπίζω, κύριε Υπουργέ, να έχετε διαβάσει την έκθεση της Επιστημονικής Υπηρεσίας της Βουλής για το συγκεκριμένο θέμα, γιατί σχετίζεται και με άλλα ζητήματα του δημόσιου διαλόγου. Διαβάζω από την έκθεση της Επιστημονικής Υπηρεσίας της Βουλής: «Επισημαίνεται ότι, εφόσον υφίστανται εκκρεμείς ποινικές διώξεις, με την νομοθετική παρέμβαση στην άσκηση της δικαστικής λειτουργίας θίγεται η αρχή της διάκρισης των λειτουργιών (άρθρο 26 του Συντάγματος)». Τα δικαστήρια είναι τα μόνα αρμόδια κατά την αρχή της διάκρισης των λειτουργιών να παύσουν οριστικώς την ποινική δίωξη. Για τη διάκριση των λειτουργιών, για το κράτος δικαίου για το οποίο συζητάμε, έρχεται η έκθεση της Επιστημονικής Υπηρεσίας της Βουλής και σας λέει ότι αυτό το οποίο κάνετε ουσιαστικά μ' αυτή τη λογική είναι εκτός του Συντάγματος. Η Κυβέρνησή σας πριν από λίγο καιρό ήρθε με νομοσχέδιο και έκανε ακριβώς το αντίθετο. Στο νομοσχέδιο του ΟΑΣΘ ο κ. Σπίρτζης έβαλε φυλάκιση, στέρηση πολιτικών δικαιωμάτων και πρόστιμα. Τα έβαλε αυτά για όποιον παρεμποδίσει την εφαρμογή του δικού του νόμου. Εδώ πέρα, λοιπόν, έχουμε το ακριβώς αντίθετο. Έρχεστε και λέτε ότι δεν υπάρχει κανένα πρόβλημα και σας λέει η έκθεση της Επιστημονικής Υπηρεσίας της Βουλής ότι αυτό είναι έξω από τη λογική της διάκρισης των εξουσιών, η οποία είναι απαραίτητη. Εδώ η επιστήμη σηκώνει τα χέρια ψηλά για τον τρόπο με τον λειτουργείτε. Σε κάτι μένετε σταθεροί, κύριε Υπουργέ. Απαλλάσσονται οι ιεροί ναοί από την υποχρέωση καταβολής των υποχρεωτικών τελών προς τους οικείους δήμους. Στο άρθρο 135 όσον αφορά στη σχέση κράτους - εκκλησίας…
Εμείς το κάναμε αυτό;
Δεν σας είπα ότι το κάνατε εσείς. Είμαι, νομίζω, προσεκτικός σε αυτά που λέω, κύριε Σκουρλέτη. Λέω ότι εσείς μένετε σταθεροί στη λογική η οποία έδιωξε τον κ. Φίλη από την Κυβέρνησή σας. Απλώς αυτό αναφέρω. Και λέω ότι σε αυτή τη λογική και σε αυτές τις δεσμεύσεις τις οποίες έχετε, σε αυτές μένετε σταθεροί. Η θέση η δική μας, κυρίες και κύριοι, είναι η οικονομική αυτοτέλεια της αυτοδιοίκησης με φορολογική αποκέντρωση, εκδημοκρατισμό με τη συμμετοχή των πολιτών, αποτελεσματικότητα με το χτύπημα της γραφειοκρατίας, αναπτυξιακές δράσεις με αποτροπή του κοινωνικού αποκλεισμού και δίκτυο αλληλεγγύης και δικαιοσύνης, βέβαια, γιατί ακόμα και στους εργαζόμενους της ΔΕΥΑ - και το είπαμε και εδώ πέρα - χρειάζεται αποκατάσταση. Έχουν πληγεί με τη δική πολιτική σας και με τις μειώσεις των μισθών και πρέπει, επιτέλους, να υπάρξει αποκατάσταση στους εργαζόμενους αυτούς. Και αυτό σας το έχουμε θέσει και εδώ πέρα δεν έχουμε δει καμμία ανταπόκριση. Εμείς εστιάζουμε σε στοχευμένες πολιτικές, σε συνεργασία μεταξύ περιφερειών για την εφαρμογή κοινών πολιτικών με βάση κοινά χαρακτηριστικά, στην ανάδειξη των πλεονεκτημάτων ανά περιφέρεια και στον σχεδιασμό των αναγκαίων συνεργειών στην ανάδειξη της περιφερειακής ταυτότητας κάθε περιφέρειας, στη συνεργασία και όχι στη σύγκρουση δημόσιου - ιδιωτικού τομέα, όπως από διαφορετική πλευρά επιδιώκουν ΣΥΡΙΖΑ και Νέα Δημοκρατία, σύγκρουση υπέρ του ιδιωτικού στη Νέα Δημοκρατία, σύγκρουση υπέρ του δημοσίου στον ΣΥΡΙΖΑ. Αυτό το οποίο απαιτείται είναι η αρμονική συνύπαρξη. Η αυτοδιοίκηση έχει το δυναμικό γι' αυτή τη μετεξέλιξη. Ας μην ξεχνάμε ότι τα χρόνια της κρίσης η τοπική αυτοδιοίκηση κατάφερε να αντεπεξέλθει στις προκλήσεις και επιπλέον να αποδείξει ότι μπορεί και στο κοινωνικό κομμάτι και στη στήριξη των πιο αδύναμων, αλλά και στο αναπτυξιακό και στην απορρόφηση πόρων του ΕΣΠΑ. Εμείς δεν είμαστε θιασώτες στείρας κριτικής ούτε και μηδενισμού. Όμως δεν μπορούμε να μην επισημάνουμε ότι έχετε εγγενείς δυσκολίες τόσο στον σχεδιασμό όσο και στην κατανόηση και υλοποίηση μεταρρυθμίσεων. Δεν έχετε μεταρρυθμιστική νοοτροπία. Γι' αυτό, αντί αυτού, τι κάνετε; Παρατείνετε, προσλαμβάνετε χωρίς σχέδιο, χωρίς διαβούλευση. Συνολικά αυτό το νομοσχέδιο δεν είναι κάτι από τα πολύ παλιά, είναι πιο παλιό και από τα παλιά, η πελατειακή λογική του. Υπάρχουν ορισμένες θετικές ρυθμίσεις, στις οποίες εμείς έχουμε πει ότι πρέπει να λυθούν τα αυτά τα προβλήματα, αλλά με έναν σχεδιασμό. Επιμένετε ότι έχετε εφαρμόσει έναν εξαντλητικό διάλογο. Μα, έτσι είναι ο εξαντλητικός διάλογος, απλώς με μικροδιευθετήσεις; Πρόσφατα, στην προσπάθειά σας να υπερασπιστείτε το νομοσχέδιό σας, δηλώσατε ότι δεκάδες εύλογα αιτήματα της αυτοδιοίκησης γίνονται αποδεκτά, σε μια προσπάθεια εξορθολογισμού της λειτουργίας των φορέων με ιδιαίτερη σπουδή, προκειμένου να αποφευχθούν αστοχίες, αδικίες και γενικεύσεις. Μα, πραγματικά νομίζετε ότι δεν κατανοούμε τι γίνεται; Κάποια εύλογα αιτήματα ικανοποιούνται, μόνο που αυτά αποτελούν αποσπασματική αντιμετώπιση και βεβαίως, δεν μεταρρυθμίζουν την τοπική αυτοδιοίκηση. Αναρωτηθήκατε γιατί είναι ρουσφέτι η παροχή στους εργαζομένους καθαριότητας μέσων ατομικής προστασίας. Κανείς δεν σας είπε ότι αυτή η παροχή αποτελεί ρουσφέτι, αντίθετα επιβάλλεται. Εκείνο που προκαλεί προβληματισμό, είναι ο τρόπος που το κάνετε. Προβληματισμό δημιουργεί ότι για τα έτη 2012 με 2016 θα γίνει αποτίμηση σε χρήμα και θα αποδοθεί υπό προϋποθέσεις, μεταξύ των οποίων και η ύπαρξη πιστώσεων. Δηλαδή τάζετε, αλλά μπορεί και να μην το πραγματοποιήσετε λόγω έλλειψης πιστώσεων. Αυτό δεν λέγεται εμπαιγμός; Για να μην αναφερθούμε στο ότι δεν διευκρινίζετε στο πώς θα γίνει αυτή η αποτίμηση και πότε. Έχετε αναρωτηθεί αν είναι ρουσφέτι η επέκταση παροχής επιδόματος ανθυγιεινής εργασίας, εφόσον αυτό προκύπτει από τους πραγματικός όρους απασχόλησης στη συγκεκριμένη θέση. Όχι βέβαια, δεν είναι. Ρουσφέτι γίνεται από τη στιγμή που δεν προκύπτει από τους πραγματικούς όρους απασχόλησης στη συγκεκριμένη θέση και που σε κάθε περίπτωση δεν μας διευκρινίζονται τα κριτήρια που χρησιμοποιείτε. Δηλώσατε πρόσφατα, κύριε Υπουργέ, ότι αυτή η πολιτική εκ μέρους της Αντιπολίτευσης δεν μας κάμπτει για να γυρίσει σελίδα ο τόπος. Ειλικρινά, πιστεύετε ότι με τον τρόπο αυτό γυρίζει σελίδα ο τόπος; Κλείνω, κύριε Πρόεδρε, και ευχαριστώ για την ανοχή. Και επειδή αναφερθήκατε σε δημόσιες εμφανίσεις σας, θα θέλαμε και εδώ μια τοποθέτηση για το θέμα της μετάθεσης των αυτοδιοικητικών εκλογών. Θέλω να πείτε και στην Ολομέλεια ποια είναι η θέση σας για το συγκεκριμένο θέμα. Γιατί σας άκουσα με μία επιχειρηματολογία ότι θα μεταθέσετε τις αυτοδιοικητικές εκλογές από την άνοιξη για το φθινόπωρο, για να μην πέσουν μαζί με τις ευρωεκλογές. Ο κ. Τσίπρας διαβεβαιώνει ότι το φθινόπωρο θα γίνουν εθνικές εκλογές, εκτός εάν υπάρχει κανένα άλλο σχέδιο και τις μεταθέτετε για να γίνουν μαζί με τις εθνικές εκλογές το φθινόπωρο. Με λίγα λόγια, να ενημερώσετε για το ποια είναι η άποψή σας στο συγκεκριμένο θέμα. Η δική μου θέση, βέβαια, είναι ότι στο τέλος θα κάνει ό,τι επιθυμεί στο συγκεκριμένο ζήτημα, όπως και σε άλλα θέματα, ο κ. Τσίπρας. Πιθανόν να αγνοήσει ακόμα και τη δική σας τοποθέτηση και εισήγηση σε αυτό το θέμα και αναλόγως πώς συμφέρει εκείνη τη στιγμή η κατάσταση με το να πετύχει τη μικρότερη ήττα στην εκλογική αναμέτρηση, θα κάνει ό,τι τον συμφέρει. Συνεπώς καλό είναι να κρατάμε μικρό καλάθι όλοι μας στο συγκεκριμένο θέμα. Το πρόβλημα, λοιπόν, κλείνοντας, είναι ότι με τη στρατηγική αυτή και με τις τακτικές που χρησιμοποιείτε δεν αλλάζει σελίδα ο τόπος. Ο τόπος γυρνά προς τα πίσω. Και αυτό το έχει πάρει είδηση ο κόσμος. Αυτό είναι το μόνο σίγουρο. Σας ευχαριστώ.
Ευχαριστούμε τον Κοινοβουλευτικό Εκπρόσωπο της Δημοκρατικής Συμπαράταξης. Τον λόγο έχει ο κ. Ηλίας Καματερός από το ΣΥΡIΖΑ. Ορίστε, κύριε Καματερέ, έχετε το λόγο για επτά λεπτά.
Κύριε Πρόεδρε, κουράγιο στα νέα σας καθήκοντα.
Ευχαριστώ πολύ. Να είστε καλά.
Κυρίες και κύριοι, επιτρέψτε μου να ξεκινήσω με μία σύντομη αναφορά στην τροπολογία την οποία καταθέσαμε εγώ και η συναδέλφισσα, η κ. Αφροδίτη Θεοπεφτάτου που έχει εμπειρία από τον σεισμό στη Κεφαλονιά. Την αποδέχθηκε ο κύριος Υπουργός. Χρειάζεται μία νομοθετική ρύθμιση για να μπορέσει να γίνει αποδεκτή η δωρεά της Περιφέρειας Αττικής προς την Περιφέρεια Νοτίου Αιγαίου, για την αποκατάσταση ζημιών λόγω του σεισμού στην Κω. Κάνω ιδιαίτερη αναφορά, παρ' όλο που ο κύριος Υπουργός αποδέχθηκε την ρύθμιση, γιατί νομίζω ότι έχει ιδιαίτερη σημασία να τονίσουμε εδώ τον τρόπο με τον οποίο αντιδρά και λειτουργεί η Περιφέρεια Αττικής και προσωπικά η Περιφερειάρχης κ. Ρένα Δούρου, η οποία χωρίς θόρυβο έχει βοηθήσει κι άλλες φορές και πάντα βοηθάει - και αυτό είναι παράδειγμα προς μίμηση αλληλεγγύης - άλλες περιφέρειες όταν το χρειαστούν και όχι μόνο με μέσα, προσωπικό κ.λπ., που συνήθως γίνεται, αλλά και οικονομικά. Το ίδιο έκανε και για την Κεφαλονιά. Το ίδιο έκανε και για την Μυτιλήνη. Και νομίζω ότι τέτοια ζητήματα πρέπει να τα αναδεικνύουμε. Γενικά για το νομοσχέδιο, αγαπητοί συνάδελφοι και συναδέλφισσες, νομίζω ότι κανείς δεν έχει να αντιτάξει αρνητικά και αυτό φαίνεται και από την εγγραφή των ομιλητών στην κατάσταση. Για όσους πρόσεξαν ή για όσους δεν ξέρουν, μόνο δύο ομιλητές έχουν γραφτεί από τη Νέα Δημοκρατία, ένας από τα άλλα κόμματα σχεδόν και κανένας από κάποια άλλα κόμματα. Αυτό δείχνει νομίζω τη γενικότερη αποδοχή του νομοσχεδίου που έρχεται να ικανοποιήσει αιτήματα πολλών ετών των ΟΤΑ και εργαζομένων. Όσον αφορά στην ουσία του νομοσχεδίου, θα ξεκινήσω πάλι από ένα άρθρο, το οποίο ίσως να μη χρειαζόταν να το αναφέρουμε. Είναι το άρθρο 57, που δίνει τη δυνατότητα στους δήμους να διαγράψουν τα βεβαιωμένα οφέλη στο δημοτικό φόρο Δωδεκανήσου. Είναι ένας φόρος ο οποίος είχε μπει πάρα πολύ παλιά, αμέσως μετά την απελευθέρωση από τους Ιταλούς, ταλαιπώρησε πάρα πολύ τον κόσμο και την τοπική αυτοδιοίκηση, με δικαστικές αποφάσεις και τα λοιπά, έχουμε ψηφίσει την κατάργησή του μετά από δικαστικές αποφάσεις και των Ευρωπαϊκών Δικαστηρίων. Αυτό να μη θεωρηθεί μονομερής ωφέλεια προς τους επιχειρηματίες αυτό που κάνουμε τώρα, το ότι δηλαδή μπορούν να διαγραφούν βεβαιωμένες οφειλές, γιατί είχαμε ψηφίσει το 2015 ότι δεν δικαιούνται να ζητήσουν πίσω τα χρήματά τους οι επιχειρηματίες που είχαν πληρώσει μέχρι τότε. Παρακάτω, το άρθρο 52 λέει για τις βεβαιωμένες οφειλές εδώ και δύο μήνες μετά την έναρξη ισχύος του παρόντος νόμου, ότι θα μπορούν να ρυθμίζονται προς τους ΟΤΑ. Εδώ έχουμε μια παρατήρηση, ότι θα μπορούσε να είναι και τέσσερις μήνες, όπως προβλέπεται ως ημερομηνία υποβολής των αιτήσεων για αποκατάσταση των ζημιών. Όμως θα μείνω σε δύο, τρία άρθρα που αφορούν τα νησιά, γιατί μέσα από αυτά αναδεικνύεται και το πρόβλημα που έχουμε στην αναγνώριση της νησιωτικότητας. Έγινε δεκτό από τον κύριο Υπουργό ένα αίτημα που υποβάλαμε κατά τη διάρκεια της συζήτησης στις επιτροπές. Εκεί που αναφέρεται στο άρθρο 47, ότι δήμοι κάτω από δύο χιλιάδες κατοίκους θα μπορούν να ισοσκελίζουν τα ανταποδοτικά τέλη, το έκανε τέσσερις χιλιάδες και είναι πάρα πολύ θετικό, γιατί αφορά κυρίως τα νησιά. Όμως δεν αρκεί αυτό και με αυτά που θα σας πω και παρακάτω, αναδεικνύεται η ανάγκη γενικότερης θεώρησης της νησιωτικής πολιτικής. Για παράδειγμα, στο άρθρο 32 αναφέρεται ότι ορεινοί δήμοι μέχρι τριάντα χιλιάδες κατοίκους και νησιωτικοί μέχρι δεκαοκτώ χιλιάδες, μπορούν να δίνουν κίνητρα στους υπαλλήλους για να παραμένουν στις περιοχές αυτές, που θεωρούνται ότι είναι προβληματικές. Το ερώτημα, που μπαίνει, είναι γιατί για τα νησιά δεκαοκτώ χιλιάδες κάτοικοι και για τους ορεινούς δήμους τριάντα χιλιάδες κάτοικοι; Όχι μόνο έπρεπε να είναι το ανάποδο, αλλά για τα νησιά έπρεπε να είναι καθολικό αυτό εδώ το μέτρο. Τα επιχειρήματα που επικρατούν, ότι - ξέρετε - είναι οι πλούσιοι δήμοι, είναι τα πλούσια νησιά, είναι η Σαντορίνη, είναι η Ρόδος, είναι η Μύκονος κ.λπ., άρα εκεί δεν χρειάζεται να κάνουμε αυτή εδώ τη ρύθμιση, νομίζω ότι αντίθετα μπορούν να λειτουργήσουν ανάποδα. Δηλαδή, υπάρχουν δήμοι που έχουν τη δυνατότητα και δήμοι στους οποίους υπάρχει πρόβλημα, για να μείνουν οι υπάλληλοι - δεν βρίσκουν ούτε σπίτι - ή νησιά, στα οποία για να ανέβουν στην Αθήνα μόνο για μια φορά και να κατέβουν ή να πάνε οπουδήποτε, χρειάζεται να δώσουν το μισό μισθό τους για ένα εισιτήριο πήγαινε - έλα. Γιατί να μη δώσουμε τη δυνατότητα στους δήμους, εφόσον την έχουν, να κρατήσουν αυτούς τους υπαλλήλους; Γι' αυτό δεν πηγαίνουν οι υπάλληλοι στα νησιά, όχι μόνο πια στα μικρά αλλά και στα μεγάλα, κύριε Υπουργέ, γιατί στα μεγάλα, ακόμα και αυτά που είναι ανεπτυγμένα, δεν βρίσκουν σπίτι να μείνουν. Και γι' αυτό δεν πηγαίνουν και οι γιατροί, αλλά και για άλλους λόγους. Νομίζω ότι αυτό είναι ένα καλό παράδειγμα για να δούμε το γενικότερο πρόβλημα της νησιωτικότητας, όπως ακόμα ένα παράδειγμα θα αναφέρω. Στο άρθρο 34 που λέει για τις δαπάνες μετακίνησης των αντιπεριφερειακών και περιφερειακών συμβούλων, αναφέρεται σε χιλιομετρική απόσταση και σε ένα άρθρο ενός προηγούμενου νόμου, το οποίο ρυθμίζει αυτές εδώ τις διαδικασίες - και ο οποίος σας επισημαίνω πως δεν αναφέρεται εδώ μέσα - και λέει ότι μέχρι εξήντα μέρες το χρόνο μπορούν να αποζημιώνονται. Εδώ φαίνεται καθαρά ότι δεν λαμβάνουμε υπ' όψιν μας καθόλου τα νησιά. Κατ' αρχάς λέμε χιλιόμετρα ενώ υπάρχουν και τα μίλια. Και το δεύτερο και πιο σοβαρό, ξέρετε σε πόσα νησιά στις Κυκλάδες έχει να πάει ο χωρικός Αντιπεριφερειάρχης των Κυκλάδων; Σε είκοσι τέσσερα νησιά. Ξέρετε σε πόσα έχει να πάει στη Δωδεκάνησο; Σε είκοσι πέντε νησιά. Εσείς νομίζετε ότι εξήντα μέρες το χρόνο φτάνουν για να αποζημιωθούν για αυτές τις μετακινήσεις; Ιδιαίτερα στα μικρά νησιά μπορεί να χρειαστούν και τρεις και τέσσερις μέρες και να αλλάξουν και πλοία. Και μάλιστα, σε πολλές περιπτώσεις πρέπει να έρθουν και μέσω Αθηνών, όπως έκανα εγώ πριν από λίγες μέρες όταν ήθελα να πάω στην Κάσο που πήγα μέσω Αθηνών. Και αυτά δείχνουν ότι δεν έχουμε καταλάβει στο σύνολό μας το τι γίνεται με τη νησιωτικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κύριε Πρόεδρε, για πολύ λίγο. Θα βοηθήσει σε αυτό, αυτό που προσπαθούμε να κάνουμε με το Υφυπουργείο Νησιωτικής Πολιτικής, να βάλουμε το θέμα της κατηγοριοποίησης των νησιών, ούτως ώστε να ξέρουμε ότι δεν θα πηγαίνουμε κάθε φορά και αυθαίρετα θα βάζουμε κάποιες εξαιρέσεις για τα νησιά, τη μια δύο χιλιάδες κατοίκους, την άλλη τρεις χιλιάδες κατοίκους, την άλλη δεκαοκτώ χιλιάδες κατοίκους, την άλλη τριάντα χιλιάδες κατοίκους και, αν θέλετε, όχι μόνο πληθυσμιακά, αλλά θα υπάρξουν κατηγορίες νησιών ανάλογα με τη θέση τους, ανάλογα με την ανάπτυξη τους, ανάλογα με τις ανάγκες τους, ανάλογα με τις δυνατότητες και αυτό θα είναι ένας οδηγός, ένα πλαίσιο για να λειτουργούν όλα τα Υπουργεία σε όλες τους τις αποφάσεις και όποια προγράμματα βγαίνουν είτε αναπτυξιακά, ώστε το ένα νησί να αλληλοσυμπληρώνει το άλλο και να μην είναι ανταγωνιστικά. Όλα αυτά, επειδή δεν έχω χρόνο, δεν θα τα αναφέρω, αλλά είναι σημαντικό να το γνωρίζουμε και κάποια στιγμή πρέπει να έρθει στη Βουλή και το θέμα της νησιωτικότητας για να το καταλάβουν όλοι, γιατί φαίνεται ότι παρά τις εξαγγελίες του Πρωθυπουργού πριν από ένα χρόνο, δεν το έχουμε καταλάβει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, σε μισό λεπτό. Νομίζω ότι είναι άξιο αναφοράς, επειδή έρχομαι από την Κω που χτυπήθηκε από τον σεισμό, να αναφέρουμε την άμεση κινητοποίηση των πάντων, όχι μόνο του κρατικού μηχανισμού και της Κυβέρνησης. Υπήρχε πάρα πολύ καλή συνεργασία με όλους τους φορείς και τους τοπικούς και μάλιστα, όπως κάποιος καθηγητής χαρακτηριστικά είπε σε μία σύσκεψη στην οποία παρευρισκόμουν, θα μπορούσε να αποτελέσει η όλη διαχείριση της κατάστασης, θέμα σεμιναρίων. Το πρόβλημα είναι - και ολοκληρώνω με αυτό, κύριοι Υπουργοί - τι γίνεται από εδώ και πέρα. Γιατί τώρα που τα φώτα της δημοσιότητας θα φύγουν, θα θέλαμε, όπως από την πρώτη στιγμή όλα τα Υπουργεία έσπευσαν με κλιμάκια να βοηθήσουν στην αποκατάσταση της κανονικής ροής της καθημερινότητας, έτσι και από εδώ και πέρα, ξεπερνώντας τη γραφειοκρατία, η οποία διαπιστώνω ότι είναι πάρα πολύ μεγάλη, να σχεδιάσουμε την επόμενη μέρα και να κοιτάξουμε πώς θα κλείσουν όσο γίνεται πιο γρήγορα οι πληγές. Από τη μεριά μας, σας λέμε προσέξτε κύριοι και κυρίες Υπουργοί, οι μετασεισμικές δονήσεις του σεισμού της Κω θα σας συνοδεύουν και θα τις νιώθετε μέχρι να κλείσει αυτή η ιστορία και να κλείσουμε τις πληγές. Ευχαριστώ.
Ευχαριστούμε τον κ. Καματερό. Ο συνάδελφος κ. Χαρακόπουλος από τη Νέα Δημοκρατία έχει τον λόγο, μετά έχει ζητήσει τον λόγο ο Αναπληρωτής Υπουργός Περιβάλλοντος και Ενέργειας κ. Φάμελλος για να αναπτύξει δύο τροπολογίες και αμέσως μετά, κύριε Τζελέπη, εσείς.
Κύριε Πρόεδρε, να σας ζητήσω, επειδή ήδη έχει ξεκινήσει μία διαδικασία και έπρεπε να είμαι εκεί, να τοποθετηθώ μετά τον κ. Χαρακόπουλο, μια και είναι η σειρά μου και μετά…
Κανένα πρόβλημα, κύριε συνάδελφε. Ο κ. Χαρακόπουλος έχει τον λόγο για επτά λεπτά.
Ευχαριστώ, κύριε Πρόεδρε. Κύριε Υπουργέ, αν κάτι σηματοδοτεί η έξοδος στις αγορές για την οποία τόσο κομπάζετε εσείς που λοιδορούσατε το success story της κυβέρνησης Σαμαρά, είναι το τέλος των ψευδαισθήσεων που καλλιεργήσατε. Τελικά, όχι μόνο ξεχάσατε τα νταούλια και τους ζουρνάδες, με τα οποία θα χορεύατε τις αγορές πεντοζάλη, αλλά εσείς χορεύετε κανονικά στους ρυθμούς των αγορών, με μεγάλο, όμως, κόστος για τον ελληνικό λαό. Και δεν αναφέρομαι στο επιτόκιο του δανεισμού, πάνω - κάτω ανάλογο εκείνου της προηγούμενης κυβέρνησης που βγήκε στις αγορές το 2014, υπό διαφορετικές, βεβαίως, συνθήκες, αλλά αναφέρομαι στην αλήθεια, την οποία επιμελώς κρύβετε και η οποία αποκαλύφθηκε πλέον μεγαλοπρεπώς. Όλη η περιπέτεια των δυόμισι τελευταίων χρόνων ήταν μία τρύπα στο νερό που την πλήρωσε ο λαός χρυσάφι, κοντά 100 δισεκατομμύρια ευρώ, για να γυρίσουμε και πάλι στο 2014 και να βγούμε στις αγορές με τρία χρόνια καθυστέρηση. Το κλίμα, όμως, είναι βαρύ για την Κυβέρνηση και από τις αποκαλύψεις του μεγάλου κεφαλαίου, asset κατά τον κ. Τσίπρα, του κ. Βαρουφάκη, που μας λέει τώρα για τα πετρέλαια της Βενεζουέλας, για τα ρούβλια της Ρωσίας, για τις εφόδους στο Νομισματοκοπείο, γεγονότα για τα οποία θα πρέπει να δοθούν πειστικές απαντήσεις, όπως πειστικές απαντήσεις θα πρέπει να δοθούν και για τις δοσοληψίες Καμμένου με τον ισοβίτη, γιατί ως τώρα ακούμε άλλα λόγια να αγαπιόμαστε. Και τέλος πάντων, ο κ. Τσίπρας μπορεί να ομολογεί ότι έκανε λάθος εκτιμήσεις, ότι ήταν ανέτοιμος να κυβερνήσει, ότι δεν ήξερε να διαλέγει συνεργάτες, αλλά εδώ, κυρίες και κύριοι συνάδελφοι, δεν μαθαίνει κάποιος τον ρόλο του Πρωθυπουργού στου κασίδη το κεφάλι, δηλαδή στις πλάτες ενός ολόκληρου λαού. Και ούτε μία ομολογία λάθους κλείνει τους λογαριασμούς και ούτε γάτα ούτε ζημιά, πολλώ δε μάλλον που τα λάθη συνεχίζονται και ενίοτε γίνονται ακόμη βαρύτερα, γιατί πλέον έχουν να κάνουν και με τους θεσμούς. Η απροσχημάτιστη επίθεση της Κυβέρνησης εναντίον της δικαιοσύνης που παρακολουθούμε εμβρόντητοι το τελευταίο διάστημα, προκαλεί πλήγματα στην ίδια τη λειτουργία του πολιτεύματος, στην ίδια τη δημοκρατία. Είναι στάση πολιτικής ανευθυνότητας και τυχοδιωκτισμού, για την οποία δεν ξέρω εάν ο κ. Τσίπρας κάποια στιγμή επαναλάβει το «mea culpa». Οι πληγές, όμως, θα μείνουν, όπως έχουν μείνει και θα μας βασανίζουν για πολύ οι συνέπειες των δονκιχωτισμών του πρώτου εξαμήνου της εξουσίας. Ελπίζω οι εκκλήσεις τόσο του Προέδρου της Δημοκρατίας όσο και του Προέδρου του Συμβουλίου της Επικρατείας να σας αφυπνίσουν και να σταματήσει εδώ αυτό το κακόγουστο αστείο. Αντιλαμβάνομαι, βεβαίως, την ανάγκη της Κυβέρνησης να κατασκευάσει εχθρούς για να αλλάξει τη θλιβερή ατζέντα, να συσπειρώσει τους οπαδούς της που καθημερινά δραπετεύουν απογοητευμένοι ως άλλοι κοψοχέρηδες. Στη γενικότερη αυτή φιλοσοφία, που μας έρχεται απ' τις χειρότερες στιγμές του πολιτικού μας παρελθόντος, υπεύθυνες για το καταθλιπτικό παρόν μας, εντάσσονται και βασικά μέρη του υπό συζήτηση νομοσχεδίου, που υπερασπίστηκε με τόσο πάθος ο Υπουργός Εσωτερικών, με επιδόματα, προσλήψεις, ρουσφέτια. Δυστυχώς, ανάμεσα στα άρθρα του, υπάρχουν αρκετά τα οποία αναδύουν έντονα την οσμή του πιο ισοπεδωτικού λαϊκισμού. Αναφέρομαι, επί παραδείγματι, στο εξωφρενικό άρθρο 100, με το οποίο παύουν οριστικά οι πειθαρχικές διώξεις που ασκήθηκαν σε υπαλλήλους, αλλά και αιρετούς, που δεν παρέδωσαν τα στοιχεία για τους εργαζόμενους των ΟΤΑ, στο αρμόδιο τότε Υπουργείο Διοικητικής Μεταρρύθμισης. Με τη συγκεκριμένη διάταξη η Κυβέρνηση, ουσιαστικά, καταργεί τη συνέχεια του κράτους, δημιουργεί ένα αρνητικό προηγούμενο το οποίο δίνει το σύνθημα στους εργαζόμενους στον στενό και ευρύτερο δημόσιο τομέα να μην πειθαρχούν στις εντολές, αλλά να πράττουν κατά το δοκούν ατιμωρητί. Είναι η συνταγή της διάλυσης και του χάους, που τις συνέπειές τις, βεβαίως, θα υποστούν οι πολίτες. Κυρίες και κύριοι συνάδελφοι, η ρουσφετολογική και πελατειακή πρόθεση αποκαλύπτεται και σε άλλες περιπτώσεις, όπως στα επιδόματα που τα δίδετε με αναδρομική ισχύ, αλλά και στα βαρέα και ανθυγιεινά, που τα αποδίδετε χωρίς να έχει υπάρξει καμία μελέτη επί της οποίας θα ορίζονται αντικειμενικά οι δικαιούχοι τους. Το ίδιο κάνετε και με τους δημοσιογράφους και με το λοιπό προσωπικό στους ραδιοφωνικούς και τηλεοπτικούς σταθμούς των δήμων. Τους επαναφέρετε για να δουλέψουν πού και με ποια ιδιότητα; Σε σταθμούς που πλέον δεν υφίστανται; Επιπλέον, δημοτικές επιχειρήσεις θα συνεχίσουν να λειτουργούν, ακόμα κι αν σωρεύουν ζημιές για τρία και πλέον συνεχόμενα χρόνια. Και βεβαίως, στέλνετε τον λογαριασμό στον εξουθενωμένο φορολογούμενο δημότη. Αυτή η έλλειψη ορθολογικής αξιολόγησης των αναγκών και των οικονομικών συνεπειών που έχει κάθε απόφαση, χαρακτηρίζει τη φιλοσοφία μεγάλου μέρους του συγκεκριμένου νομοθετήματος, που αποκαλύπτει και τις πραγματικές προθέσεις μιας Κυβέρνησης που παραδέρνει επί δυόμισι χρόνια μεταξύ της αυταπάτης και της απάτης. Χαρακτηριστική του τρόπου που πολιτεύεστε είναι η ρύθμιση για τους διορισμούς επιτυχόντων, ακόμη και της προηγούμενης δεκαετίας, σε προσωποπαγείς θέσεις, ασχέτως των πραγματικών αναγκών του δημοσίου, χωρίς το Γενικό Λογιστήριο του Κράτους να μπορεί να υπολογίσει το ύψος της δαπάνης που προκαλείται στο προϋπολογισμό και βεβαίως, χωρίς να γνωρίζουμε τον σχεδιασμό της Κυβέρνησης για τις συνολικές προσλήψεις στο δημόσιο, με βάση τους περιορισμούς της χώρας λόγω των μνημονίων. Κυρίες και κύριοι συνάδελφοι, η χώρα βρίσκεται στο τέλμα της στασιμότητας, εξαιτίας των ιδεοληψιών μιας Κυβέρνησης που γέρασε πριν ακόμη ενηλικιωθεί. Κάθε ημέρα διατήρησης της παρούσας κατάστασης είναι μια χαμένη μέρα για την Ελλάδα. Ο τόπος δεν πάει μπροστά με μερεμέτια και μπαλώματα. Έχει ανάγκη από ένα μεταρρυθμιστικό τσουνάμι, που θα κάνει επιτέλους την κρίση παρελθόν. Σας ευχαριστώ.
Ευχαριστούμε τον κ. Χαρακόπουλο και για τη συνέπεια στον χρόνο. Η αλήθεια είναι ότι ήταν ο μόνος ακριβής και θα παρακαλούσα, όσο μπορείτε, να μην ξεπερνάτε κατά πολύ τον χρόνο σας και την ανοχή, διότι θα ξεφύγουμε στο τέλος της ημέρας. Κύριε Τζελέπη, έχετε τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι της Συγκυβέρνησης, πολιτευθήκατε όλη την περίοδο της οικονομικής κρίσης χωρίς κανέναν ηθικό φραγμό και μ' έναν ακραίο και άκρατο λαϊκισμό. Δυστυχώς όμως, για εσάς ο χρόνος σήμερα σας αποκαλύπτει και η ιστορία κάνει κύκλους και σας εκδικείται. Αυτά τα λέω για να αναφερθώ στη χθεσινή επιτυχία εξόδου στις αγορές, όπου στην ουσία γλείφετε εκεί που φτύνατε. Ξεχάσατε μόνο να πείτε στον ελληνικό λαό ότι η χθεσινή έξοδος δεν είναι επιτυχία σε σχέση με αυτά που παραλάβατε το 2014. Αντιθέτως, φορτώσατε τον ελληνικό λαό με επιπλέον 100 δισεκατομμύρια, υποθηκεύσατε την περιουσία του ελληνικού λαού για έναν αιώνα και τα ελληνικά νοικοκυριά με επιπλέον 13 δισεκατομμύρια φόρους. Τουλάχιστον, δεν θα ήταν αυταπάτη, αλλά θα ήταν γενναίο από τη δική σας πλευρά να ζητήσετε ένα συγγνώμη από τον ελληνικό λαό, κάτι που δεν ακούστηκε μέχρι σήμερα. Το νομοσχέδιο που συζητάμε σήμερα το περιμέναμε πολύ καιρό. Πρόκειται για ένα νομοσχέδιο το οποίο αναφέρεται την τοπική αυτοδιοίκηση. Η τοπική αυτοδιοίκηση πραγματικά είναι ο θεσμός, όπου οι παρεμβάσεις αυτών που ασκούν διοίκηση αντικατοπτρίζονται την επόμενη ημέρα στους δημότες. Σε περίοδο οικονομικής κρίσης, ενώ θα έπρεπε η τοπική αυτοδιοίκηση να ενισχυθεί από την πλευρά της πολιτείας, ούτως ώστε να πρωταγωνιστήσει στην κοινωνική συνοχή, αλλά και στην παραγωγική ανασυγκρότηση της χώρας, φέρνετε ένα νομοσχέδιο κατώτερο των περιστάσεων, κάνοντας απλά και μόνο μικροδιευθετήσεις. Από την άλλη πλευρά, εκείνο που ακούμε ότι σας ενδιαφέρει πολύ είναι να φέρετε ένα νομοσχέδιο, μεταφέροντας τις αυτοδιοικητικές εκλογές. Κάντε το. Δεν έχει κανένα νόημα. Θα επιβαρυνθεί επιπλέον ο ελληνικός λαός με κόστη. Το άλλο και το σημαντικότερο είναι η απλή αναλογική, που θέλετε να φέρετε. Διότι έχετε αντιληφθεί ότι δεν έχετε πλέον καμμία κοινωνική αποδοχή και προσπαθείτε με τις μικρές μειοψηφίες να δημιουργήσετε προσκόμματα στις λειτουργίες του δήμου. Επειδή όμως, αναφερθήκατε, κύριε Υπουργέ, στην υπερευαισθησία σας στους εργαζόμενους στους ΟΤΑ, θα ήθελα να αναφερθώ σε μια κατηγορία εργαζομένων στις δημοτικές επιχειρήσεις αποχέτευσης, έξω από Αθήνα και Θεσσαλονίκη. Μιλάμε για εργαζόμενους, όπου με τον δικό σας νόμο της εφαρμογής του ενιαίου μισθολογίου, ενώ είχαν χάσει παλαιότερα κοντά στο 45% και είχαν δικαιωθεί στο Ελεγκτικό Συνέδριο, έρχονται τώρα και χάνουν επιπλέον ένα 25%, εντάσσοντας εργαζόμενους, οι οποίοι είναι ασφαλισμένοι στο ΙΚΑ και δεν παίρνουν κανένα εφάπαξ στο ενιαίο μισθολόγιο των δημοσίων υπαλλήλων. Το θεωρείτε δίκαιο αυτό εσείς που μιλούσατε προηγουμένως με ευαισθησία για τους εργαζόμενους; Αφού το είχατε μέσα ως άρθρο και ξέρατε ότι έπρεπε να αποκαταστήσετε αυτήν την αδικία, γιατί το πήρατε πίσω; Μήπως σκοπεύετε να το φέρετε στην πορεία; Συμφωνούμε, να το φέρετε. Θα θέλαμε μια τοποθέτηση επάνω σε αυτό. Δεν μπορεί να έχουμε σε ομοειδής επιχειρήσεις δύο διαφορετικών ειδών εργαζόμενους. Δεν μπορεί να έχουμε εργαζόμενους στις ΔΕΥΑ τις περιφερειακές και εργαζόμενους στις δημοτικές επιχειρήσεις αποχέτευσης Θεσσαλονίκης και Αθηνών των δύο μεγάλων αστικών κέντρων, επειδή εξαιρούνται στο Χρηματιστήριο, ενώ οι άλλοι στις περιφερειακές δημοτικές επιχειρήσεις, δυστυχώς, είναι παιδιά ενός κατώτερου θεού. Θα πρέπει εδώ και τώρα να υπάρξει αποκατάσταση για αυτούς τους εργαζόμενους. Θα ήθελα, επίσης, να αναφερθώ και στα ΚΕΠ. Διότι αναφερθήκατε προηγουμένως και στον «ΚΑΛΛΙΚΡΑΤΗ» και στον «ΚΑΠΟΔΙΣΤΡΙΑ». Θα ήθελα να σας ενημερώσω κάτι για τα ΚΕΠ. Όλες αυτές οι μεταρρυθμίσεις έχουν σφραγίδα ΠΑΣΟΚ, που εσείς τότε εδώ το σκεφτόσασταν πολύ αν θα τις ψηφίσετε. Φέρτε εσείς μεταρρυθμίσεις στην και εμείς είμαστε εδώ να τις στηρίξουμε, αλλά όχι τέτοιες μικροδιευθετήσεις. Θα ήθελα να σας πω τώρα σε σχέση με τα ΚΕΠ. Αυτήν τη στιγμή έχουν επιφορτιστεί οι δήμοι με μια σειρά από αρμοδιότητες για ενημέρωση της ηλεκτρονικής διακυβέρνησης σε σχέση με τη διαφάνεια στη δημόσια διοίκηση και πρέπει οι δήμοι να ενημερώνουν την Ενιαία Αρχή Πληρωμών της Γενικής Γραμματείας Πληροφοριακών Συστημάτων, το Μητρώο Ανθρώπινου Δυναμικού Ελληνικού Δημοσίου του Υπουργείου Εσωτερικών, την «ΕΡΓΑΝΗ» του Υπουργείου Κοινωνικής Ασφάλισης, τη Βάση Δεδομένων Οικονομικών Στοιχείων ΟΤΑ και Νομικών Προσώπων των ΟΤΑ, τον Κόμβο Διαλειτουργικότητας του Υπουργείου Εσωτερικών, το Ολοκληρωμένο Πληροφοριακό Σύστημα Παρακολούθησης Συγχρηματοδοτούμενων Έργων, το πρόγραμμα «ΔΙΑΥΓΕΙΑ», το Κεντρικό Ηλεκτρονικό Μητρώο Δημοσίων Συμβάσεων, το Εθνικό Σύστημα Ηλεκτρονικών Δημοσίων Συμβάσεων, το Εθνικό Ληξιαρχείο και Εθνικό Δημοτολόγιο, τις ηλεκτρονικές υπηρεσίες των ασφαλιστικών ταμείων. Με ποιο προσωπικό θα τα κάνουν αυτά οι δήμοι; Με προσωπικό που δεν έχει τη σχετική εκπαίδευση και κατάρτιση να συνδράμει το συγκεκριμένο έργο της δημόσιας διοίκησης. Από την άλλη πλευρά, έχουμε γι' αυτό τις καθ' ύλην αρμόδιες υπηρεσίες, τα ΚΕΠ, όπου εκεί, οχυρωμένοι πίσω από τα καθηκοντολόγια τους, του δημοσίου, οι υπάλληλοι των ΚΕΠ, χωρίς να παίρνουν εντολή από τους δήμους, δεν εκτελούν αυτό το έργο. Κύριε Υπουργέ, θα μπορούσαμε να έχουμε την προσοχή σας;
Την έχετε. Για εσάς λέμε.
Πολύ ευχαρίστως να σας ακούσω. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Θα ρωτούσα, λοιπόν: Τις συγκεκριμένες αυτές αρμοδιότητες δεν θα μπορούσατε τουλάχιστον να τις μεταφέρετε, ούτως ώστε να είναι αρμοδιότητες των ΚΕΠ, που έχουν εξειδικευμένο προσωπικό; Δεν μπορούν να ανταπεξέλθουν οι δήμοι σε αυτές τις επιπλέον δραστηριότητες. Δεν έχουν ούτε το προσωπικό ούτε την εκπαίδευση. Και από την άλλη πλευρά, έχουμε εργαζόμενους στα ΚΕΠ, που δημιουργήθηκαν γι' αυτόν τον σκοπό, όπου πραγματικά θα μπορούσαν να επιτελέσουν το έργο τους. Περιμένω μια απάντηση για τους εργαζόμενους στις ΔΕΥΑ. Ευχαριστώ.
Ευχαριστούμε, κύριε Τζελέπη. Έχει ζητήσει τον λόγο ο Αναπληρωτής Υπουργός Περιβάλλοντος και Ενέργειας κ. Φάμελλος, για να αναπτύξει δύο τροπολογίες. Αμέσως μετά θα ακολουθήσουν τρεις συνάδελφοι Βουλευτές από τη λίστα των ομιλητών και να ετοιμάζεται ο κ. Κεφαλογιάννης, ο Κοινοβουλευτικός Εκπρόσωπος από τη Νέα Δημοκρατία. Κύριε Υπουργέ, πόσο χρόνο θέλετε;
Δέκα λεπτά είχαμε πει, κύριε Πρόεδρε;
Ωραία. Έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, είμαι εδώ για να παρουσιάσω δύο τροπολογίες, την 1140/48, την 1148/53 και να πω και δυο λόγια για τα άρθρα που έχουν ήδη περιληφθεί στο νομοσχέδιο που είχα παρουσιάσει στην επιτροπή και έχω να σας καταθέσω αμέσως μετά και δύο νομοτεχνικές. Ξεκινώ με τις τροπολογίες, για να εκπληρώσω τις υποχρεώσεις της κοινοβουλευτικής διαδικασίας. Η τροπολογία 1140/48 αναφέρεται στην παράταση της ανάρτησης των ήδη αναρτημένων δασικών χαρτών μέχρι την 7η Σεπτεμβρίου 2017. Πράγματι, αφήσαμε να ολοκληρωθεί ο χρόνος ανάρτησης, για να διαπιστώσουμε το ενδιαφέρον και την προσέλευση πολιτών, αγροτών και γενικά ενδιαφερομένων στα Κέντρα Υποστήριξης και τις Δασικές Υπηρεσίες. Διαπιστώσαμε ήδη από την προηγούμενη εβδομάδα ότι υπήρχε ένα μεγάλο φορτίο και γι' αυτό είχε εκδοθεί η εγκύκλιος για την παράταση υποβολής των τοπογραφικών. Αυτήν την εβδομάδα υπήρχε πολύ μεγάλος φόρτος εργασίας και μεγάλη προσέλευση. Θεωρούμε, λοιπόν, ότι είναι θετική η προσέλευση και το ενδιαφέρον των πολιτών, έστω και με μεγάλη καθυστέρηση, γιατί εκφράστηκε με έξι μήνες καθυστέρηση αυτό το ενδιαφέρον και η ανάγκη συνομιλίας, αν θέλετε, με τις δασικές υπηρεσίες. Όμως ο μεγάλος συνωστισμός που υπάρχει στις υπηρεσίες, μας υποχρεώνει να δώσουμε επαρκή χρόνο σε όλους τους ενδιαφερόμενους, διότι εμείς εκπροσωπούμε, αν θέλετε, μια άποψη για την πολιτεία, που είναι λειτουργική για τον πολίτη, που εξυπηρετεί τον πολίτη και λύνει προβλήματα. Και οι δασικοί χάρτες θέλουν αν λύσουν προβλήματα. Άρα θα δοθεί χρόνος για όλους τους ενδιαφερόμενους, για όλες τις απαραίτητες ενέργειες και ο χρόνος αυτός θα είναι ενιαίος μέχρι την 7η Σεπτεμβρίου και για την υποβολή αιτήσεων για την αλλαγή χρήσης ή για την έγκριση επέμβασης και εξαγοράς, για την υποβολή αντιρρήσεων, για την υποβολή αιτήματος πρόδηλου σφάλματος, αλλά και για την αποστολή από τους δήμους των στοιχείων των οικισμών και των οικιστικών πυκνώσεων. Άρα δεν θα χρησιμοποιήσουμε την εγκύκλιο για καθυστερημένη υποβολή τοπογραφικού. Πάνε όλα στις 7 Σεπτεμβρίου. Και δίνουμε και ένα σημαντικό πλεονέκτημα στους κατοίκους του εξωτερικού, στους μετανάστες μας δηλαδή, οι οποίοι όταν έλθουν εδώ τον Αύγουστο, μπορούν να τον αξιοποιήσουν για να υποβάλλουν και αυτοί τα στοιχεία τους. Η προθεσμία, λοιπόν, είναι μέχρι την 7η Σεπτεμβρίου. Εδώ, όμως, οφείλω να πω ότι υπάρχουν ακόμα είκοσι δήμοι, ήτοι σημαίνει ένα ποσοστό μικρότερο από το 20% των υπόχρεων, που δεν έχουν συνεργαστεί και δεν έχουν στείλει τα στοιχεία τους. Ενημερώνω, λοιπόν, την Εθνική Αντιπροσωπεία ότι οι δήμοι αυτοί είναι οι εξής: Βόρειας Κυνουρίας, Γορτυνίας, Νότιας Κυνουρίας, Δοξάτου, Περιστερίου, Ωραιοκάστρου, Δωδώνης, Κιμώλου, Μήλου, Μυκόνου, Σίφνου, Ανατολικής Μάνης, Νότιου Πηλίου, Σκοπέλου, Οιχαλίας, Πύλου - Νέστορος, Σπετσών, Νέας Προποντίδας, Σιθωνίας και Χίου. Πρέπει να σας πω ότι έχουμε συμμετάσχει σε δύο διοικητικά συμβούλια της Κεντρικής Ένωσης Δήμων και υπάρχει απόλυτη συμφωνία για την υλοποίηση του έργου και την αποστολή στοιχείων από τους δήμους. Πρέπει να ομολογήσω ότι αυτό το ποσοστό που είναι τώρα 18%, ήταν 72% στην αρχή της ανάρτησης. Έχει υπάρξει μία πολύ μεγάλη πρόοδος. Να ενημερώσω, βέβαια, και τον Υπουργό Εσωτερικών, που είναι και ο αρμόδιος για τον έλεγχο των ΟΤΑ, ότι θα αποσταλεί επιστολή πλέον στις αποκεντρωμένες διοικήσεις, οι οποίες ασκούν και τον έλεγχο νομιμότητας των αποφάσεων των ΟΤΑ, προσωπικά στους δημάρχους όλων αυτών των ΟΤΑ, στους Προέδρους δημοτικών συμβουλίων, αλλά και στο Υπουργείο Εσωτερικών, διότι πλέον υπάρχει μία καθυστέρηση στην εφαρμογή νόμου, που δημιουργεί περιορισμό δικαιωμάτων πολιτών και αυτό δεν μπορεί να συνεχίζεται. Παρακαλώ, ο χρόνος αυτός να αξιοποιηθεί και για την επίλυση αυτού του προβλήματος. Η δεύτερη τροπολογία, η οποία κατατίθεται, είναι η τροπολογία με αριθμό 1148/53 που αφορά σε ρυθμίσεις για την επιτάχυνση της κτηματογράφησης. Ουσιαστικά, η χώρα μας εκτελεί ένα τιτάνιο έργο, την ολοκλήρωση του Κτηματολογίου και των δασικών χαρτών. Απομένει η κτηματογράφηση του 60% των δικαιωμάτων της χώρας και το 45% των δασικών χαρτών. Βρίσκονται ήδη σε εξέλιξη σαράντα συμβάσεις μελετών κτηματογράφησης και εκκρεμεί η υπογραφή άλλων οκτώ, ενώ εκκρεμεί και η ολοκλήρωση του διαγωνισμού «Κτήμα 16», που περιλαμβάνει και άλλες τριάντα δύο συμβάσεις, που θα υπογραφούν τον Οκτώβριο του 2017. Άρα έχουμε σε εξέλιξη ογδόντα μία συμβάσεις κτηματογράφησης προϋπολογισμού 800 εκατομμυρίων. Το χρονοδιάγραμμα που είναι το 2020, οι υποχρεώσεις της χώρας, αλλά και η υποχρέωση τήρησης των υποχρεώσεων του εργοδότη και των μελετητών χωρίς υποβάθμιση της ποιότητας της κτηματογράφησης, μας υποχρεώνουν να καταθέσουμε αυτήν την τροπολογία, η οποία δίνει τη δυνατότητα στην ΕΚΧΑ, στην Ανώνυμη Εταιρεία του Κτηματολογίου δηλαδή, να προβεί στη σύναψη συμβάσεων μίσθωσης έργου, τηρώντας μία απόλυτα διαφανή και αξιοκρατική διαδικασία μέσω ΑΣΕΠ για επιστήμονες, στην πλειοψηφία τους μηχανικούς, τάξης μεγέθους περίπου εξήντα ατόμων - η πλειοψηφία είναι μηχανικοί, αλλά έχει και δασολόγους, πληροφορικούς και οικονομολόγους - που θα επιβλέψουν αυτό το τιτάνιο έργο των 800 εκατομμυρίων ευρώ ως αντικείμενο υλοποίησης έως το 2020. Δίνεται, λοιπόν, η δυνατότητα διαγωνισμού, με την εποπτεία και τον έλεγχο του ΑΣΕΠ μόνο για συμβάσεις μίσθωσης έργου. Ταυτόχρονα, δίνεται η δυνατότητα με απόφαση του Υπουργού Περιβάλλοντος και πρόταση της ΕΚΧΑ, να επιλύεται η εξωδικαστική διόρθωση προδήλων σφαλμάτων. Αυτό είναι περισσότερο νομοτεχνικό, γιατί είχε μέχρι την τροποποίηση και την κατάργησή του ο ΟΚΧΕ αυτό το δικαίωμα. Στην αλλαγή του προς ΕΚΧΑ δεν προβλέπεται ποιος επιλύει το θέμα της εξωδικαστικής επίλυσης προδήλου σφάλματος. Αυτές είναι οι δύο τροπολογίες, οι οποίες συνδέονται και με δύο νομοτεχνικές βελτιώσεις, τις οποίες και θα καταθέσω. H πρώτη αφορά την τροπολογία που καταθέσαμε για τις δασικές φυτείες, που τις εξαιρεί από τη δασική νομοθεσία. Προσδιορίζεται στη νομοτεχνική ότι αφορά μόνο τις δασικές φυτείες, για να μην υπάρχει παρανόηση. Η δεύτερη αφορά μία τροπολογία που κατατίθεται από την πλευρά της κτηματογράφησης, που στη «σύμφωνη γνώμη» προστίθεται η φράση «…μετά από έλεγχο νομιμότητας δίδεται η σύμφωνη γνώμη του αρμοδίου οργάνου».
Τέλος, θα ήθελα να αναφερθώ σε ορισμένα άρθρα του νομοσχεδίου. Πρώτα από όλα, να επικροτήσω την προβλεπόμενη εισαγωγή και ψήφιση του άρθρου 134, που αφορά στη δυνατότητα εμπορίας ανακυκλώσιμων υλικών και ενέργειας, η οποία δίδεται πλέον στους δήμους, μιας και αυτό ενισχύει στην ουσία την κυκλική οικονομία, αλλά και την ανακύκλωση και δίνει τη δυνατότητα στους δήμους να μειώσουν τα ανταποδοτικά τέλη των πολιτών, να δώσουν ταυτόχρονα τροφοδοσία προς την οικονομία και την εργασία και να έχουμε μία βελτίωση της ανακύκλωσης και της περιβαλλοντικής απόδοσης της χώρας. Θεωρώ ότι πρέπει να υποστηριχθεί αυτό το άρθρο. Εκτιμώ, επίσης, ότι δεν υπάρχει και πολιτικός λόγος να μην το υποστηρίξει κάποιος πολιτικός χώρος. Με πολύ μεγάλο ενδιαφέρον θα δούμε την τοποθέτηση και των κομμάτων της Αντιπολίτευσης. Το γνωρίζει ο κ. Βορίδης. Του το έχω πει ήδη.
Είπα «ναι»!
Εννοώ, κύριε Βορίδη, ότι θα το δω και στην ψήφιση. Πάντως ξέρετε, κύριε Βορίδη, εδώ αποδεικνύεται τελικά ποιος ευνοεί την υγιή επιχειρηματικότητα και τη νέα οικονομία, διότι αν ήταν αυτό αναγκαίο, θα έπρεπε να ρυθμιστεί εδώ και δεκαετίες στη χώρα μας.
Εύχομαι να είναι αυτός ο συναγωνισμός μας!
Και απορώ γιατί συντηρούσατε, συμμετέχοντας σε κυβερνήσεις, τη γραφειοκρατία και τα αδιέξοδα και στην αυτοδιοίκηση. Αυτό κάνατε μέχρι τώρα. Και με τα άρθρα, όμως, 140 έως 145, με την τροπολογία που παρουσίασα στην επιτροπή, επιλύονται σημαντικά γραφειοκρατικά προβλήματα της δασικής νομοθεσίας και ο πολίτης πλέον μπορεί να εξυπηρετείται με βεβαίωση τοπογράφου για όλα όσα προβλέπονται στους κυρωμένους χάρτες. Δίνεται η δυνατότητα παράτασης για τη ρύθμιση σοβαρών δραστηριοτήτων, όπως είναι οι κτηνοτροφικές εγκαταστάσεις, τα χιονοδρομικά κέντρα, οι υδατοκαλλιέργειες, τα έργα ύδρευσης ΟΤΑ, που είχαν μείνει εκτός ρύθμισης. Εξαιρούνται από τη δασική νομοθεσία οι τεχνητές φυτείες, απελευθερώνονται οι επιτροπές δασολογίου, δίνεται η δυνατότητα στον πολίτη, με βάση τον ν.998/79, τον οποίο κάνουμε λειτουργικό διότι δεν ήταν, να αξιοποιήσει δασωμένους αγρούς σε οποιαδήποτε μορφή και αν βρίσκονται σήμερα, ακόμα και αν έχει τροποποιηθεί η δάσωση του αγρού. Επίσης, δίνουμε παράταση τριών χρόνων στα παραχωρητήρια, τα οποία θεωρούνται πλέον ότι έχουν χαρακτήρα νόμιμης πράξης της διοίκησης. Επιπλέον, δίνουμε τη δυνατότητα στον πολίτη να εξυπηρετείται εκτός από τα κτηματολογικά γραφεία και από τις δασικές υπηρεσίες. Ουσιαστικά πρέπει να μπορεί να έχει γρήγορα τα χαρτιά που χρειάζεται για μια οικονομική δραστηριότητα, για μια επένδυση, για μια κτηνοτροφική εγκατάσταση ή και για μία οικοδομική άδεια, οι οποίες επίσης απελευθερώνονται στα αγροκτήματα άλλης χρήσης - όχι δασικής - με την ολοκλήρωση της ανάρτησης δασικών χαρτών με το άρθρο το οποίο έχει υποβληθεί. Άρα βελτιώνουμε την απόδοση των υπηρεσιών, μειώνουμε τα βάρη για τον πολίτη και δίνουμε λειτουργικότητα και στις υπηρεσίες αλλά και στην οικονομία. Αυτό δίνει και στις οικονομικές δραστηριότητες πολλά οφέλη. Τέλος, θα ήθελα να πω ότι πράγματι αυτές οι επιλογές που γίνονται ευρύτερα στο νομοσχέδιο της αυτοδιοίκησης, δίνουν τη δυνατότητα στην αυτοδιοίκηση να λειτουργήσει και να ξεφύγει από προβλήματα δεκαετιών που δεν είχαν λυθεί. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ολοκληρώνω, κύριε Πρόεδρε. Νομίζω ότι για πρώτη φορά η αυτοδιοίκηση έχει στα χέρια της - και το λέω αυτό, κύριε Υπουργέ, γιατί το έχω πει και δημόσια - εργαλεία και όσον αφορά τη λειτουργία της - με τον νόμο που έχετε υποβάλει - αλλά και όσον αφορά τη δέσμευση - με την τροπολογία που υποβάλατε για τις προσλήψεις - ώστε να γίνει πράγματι δημοκρατικός προγραμματισμός στην αυτοδιοίκηση και στελέχωση που δεν είχε η αυτοδιοίκηση το δικαίωμα μέχρι τώρα να το κάνει. Αυτό σημαίνει ουσιαστική άποψη υπέρ της αυτοδιοίκησης. Κύριε Βορίδη, άκουσα με μεγάλο ενδιαφέρον έναν συνάδελφό σας πριν που έλεγε ότι υπάρχουν χαμένες μέρες με δική μας ευθύνη, με ευθύνη της Κυβέρνησης. Πράγματι, κύριε Βορίδη, υπάρχουν χαμένες μέρες. Υπάρχουν χαμένες μέρες για ένα παλιό σύστημα εξουσίας, το οποίο ήταν βουτηγμένο στην απάτη και δημιουργούσε αυταπάτες στην κοινωνία και προσπαθεί ακόμα και τώρα να εξαπατήσει τους πολίτες, γιατί απέναντί της είναι μία κυβέρνηση η οποία δεν κάνει πάρτι και δεν ψήνει αρνιά όταν βγαίνει στις αγορές, γιατί ξέρει ότι χρειάζεται να βελτιωθεί η καθημερινότητα. Εσείς αν ήσασταν τώρα στην κυβέρνηση, θα είχατε στήσει λούνα παρκ στο Σύνταγμα με αυτό που έγινε χθες και με το μικρότερο επιτόκιο. Εμείς, πάντως, ξέρουμε τι είναι επιτυχία. Είναι ψέμα όταν λέει η Αντιπολίτευση ότι επιβαρύνθηκε με 100 δισεκατομμύρια η χώρα με τη δική μας διαπραγμάτευση. Και πολύ απλά, κύριε Βορίδη, θα σας ζητήσω να καταθέσετε τον ετήσιο απολογισμό δημόσιου χρέους, για να δείτε ότι τα τελευταία δύο χρόνια δεν αυξήθηκε και είναι ψέμα αυτό που λέτε συνεχώς. Επίσημη πρόσκληση λοιπόν. Αν έχετε στοιχεία αύξησης του δημόσιου χρέους κατά 100 δισεκατομμύρια ευρώ, υπάρχουν δημόσιοι απολογισμοί, φέρτε τους στη Βουλή και τότε θα σας χειροκροτήσουμε. Δεν αντέχετε, όμως, να το κάνετε, γιατί δεν είναι πραγματικότητα αυτό. Η επίσημη καταγραφή αποδεικνύει ότι και οι αριθμοί και οι δείκτες είναι καλύτεροι, όπως ο δείκτης εργασίας. Εσάς σας ενδιέφερε προφανώς ο δείκτης τραπεζικής απόδοσης κάποιων χρηματιστηριακών δεικτών. Εμάς μας ενδιαφέρει η εργασία. Ξέρουμε, όμως, ότι οι δείκτες δεν κάνουν καλύτερη την καθημερινότητα. Ευθύνη δική μας είναι να κάνουμε καλύτερη την καθημερινότητα. Αυτό κάνει το νομοσχέδιο αυτό. Βελτιώνει τη λειτουργία των δήμων, που είναι τα κύτταρα τοπικής ανάπτυξης. Είναι κάτι το οποίο δεν ήταν ποτέ στην ιδεολογία μιας συντηρητικής δεξιάς, υπερσυντηρητικής παράταξης, την οποία και εσείς υπηρετήσατε, γιατί σας ενοχλεί, σας φέρνει αλλεργία η δημοκρατία. Και η Αυτοδιοίκηση είναι δημοκρατία. Σας ευχαριστώ πολύ.
Ευχαριστούμε τον κύριο Υπουργό. Τον λόγο έχει ο συνάδελφος από τη Χρυσή Αυγή κ. Κωνσταντίνος Μπαρμπαρούσης για επτά λεπτά.
Ευχαριστώ. [[Χειροκροτήματα από την πτέρυγα της Χρυσής Αυγής]] Σήμερα 26 Ιουλίου, της Αγίας Παρασκευής, θα ήθελα να πω χρόνια πολλά στον Παρασκευά και στην Παρασκευή που γιορτάζουν. Και πάλι, λοιπόν, εδώ, στα μέσα του καλοκαιριού να εργαζόμαστε πυρετωδώς, παρ' όλη τη ζέστη και τον καύσωνα, για το καλό του ελληνικού λαού! Διότι ως γνωστόν εμείς εδώ μέσα μόνο για το καλό του ελληνικού λαού ενδιαφερόμαστε! Αυτή τη φορά έχουμε ένα νομοσχέδιο που περιλαμβάνει ρυθμίσεις για τον εκσυγχρονισμό των ΔΕΥΑ, καθώς και ρυθμίσεις για την καλύτερη λειτουργία των ΟΤΑ. Ωραίος τίτλος, δεν λέω! Μπορεί να παρασυρθεί εύκολα ο Έλληνας πολίτης. Ας περάσουμε, όμως, στην πραγματικότητα, η οποία δεν είναι άλλη από αυτή, ότι δηλαδή μιλάμε για ένα νομοσχέδιο το οποίο, πέραν των ρυθμίσεων για τους δήμους, περιλαμβάνει και συγκεκριμένες διευθετήσεις σε υπαλλήλους ιδιωτικού δικαίου αορίστου και ορισμένου χρόνου των δήμων, ενώ ταυτόχρονα ανοίγει και παράθυρα νέων προσλήψεων κυρίως για τη στελέχωση τηλεοπτικών και ραδιοφωνικών σταθμών των δήμων. Πιο αναλυτικά, αυξάνονται οι αποζημιώσεις προς τον Πρόεδρο του ΔΣ σε περίπτωση που αυτός δεν είναι ο δήμαρχος, ενώ τακτοποιούνται και υπάλληλοι που εργάζονται ως ιδιωτικού δικαίου αορίστου χρόνου. Για παράδειγμα, σε περίπτωση λύσης ανώνυμης εταιρείας ΟΤΑ, της οποίας ποσοστό 90% του μετοχικού κεφαλαίου ανήκει στον οικείο φορέα τοπικής αυτοδιοίκησης, το προσωπικό με σχέση εργασίας ιδιωτικού δικαίου αορίστου χρόνου μεταφέρεται σε προσωποπαγείς θέσεις του αντίστοιχου ΟΤΑ. Εν τω μεταξύ, οι αναπτυξιακές ανώνυμες εταιρείες ΟΤΑ δεν ανήκουν στους φορείς του δημοσίου τομέα, δεν επιχορηγούνται άμεσα ή έμμεσα από τους ΟΤΑ και δεν ανήκουν στους ΟΤΑ για την επίτευξη αυτοδιοικητικού σκοπού. Όμως στην παράγραφο 2 γίνεται σαφής αναφορά στη συμμετοχή τους σε χρηματοδοτικό εθνικό πρόγραμμα. Και τι συνεπάγεται αυτό; Φυσικά, την επιβάρυνση του κρατικού προϋπολογισμού και τη χρηματοδότηση των εταιρειών από αυτόν. Επίσης, θεωρητικά εφόσον αυτές οι εταιρείες παρουσιάζουν θετική εταιρική χρήση και συμμετέχουν ενεργά σε ευρωπαϊκά ή εθνικά προγράμματα, τότε δεν λύνονται και συνεχίζουν να λειτουργούν. Όμως από την άλλη, ορίζεται στην παράγραφο 2 ότι η λειτουργία τους συνεχίζεται ακόμη και αν παρουσιάσουν τρεις συνεχόμενες ζημιογόνες εταιρικές χρήσεις. Και αναφέρεται, επίσης, ότι η συμμετοχή της εταιρείας σε ένα εθνικό ή ευρωπαϊκό πρόγραμμα συνιστά την αξιοπιστία και τη φερεγγυότητά της, καθώς και ότι εξυπηρετεί τους γενικότερους σκοπούς του δημοσίου συμφέροντος. Αν, όμως, μια απλή επιχείρηση, ενός ιδιώτη, έχει τρεις ζημιογόνες εταιρικές χρήσεις, ξέρετε τι θα συνέβαινε; Φυσικά θα έβαζε λουκέτο. Πολύ οξύμωρο, λοιπόν, είναι αυτό. Συνεχίζοντας, στα άρθρα του παρόντος νομοσχεδίου παρατηρούμε ότι παρέχεται η δυνατότητα μεταφοράς στον οικείο δήμο του προσωπικού με την ίδια σχέση εργασίας των δημοτικών επιχειρήσεων με ειδικό σκοπό τη λειτουργία ραδιοφώνου. Μάλιστα, το εν λόγω προσωπικό κατατάσσεται σε προσωποπαγείς θέσεις, λαμβανομένης υπ' όψιν της προϋπηρεσίας του και της βαθμολογικής και μισθολογικής του εξέλιξης. Φυσικά, σε άλλο άρθρο αναγνωρίζονται τα έξοδα μετακίνησης και διανυκτέρευσης των εργαζομένων στα ΔΗΠΕΘΕ. Με το νομοσχέδιο, επίσης, επεκτείνεται η καταβολή αντιμισθίας σε όλους τους αντιδημάρχους χωρίς τους προβλεπόμενους πληθυσμιακούς περιορισμούς, ενώ πλέον προβλέπεται η χορήγηση αποζημίωσης στα μέλη του δημοτικού συμβουλίου. Με το άρθρο 36, επιτρέπεται η άσκηση καθηκόντων ειδικού συμβούλου, ειδικού συνεργάτη και επιστημονικού συνεργάτη περιφερειαρχών και αντιπεριφερειαρχών σε δικηγόρο, ο οποίος παράλληλα θα ασκεί και το επάγγελμά του. Αντίθετα οι λοιποί ελεύθεροι επαγγελματίες με άλλο τομέα δραστηριότητας θα επιτρέπεται να ασκούν παράλληλα το επάγγελμά τους, κατόπιν όμως απόφασης του αρμοδίου περιφερειακού συμβουλίου, λαμβάνοντας υπ' όψιν τις εκάστοτε ιδιαιτερότητες των περιστάσεων. Μιλάμε, δηλαδή, για ίση μεταχείριση των δύο κατηγοριών! Φυσικά δεν λείπει από το νομοσχέδιο η αναφορά σε ευρωπαϊκούς ομίλους εδαφικής συνεργασίας. Για άλλη μια φορά θέλετε να μας περάσετε ότι τα σύνορα δεν αποτελούν φραγμούς. Επιπλέον αξιοσημείωτο είναι ότι ενώ αναφέρεστε σε ευρωπαϊκούς ομίλους, λέτε ότι ο Υπουργός Εσωτερικών μπορεί να εγκρίνει τη συμμετοχή και τρίτης χώρας. Πώς τώρα μια τρίτη χώρα είναι ευρωπαϊκή και πώς θα της επιτρέψετε την είσοδο, αυτό δεν μπορούμε να το καταλάβουμε. Ξέρετε κάτι; Ο τελευταίος ομιλητής του ΠΑΣΟΚ που έλεγε ότι το νομοσχέδιο έχει πολλά από ΠΑΣΟΚ μέσα, είχε δίκιο και εμένα αυτό το νομοσχέδιο μου βρωμάει πάρα πολύ πασοκίλα. Γιατί το λέω αυτό; Διότι η λογική του ΠΑΣΟΚ ήταν αυτή. Διόριζε όσους περισσότερους μπορούσε, προκειμένου να εξασφαλίσει την ψήφο των διοριζομένων και των συγγενών τους. Αυτό κάνετε και εσείς τώρα. Από τη μία ξεπουλάτε όλη τη δημόσια περιουσία και από την άλλη δημιουργείτε νέες θέσεις διορισμού στο δημόσιο. Κοροϊδεύετε τον ελληνικό λαό για πολλοστή φορά και τον παραμυθιάζετε ότι βγήκαμε στις αγορές, ενώ η πραγματικότητα είναι ότι χρεώνετε τη χώρα και τίποτε παραπάνω. Απορώ πραγματικά! Προσωπικά με ενοχλεί που αντιμετωπίζετε τον Έλληνα πολίτη ως ανόητο και ότι δεν μπορεί να αντιληφθεί τι συμβαίνει και δεν το κάνετε μόνο εσείς αλλά το κάνετε όλοι. Από τη μία έχουμε τον ΣΥΡΙΖΑ και τον Τσίπρα να πανηγυρίζουν ότι τάχα βγήκαμε στις αγορές και από την άλλη, έχουμε τον Μητσοτάκη, που έχουν πέσει όλοι οι επικοινωνιολόγοι επάνω του και προσπαθούν να μας τον παρουσιάσουν ως τον αυριανό σωτήρα ότι είναι ένας απλός, λαϊκός, καθημερινός άνθρωπος, κάτι που φυσικά δεν ισχύει. Ο άνθρωπος ανήκει καθαρά σε άλλη κοινωνική τάξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω. Βέβαια για να μην παρεξηγηθώ, προσωπικά εμένα δεν με ενοχλεί η κοινωνική τάξη του κάθε ανθρώπου, αρκεί να θέλει το καλό της πατρίδας του. Εμένα αυτό που με ενοχλεί είναι το ψέμα και η υποκρισία. Δεν έχω να προσθέσω κάτι άλλο για το νομοσχέδιο. Το μόνο που έχω να πω - και θα κλείσω με αυτό - είναι ότι βλέποντας όλους εσάς εδώ μέσα πώς σκέφτεστε και πώς λειτουργείτε, ο Θεός να βάλει το χέρι του, να μη ζήσουμε άλλες εθνικές τραγωδίες! Ευχαριστώ.
Ευχαριστούμε, κύριε συνάδελφε. Ο συνάδελφος Βουλευτής από το Κομμουνιστικό Κόμμα Ελλάδας κ. Κωνσταντίνος Στεργίου έχει τον λόγο για επτά λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, κρίνουμε και το παρόν νομοσχέδιο από την ταξική του πλευρά, από την πλευρά, δηλαδή, του αν εξυπηρετεί τα εργασιακά και μισθολογικά δικαιώματα των εργαζομένων, αν προσφέρει σύγχρονες και φθηνές υπηρεσίες στους πολίτες. Λέμε ότι δεν κάνει αυτό το νομοσχέδιο αυτά τα οποία λέμε, γιατί ένα από τα κύρια για να συμβούν αυτά, είναι οι προσλήψεις μόνιμου προσωπικού, που δεν γίνονται, γιατί είστε προσηλωμένοι, κύριε Υπουργέ, στο «4 προς 1», που δεν έχει μεγάλη διαφορά από το «5 προς 1» που λέει η Νέα Δημοκρατία - που πριν το είπαν σαν επιχείρημα - αλλά και στη διατήρηση του άθλιου εργασιακού μεσαίωνα των δεκαπέντε χιλιάδων εργαζομένων περίπου που εργάζονται με οκτάμηνα, δίμηνα εποχικοί εργαζόμενοι, οι οποίοι όμως το ξέρετε πάρα πολύ καλά ότι καλύπτουν πάγιες και διαρκείς ανάγκες των ΟΤΑ και τους οποίους εδώ και χρόνια συνειδητά εξαπατάτε. Αυτό το μεγάλο πρόβλημα των συνταξιούχων ήρθε με ένταση στην επικαιρότητα μετά την απόφαση του Ελεγκτικού Συνεδρίου για την απόλυσή τους και τις κινητοποιήσεις φυσικά που ακολούθησαν. Χιλιάδες συμβασιούχοι με τη στήριξη των μόνιμων εργαζομένων έδωσαν ένα ηρωικό αγώνα, τον οποίο στηρίξαμε με όλες μας τις δυνάμεις, γιατί ήταν δίκαιος, παλεύοντας για το δικαίωμα στη μόνιμη και σταθερή δουλειά, ενάντια στις χιλιάδες απολύσεις οι οποίες έχουν ήδη δρομολογηθεί, αλλά και έχουν ήδη γίνει από αρκετούς δήμους - το γνωρίζετε - ανεξάρτητα από τους ελιγμούς που κάνατε και επιχειρήσατε, για να εκτονώσετε τις κινητοποιήσεις και να διαχειριστείτε αυτό το τεράστιο πρόβλημα. Η πορεία σας ως Κυβέρνηση και εσάς προσωπικά, κύριε Υπουργέ, στην περίπτωση των συμβασιούχων απεικονίζεται στις λέξεις εξαπάτηση, ομηρία, απόλυση, ανεργία. Απαντά, άραγε, κύριε Υπουργέ, το νομοσχέδιό σας στο δικαίωμα των συμβασιούχων για μόνιμη και σταθερή δουλειά, με πλήρη δικαιώματα; Κραυγαλέα όχι. Απαντά στην ανάγκη των λαϊκών οικογενειών για υψηλού επιπέδου υπηρεσίες καθαριότητας, ύδρευσης και άλλες δομές που είναι στην ευθύνη των ΟΤΑ; Όχι, φυσικά, αφού ήδη ξεκίνησαν σε πολλούς δήμους απολύσεις συμβασιούχων και με τους δικούς σας υπολογισμούς έχει δρομολογηθεί η απόλυση πάνω από δέκα χιλιάδων εργαζομένων και είπατε πριν εδώ για δυόμισι χιλιάδες προσλήψεις. Πολύ γαλαντόμοι είστε, κύριε Υπουργέ. Για την Κυβέρνηση θα πούμε απλά: Τι υποκρισία! Γιατί η δρομολογούμενη απόλυση χιλιάδων συμβασιούχων, το γεγονός ότι πολλοί από αυτούς μένουν απλήρωτοι για μήνες, είναι ακριβώς το αποτέλεσμα της εφαρμογής και από την Κυβέρνηση ΣΥΡΙΖΑ - ΑΝΕΛ των ίδιων αντεργατικών νόμων που δεν κατήργησε αυτή η Κυβέρνηση, παρά τις κάλπικες υποσχέσεις που μοίραζε συνέχεια για μονιμοποίηση των συμβασιούχων. Αυτό γίνεται, γιατί πιστά υπηρετείτε την πολιτική του κεφαλαίου που θωρακίζει και επεκτείνει την ευελιξία στην αγορά εργασίας, τη συνεχή ανακύκλωση ενός μεγάλου μέρους της εργατικής τάξης. Βέβαια δεν είστε μόνοι σ' αυτό το αντεργατικό έργο που υλοποιείτε. Έχετε συνεπείς συμπαραστάτες δίπλα σας τη Νέα Δημοκρατία, το ΠΑΣΟΚ, όλα τα αστικά κόμματα που μαζί ψηφίσατε - και εφαρμόζετε εσείς τώρα - τα μνημόνια. Έχετε μαζί σας τη συντριπτική πλειοψηφία των δημοτικών αρχών, που ασπάζονται τη στρατηγική της Ευρωπαϊκής Ένωσης και του κεφαλαίου και που αντιμετωπίζουν τους εργάτες ως ανακυκλώσιμο υλικό. Αυτό το αντεργατικό νομικό πλαίσιο που υπάρχει σήμερα και πάνω σ' αυτό στηρίζεστε για τις απολύσεις και για την ευελιξία στην αγορά εργασίας, δεν εμφανίστηκε ξαφνικά την περίοδο των μνημονίων, όπως ισχυρίζεστε - γιατί αυτό λέτε, δηλαδή λέτε «Δεν φταίμε εμείς» - αλλά έχει τις ρίζες του στη Συμφωνία του Μάαστριχτ, τη Λευκή Βίβλο, τη Συνθήκη της Λισαβόνας, άλλες συνθήκες της Ευρωπαϊκής Ένωσης που έχετε ψηφίσει. Την Ευρωπαϊκή Ένωση κι όλα αυτά τα έχετε εικόνισμα. Αυτά τα μέτρα εφαρμόστηκαν και την περίοδο της οικονομικής ανάκαμψης. Η διεκδίκηση, λοιπόν, του δικαιώματος σε μόνιμη και σταθερή εργασία έφερε τους συμβασιούχους αντιμέτωπους με την Κυβέρνηση, τα αστικά κόμματα, τις οδηγίες της Ευρωπαϊκής Ένωσης, το Σύνταγμα, τους νόμους, τα μνημόνια, τους κρατικούς μηχανισμούς, τους μεγάλους επιχειρηματικούς ομίλους που επιδιώκουν να αναλάβουν κερδοφόρες δομές των ΟΤΑ, αλλά και μέσα μαζικής ενημέρωσης που ελέγχουν. Όλοι αυτοί αποτελούν το μαύρο μέτωπο, που με συνέπεια και στρατηγική αντιπαλεύει κάθε διεκδίκηση της εργατικής τάξης. Όμως ο προσανατολισμός, η μαζικότητα και η ένταση των κινητοποιήσεων ξεσκέπασαν τον τρόπο δράσης του μαύρου μετώπου, που έδειξε πάλι το απαίσιο πρόσωπό του, γιατί επιτέθηκε οργανωμένα και είδε τη δυναμική που μπορεί να διαμορφωθεί απ' αυτόν τον αγώνα. Η Κυβέρνηση, που όλο το προηγούμενο διάστημα εξαπατούσε συστηματικά καλλιεργώντας προσδοκίες με συνεχείς δηλώσεις, αποδείχθηκε και σ' αυτή την περίπτωση ότι επιλέχθηκε συνειδητά, να κάνει τη βρώμικη δουλειά για λογαριασμό του κεφαλαίου. Έκανε, όμως, ακόμα ένα βρώμικο βήμα παραπέρα. Η μεγάλη όψη των αγώνων ανέδειξε την ευκολία με την οποία η σοσιαλδημοκρατία - δηλαδή εσείς σήμερα - μπορεί να περάσει σε ακραίες αντιδραστικές θέσεις και πρακτικές. Με το δημοσίευμα της «ΑΥΓΗΣ», της εφημερίδας σας, για περιστολή του δικαιώματος της απεργίας έδωσε τον τόνο, την κατεύθυνση που θα ακολουθήσει, προκειμένου να στηρίξει την κερδοφορία των επιχειρηματικών ομίλων. Μαρτύρησε, όμως, ότι έχει συμφωνήσει για το επόμενο διάστημα, να πάει και σε παραπέρα αντιδραστικές κατευθύνσεις. Σ' αυτά ακριβώς τα αδιέξοδα για τους εργαζόμενους που δημιουργεί ο τρόπος οργάνωσης της οικονομίας, δίνει απάντηση η θέση του ΚΚΕ για οργάνωση της οικονομίας με κεντρικό σχεδιασμό, που θα έχει στο επίκεντρό της την ικανοποίηση των αναγκών και θα προσφέρει μόνιμη και σταθερή δουλειά σε όλους τους εργαζόμενους. Τα ταξικά συνδικάτα και οι επιτροπές αγώνα έχουν καταθέσει πρόταση νόμου, την οποία στηρίξαμε απόλυτα και την οποία δεν την κάνατε καθόλου αποδεκτή, γιατί αυτή η πρόταση προσκρούει στην ιδεολογία του κεφαλαίου που υπηρετείτε και θέλει εργαζόμενους λάστιχο κακοπληρωμένους, για να υπάρχει κερδοφορία και ανταγωνιστικότητα. Επομένως, λοιπόν, με όλα αυτά τα οποία ανέφερα, ο πυρήνας και η φιλοσοφία του νομοσχεδίου σας είναι στην κατεύθυνση της στρατηγικής της Ευρωπαϊκής Ένωσης για δήμους - επιχειρήσεις, για εκποίηση υπηρεσιών και χαράτσωμα των πολιτών. Είναι υποκρισία να μιλάτε για μέτρα προστασίας των εργαζομένων, κύριε Υπουργέ, όταν οι δήμοι - το ξέρετε - έχουν ελλιπές προσωπικό, ελαστικές σχέσεις εργασίας, ασυντήρητο και παλαιό στόλο, γυναικεία εργασία πίσω από τα απορριμματοφόρα στο όνομα τάχα της ισότητας, μη τήρηση των μέτρων υγιεινής και ασφάλειας και, μάλιστα, χωρίς να υπάρχουν διοικητικές κυρώσεις. Αυτές είναι κραυγαλέες παραβάσεις, που εξαναγκάζουν τους εργαζόμενους σε υπερεργασία και καταστρατήγηση του πενθήμερου χωρίς ημέρα ανάπαυσης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, αν μου επιτρέπετε, θα ήθελα ενάμισι λεπτό ακόμα. Όλα αυτά σε συνδυασμό με το γεγονός ότι σε πολλές περιπτώσεις λείπουν τα ΜΑΠ, οι γιατροί και οι τεχνικοί ασφαλείας και υπάρχει προσωρινότητα της εργασιακής σχέσης και έλλειψη εργασιακής εμπειρίας - και, μάλιστα σε ένα εκ των πραγμάτων ανθυγιεινό και επικίνδυνο αντικείμενο εργασίας - είναι παράγοντες που οξύνουν τη δημιουργία ατυχημάτων. Το αποτέλεσμα, βέβαια, όλων αυτών των ελλείψεων είναι τραγικό, γιατί μέχρι τώρα καταγράφονται έξι σοβαρά ατυχήματα το 2017 και ο θάνατος δύο εργαζομένων. Ακόμα, όμως, και από τις ρυθμίσεις που φέρνετε στο νομοσχέδιο για τα ΜΑΠ, στο άρθρο 97, κύριε Υπουργέ, δεν περιλαμβάνετε τους εργαζόμενους στις περιφέρειες, που εργάζονται σε ανθυγιεινές εργασίες. Έχετε το υπόμνημα. Γιατί δεν λέτε Α΄ και Β΄ βαθμού; Πείτε το. Γιατί δεν το κάνετε;
Το είπα. Πάλι τα ίδια; Υπάρχει νομοτεχνική βελτίωση από εχθές. Το είπα και από του Βήματος. Το λέτε συνέχεια; Έλεος!
Κάντε το.
Έχει γίνει.
Για πείτε μας και κάτι ακόμη. Αποκλείετε από τη χορήγηση επιδόματος επικίνδυνης και ανθυγιεινής εργασίας - στο άρθρο 98- τους χιλιάδες εργαζόμενους των περιφερειών, που εργάζονται σε χώρους που το δικαιούνται. Στα επικίνδυνα και ανθυγιεινά επαγγέλματα συγκαταλέγονται και εργαζόμενοι των διαγραμμίσεων των δρόμων και χρωματισμών πάσης φύσεως στους δήμους, που και αυτοί δεν περιλαμβάνονται. Ακόμα, όμως, και αυτές οι ρυθμίσεις είναι υποκριτικές και αγγίζουν τα όρια του ψέματος, γιατί από το τέλος του 2017 καταργούνται τα ΒΑΕ, σύμφωνα με τα μνημόνια. Στο άρθρο 89, κύριε Υπουργέ, αν έχετε την καλοσύνη, δίνεται η δυνατότητα οι ΟΤΑ να προσλαμβάνουν εργαζόμενους για πέντε μεροκάματα τον μήνα. Τι είναι αυτό; Ζει κανένας με πέντε μεροκάματα των 20 ευρώ τον μήνα; «Όχι» θα πούμε. Επιμένουμε, λοιπόν, πάλι - και εδώ είναι η θέση μας - ότι οι δήμοι πρέπει να έχουν μόνιμο προσωπικό, ούτως ώστε να μπορούν να καλύπτουν ανά πάσα στιγμή του έτους τις υπηρεσίες, που βγαίνουν και να είναι και υψηλού περιεχομένου. Στο άρθρο 91- και τελειώνω - επιβάλατε στου εργαζόμενους των περιφερειών στις νησιωτικές περιοχές να πηγαίνουν και σε άλλες περιφερειακές ενότητες. Δηλαδή αντί να κάνετε προσλήψεις, για να καλυφθούν οι θέσεις εργασίας, ανακυκλώνετε το υπάρχον προσωπικό, με αποτέλεσμα εντατικοποίηση της εργασίας. Τελειώνω με το άρθρο 96. Πού ακούστηκε αυτό; Διαβάστε το, κύριοι συνάδελφοι του ΣΥΡΙΖΑ. Θα κάνετε αστυνομική καταδρομή, για να διαπιστώσετε αν ένας εργαζόμενος που έχει άδεια ασθενείας, εγκεκριμένη από τον γιατρό, από τα υγειονομικά συμβούλια και από τις επιτροπές, είναι κλινήρης στο σπίτι του. Τι να πούμε; Αυτό εντάσσεται σε ένα κλίμα τρομοκρατίας και εκφοβισμού των εργαζομένων; Όμως, μέχρι πού μπορεί να πάει αυτή η κατάσταση; Μέχρι πού θα φτάσετε; Θέλω να πω μόνο αυτό που λέει και ο λαός μας, ότι η κατρακύλα πολλές φορές δεν έχει τέλος. Ευχαριστώ, κύριε Πρόεδρε, για την ανοχή σας.
Ευχαριστώ, κύριε συνάδελφε. Κύριε Υπουργέ, έχετε ζητήσει τον λόγο;
Ναι, κύριε Πρόεδρε. Θέλω να πω πως γίνονται αποδεκτές οι δύο τροπολογίες που παρουσίασε ο κ. Φάμελλος. Είναι η τροπολογία με γενικό αριθμό 1140 και ειδικό 46 και η τροπολογία με γενικό αριθμό 1148 και ειδικό 53. Ευχαριστώ.
Ευχαριστούμε, κύριε Υπουργέ. Τον λόγο έχει ο Ανεξάρτητος Βουλευτής κ. Γεώργιος - Δημήτριος Καρράς για επτά λεπτά, με ανοχή, βέβαια, όπως όλοι, να μη σας αδικήσουμε.
Κύριε Πρόεδρε, νομίζω ότι μετά από τέσσερις συνεδριάσεις της επιτροπής και μετά τη σημερινή συζήτηση στην Ολομέλεια, έχει έρθει η ώρα της αποτίμησης του νομοσχεδίου. Έρχεται, λοιπόν, το νομοσχέδιο και εμπλουτίζεται με τροπολογίες υπουργικές, οι οποίες βεβαίως - το έχω στηλιτεύσει και άλλη φορά αυτό - καμμία σχέση δεν έχουν με τον κορμό του νόμου ούτε καν νύξη περί επαφής. Για παράδειγμα, δεκατέσσερις υπουργικές τροπολογίες, εκ των οποίων οι εννέα είναι εντελώς για διαφορετικά θέματα. Έχω έναν προβληματισμό. Πώς ο εφαρμοστής του νόμου, και ιδιαίτερα η διοίκηση, θα εντοπίζει - και είναι καθημερινό το φαινόμενο, δεν είναι μόνο το φαινόμενο της σημερινής νομοθέτησης - τι έχει αλλάξει, τι ισχύει; Να δώσω το παράδειγμα για τους δασικούς χάρτες; Είχα γίνει μάντης κακών κατά τη συζήτηση και είχα πει ότι έχει ατέλειες. Επιβεβαιώθηκε και σήμερα. Παρατείνουμε μια προθεσμία και είμαι σίγουρος, κυρίες και κύριοι συνάδελφοι, ότι θα παραταθεί και πάλι, διότι δεν θα έχουμε στο τέλος νομοθεσία περί δασών, δεν θα είναι προσεγγίσιμη, θα γίνονται σφάλματα και από τις υπηρεσίες και θα οδηγούμεθα σε ακυρώσεις, σε ανακλήσεις και σε νέες εφαρμογές. Ας πούμε, λοιπόν ότι μπορούν να ξεπεραστούν αυτά τα ζητήματα. Μίλησα για αποτίμηση του νομοσχεδίου, όπως κατετέθη στην επιτροπή. Είναι ερανιστικό. Δεν υπάρχει αμφιβολία ότι είναι ένας ερανισμός, που επιθυμεί να εντάξει ρυθμίσεις σε διάφορα σημεία, τα οποία, κατά την άποψη της επισπεύδουσας Κυβέρνησης, έχουν κενά. Όμως οι διατάξεις αυτές στο σύνολό τους, αποπνέουν μια οσμή διογκώσεως του δημόσιου τομέα. Δεν υπάρχει αμφιβολία ότι όσο και να εμφανίζονται ότι θα εξυπηρετήσουν τη λειτουργικότητα της τοπικής αυτοδιοίκησης, έχω να πω ότι έκανα μεγάλη προσπάθεια να εντοπίσω πώς θα εξυπηρετήσουν τον πολίτη, πώς θα διευκολύνουν τη ζωή του, που ο Έλληνας σήμερα δεν ζει τις καλύτερες ημέρες. Είπαμε, λοιπόν, να αποκατασταθούν ενδεχόμενα σφάλματα του παρελθόντος. Το αποτέλεσμα ποιο είναι; Η λειτουργικότητα με τη μορφή διόγκωσης του δημοσίου τομέα και δη του αυτοδιοικητικού; Το αποτέλεσμα στην καθημερινότητα με έχει προβληματίσει, δεν το έχω εντοπίσει και δεν περιμένω, όσο θα εξελίσσεται η συζήτηση, να το δω. Θα δώσω δυο παραδείγματα, κυρίες και κύριοι συνάδελφοι, για τα οποία κατέθεσα δυο τροπολογίες. Στο νομοσχέδιο αυτό βεβαίως, δεν είχα τη δυνατότητα και την τιμή να απασχοληθεί το Υπουργείο με αυτές - δικαίωμά του είναι - έχει την ευθύνη ο Υπουργός. Η πρώτη ήταν απλή, απλουστευτική. Ποια ήταν; Ότι ζήτησα να μπει μια υποχρέωση στον ΔΕΔΗΕ, όταν διακόπτεται η ηλεκτροδότηση ενός ακινήτου, να το κοινοποιεί στον δήμο. Να τίθεται ζήτημα εάν θα διακόπτεται ή όχι και η καταβολή των δημοτικών τελών. Η πρώτη απάντηση - και θα τη σχολιάσω - ήταν εντελώς αφελής. Μου ειπώθηκε ότι είχε χρησιμότητα το δημοτικό τέλος της καθαριότητας και για το φωτισμό υπέρ του ιδιοκτήτη. Και όταν είναι κενό και δεν χρησιμοποιείται; Ποια χρησιμότητα έχει; Εάν ο δήμος θέλει έσοδα, έχει το ΤΑΠ από την πλευρά της μορφής του φόρου περιουσίας. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Χθες έγιναν χειρότερα τα πράγματα, όταν επανάφερα την πρότασή μου για νομοθέτηση. Μου ειπώθηκε, ως αντεπιχείρημα, ότι η ΔΕΗ - λέει - ενημερώνει εκείνον που διακόπτει την παροχή. Ότι οφείλει να πάει στο δήμο, οφείλει να ενημερώνει περί της διακοπής, για να διακοπεί ο καταλογισμός και η καταβολή των τελών. Ε, όχι, δεν περίμενα, κύριοι συνάδελφοι, αυτό να το ακούσω από επίσημα χείλη. Καταθέτω, λοιπόν, για επιβεβαίωση του σχολιασμού λογαριασμούς - υποδείγματα όπως είναι από το ίντερνετ όλων των παρόχων ηλεκτρικού ρεύματος, όχι μόνο της ΔΕΗ, είναι τρεις οι πάροχοι, οι οποίοι δεν κάνουν πουθενά μνεία. Το μόνο που εντόπισα ήταν στον ΔΕΔΗΕ, που λέει τον νόμο, πώς γίνεται η απαλλαγή από τα δημοτικά τέλη. Ο πολίτης πώς διευκολύνεται στην καθημερινότητά του; Δεν διευκολύνεται. Είναι μια φορομπηχτική διαδικασία. Εγώ ζήτησα να διευκολυνθεί. Δεν έχει δημοσιονομική επίπτωση για τον λόγο ότι δεν εισπράττει τελικά, πάνε στα δικαστήρια οι άνθρωποι και τους βγαίνει η ψυχή. Δεν εισακούστηκε. Η ευθύνη δεν είναι δική μου, είναι της Κυβέρνησης. [[Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η προχειρότητα τώρα της νομοθεσίας. Φέρνει την αποτέφρωση νεκρών. Εγώ δεν έχω αντίρρηση να έρθει η αποτέφρωση νεκρών. Στο κάτω - κάτω, είναι κάτι, το οποίο είναι απαραίτητο με τις σημερινές συνθήκες. Δεν θα λειτουργήσει. Δεν θα γίνω πάλι μάντης κακών, για τον εξής λόγο. Τι ζήτησα με μια τροπολογία; Να συνοδεύεται το δικαίωμα του ιδιώτη να λειτουργεί αποτεφρωτήριο από το δικαίωμα ίδρυσης ψυκτικών νεκροθαλάμων από εκείνους που αναλαμβάνουν τις τελετές. Γιατί σήμερα, ο μόνος που έχει το δικαίωμα διατήρησης ψυκτικών νεκροθαλάμων είναι τα νοσοκομεία για εκείνους που αποβιώνουν εντός των νοσοκομείων και μόνο για το νοσοκομείο στο οποίο απεβίωσαν, το νεκροτομείο όταν προσκομίζεται προς νεκροτομή ή αζήτητο, για επιστημονικούς λόγους, που πάει για μάθημα ανατομίας και τα δημοτικά κοιμητήρια. Πώς θα εξυπηρετηθεί ο συγγενής, ο οποίος θέλει να αποχαιρετήσει τον νεκρό του ερχόμενος από το εξωτερικό, ερχόμενος από άλλο σημείο της Ελλάδος, που θα θελήσει να έχει ένα χρόνο να μπορέσει να φτάσει να τον αποχαιρετήσει; Θα προλαβαίνει την τελετή ή οι ανάγκες υγιεινής λόγω της συντήρησης θα επιβάλλουν άμεσα την αποτέφρωση; Πώς θα γίνει; Και στο κάτω - κάτω, γιατί θα επιβαρύνεται με συνεχείς μεταφορές η οικογένεια; Γιατί θα επιβαρύνεται να ψάχνει πού είναι ο νεκρός της, για να τον αποχαιρετήσει; Ειπώθηκε ότι μπορούμε να αποτεφρώνουμε, αλλά η λειτουργικότητα δεν δόθηκε. Νομίζω ότι αυτά τα δυο παραδείγματα που έφερα, κύριοι συνάδελφοι, βεβαιώνουν τη θέση μου ότι και το παρόν νομοσχέδιο δεν επιδιώκει την διευκόλυνση ή την βελτίωση της ζωής, της καθημερινότητας του πολίτη. Επιδιώκει μόνο τη γιγάντωση του δημοσίου, χωρις να μπορεί να γίνει δεκτό ότι εξυπηρετούν την καθημερινότητα. Να πω παραδείγματα; Να μην πάω στον διαγωνισμό του ΑΣΕΠ του 1998. Το 1998 ήταν εικοσιπεντάρηδες, ήταν τριαντάρηδες αυτοί οι άνθρωποι. Σήμερα είναι πενηνταπεντάρηδες. Τι περιμένετε να προσφέρουν στο δημόσιο; Δεν είμαι εναντίον τους, αλλά κοιτάω την εξυπηρέτηση. Ξέρετε τι θα επιφέρουν στο δημόσιο μόνο; Αγωγές για αποζημιώσεις για τα είκοσι χρόνια, που αδικήθηκαν. Αγωγές, αξιώσεις και θα δημιουργήσουμε πάλι μια καινούρια σειρά απαιτήσεων, οι οποίες δεν θα τελειώσουν ποτέ. Νομίζω, λοιπόν, για να τελειώσω, κύριε Πρόεδρε, και να μην καταχραστώ την ανοχή σας, ότι η παρούσα, τουλάχιστον, Κυβέρνηση δεν προσεγγίζει καθημερινά προβλήματα, δεν τα αντιμετωπίζει βάσει των ελαχίστων αυτών των παραδειγμάτων, που σας έφερα, ενδιαφέρεται μόνο για διευκολύνσεις και τακτοποιήσεις και είναι ένα γεγονός, το οποίο όχι μόνο με λυπεί. Με οδηγεί στο να το σχολιάζω και να το στηλιτεύω συνεχώς. Ευχαριστώ.
Ευχαριστούμε, κύριε συνάδελφε. Ο Κοινοβουλευτικός Εκπρόσωπος της Νέας Δημοκρατίας, ο συνάδελφος κ. Ιωάννης Κεφαλογιάννης, έχει τον λόγο για δώδεκα λεπτά.
Ευχαριστώ, κύριε Πρόεδρε. Θα ξεκινήσω με τα θετικά. Μετά από πάρα πολλούς μήνες, κύριε Υπουργέ, έρχεται ένα νομοσχέδιο με την κανονική διαδικασία στην Βουλή. Και βεβαίως, αυτό το οποίο κανονικά θα πρέπει να είναι αυτονόητο για τη νομοθετική λειτουργία, δυστυχώς τους τελευταίους μήνες είναι η εξαίρεση στον κανόνα και πλέον έχουμε καταλήξει ότι αυτό είναι ένα modus operandi από πλευράς της Κυβέρνησης, δηλαδή το γεγονός ότι φέρνει επείγοντα και κατεπείγοντα νομοσχέδια. Προσέξτε, είναι νομοσχέδια που δεν αφορούν, για παράδειγμα, διατάξεις που τις επιβάλει η τρόικα ή οι θεσμοί και πρέπει να περάσουν μέσα σε ένα εικοσιτετράωρο. Για παράδειγμα, την προηγούμενη εβδομάδα ψηφίσαμε νομοσχέδιο για τα πνευματικά δικαιώματα και το φέρατε με τη διαδικασία του επείγοντος. Πριν δυο εβδομάδες περάσαμε τον αθλητικό νόμο - κάποιες διατάξεις του κ. Βασιλειάδη - πάλι με τη διαδικασία του επείγοντος. Είναι κάτι το οποίο σας έχουμε πει κατ' επανάληψη σε αυτή την Αίθουσα, κάτι το οποίο δυστυχώς, το κατακρίνατε και εσείς, όταν ήσασταν στην Αντιπολίτευση και βεβαίως, όταν ήρθατε στην Κυβέρνηση, όχι μόνο το διατηρήσατε, δηλαδή τις κακές πρακτικές των προηγούμενων ετών, αλλά δυστυχώς έχετε καταστεί ως φορείς και ίσως και πατέρες και μητέρες αυτής της διαδικασίας. Πάμε, όμως, και στα αρνητικά. Δυστυχώς, βλέπουμε ένα νομοσχέδιο να κατακλύζεται από τροπολογίες. Δεν αναφέρομαι στις τροπολογίες που κατέθεσαν οι συνάδελφοι από την Αντιπολίτευση, αλλά αν βάλετε τις υπουργικές και τις τροπολογίες, τις οποίες έφεραν Βουλευτές από την Συμπολίτευση, θα δείτε ότι είναι ένας αριθμός περί τις δεκαπέντε με είκοσι και ενδεχομένως και μέχρι το τέλος της διαδικασίας να δούμε και άλλες. Σας αναφέρω ένα περιστατικό, κύριε Υπουργέ, για να καταλάβετε. Ήμουν σε ένα χωριό του Ρεθύμνου το Σαββατοκύριακο και με ρωτάει ένας άνθρωπος, με πολύ μεγάλη φυσικότητα, αν θα κάνουμε διακοπές. Και του λέω «δυο - τρεις εβδομάδες ίσως να κλείσει η Βουλή». Και με ρωτάει με πολύ μεγάλη φυσικότητα «και αν χρειαστεί να περάσετε κάποια τροπολογία;». Προσέξτε, δηλαδή στην μνήμη του λαού έχει αποτυπωθεί ότι δεν νομοθετεί η Βουλή, ότι περνάει τροπολογίες. Είναι κάτι, το οποίο πρέπει να το δούμε όλοι και ίσως είναι από τα βασικά ζητήματα δημοκρατίας, δηλαδή το γεγονός ότι πλέον ένα πολύ μεγάλο μέρος του εκλογικού Σώματος, πολίτες Ελληνίδες και Έλληνες έχουν αποτυπώσει ότι η νομοθετική διαδικασία είναι μέσω των τροπολογιών. Κυρίες και κύριοι συνάδελφοι, αν θα πρέπει να περιγράψω με δυο λόγια αυτό το νομοσχέδιο, ειλικρινά δεν πιστεύω ότι υπάρχουν καλύτερα από τα λόγια του ίδιου του Πρωθυπουργού, τουλάχιστον όπως τα αποτυπώνει ο κ. Βαρουφάκης στο περίφημο βιβλίο του, όπου κάποια στιγμή αναφερόμενος στον κ. Δραγασάκη λέει το εξής: «Πρέπει να προχωρήσουμε με δυο τρόπους, έναν δημόσιο και έναν κρυφό. Δηλαδή, να προσεγγίσουμε τους δανειστές με έναν δεξιό τρόπο, ότι είμαστε δηλαδή τα καλά παιδιά και ταυτόχρονα στο παρασκήνιο να ετοιμάζουμε την αντεπίθεσή μας». Δυστυχώς, κυρίες και κύριοι συνάδελφοι, έτσι κυβερνάτε τα τελευταία δυόμισι χρόνια, δηλαδή με το σύστημα των δυο τρόπων, έναν κρυφό και έναν φανερό. Άλλα λέμε για να ικανοποιήσουμε τον λαό, τους δανειστές, το κεφάλαιο, φίλους και εχθρούς και άλλα σχεδιάζουμε υπογείως. Φανερά, λοιπόν, η χώρα μένει στο ευρώ, αλλά, δυστυχώς, κρυφά με τις διάφορες ενέργειες, οι οποίες γίνονται, τίθεται σε μεγάλη αμφισβήτηση ακόμη και αυτή η κατάκτηση της χώρας μας. Και βεβαίως, εάν είσαι Υπουργός, ανάλογα με το τι πιστεύεις, ακολουθείς τον έναν ή τον άλλον δρόμο. Βεβαίως, με τον κ. Τσίπρα σε ρόλο τροχονόμου. Μέχρι πριν από δυο χρόνια, τα στελέχη του ΣΥΡΙΖΑ μαζεύονταν σαν τις μέλισσες γύρω από τον κ. Βαρουφάκη - τότε Υπουργό Οικονομικών - προκειμένου αυτός να τους μεταλαμπαδεύσει τη σκέψη του και τη σοφία του. Τώρα ο κ. Βαρουφάκης έχει γίνει γραφικός. Πολλοί μάλιστα κάνετε ότι δεν τον ξέρετε. Το δε σχέδιό του ήταν αδύναμο και αναποτελεσματικό. Αλήθεια, αγαπητοί κυρίες και κύριοι συνάδελφοι, ποιο ακριβώς σχέδιο του κ. Βαρουφάκη ήταν αδύναμο και αναποτελεσματικό; Για να επιβιώσουμε εκτός ευρώ; Ο κ. Τσίπρας σε αυτήν εδώ την Αίθουσα τον Ιούλιο του 2015, μάλιστα απευθυνόμενος στην κ. Γεννηματά, δεν είχε πει ότι το παράλληλο σύστημα πληρωμών του κ. Βαρουφάκη είναι ένα σχέδιο εξαιρετικά χρήσιμο; Καθ' υπόδειξη του κ. Βαρουφάκη δεν υποσχόσασταν εσείς δισεκατομμύρια όσον αφορά το σχέδιο της Θεσσαλονίκης και μάλιστα λέγατε ότι θα βγούμε στις αγορές και θα χορεύουν πεντοζάλη; Ο κ. Βαρουφάκης κατά δήλωση του κ. Τσίπρα δεν ήταν το μεγάλο asset της Κυβέρνησης; Ο κ. Τσίπρας δεν χαρακτήριζε την έκδοση ομολόγου το 2014 ως στημένη θεατρική παράσταση και πάρτι τοκογλύφων με ένα επιτόκιο το οποίο εάν δει κανείς, όπως είπε ο κ. Βορίδης, τα spreads - το γερμανικό συγκεκριμένα - αυτή τη στιγμή δανειστήκαμε με μεγαλύτερο επιτόκιο απ' ό,τι δανειστήκαμε το 2014. Έρχεται λοιπόν σήμερα η Κυβέρνηση - το είπε και ο κύριος Υπουργός - και πανηγυρίζει ότι βγήκαν στις αγορές και στην ουσία ανταλλάξαμε εκείνα τα τρισκατάρατα ομόλογα του 2014. Βεβαίως, η απάντηση με τη μορφή του νέου αφηγήματος σε αυτήν την χονδροειδέστατη εξαπάτηση του ελληνικού λαού είναι ότι ο κ. Τσίπρας κατά δήλωσή του ήταν άπειρος. Ότι δηλαδή δεν είχε αίσθηση του τι αντιμετώπιζε. Και αναρωτιέμαι: Όταν ο κ. Τσίπρας ανέτρεπε την προηγούμενη κυβέρνηση, καταψηφίζοντας για Πρόεδρο της Δημοκρατίας, ήταν άπειρος; Όταν έταζε δισεκατομμύρια στο πρόγραμμα της Θεσσαλονίκης, ήταν πάλι άπειρος; Όταν κατηγορούσε τους Βουλευτές και τα κυβερνητικά στελέχη της Αντιπολίτευσης και του ΠΑΣΟΚ ως ανθέλληνες και προδότες, ήταν και πάλι άπειρος; Και τέλος πάντων, τι ακριβώς μας λέει ο κ. Τσίπρας; Ότι πάθαμε ζημία 100 δισεκατομμυρίων, ότι φορτωθήκαμε με δύο επιπλέον μνημόνια, ότι παραδώσαμε την εθνική περιουσία σε ένα υπερταμείο για ενενήντα εννέα χρόνια, επειδή ήταν άπειρος; Ειλικρινά, πραγματικά δεν γνωρίζω ποιος άνθρωπος με στοιχειώδη αυτοσεβασμό που έκανε αυτήν τη δήλωση δεν θα παραιτούνταν την επόμενη στιγμή. Αλλά, βεβαίως, η απάντηση είναι έτοιμη. Θα ακούσετε πολλούς - λέει - να μας κατηγορούν ότι είμαστε ψεύτες, αλλά κανέναν ότι είμαστε διεφθαρμένοι και ανήθικοι. Δηλαδή, αν καταλαβαίνω καλά, κυρίες και κύριοι συνάδελφοι, έχουμε φθάσει στο σημείο να λέμε κατά πρόσωπο στον ελληνικό λαό ότι η απατεωνιά, το ψέμα, η εξαπάτηση είναι ηθική στάση. Αυτό δεν λέει ο κ. Τσίπρας στον ελληνικό λαό; Δηλαδή, μετά την παραδοχή ότι είχε αυταπάτες, πλέον λέει ότι έχει και κανονικές απάτες. Βεβαίως, είναι μία πάρα πολύ βολική εξήγηση το γεγονός ότι επικαλείται ο κ. Τσίπρας τα λάθη του και την απειρία του. Από τα λάθη, όμως, μαθαίνουμε όλοι. Το δυστύχημα είναι, όμως, ότι εσείς δεν μαθαίνετε και πραγματικά δεν καταλαβαίνετε για ποιους λόγους οδηγηθήκαμε στη χρεοκοπία και έρχεστε σήμερα με το παρόν νομοσχέδιο - αυτό το οποίο συζητάμε σήμερα - να αποδείξετε ότι ίσως το μοναδικό πράγμα το οποίο σας ενδιαφέρει είναι ευθύς εξαρχής η δημιουργία μιας κρίσιμης εκλογικής μάζας για την παραμονή σας στην εξουσία ή ακόμη καλύτερα για τη διαχείριση της επερχόμενης ήττας σας. Υπάρχουν σε αυτό το νομοσχέδιο μια σειρά από χαρακτηριστικές διατάξεις που μαρτυρούν τόσο τις πραγματικές σας προθέσεις, όσο, θα μου επιτρέψετε να πω, και το ηθικό υπόβαθρο αυτών των προθέσεων. Βεβαίως, η κορωνίδα αυτών των διατάξεων, όπως αναφέρθηκε και από τον εισηγητή μας, είναι το άρθρο 100, το οποίο νομίζω ότι συμπυκνώνει όλη τη φιλοσοφία της διακυβέρνησης ΣΥΡΙΖΑ και Ανεξαρτήτων Ελλήνων τα τελευταία δυόμισι χρόνια. Κύριε Υπουργέ, επειδή εμένα μου αρέσουν οι αριθμοί, σήμερα ενεγράφησαν δεκαπέντε άτομα απ' όλη την Κοινοβουλευτική Ομάδα του ΣΥΡΙΖΑ και των Ανεξαρτήτων Ελλήνων για να υποστηρίξουν το νομοσχέδιό σας. Μόλις το 15% των Βουλευτών που στηρίζουν την Κυβέρνηση. Αυτό νομίζω ότι λέει κάτι.
Από εσάς γράφτηκαν δύο μόνο!
Εσείς στηρίζετε το νομοσχέδιο. Πού είναι οι Βουλευτές, πού είναι το καλό νομοσχέδιο το οποίο στηρίζετε; Δεκαπέντε άτομα από την Κοινοβουλευτική Ομάδα του ΣΥΡΙΖΑ και κανείς από τους Ανεξάρτητους Έλληνες.
Υπάρχουν παράλληλα επιτροπές…
Α, φταίμε εμείς που υπάρχουν παράλληλα επιτροπές!
Σας παρακαλώ, σταματήστε για να συνεχίσει ο ομιλητής.
Καταλαβαίνω ότι είναι δυσάρεστα αυτά που ακούτε, αλλά είναι η πραγματικότητα. Επανέρχομαι στο άρθρο 100. Τι κάνετε, λοιπόν, με το συγκεκριμένο άρθρο; Στην ουσία παύετε οριστικά τις πειθαρχικές και ποινικές διώξεις, οι οποίες ασκήθηκαν βάσει του ν.4093/2012 κατά δημοτικών υπαλλήλων και αιρετών των ΟΤΑ, οι οποίοι δεν παρέδωσαν στοιχεία για τους εργαζόμενους στους ΟΤΑ στο Υπουργείο Διοικητικής Μεταρρύθμισης. Δηλαδή, στην ουσία, κύριε Υπουργέ, οδηγείτε το δημόσιο σε μία γενική απείθεια, την οποία μάλιστα φροντίζετε να την βραβεύσετε και ηθικά, καθώς στην αιτιολογική έκθεση λέτε ότι οι πράξεις αυτών οι οποίοι δεν έστειλαν τα στοιχεία δεν ενέχουν ηθική και κοινωνική απαξία. Και ερωτώ: Αυτό είναι το λεγόμενο ηθικό πλεονέκτημα της Αριστεράς; Δηλαδή, η απείθεια προς τον νόμο δεν ενέχει καμία ηθική και κοινωνική απαξία; Προσέξτε, ένας νόμος του ελληνικού κράτους - δεν λέω αν είναι σωστός ή λάθος - δεν κατέπεσε ως αντισυνταγματικός για να κάνουμε άλλη συζήτηση. Είναι ενεργός νόμος. Κι έρχεστε σήμερα και τους λέτε ότι αυτό δεν ενέχει ηθική και κοινωνική απαξία. Εγώ, μάλιστα, έχω να σας προτείνω κάτι. Πώς θα σας φαινόταν αν ήταν η Νέα Δημοκρατία στην εξουσία και ερχόταν, για παράδειγμα, στο άρθρο 41 αυτού του νομοσχεδίου και έλεγε ότι καταργεί τις ποινικές διώξεις - για να ξέρουν οι κύριοι συνάδελφοι - όσον αφορά τη δυνατότητα και την υποχρέωση των δήμων να στέλνουν τις οικονομικές του καταστάσεις, δηλαδή αν οι δήμοι δεν τις στείλουν. Δηλαδή, θα έρθει μία νέα κυβέρνηση και θα πει ότι σε περίπτωση που οι δήμοι δεν στείλουν τότε τις οικονομικές τους καταστάσεις, πάλι τους αίρω το αξιόποινο, πάλι καταργώ και παύω τις ποινικές διώξεις; Ξέρετε τι θα ερχόσασταν να πείτε τότε; Θα λέγατε τρία επίθετα. Θα λέγατε ότι αυτή είναι μία επικίνδυνη, μία ανήθικη και μία ρουσφετολογική διάταξη. Κι όμως, αυτό ακριβώς κάνετε με το άρθρο 100. Δυστυχώς, όμως, δεν σταματάτε εκεί. Έρχεται χθες το βράδυ η Επιστημονική Επιτροπή της Βουλής και σας λέει ότι από τη στιγμή που υπάρχουν εκκρεμείς ποινικές διώξεις, τις οποίες, βεβαίως, εσείς νομοθετείτε ως μη γενόμενες, παρεμβαίνετε στην άσκηση της δικαστικής λειτουργίας, θίγοντας μάλιστα τη διάκριση των εξουσιών, κατά το άρθρο 26 του Συντάγματος. Κι αναρωτιέμαι αν πραγματικά αυτό είχε στον νου του ο κ. Τσίπρας, όταν απαντούσε στον κ. Σακελλαρίου ότι υπάρχει πρόβλημα, όταν η δικαιοσύνη παρεμβαίνει στην πολιτική, αν, δηλαδή, αυτό είχε στον νου της η Κυβέρνηση, όταν μιλούσε για υπέρβαση των ορίων από τη δικαιοσύνη. Το άρθρο 100, όμως, κυρίες και κύριοι συνάδελφοι, είναι μόνο η κορυφή του παγόβουνου. Υπάρχουν πολλές εξωφρενικές πτυχές αυτού του νομοσχεδίου, αλλά λόγω χρόνου θα περιοριστώ μόνο σε μία. Η πρώτη αφορά - το ανέφερε και ο εισηγητής μας στα άρθρα 80-82- την απόπειρα μαζικών διορισμών. Κοιτάξτε, όμως, πώς συνδέεται με το προηγούμενο ζήτημα. Αν γνωρίζετε πραγματικά τι ανάγκες είχαν οι δήμοι, δηλαδή, αν επιμένετε στο αυτονόητο ότι οι ΟΤΑ δεν αποστέλλουν στοιχεία με τους εργαζόμενους σε αυτές τις θέσεις και υφίστανται κυρώσεις, αν γνωρίζετε πραγματικά ποιοι εργάζονται σε τι θέσεις και με ποια προσόντα, τότε ενδεχομένως θα μπορούσατε να ακολουθήσετε ένα ορθολογικό πλάνο προσλήψεων και να βοηθήσετε πραγματικά τους δήμους να καλύψουν τις ανάγκες τους. Προφανώς, όμως, αυτό αποτελεί λεπτομέρεια το ότι είναι παντελώς άγνωστα πόσα άτομα αφορούν οι συγκεκριμένες διατάξεις. Είναι ίσως λεπτομέρεια για εσάς ότι κενές οργανικές θέσεις είναι ελάχιστες. Ίσως αποτελεί λεπτομέρεια ότι πολλά από αυτά τα πρόσωπα δεν διαθέτουν τα προσόντα για το έργο που καλούνται να επιτελέσουν. Και βεβαίως, αποτελεί λεπτομέρεια το ότι δεν γνωρίζουμε πόσο θα κοστίσουν αυτές οι προσλήψεις. Σημασία για εσάς, δυστυχώς, έχει να δείξετε το αριστερό πρόσωπο της διακυβέρνησής σας. Κι αν αυτές δεν μπορούν να υλοποιηθούν, θα φταίνε για άλλη μια φορά οι δανειστές. Εκείνο, όμως, που πραγματικά θεωρώ ότι η Κυβέρνηση το πήγε μέχρι τέλους, ήταν στη διάταξη την οποία έφερε η κ. Γεροβασίλη. Δηλαδή, νεκρανασταίνει διαγωνισμό του ΑΣΕΠ του 1998, είκοσι χρόνια μετά, για προσωποπαγείς θέσεις και τους επαναφέρει μέσα από τις διατάξεις τις οποίες προτείνετε. Αναφερθήκαμε στα άρθρα 80-82 για διαγωνισμούς του 2009 και είδα να υπάρχει μία αναστάτωση. Εσείς το πήγατε πιο πίσω, στο 1998, είκοσι χρόνια μετά. Πραγματικά, επαναφέρετε έναν διαγωνισμό του ΑΣΕΠ, που, όπως πολύ καλά σας είπε ο κ. Βορίδης, ενώ κανονικά έχει ισχύ μόνο για δύο χρόνια, εσείς το κάνετε είκοσι χρόνια μετά και το επαναφέρετε. Δηλαδή, αυτό είναι το μήνυμα που θέλετε να περάσετε; Αυτό είναι το μήνυμα της δικής σας διακυβέρνησης; Κυρίες και κύριοι συνάδελφοι, η κυβερνητική Πλειοψηφία διατείνεται ότι έχει την κοινωνία με το μέρος της στο νομοσχέδιο. Στην πραγματικότητα, βέβαια, η κοινωνία, δηλαδή ο Έλληνας φορολογούμενος, είναι ο μεγάλος απών κατά τη συζήτησης αυτού το νομοσχεδίου. Τους δε φορείς που επικαλέστηκαν και κάποιοι συνάδελφοι της Συμπολίτευσης καλό είναι να τους αφήνουμε στην άκρη, γιατί τους επικαλείστε αλά καρτ. Να θυμίσω ότι στο νομοσχέδιο για τα πνευματικά δικαιώματα όλοι οι φορείς που ήρθαν και κατέθεσαν ήταν απέναντι. Στο νομοσχέδιο τώρα που είναι για την παιδεία, οι πρυτάνεις είναι απέναντι. Στο νομοσχέδιο το οποίο, επίσης, συζητάτε για τον διαφημιστικό χρόνο, οι φορείς είναι απέναντι. Δηλαδή, στη μία περίπτωση είναι καλοί οι φορείς και στην άλλη είναι κακοί; Δυστυχώς, στο μεν νομοσχέδιο για την παιδεία γυρνάτε τη χώρα πολύ πίσω, πέρα και από τη δεκαετία του ΄80. Για το δε νομοσχέδιο που αφορά τον διαφημιστικό χρόνο, δυστυχώς, καταργείτε βασικές διατάξεις, ακόμα και του Αστικού Κώδικα, για τις ατομικές ελευθερίες και την ελευθερία των συμβάσεων. Η αλήθεια είναι - και κλείνω με αυτό, κύριε Πρόεδρε - ότι τα νομοσχέδια όπως είναι για τους ΟΤΑ, όπως είναι για την παιδεία και για τα μέσα μαζικής ενημέρωσης, θα πάνε στον λαό, όταν γίνουν εκλογές. Θα πάμε κι εμείς, και ως Κυβέρνηση και ως Αντιπολίτευση, να διεκδικήσουμε, βεβαίως, την κρίση του ελληνικού λαού. Προφανώς, και οι δυο μας, κύριε Υπουργέ, θα έχουμε σημαία μας και το άρθρο 100 και το άρθρο 45 και το άρθρο 80. Τότε, όμως, πρέπει πραγματικά να δούμε ποιος έχει με το μέρος του τον λαό και ποιος δεν τον έχει. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο συνάδελφος κ. Γεώργιος Παπαηλιού από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, τα κόμματα της Αντιπολίτευσης, ιδίως η Νέα Δημοκρατία και το ΠΑΣΟΚ, βρίσκονται σε κατάσταση αμηχανίας μετά τη διάψευση και του τελευταίου καταστροφολογικού αφηγήματός τους. Έτσι, και κατά τη συζήτηση του υπό κρίση νομοσχεδίου, όπως και στα περισσότερα προηγούμενα, επαναλαμβάνουν «το ίδιο τροπάρι το γνωστό», ότι δηλαδή το υπό κρίση νομοσχέδιο δεν έχει αρχή, κεντρική ιδέα, αλλά ότι πρόκειται για ένα συνονθύλευμα, έναν ερανισμό ρουσφετολογικών διατάξεων. Να επισημανθεί ότι κατά την παρούσα περίοδο, η καθημερινότητα «τρέχει» με ρυθμούς που επιβάλλουν συνεχείς νομοθετικές και άλλου είδους παρεμβάσεις. Αυτό όχι μόνο λόγο της μνημονιακής περιόδου που διανύουμε, αλλά και γενικότερα λόγω της καθημερινής πολύπλοκης καθημερινότητας και των καθημερινά ανακυπτόντων προβλημάτων που χρειάζονται άμεση κι επείγουσα αντιμετώπιση. Η αμηχανία ιδίως της Αξιωματικής Αντιπολίτευσης επιτείνεται και από το γεγονός ότι, όπως προκύπτει από τη θέση της στην αρμόδια επιτροπή και στην Ολομέλεια, ψηφίζει - ή φαίνεται ότι θα ψηφίσει - πολλές από τις ρυθμίσεις που περιλαμβάνονται στο υπό κρίση νομοσχέδιο, ακόμα και κάποιες με τις οποίες είναι αντίθετη επί της αρχής, όπως είπε ο εισηγητής της στην αρμόδια επιτροπή. Γιατί άραγε; Τα περί ρουσφετολογικής λογικής του υπό κρίση νομοσχεδίου τα αντιπαρέρχομαι, διότι εδώ ισχύει το γνωστό, «είπε το γνωστό συμπαθές τετράποδο τον πετεινό κεφάλα». Κυρίες και κύριοι συνάδελφοι, οι αδυναμίες, τα προβλήματα, καθώς και οι παράγοντες που επηρεάζουν αρνητικά τη δυνατότητα άσκησης κατά τρόπο αποτελεσματικό του ρόλου της αποστολής και των αρμοδιοτήτων της τοπικής αυτοδιοίκησης έχουν εντοπισθεί και επισημανθεί από χρόνια. Γι' αυτό υπάρχει ανάγκη μιας βαθιάς προοδευτικής τομής, που θα αλλάξει θεσμικά τον χώρο της τοπικής αυτοδιοίκησης. Αυτή η ανάγκη προσδοκάται και σχεδιάζεται να καλυφθεί με το επικείμενο νομοσχέδιο για τη θεσμική ανασυγκρότηση της τοπικής αυτοδιοίκησης που θα της επιτρέψει να αναλάβει τη δημοκρατική και αναπτυξιακή αποστολή της, βάσει των αρχών της Δημοκρατίας, της αποτελεσματικότητας, της διαφάνειας, της συμμετοχής, της δικαιοσύνης και της ισότητας. Εν τω μεταξύ, όμως, υπάρχει ανάγκη σημαντικών διευθετήσεων για θέματα καθημερινότητας, οργάνωσης, λειτουργίας, αλλά και οικονομικών, που δεν μπορούν να περιμένουν, που καλύπτουν κενά κι ελλείψεις του παρελθόντος και που αφορούν τη διοίκηση των φορέων της τοπικής αυτοδιοίκησης, τους εργαζόμενους σε αυτούς και τους ίδιους τους πολίτες. Αυτόν τον σκοπό υπηρετεί το παρόν νομοσχέδιο. Θα επιχειρήσω να κατηγοριοποιήσω τα θέματα, που ρυθμίζονται με το νομοσχέδιο ενδεικτικά. Κυρίως, τα θέματα αυτά αφορούν την τοπική αυτοδιοίκηση, χωρίς βέβαια να διεκδικείται ολοκληρωμένη καταγραφή και ανάπτυξή τους. Ο εκσυγχρονισμός του θεσμικού πλαισίου που διέπει τις Δημοτικές Επιχειρήσεις Ύδρευσης και Αποχέτευσης είναι απαραίτητος, προκειμένου αυτές να μπορέσουν να ανταποκριθούν στις νεότερες εξελίξεις. Οι ΔΕΥΑ προβλέπεται να έχουν μη κερδοσκοπικό χαρακτήρα, χωρίς αυτό να σημαίνει ότι δεν πρέπει να επιδιώκουν και να είναι και κερδοφόρες. Ίσα ίσα. Οι ΔΕΥΑ πρέπει να διαμορφώνουν την τιμολογιακή πολιτική τους σύμφωνα με την αρχή της ανάκτησης του κόστους του ύδατος, που προβλέπει η κοινοτική και η αντίστοιχη εθνική νομοθεσία. Προβλέπεται να έχουν τη δυνατότητα ειδικών τιμολογίων για κοινωνικά και οικονομικά ευπαθείς ομάδες. Έτσι, αναδεικνύεται ο κοινωνικός χαρακτήρας και ρόλος τους. Στις ήδη προβλεπόμενες αρμοδιότητες ύδρευσης και αποχέτευσης προστίθενται και νέες, όπως η διαχείριση ανανεώσιμων πηγών ενέργειας και φυσικού αερίου, η άρδευση, η εμφιάλωση ύδατος κ.λπ., που έχουν ως σημείο αναφοράς κυρίως το νερό και ανταποκρίνονται στις σύγχρονες συνθήκες με τρόπο, ώστε και η κατάρτιση και η γνώση εξιδεικευμένων στελεχών να αξιοποιούνται και η απασχόληση τους στις εταιρείες αυτές να διασφαλίζεται. Επιπλέον, με το υπό κρίση νομοσχέδιο ρυθμίζονται ζητήματα, που σχετίζονται με την οργάνωση και λειτουργία των ΟΤΑ και των νομικών προσώπων τους, ρυθμίζονται και εξειδικεύονται θέματα αδειοδότησης παιδότοπων, λειτουργίας των Δημοτικών Περιφερειακών Θεάτρων και λοιπών επιχειρήσεων της αυτοδιοίκησης, με σκοπό τη βελτίωση της ποιότητας της ζωής των πολιτών. Ρουσφέτι είναι αυτό, όπως λέει η Αντιπολίτευση; Παρέχεται η δυνατότητα στους δήμους, στα όρια των οποίων δεν λειτουργούσαν και δεν λειτουργούν δημοτικές επιχειρήσεις με ειδικό σκοπό τη λειτουργία ραδιοφωνικού ή τηλεοπτικού σταθμού, να συμμετέχουν σε υφιστάμενες τέτοιου χαρακτήρα επιχειρήσεις, οι οποίες λειτουργούν σε όμορους δήμους ή δήμους της ίδιας περιφέρειας. Έτσι, υπερτοπικά, προωθείται η ενημέρωση, αναδεικνύονται τοπικά θέματα σε ευρύτερη βάση, αλλά και υπερτοπικές πολιτιστικές εκφάνσεις. Ρουσφέτι, λοιπόν, είναι και η ενημέρωση, όπως λέει η Αντιπολίτευση. Ενισχύεται το ήδη υφιστάμενο νομοθετικό πλαίσιο, που ρυθμίζει τα της σύστασης δημοτικών επιχειρήσεων, που αναλαμβάνουν την υποστήριξη της υποψηφιότητας μιας πόλης, προκειμένου να αναδειχθεί σε πολιτιστική πρωτεύουσα της Ευρώπης και προβλέπεται η δυνατότητα επιχορήγησης της αντίστοιχης επιχείρησης από τον οικείο ΟΤΑ, καθώς και η σύναψη προγραμματικών συμβάσεων μεταξύ τους. Έτσι, ο θεσμός της πολιτιστικής πρωτεύουσας αναδεικνύεται σε όχημα για την πολιτιστική, οικονομική, τουριστική και, εν γένει, αναπτυξιακή αναβάθμιση και ενίσχυση μιας πόλης. Είναι ρουσφέτι ο πολιτισμός και η προβολή τη χώρας, κύριοι της Αντιπολίτευσης; Επίσης θα ήθελα να αναφερθώ ενδεικτικά σε ρυθμίσεις, με τις οποίες επιδιώκεται η επίλυση σημαντικών προβλημάτων που αφορούν συγκεκριμένες επαγγελματικές ομάδες. Η πρώτη αφορά γιατρούς και νοσηλευτές, προσωπικό του ΕΚΑΒ και εκπαιδευτικούς όλων των βαθμίδων, οι οποίοι αποτελούν την αιχμή του δόρατος για την ανασύσταση του κοινωνικού κράτους στους τομείς της υγείας και της εκπαίδευσης, που κατεδαφίστηκε τα χρόνια των μνημονίων, αλλά και το προσωπικό της ΕΛΑΣ, του Λιμενικού Σώματος, της Πυροσβεστικής Υπηρεσίας, το οποίο προστατεύει τους πολίτες από την παρανομία, την εγκληματικότητα, τις φυσικές και άλλες καταστροφές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Έτσι, παρέχονται σ' αυτές τις επαγγελματικές ομάδες κίνητρα μετακίνησής τους σε παραμεθόριες και νησιωτικές περιοχές, που έχουν ανάγκη μεγαλύτερης στήριξης. Με τη δεύτερη ενδεικτικά, όπως αναφέρθηκα προηγουμένως, ρύθμιση καθιερώνεται το Μητρώο Πολιτών ως πληροφοριακό σύστημα, που συγκροτείται από τα στοιχεία των δημοτολογίων και των ληξιαρχείων. Έτσι απλοποιούνται και αυτοματοποιούνται διαδικασίες με σκοπό την εξυπηρέτηση των πολιτών. Θέλω να πω και κάτι τελευταίο. Είναι θετική η κατάθεση τροπολογίας από τον Υπουργό Προστασίας του Πολίτη για την παράταση των πινάκων επιτυχόντων των πυροσβεστών πενταετούς υποχρέωσης. Είναι μια καλή αρχή. Θα ήθελα, όμως, απευθυνόμενος στον Υπουργό, να προσθέσω ότι χρειάζεται και συνέχεια, ούτως ώστε να αντιμετωπίσουμε θετικά και τους συμβασιούχους εποχικούς πυροσβέστες, πολλοί από τους οποίους εργάζονται χρόνια στη δασοπροστασία και έχουν αποκτήσει τεράστια πείρα στη δασοπυρόσβεση. Συμπερασματικά, το υπό κρίση νομοσχέδιο, κυρίες και κύριοι συνάδελφοι, θα μπορούσε να υπερψηφιστεί από το σύνολο των κομμάτων της Βουλής. Φαίνεται, όμως, ότι τα κόμματα της Αντιπολίτευσης, ιδίως η Νέα Δημοκρατία και το ΠΑΣΟΚ, όντας, όπως είπα και στην αρχή, σε κατάσταση αμηχανίας, θα το καταψηφίσουν. Γι' αυτό και κατά τη διάρκεια της συζήτησης ομίλησαν γενικόλογα και αναπαρήγαγαν τις γνωστές ανακρίβειες και διαστρεβλώσεις των γνωστών τηλεοπτικών σταθμών. Αυτοί και αυτά τους έμειναν, όπως, επίσης, και το αίτημα για εκλογές, τις οποίες θα ζητούν και μετά τις επόμενες. Είμαι βέβαιος γι' αυτό. Ευχαριστώ.
Ευχαριστούμε, κύριε συνάδελφε. Η συνάδελφος κ. Μαρία Θελερίτη από τον ΣΥΡΙΖΑ έχει τον λόγο.
Αγαπητοί συνάδελφοι και συναδέλφισσες, σήμερα συζητούμε ένα νομοσχέδιο, που έχει λάβει αρκετά ονόματα. Υπάρχει μία πλούσια ονοματολογία: «Ρουσφετολογικό», «εφ' όλης της ύλης», «πασπαρτού» κ.λπ.. Τι είναι ακριβώς αυτό το νομοσχέδιο; Είναι ένα νομοσχέδιο, που έρχεται να ρυθμίσει χρόνια προβλήματα που αντιμετωπίζει η τοπική αυτοδιοίκηση, πράγμα που ζητούσε η ίδια η τοπική αυτοδιοίκηση. Γιατί καταλαβαίνουμε όλοι ότι από την εφαρμογή του «ΚΑΛΛΙΚΡΑΤΗ» και μετά προέκυψαν πάρα πολλά προβλήματα και αυτά θα έπρεπε να επιλυθούν. Άρα αυτό το νομοσχέδιο έρχεται ακριβώς να επιλύσει όλα αυτά τα προβλήματα. Επίσης, έρχεται να εκσυγχρονίσει δομές και λειτουργίες της τοπικής αυτοδιοίκησης και φυσικά να ρυθμίσει θέματα που αφορούν τους εργαζόμενους. Πριν εισέλθω στο πραγματικό περιεχόμενο του νομοσχεδίου, θα ήθελα να τονίσω τα εξής, με αφορμή τη χθεσινή αλλά και τη σημερινή τοποθέτηση του εισηγητή της Νέας Δημοκρατίας, για το ποιο πρέπει να είναι το κριτήριο της κάθε κυβέρνησης. Αναρωτήθηκε ο κ. Βορίδης και όπως μας είπε, το κριτήριο κάθε κυβέρνησης πρέπει να είναι το εθνικό ή το δημόσιο συμφέρον και όχι τα μερικά συμφέροντα, που εκφράζονται από φορείς της κοινωνίας των πολιτών. Δεν θα διαφωνήσω. Πράγματι, το δημόσιο συμφέρον είναι πάνω από το ιδιωτικό, το προσωπικό ή ατομικό συμφέρον. Αναρωτιέμαι μόνο, εάν είχε αυτό στο νου η Νέα Δημοκρατία όταν ως Κυβέρνηση έθετε σε διαθεσιμότητα χιλιάδες εργαζόμενους, όταν απέλυε και όταν εκχωρούσε τμήματα και δημόσια αγαθά στην ιδιωτική πρωτοβουλία. Υπάρχει τότε ένα ερώτημα ως προς το δημόσιο συμφέρον! Ίσως τότε θα πρέπει να ορίσουμε εκ νέου το νόημα του δημοσίου συμφέροντος και ελπίζω ο συνάδελφος ότι δεν εννοεί προς το παρόν νομοσχέδιο είναι εναντίον του δημοσίου συμφέροντος ή ότι η κάλυψη κενών θέσεων και ότι η προσπάθεια της Κυβέρνησης να υποστηρίξει εμπράκτως την τοπική αυτοδιοίκηση είναι κατά του δημοσίου συμφέροντος. Όσο για το επιχείρημα ότι χρειάζεται αιτιολογία για τις προλήψεις και για την άρνηση που ο ίδιος και η παράταξή του έχουν για τις προσλήψεις, πράγματι, χρειάζεται να θυμηθούμε κάτι απλό και πολύ απτό. Και επειδή ήθελε επιχειρήματα, θα αναφερθώ. Σύμφωνα με την έρευνα του κοινωνικού πολύκεντρου της ΑΔΕΔΥ, η απασχόληση στο δημόσιο συρρικνώθηκε κατά διακόσιους είκοσι έναν χιλιάδες εκατόν είκοσι τρεις εργαζομένους, ποσοστό 21%. Αυτό συνέβη μετά το 2013. Τα υψηλότερα ποσοστά μείωσης εντοπίζονται στους ΟΤΑ, περίπου 19%. Άρα, αντιλαμβανόμαστε τι συνέβη και πώς συρρικνώθηκε το δημόσιο. Και επειδή μπορεί αυτό να μην είναι αρκετό για τον συνάδελφο, θα ήθελα να αναφερθώ στους συλλογικούς φορείς της τοπικής αυτοδιοίκησης, που φυσικά κάθε άλλο παρά φιλικά προσκείμενους προς την Κυβέρνηση θα τους χαρακτηρίζαμε. Τι λέει, δηλαδή, η ένωση περιφερειών; Ότι η υποστελέχωση των περιφερειών έχει μειωθεί κατά 37%, ποσοστό κατά το οποίο έχει μειωθεί ο αριθμός του προσωπικού. Στο μεταξύ, έχουν αυξηθεί οι αρμοδιότητες στην περιφέρεια. Τι λέει η ΚΕΔΕ σχετικά με την υποστελέχωση; Ότι την εντοπίζει σε δύο βασικά αίτια: Στη συνταξιοδότηση των υπαλλήλων, που φυσικά δεν ήταν αθώα - αντιλαμβανόμαστε όλοι ότι έγινε λόγο φόβου της διαθεσιμότητας τότε - και στην αδυναμία πρόσληψης των νέων υπαλλήλων. Άρα, αυτή η Κυβέρνηση έρχεται ακριβώς να επιλύσει αυτό το πρόβλημα της υποστελέχωσης, που αφορά τους ΟΤΑ. Οι δήμοι, λοιπόν, πρέπει να μεριμνήσουν γι' αυτή την υποστελέχωση. Και αυτό γίνεται. Αυτό δεν το κάνει με πελατειακές σχέσεις ούτε διορίζοντας σωρηδόν με κομματικά κριτήρια, όπως γινόταν στο παρελθόν, αλλά ακριβώς χτυπώντας το ίδιο το πελατειακό κράτος. Και πώς το χτυπά; Η εμμονή της Κυβέρνησης δεν είναι να υπάρχει εκπόνηση οργανογραμμάτων και στην τοπική αυτοδιοίκηση; Δεν είναι εμμονή να υπάρχει περιγραφή θέσεων στο οργανόγραμμα; Δεν είναι εμμονή να έχουμε τα κενά και με βάση αυτά τα κενά να γίνονται οι προσλήψεις στην τοπική αυτοδιοίκηση; Άρα, ποιος χτίζει πελατειακές σχέσεις; Εμείς ή κάποιοι άλλοι, που στο παρελθόν μόνο αυτό γνώριζαν να κάνουν; Και έρχονται και λένε: «Μα, καλά, είναι δυνατόν να διορίσουμε σήμερα ανθρώπους, που έχουν πετύχει μέσω ΑΣΕΠ πριν είκοσι χρόνια ή και οχτώ;». Κι εδώ αρχίζουμε να πιστεύουμε ότι πραγματικά δεν θέλετε να καλυφθούν αυτά τα κενά και οι ανάγκες στην τοπική αυτοδιοίκηση. Γιατί το 1: 4, αυτός ο περιορισμός που έχει τεθεί από τους θεσμούς δεν μπορεί να λησμονιέται μονίμως. Άρα πώς θα καλυφθούν οι προσλήψεις, όταν υπάρχει το 1: 4; Είναι, λοιπόν, μία δεξαμενή και αυτές οι διατάξεις που ρυθμίζουν τα θέματα των αδιόριστων από το ΑΣΕΠ. Επανέρχομαι στο πρώτο μέρος του νομοσχεδίου, που αφορά στον εκσυγχρονισμό του θεσμικού πλαισίου λειτουργίας των ΔΕΥΑ. Εδώ δεν αναφερθώ πάρα πολύ, αυτό που θα ήθελα όμως να εντοπίσω είναι ότι με βάση το νέο θεσμικό πλαίσιο οι ΔΕΥΑ από απλοί χρήστες γίνονται και διαχειριστές ενός δημόσιου φυσικού αγαθού, του νερού. Φυσικά είναι πάρα πολύ μεγάλης πολιτικής σημασίας, στην παρούσα συγκυρία, το γεγονός ότι προβλέπεται ρητά ο μη κερδοσκοπικός χαρακτήρας. Εδώ θα επανέλθω για να σχολιάσω αυτό που ειπώθηκε χθες, την πρόταση δηλαδή από τον εισηγητή της Νέας Δημοκρατίας, να μην συμπεριληφθεί ο όρος «μη κερδοσκοπικός χαρακτήρας». Μάλιστα, εδώ θα πρέπει να ξεχωρίζουμε πάρα πολύ καλά τι σημαίνει κερδοσκοπία και ότι η κερδοσκοπία είναι εντελώς διαφορετική από τον κερδοσκοπικό χαρακτήρα. Ο εισηγητής της Νέας Δημοκρατίας ανέλυσε πολύ σωστά και ήταν σαφές ότι πρόκειται για μία κοινωφελή επιχείρηση η ΔΕΥΑ. Οι ΔΕΥΑ είναι κοινωφελής επιχειρήσεις που εργάζονται για το δημόσιο συμφέρον, διαχειρίζονται ένα εξαιρετικά πολύτιμο πόρο, όπως είναι το νερό, υπέρ του κοινού καλού, υπέρ των πολιτών. Παράλληλα, όμως, δεν διαφωνεί κανείς - ίσα ίσα είναι επιδίωξη - να είναι βιώσιμη, προκειμένου να καλύπτει έξοδα, εργαζόμενους, συντήρηση, επέκταση δικτύου ύδρευσης, δαπάνες κλπ. Άρα οι ΔΕΥΑ πρέπει να είναι βιώσιμες επιχειρήσεις, που ωστόσο δεν κερδοσκοπούν, αλλά αντιθέτως αποδίδουν και επιστρέφουν στους πολίτες και στην τοπική κοινωνία τα οφέλη που αποκομίζουν ως κοινωφελείς επιχειρήσεις. Κατανοώ, βέβαια, ότι αυτό είναι πολύ δύσκολο να γίνει αντιληπτό, γιατί αυτή η λειτουργία βρίσκεται εκτός αγοράς και λειτουργεί πέρα από τα ιδιωτικά συμφέροντα. Αλλά, έτσι έχουν τα πράγματα, σε μία εποχή μάλιστα, που τα κινήματα υπέρ των κοινών αγκαλιάζουν ολοένα και πλατύτερα στρώματα. Ως προς τις άλλες διατάξεις, θέλω να πω ότι δεν μας προκαλεί καμία έκπληξη το γεγονός ότι καταψηφίζει η Αντιπολίτευση την κατάργηση της αναστολής των προσλήψεων, το άρθρο δηλαδή 18 και που καταψηφίζει διατάξεις για τα ΔΗΠΕΘΕ. Ξεχνάμε τον ρόλο που έπαιξαν τα ΔΗΠΕΘΕ στην παραγωγή πολιτισμού στο τοπικό και περιφερειακό επίπεδο. Εξάλλου, Ελλάδα δεν είναι μόνο η Αθήνα, όπως λέμε εμείς οι επαρχιώτες. Επίσης, καταψηφίζει το άρθρο 79 για τους διορισμούς. Η ίδια εμμονή θα έλεγα ότι διαπνέει όλη την άρνηση της Αντιπολίτευσης, η εμμονή περί του ιδιωτικού τομέα, των κριτηρίων της αγοράς, παρά τα όσα ελέχθησαν περί του δημοσίου συμφέροντος. Μάλλον εννοεί ότι θα πρέπει να υπερασπιζόμαστε το δημόσιο συμφέρον, με την προϋπόθεση ότι δεν θίγει το αγοραίο και ιδιωτικό.
Κυρία συνάδελφε, τελειώνετε. Έχετε μιλήσει εννέα λεπτά.
Τελειώνω, κύριε Πρόεδρε. Τέλος, θα ήθελα να αναφέρω ότι υπάρχουν διατάξεις που ευνοούν το να μπορούν οι μικροί και ορεινοί νησιωτικοί δήμοι να λύσουν το πρόβλημα που έχουν όσον αφορά την έλλειψη εργαζομένων και υπαλλήλων και θυμόμαστε όλοι το επεισόδιο της Γαύδου. Άρα με τα κίνητρα αυτά αισιοδοξούμε ότι θα μπορούν να αποκτήσουν προσωπικό και οι απομακρυσμένες περιοχές. Είναι πολύ ενθαρρυντικό ότι πραγματικά υπάρχει η δυνατότητα της ρύθμισης των οφειλών προς τους ΟΤΑ με πολύ ευνοϊκούς όρους. Άρα μπορούμε να πούμε ότι ένας μεγάλος αριθμός συμπολιτών μας που σήμερα αδυνατεί, μπορεί να ανταπεξέλθει στις υποχρεώσεις και άρα να αυξηθεί και εισπραξιμότητα στους δήμους. Τελειώνω, λέγοντας ότι πραγματικά είναι ένα νομοσχέδιο που προσπαθεί να λύσει προβλήματα. Δεν είναι η αναμενόμενη μεταρρύθμιση και η αλλαγή που θέλουμε όσον αφορά την αντικατάσταση του «ΚΑΛΛΙΚΡΑΤΗ». Νομίζουμε, όμως, ότι είναι η αφετηρία ενός πολιτικού διαλόγου που πρέπει να ξεκινήσει για το τι είδους αλλαγές πρέπει να γίνουν και για το με ποιον τρόπο θα λυθούν όλα αυτά τα προβλήματα που εντοπίζονται, με αυτό που λέμε γενναία μεταρρύθμιση στην τοπική αυτοδιοίκηση. Ευχαριστώ.
Ευχαριστούμε. Τον λόγο έχει ο κ. Ιωάννης Σαχινίδης από τη Χρυσή Αυγή.
Ευχαριστώ, κύριε Πρόεδρε. Το παρόν σχέδιο νόμου έχει χαρακτηριστεί από τη συγκυβέρνησή σας ΣΥΡΙΖΑ - ΑΝΕΛ ως νομοσχέδιο - «σκούπα». Αφού χρησιμοποιήσατε αυτήν την ορολογία, μου δίνεται και εμένα η δυνατότητα να το χαρακτηρίσω «ψεκάστε, σκουπίστε, τελειώσατε». «Ψεκάστε» διότι ο εμπνευστής ή οι εμπνευστές αυτού του νομοσχεδίου μόνο «ψεκασμένοι» θα μπορούσε να ήταν. «Σκουπίστε», σε ό,τι αφορά ό,τι έχει απομείνει σε θέσεις που θέλετε να εκμεταλλευθείτε, το πελατολόγιό σας. «Τελειώστε» σε ό,τι αφορά το ότι σύντομα ο χρόνος σας τελειώνει, με αυτά που έχετε κάνει όλο το τελευταίο διάστημα. Όσον αφορά το παρόν σχέδιο νόμου, λοιπόν, όπως είχαμε επισημάνει και στις συνεδριάσεις των επιτροπών, αλλά και στην Ολομέλεια για την ψήφιση του ν.4467: «Τροποποιήσεις διατάξεων της δασικής νομοθεσίας και άλλες διατάξεις», το ζήτημα των δασικών περιοχών και του τρόπου επίσημης καταγραφής τους, πρέπει να γίνει με ένα νέο νομοθετικό πλαίσιο που θα διαπνέεται από σοβαρότητα και υπευθυνότητα και θα δίνει πραγματικές λύσεις στα προβλήματα του αγροτικού - και όχι μόνον - πληθυσμού. Εκ του αποτελέσματος, αυτό δεν έχει γίνει ποτέ. Σε αυτή τη λογική συνεχίζει και σήμερα το Υπουργείο με την παρούσα τροπολογία. Θα αναφερθώ στην τροπολογία για τους δασικούς χάρτες, γιατί το κρίνω πολύ σκόπιμο, από τη στιγμή που έχουν ενσωματωθεί έξι ολόκληρες τροποποιούμενες διατάξεις ως άρθρα. Στο πρώτο, λοιπόν, άρθρο, το οποίο ενσωματώθηκε ως άρθρο 140, διασαφηνίζεται ότι για τη χορήγηση έγκρισης επέμβασης στα δάση, στις δασικές και χορτολιβαδικές εκτάσεις, οι οποίες έχουν εκχερσωθεί από τις 11 Ιουνίου 1975 έως και 17 Μαρτίου του 2007 για γεωργική εκμετάλλευση χωρίς την απαιτούμενη άδεια της οικείας δασικής αρχής και καλλιεργούνται μέχρι και σήμερα, δεν απαιτείται η τήρηση των προβλεπόμενων προϋποθέσεων. Επίσης, εκτάσεις με αγροτική μορφή οι οποίες έχουν διασωθεί, αλλά στερούνται τίτλων ιδιοκτησίας και δεν είναι δάση, μπορούν να χρησιμοποιηθούν αποκλειστικά και μόνον για γεωργική και δενδροκομική εκμετάλλευση, χωρίς να επιτρέπεται η περαιτέρω αλλαγή χρήσης. Δάση και δασικές εκτάσεις, δηλαδή, οι οποίες εκχερσώθηκαν παράνομα την περίοδο 1975-2007 για να καλλιεργηθούν, μπορούν να λάβουν άμεσα έγκριση επέμβασης, αν διατηρούν την αγροτική τους χρήση, με μία απλή αίτηση από τον ενδιαφερόμενο. Επέρχεται νομιμοποίηση των καταπατημένων και των εκχερσωμένων εκτάσεων μετά την αναγόρευση των ένορκων βεβαιώσεων σε αποδεικτικό κυριότητας. Όπως άλλωστε έχουμε ήδη πει, οι επιτρεπτές κατασκευές επί των εκτάσεων αυτών μπορούν να γίνονται πιο συγκεκριμένες. Αυτό, όμως, δεν σημαίνει ότι δεν θα δούμε υπόστεγα να είναι πρόδρομοι εξοχικών και άλλων κατοικιών, δεδομένου ότι, με το πρόσχημα μιας αποθήκης, ενός υπόστεγου, οικοδομήθηκαν τα περισσότερα αυθαίρετα στη χώρα. Με το δεύτερο άρθρο, το οποίο έχει ενσωματωθεί ως άρθρο 141, προβλέπεται η σύσταση επιτροπής δασολογίου ανά περιοχή αρμοδιότητας της οικείας διεύθυνσης δασών και όχι στην έδρα της οικείας Αποκεντρωμένης Διοίκησης και ορίζεται ότι πρόεδρος των επιτροπών δασολογίου θα είναι ο διευθυντής δασών του νομού. Τα μέλη της επιτροπής δεν αμείβονται, οπότε θεωρείται ότι έτσι επιταχύνονται διαδικασίες στις επιτροπές, άρα απελευθερώνονται και οι επιτρεπτές επεμβάσεις, δραστηριότητες επί δασικού χαρακτήρα εκτάσεων και δεν υπάρχει επιβάρυνση του προϋπολογισμού. Προκειμένου να καλυφθεί το πρόβλημα έλλειψης προσωπικού, διοικητικών υπαλλήλων, προβλέπεται η επιλογή από διοικητικούς των οικείων Δασικών Υπηρεσιών. Εδώ αυτό είναι ένα τυπικό άρθρο, αρκεί να μην υπάρξουν κενά στις υπηρεσίες και να συνεχίσει η κατά το δυνατόν εύρυθμη λειτουργία τους. Στο τρίτο άρθρο, το οποίο έχει ενσωματωθεί ως 142, θεωρείται οριστικό το περιεχόμενο του αναρτημένου χάρτη για μη δασικές εκτάσεις για τις οποίες δεν έχουν ασκηθεί αντιρρήσεις και δεν υπάγονται στις προβλεπόμενες εξαιρέσεις. Η οικεία διεύθυνση δασών και όχι τα οικεία κτηματολογικά γραφεία για τις κτηματογραφημένες περιοχές είναι εφεξής η αρμόδια αρχή έκδοσης του πιστοποιητικού που συνοδεύει κάθε μεταβίβαση, σύσταση και εν γένει μεταβολή των εμπράγματων δικαιωμάτων στις δασικές εκτάσεις, μετά την κύρωση του δασικού χάρτη. Δίνεται, λοιπόν, η δυνατότητα να βεβαιώνει τον χαρακτήρα της εκτάσεως - υπήρξε ανέκαθεν η δασική - πάνω στο τοπογραφικό διάγραμμα ο συντάκτης αυτού. Κατ' αυτόν τον τρόπο αναμένεται να επανεκκινηθεί η έκδοση οικοδομικών αδειών. Σε καμμία περίπτωση δεν διορθώνονται σφάλματα ούτε και προμηνύεται καλύτερο το μέλλον για το κομφούζιο, που εσείς οι ίδιοι, οι κυβερνώντες επιλέξατε να δημιουργήσετε. Οι διαδικασίες δεν απλοποιούνται. Σήμερα μία απλή βεβαίωση από έναν τοπογράφο δεν αρκεί για το αδιάβλητο της διαδικασίας, ούτε όμως και μειώνει το κόστος για τον πολίτη. Αν αυτό γίνεται για να επιταχυνθούν οι διαδικασίες έκδοσης οικοδομικών αδειών, ας μας πει ο αρμόδιος Υπουργός πόσες είναι αυτές οι άδειες που εκκρεμούν και κυρίως αν αφορά συγκεκριμένες επενδύσεις και γι' αυτό κόπτονται για την εν λόγω απλοποίηση της διαδικασίας. Επίσης, θα έπρεπε να είναι παρών ο Υπουργός για να μας πει τι θα γίνει με τις περιπτώσεις εκείνες που λόγω ελλιπούς ενημέρωσης κυρώθηκαν δασικοί χάρτες κατά το παρελθόν, χωρίς ουσιαστικά να μάθουν τίποτα οι εμπλεκόμενοι, οι οποίοι στράφηκαν προς το Συμβούλιο της Επικρατείας, επιβαρυνόμενοι με δικαστικά και λοιπά έξοδα. Το λέω αυτό με αφορμή αυτό που αναγράφεται περί θεώρησης ως οριστικού του περιεχομένου του αναρτημένου χάρτη για μη δασικές εκτάσεις για τις οποίες δεν έχουν ασκηθεί αντιρρήσεις. Το τέταρτο άρθρο, που έχει ενσωματωθεί ως 143, αναφέρεται στις εκτάσεις στις οποίες υπήρχαν τεχνητές φυτείες πριν από τον νόμο 4280/2014, που έδινε τη δυνατότητα να χαρακτηρίζονται ως δάση και οι τεχνητές φυτείες που προέκυψαν από προγράμματα δάσωσης. Με το εν λόγω άρθρο προβλέπεται να εκδίδεται διαπιστωτική πράξη που να χαρακτηρίζει αυτές τις εκτάσεις τεχνητές φυτείες ως εκτός δασικής νομοθεσίας, δεδομένου ότι είναι τεχνητές φυτείες που δημιουργήθηκαν από τους ιδιοκτήτες τους για προγράμματα δάσωσης. Το πέμπτο άρθρο αναφέρεται στους δασικούς συνεταιρισμούς. Αποτελεί νομοτεχνική βελτίωση του ν.4423/2016. Ο νόμος εδώ προβλέπει ότι οι δασικοί συνεταιρισμοί συστήνονται με είκοσι ένα άτομα. Σε δύο σημεία του νόμου προβλέπεται ότι αυτοί διαλύονται όταν η σύνθεσή τους πέσει κάτω από είκοσι πέντε άτομα. Οπότε ο συνεταιρισμός λύεται όταν τα μέλη μειωθούν κάτω από είκοσι ένα. Κατά την εξέταση, όμως, του ν.4423/2016, που αφορούσε τις δασικές συνεταιριστικές οργανώσεις και άλλες διατάξεις, είχαμε τονίσει ότι αντιμετωπίζονται ως αυτοτελείς οντότητες και δημιουργείται ένα θεσμικό πλαίσιο για τη λειτουργία τους, με στόχο να τακτοποιηθούν τα ζητήματα που αφορούν στη διαχείριση και εκμετάλλευση των δασών, προκειμένου να καταστεί δυνατή η αειφόρος διαχείριση των δασικών οικοσυστημάτων. Αποδεικνύεται όμως ότι η αποσπασματικότητα με την οποία νομοθετείτε - και το έχουμε ξαναπεί - οδηγεί σε θλιβερά αποτελέσματα, σε παρανοήσεις, στη δημιουργία εν γένει κακώς κειμένων. Έτσι, εκ παραδρομής προφανώς, έγινε το αριθμητικό λάθος για τα μέλη και ήρθατε να το διορθώσετε έναν χρόνο μετά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ένα άρθρο ακόμα έχω, κύριε Πρόεδρε, και τελειώνω. Δεν επικροτούμε αυτήν την πρακτική και δεδομένου ότι τότε είχαμε εκφραστεί αρνητικά, προφανώς δεν θα το στηρίξουμε και τώρα, καθώς δεν διορθώνει κανένα ουσιαστικό ζήτημα ούτε λαμβάνονται επιπλέον μέτρα για την προστασία του φυσικού μας πλούτου. Κλείνω, με το έκτο άρθρο το οποίο έχει ενσωματωθεί ως άρθρο 145. Εδώ δίνεται μία παράταση τριών ετών για προθεσμίες νομιμοποίησης των οριζόμενων έργων και κατασκευών, που αφορά κτηνοτροφικές εν γένει εγκαταστάσεις, υδατοκαλλιέργειες, ιερούς ναούς, χιονοδρομικά κέντρα και εγκαταστάσεις αυτών, όπως έργα ύδρευσης, αθλητικές εγκαταστάσεις των ΟΤΑ, κατασκηνώσεις οι οποίες λειτουργούν εντός δασικών εν γένει εκτάσεων χωρίς την απαιτούμενη άδεια, προκειμένου να λάβουν τη σχετική έγκριση ή την έκδοση των προβλεπόμενων αδειών, δηλαδή τις περιβαλλοντικές και τις πολεοδομικές. Παρατείνεται κατά τρία έτη η προθεσμία, ώστε τα παραχωρητήρια των δασικών εκτάσεων να γίνουν οριστικά. Η προθεσμία είχε λήξει περίπου πριν από ένα έτος. Σε ό,τι αφορά τα παραχωρητήρια, δημόσιες δασικές εκτάσεις είτε παραχωρήθηκαν προσωρινά σε ιδιώτες, λόγω μη καταβολής ολόκληρου του τιμήματος ή αδυναμίας εξακρίβωσης του χρονικού διαστήματος εντός του οποίου εκπληρώθηκε ο σκοπός της παραχώρησης, είτε αυτά είχαν παραχωρηθεί με προσωρινά ή οριστικά παραχωρητήρια σε ιδιώτες για γεωργική χρήση. Μετά την πάροδο της προθεσμίας αυτής για παραχωρηθείσες περιοχές ισχύουν οι όροι των παραχωρητηρίων. Με την κατάθεση, λοιπόν, αυτής της τροπολογίας, η οποία ενσωματώθηκε όπως σας είπα από τα άρθρα 140 έως και 145, φαίνεται ξεκάθαρα η ανάγκη επανεξέτασης του συνολικού πλαισίου που διέπει τους δασικούς χάρτες, τους όρους και τις διαδικασίες που τους αφορούν. Σε καμμία όμως περίπτωση δεν διορθώνονται σφάλματα ούτε και προμηνύεται καλύτερο το μέλλον για το κομφούζιο που έχετε δημιουργήσει. Χαρακτηριστικό αυτής της κατάστασης είναι ότι το τελευταίο εξάμηνο η δασική νομοθεσία έχει τροποποιηθεί με δύο νόμους, με εννέα υπουργικές αποφάσεις, ενώ έχουν εκδοθεί και έξι εγκύκλιοι. Καλύτερα είναι να δώσετε παράταση μέχρι το 2020, μπας και καταφέρετε να ολοκληρώσετε τους δασικούς χάρτες. Ευχαριστώ.
Ευχαριστούμε, κύριε συνάδελφε. Η κ. Βάκη από τον ΣΥΡΙΖΑ έχει τον λόγο για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, το παρόν νομοσχέδιο προκάλεσε οξείες αντεγκλήσεις και αιτιάσεις για τον αποσπασματικό του χαρακτήρα, όπως ακούσαμε, που εδράζεται σε διατάξεις που υποτίθεται ότι αποσκοπούν σε εξυπηρετήσεις «ημετέρων». Τις συνεδριάσεις χαρακτήρισε μια αντίφαση: Εύσημα και ομόφωνη αποδοχή από τους προσκεκλημένους φορείς και πυρ ομαδόν από την Αντιπολίτευση εναντίον της Κυβέρνησης για αθρόες ρουσφετολογικές προσλήψεις και για απόπειρα ανοικοδόμησης του πελατειακού κράτους. Ανασύρατε τις φιγούρες του Γκόρτζου και του Μαυρογιαλούρου από μια ωραία εποχή νοσταλγίας του παλιού καλού ελληνικού κινηματογράφου. Ανασύρατε και κάποιους μπανάλ, ψυχροπολεμικούς αφορισμούς ελλείψει ενός στρατηγικού σχεδίου, οράματος αλλά και από μια λυσσώδη μανία να ανατραπεί πάση δυνάμει και πάση θυσία αυτή η Κυβέρνηση, η οποία - να το θυμίσω - είναι μια δημοκρατικά εκλεγμένη Κυβέρνηση τρεις φορές. Ανασύρατε και μεταφορές περί Σοβιετίας, Βενεζουέλας, Βόρειας Κορέας. Φτάσατε σε σημείο ένα αστείο ενός σατιρικού site χθες για το επίδομα, υποτίθεται, σφραγίδας να αναπαραχθεί από όλα τα προσφιλή σας μέσα, από έντυπα, από κανάλια. Είναι, ξέρετε, αυτά τα κανάλια που εμείς οι φίλοι του Μαδούρο τα ελέγχουμε όλα! Ας μπω, λοιπόν, σε κάποιες διατάξεις του νομοσχεδίου. Χωρίς να είναι μια βαθιά μεταρρυθμιστική τομή, το παρόν νομοσχέδιο πόρρω απέχει από το να είναι αποσπασματικό και άνευ αρμού. Επιχειρεί να επιλύσει πολύ σημαντικά θέματα λειτουργίας και οργάνωσης των Οργανισμών Τοπικής Αυτοδιοίκησης, προκειμένου να αποτελέσει το εφαλτήριο μετάβασης του ν.3852/2010, γνωστού ως «ΚΑΛΛΙΚΡΑΤΗ», από ένα πιο λειτουργικό και πιο δημοκρατικό πλαίσιο τοπικής αυτοδιοίκησης. Το νομοσχέδιο εμφορείται, κατά τη γνώμη μου, από τρία στοιχεία: Πρώτον, από ένα πνεύμα στήριξης σε κοινωνικά ευπαθείς ομάδες δημοτών, κοινωνικές δομές. Δεύτερον, στρέφει το βλέμμα του στους αφανείς συντελεστές των Οργανισμών Τοπικής Αυτοδιοίκησης, στους εργαζόμενους που έγιναν αναλώσιμοι, ευέλικτοι, απασχολήσιμοι, διαθέσιμοι, απλήρωτοι ενίοτε, ενίοτε ανακυκλώσιμοι σαν τα απορρίμματα που συνέλεγαν. Και τρίτον, το νομοσχέδιο αποσκοπεί στον εξορθολογισμό και τον εκσυγχρονισμό της τοπικής αυτοδιοίκησης, απαλλάσσοντας από δυσβάσταχτα γραφειοκρατικά βάρη τους πολίτες. Στις διατάξεις - τις οποίες επιγραμματικά θα αναφέρω, καθώς έχουν αναλυθεί ενδελεχώς από τους εισηγητές - που διευκολύνουν τους δημότες και ενισχύουν τις δημοτικές επιχειρήσεις, ας ξεχωρίσουμε τη ρύθμιση των εκατό δόσεων για τις ληξιπρόθεσμες οφειλές προς τους δήμους, τις μειώσεις των δημοτικών τελών για τις επιχειρήσεις υγειονομικού ενδιαφέροντος, καθώς και την καθιέρωση της χρήσης ηλεκτρονικών τερματικών συναλλαγών, όπως επιτάσσει η διαύγεια και η διαφάνεια για όλους τους Οργανισμούς Τοπικής Αυτοδιοίκησης. Ιδιαίτερης σπουδαιότητας, βεβαίως, είναι και η πρόβλεψη του άρθρου 51, με το οποίο ορίζεται ότι τα επιδόματα που παρέχονται από τους δήμους σε ευπαθείς κοινωνικές ομάδες είναι ακατάσχετα και αφορολόγητα. Θα ήθελα να σταθώ λίγο περισσότερο στο άρθρο 32 του νομοσχεδίου, με το οποίο δίνεται η δυνατότητα όχι μόνο σε ορεινούς δήμους ή δήμους με ορεινές τοπικές κοινότητες, αλλά και σε νησιωτικούς δήμους με πληθυσμό κάτω των δεκαοκτώ χιλιάδων κατοίκων, να παρέχουν κίνητρα, δηλαδή δωρεάν σίτιση και κατάλληλο κατάλυμα διαμονής σε γιατρούς, νοσηλευτές, εκπαιδευτικούς, πυροσβέστες, σε προσωπικό του ΕΚΑΒ, σε λιμενικό και αστυνομικό προσωπικό που εργάζονται σε αυτούς τους δήμους. Με νομοθετική βελτίωση που κατέθεσε ο Υπουργός Εσωτερικών, αυτές τις ευεργετικές ρυθμίσεις θα μπορούν να θέσουν σε εφαρμογή και νησιωτικοί δήμοι άνω των δεκαοκτώ χιλιάδων κατοίκων για εργαζόμενους οι οποίοι μετακινούνται σε αυτοτελή νησιά που συνιστούν τοπικές κοινότητές τους. Για παράδειγμα, έχω στο μυαλό μου τα Διαπόντια νησιά, που υπάγονται στον Δήμο Κέρκυρας και δύνανται με αυτόν τον τρόπο να πάρουν μια πραγματική ανάσα από τη χρόνια υποστελέχωση που παρατηρείται σε απαραίτητες ειδικότητες για την καθημερινότητα των κατοίκων τους. Διότι όλες αυτές οι περιοχές, οι μικροί ορεινοί, νησιωτικοί δήμοι είναι περιοχές ξεχασμένες, περιοχές εγκαταλελειμμένες, με πολύ δύσκολους χειμώνες, που ενίοτε έχουν αφεθεί χωρίς δάσκαλο, χωρίς γιατρό, χωρίς υπηρεσίες. Ας δώσουμε, λοιπόν, τη δέουσα προσοχή. Κομβικής σημασίας είναι και η διάταξη για την εφαρμογή του μητρώου πολιτών, που θα συνδέει τη βάση δεδομένων του ληξιαρχείου με τα δημοτολόγια και με αυτόν τον τρόπο δίνεται η δυνατότητα σε κάθε πολίτη να έχει πρόσβαση στη ληξιαρχική πράξη ή στο πιστοποιητικό δημοτολογίου από το σπίτι του. Απορεί κανείς: Εσείς, οι συνάδελφοι της Αντιπολίτευσης, οι σταυροφόροι του εκσυγχρονισμού, οι θιασώτες του «Μένουμε Ευρώπη» γιατί τόσα χρόνια δεν το κάνατε αυτό; Γιατί δεν εκσυγχρονίζατε τις υπηρεσίες και δεν προήγατε μια εφαρμογή μητρώου που θα απάλλασσε τους πολίτες από τόσα γραφειοκρατικά βάρη και τόση ταλαιπωρία; Επίσης, συγκροτείται Ειδική Γραμματεία Απόδοσης Ιθαγένειας με σκοπό τη ριζική αναδιοργάνωση και τη βελτίωση των παρεχόμενων υπηρεσιών. Το είπα και στις επιτροπές. Έπρεπε να φτάσουμε σε αυτή την Κυβέρνηση, το 2015, για να ψηφισθεί επιτέλους ο νόμος για την ιθαγένεια, ο νόμος που θα απέδιδε την ελληνική ιθαγένεια σε παιδιά μεταναστών που έχουν ριζώσει στη χώρα, που έχουν γίνει μέρος του κοινωνικού και παραγωγικού ιστού και τώρα, με αυτή τη σύσταση της Ειδικής Γραμματείας Απόδοσης Ιθαγένειας διευκολύνεται, επιταχύνεται η απόδοση της ιθαγένειας. Πού είναι, λοιπόν, τα ρουσφέτια; Ποια είναι; Πού είναι οι αθρόες προσλήψεις; Πού βρίσκεται ο δημοσιονομικός εκτροχιασμός και πολλά άλλα που - ειρήσθω εν παρόδω - είναι ακριβώς ό,τι εσείς πράξατε όντας στην εξουσία τις προηγούμενες δεκαετίες. Τι είναι ρουσφέτι; Είναι η δυνατότητα παροχής κινήτρων σε γιατρούς, εκπαιδευτικούς και άλλες ομάδες εργαζόμενων για την μετακίνησή τους σε ορεινές και νησιωτικές περιοχές με μικρό πληθυσμό; Μήπως ρουσφέτι είναι η ρύθμιση των εκατό δόσεων για τα χρέη φυσικών προσώπων και επιχειρήσεων προς τους δήμους; Περίπτωση αθρόων προσλήψεων φαίνεται να αποτελεί για σας αποκατάσταση αδικιών σε εργαζόμενους που είχαν χάσει τη δουλειά τους εδώ και χρόνια χωρίς - προσέξτε το παράδοξο - να είναι καν απολυμένοι, όπως οι είκοσι τέσσερις εργαζόμενοι στο δημοτικό ραδιόφωνο δυτικής Αττικής «ΞΕΝΙΟΣ». Μήπως ρουσφέτι να θεωρήσουμε και το επίδομα ανθυγιεινής εργασίας; Χαρακτηρίζετε δημοσιονομικό εκτροχιασμό την εξασφάλιση των ατομικών μέσων προστασίας στους εργαζόμενους στην καθαριότητα και την πληρωμή των εξόδων τους γι' αυτά. Είναι, δηλαδή, δημοσιονομικός εκτροχιασμός αυτό; Αυτοί χρεοκόπησαν τη χώρα, την έφεραν στο χείλος του γκρεμού και μιλούν για τα γάντια στην καθαριότητα. Ούτε αυτό δικαιούνται αυτοί οι άνθρωποι, κατά τη γνώμη σας; Επομένως να μην απορεί κανείς που διακαής πόθος ορισμένων από εσάς της Αντιπολίτευσης είναι να τεθούν και όσο το δυνατόν περισσότερα προσκόμματα στην υλοποίηση της πρόσφατης ρύθμισης για τους συμβασιούχους στην καθαριότητα των ΟΤΑ. Παρ' όλες, βέβαια, τις περί του αντιθέτου προσπάθειες, ήδη η πλειονότητα των δήμων καταθέτουν αιτήματα για μόνιμες προσλήψεις στον τομέα της καθαριότητας και για το μεσοδιάστημα έχουν συνάψεις νέες συμβάσεις εν αναμονή του σχετικού διαγωνισμού. Κυρίες και κύριοι συνάδελφοι της Αξιωματικής Αντιπολίτευσης, πιστοί στην εμμονή σας για τις απολύσεις, επιμένετε όχι μόνο στην επαναφορά της αναλογίας «1 προς 5» ως προς τις προσλήψεις, αλλά επιμένετε και στο μέτρο της πάλαι ποτέ διαθεσιμότητας, που είναι δική σας, νεοφιλελεύθερης κοπής και έμπνευσης. Πώς αλλιώς να εξηγήσει κανείς την κριτική που μας ασκήσατε κατά κόρον στο άρθρο 100 του νομοσχεδίου, το οποίο αφορά - και πολύ σωστά - την άρση πειθαρχικών για τους τότε δημάρχους, που είναι προς τιμήν τους ότι αρνήθηκαν να συμμορφωθούν προς τας υποδείξεις και να στείλουν λίστες με ονόματα συναδέλφων τους εργαζόμενων, που ήταν υποψήφιοι για τι; Για διαθεσιμότητα, δηλαδή τον προθάλαμο της απόλυσης. Γιατί επιμένετε πάση θυσία, κυρίες και κύριοι συνάδελφοι της Αξιωματικής Αντιπολίτευσης, στην υποστελέχωση του δημοσίου; Απορίας άξιον και αυτό! Μήπως για να έρθουν ως από μηχανής θεοί εργολάβοι ιδιωτικές εταιρείες να αναπληρώσουν το κενό; Νομίζω πως είναι ώρα να αντιληφθείτε - και να αντιληφθούμε όλοι - μέσα σε αυτή την Αίθουσα πως αυτές οι νεοφιλελεύθερες ιδεοληψίες τίποτα θετικό δεν έχουν να εισφέρουν. Μόνο δεινά μπορούν να επιφέρουν σε τούτη τη χώρα. Κλείνοντας, θα ήθελα να σημειώσω, συμπερασματικά, ότι το παρόν νομοσχέδιο διορθώνει πάρα πολλές στρεβλώσεις και δυσλειτουργίες, θεραπεύει νομικά κενά, εισάγει και καινοτόμες ρυθμίσεις όπως είναι το μητρώο πολιτών, αλλά και τη δυνατότητα που δίνεται στους δήμους να εμπορεύονται υλικά και ενέργεια από τη διαχείριση των απορριμμάτων με την ανακύκλωση, κάτι που θα έχει ως συνέπεια τη μείωση του κόστους για τον πολίτη στα δημοτικά τέλη. Όμως, το παρόν νομοσχέδιο συνιστά και «γέφυρα». Είναι το απαραίτητο βήμα στην πορεία προς την αναδιάρθρωση του πλαισίου της τοπικής αυτοδιοίκησης, που αποτελεί στρατηγικό στόχο της Κυβέρνησης για τη δημιουργία ενός πιο λειτουργικού και πιο δημοκρατικού μοντέλου, γιατί αυτός είναι ο στόχος μας. Επειδή, μάλιστα, ακούστηκαν πολλά και για τη χθεσινή έξοδο της χώρας προς τις αγορές, κοιτάξτε, το 2014, πάνω στα συντρίμμια και τα ερείπια μίας χώρας γράψατε το σουξέ των αγορών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Εμείς ούτε θριαμβολογούμε ούτε πανηγυρίζουμε. Δεν θα πράξουμε το ίδιο. Ναι, βγήκε η χώρα στις αγορές με καλούς όρους, οι οποίες είναι εργαλείο. Ούτε αυταξία είναι ούτε αυτοσκοπός. Είναι εργαλείο της εξόδου ενός ταλαιπωρημένου, καθημαγμένου λαού, από ένα ταπεινωτικό καθεστώς επιτροπείας. Δεν πανηγυρίζουμε, λοιπόν. Είναι ένα πρώτο βήμα. Εν τοιαύτη περιπτώσει, το ορατό ή το αόρατο χέρι των αγορών ας κάνει τη δουλειά του και ας κάνουμε κι εμείς εδώ πέρα τη δική μας δουλειά με αυτά τα νομοθετήματα, γιατί αυτός είναι ο στόχος μας, να δημιουργήσουμε τους όρους και τις προϋποθέσεις για μία δίκαιη ανάπτυξη, για κοινωνική δικαιοσύνη, προκειμένου να επιστραφεί η αξιοπρέπεια στον κόσμο της εργασίας και να αποκατασταθεί επιτέλους η δημοκρατία και στην τοπική αυτοδιοίκηση, διότι τοπική αυτοδιοίκηση και δημοκρατία είναι συνώνυμα. Σας ευχαριστώ πολύ.
Ευχαριστούμε, κυρία συνάδελφε. Ο συνάδελφος κ. Νικόλαος Συρμαλένιος από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κύριε Υπουργέ, αγαπητοί συνάδελφοι, είναι προφανές ότι έχω καλυφθεί απόλυτα από τα όσα είπε η προλαλήσασα στο Βήμα Κοινοβουλευτική Εκπρόσωπος του ΣΥΡΙΖΑ Φωτεινή Βάκη, όπως και από τον εισηγητή κ. Πρατσόλη. Βεβαίως, έχω καλυφθεί και από αυτά που είπε ο Υπουργός στην ομιλία του. Είναι προφανές ότι το νομοσχέδιο, το οποίο ψηφίζουμε σήμερα, δεν αποτελεί και για μένα μία μεγάλη μεταρρύθμιση - τομή. Έχουμε χρόνο να συζητήσουμε για τη μεγάλη μεταρρύθμιση - τομή το φθινόπωρο, μέσα, βεβαίως, από μία πλούσια κοινωνική διαβούλευση, τόσο με τους φορείς της τοπικής αυτοδιοίκησης όσο και με τις τοπικές κοινωνίες, για τα μεγάλα θέματα που εκκρεμούν στον δρόμο προς την αποκέντρωση και την περιφερειακή ανάπτυξη με αυτοδιοίκηση. Νομίζω, όμως, ότι το παρόν νομοσχέδιο, πραγματικά, είναι ένα «νομοσχέδιο - γέφυρα» - έτσι θα το χαρακτηρίσω - το οποίο διορθώνει κακοδαιμονίες πολλών χρόνων που ήταν και αιτήματα των οργάνων της τοπικής αυτοδιοίκησης πρώτου και δευτέρου βαθμού και λύνει προβλήματα που αφορούν τη λειτουργία των Οργανισμών Τοπικής Αυτοδιοίκησης και των συμβουλίων πρώτου και δεύτερου βαθμού, προβλήματα που αφορούν τους εργαζόμενους και προβλήματα που αφορούν τους πολίτες συναλλασσόμενους ή κρίνοντες και ωφελούμενους από το έργο της τοπικής αυτοδιοίκησης. Γι' αυτό είναι σημαντικό, γιατί δεν αφήνει περαιτέρω σε εκκρεμότητα ζητήματα τα οποία έχουν προκύψει τα τελευταία χρόνια. Γι' αυτό, λοιπόν, είναι απορίας άξιον που η Αντιπολίτευση κάνει μία κριτική στο νομοσχέδιο καταψηφίζοντάς το ως ρουσφετολογικό, πελατειακό, κ.λπ.. Λυπάμαι, αλλά όσο περνά ο καιρός, η Νέα Δημοκρατία, αλλά και συνολικά η Αντιπολίτευση, στερούνται σοβαρών επιχειρημάτων αλλά και αφηγήματος μέχρι τη λήξη αυτής της κοινοβουλευτικής θητείας. Τα γεγονότα συνεχώς τους διαψεύδουν και κάθε μέρα που περνά ο ελληνικός λαός θα κατανοεί ότι όσο προχωρά αυτή η πορεία της διακυβέρνησης, αυτός ο οδικός χάρτης που αταλάντευτα έχουμε χαράξει μέσα από τεράστιες δυσκολίες, τέτοια εποχή του χρόνου θα μιλάμε για έξοδο από την επιτροπεία - την πολύ αυστηρή επιτροπεία, διότι επιτροπεία με χαλαρότερο τρόπο ούτως ή άλλως θα υπάρχει στο πλαίσιο της Ευρωπαϊκής Ένωσης - διότι πρέπει να αλλάξει η Ελλάδα και η Ευρώπη συνολικά. Δεν θέλουμε μία Ευρωπαϊκή Ένωση της δημοσιονομικής σταθερότητας και της λιτότητας, αλλά της κοινωνικής συνοχής, της ειρήνης, της δημοκρατίας, της συμμετοχής των λαών στη λήψη των αποφάσεων. Λέω, λοιπόν, ότι αυτό το νομοσχέδιο είναι ένα νομοσχέδιο που διορθώνει πολλά κακώς κείμενα. Θα ήθελα κι εγώ σ' αυτό το πλαίσιο να σταθώ επιγραμματικά σε μερικά άρθρα, τα οποία αφορούν κυρίως νησιωτικούς δήμους. Αφορούν κι εμένα ως εκπρόσωπο των Κυκλάδων, αλλά αφορούν συνολικά τη νησιωτική Ελλάδα, αλλά και τους μικρούς ορεινούς δήμους. Νομίζω, λοιπόν, ότι θα πρέπει να αναφερθούμε σε μερικά άρθρα, τα οποία έχουν πάρα πολύ μεγάλη σημασία. Τα άρθρα 17 και 19 είναι δύο άρθρα τα οποία δίνουν τη δυνατότητα σε Οργανισμούς Τοπικής Αυτοδιοίκησης μέσω δημοτικών επιχειρήσεων, που λειτουργούν ραδιοφωνικούς και τηλεοπτικούς σταθμούς, να επιχορηγούνται. Μπορούν, επίσης, να συμμετέχουν όμοροι δήμοι σε τέτοιες δημοτικές επιχειρήσεις λειτουργίας ραδιοφωνικών και τηλεοπτικών σταθμών που έχει ανάγκη η περιφέρεια, διότι είναι σαφές ότι πλάι στην ιδιωτική πρωτοβουλία μάς ενδιαφέρει να λειτουργεί και η κοινωνική λειτουργία των τηλεοπτικών και ραδιοφωνικών σταθμών. Ιδού πεδίον δόξης λαμπρόν για ορισμένους δήμους και στην περιοχή μας, τις Κυκλάδες, όπως ο Δήμος Ερμούπολης Σύρου. Εκεί υπάρχει ένα μέσο που λέγεται «Αιγαίο» το οποίο τα τελευταία χρόνια, λόγω ακριβώς και των οικονομικών κυρίως προβλημάτων που έχουν προκύψει, φυτοζωεί και δεν μπορεί να λειτουργήσει. Ιδού, λοιπόν, πεδίον δόξης λαμπρόν να αναζωογονηθούν αυτού του είδους οι επιχειρήσεις! Θα αναφερθώ τώρα σε ένα άλλο άρθρο, το άρθρο 32, το οποίο δίνει τη δυνατότητα στελέχωσης σε περιοχές μικρών νησιωτικών και ορεινών δήμων. Αυτό το άρθρο επεκτείνει αυτό το οποίο είχε ψηφιστεί πέρυσι και αφορά τη δυνατότητα σίτισης και στέγασης των γιατρών από τους ΟΤΑ. Το επεκτείνει και στους εκπαιδευτικούς και στο υπόλοιπο προσωπικό των υγειονομικών υπηρεσιών. Το επεκτείνει, επίσης και στα Σώματα Ασφαλείας, τους πυροσβέστες, τους λιμενικούς, τους αστυνομικούς κ.λπ.. Είναι σημαντικό, διότι στην περιοχή μας υπάρχει σοβαρό πρόβλημα κατοικίας, καθώς έχουμε σε ορισμένα νησιά μεγάλη τουριστική ανάπτυξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα για λίγο την ανοχή σας. Δεν θα αργήσω. Θα χρειαστώ περίπου δύο λεπτά ακόμα. Εδώ υπάρχει ένα ζήτημα. Ενώ δίνει τη δυνατότητα σε νησιωτικούς δήμους άνω των δεκαοκτώ χιλιάδων κατοίκων, εκεί που υπάρχουν αυτοτελή νησιά συγκροτημένα σε τοπικές κοινότητες και τους παρέχει τα κίνητρα που παρέχει σ' αυτούς κάτω των δεκαοκτώ χιλιάδων, γιατί τα αυτοτελή νησιά να μην μπορούν να επιχορηγούνται και με όλες τις οικονομικές ενισχύσεις, έκτακτες και τακτικές, ανεξάρτητα αν ανήκουν σε μεγαλύτερους δήμους; Αυτό είναι ένα θέμα το οποίο μπορούμε να το δούμε και στο επόμενο νομοσχέδιο για να λυθεί. Επίσης, θέλω να πω ότι αυτό το βλέπουμε και με το άρθρο 68, όπου απόδοση χρηματικής διάθεσης από τον φόρο ζύθου μπορεί να πηγαίνει σε νησιωτικούς και ορεινούς δήμους. Άρα μπορούμε να δούμε και εκεί τα αυτοτελή νησιά, που αποτελούν τοπικές κοινότητες. Δύο ζητήματα θέλω να θέσω. Αυτές τις ημέρες έχει γίνει γνωστό στο πανελλήνιο ότι στη Μήλο, που είναι και τόπος καταγωγής μου, οι περιβαλλοντικές υποδομές, εξαιτίας μιας πρόχειρης, ανερμάτιστης πολιτικής που έχει ασκήσει τα τελευταία χρόνια η δημοτική αρχή και ο δήμαρχος, έχουν καταρρεύσει εν μέσω τουριστικής περιόδου. Δυστυχώς δεν υπήρξε καμμία προετοιμασία και σε ό,τι αφορά την υδροδότηση και σε ό,τι αφορά τη διάθεση των λυμάτων και σε ό,τι αφορά τη διαχείριση των απορριμμάτων. Αυτός ο δήμος, λοιπόν, χρειάζεται τη στήριξη. Η Κυβέρνηση κάνει ό,τι μπορεί είτε διά μέσου του Υπουργείο Εσωτερικών είτε διά μέσου του Υπουργείου Νησιωτικής πολιτικής. Όμως, πραγματικά, εδώ θα ήθελα να καταγγείλω τον δήμαρχο και συνολικά τη δημοτική αρχή, διότι απαξιώνουν τους κυβερνώντες Βουλευτές. Ως παράδειγμα φέρνω την τελευταία εκδήλωση που έγινε, παρουσία του Προέδρου της Δημοκρατίας, πριν από ενάμιση μήνα στη Μήλο, όπου και ο εκπρόσωπος του Προέδρου της Βουλής, που παρίσταται αυτή τη στιγμή, δεν αναγγέλθηκε στην εκδήλωση, δεν κλήθηκε σε γεύματα, παρά μόνο την τελευταία στιγμή, όπως και ο υποφαινόμενος ως κυβερνητικός Βουλευτής. Η αλαζονική συμπεριφορά και στάση του δημάρχου απαξιώνει τους κυβερνητικούς Βουλευτές και στην ουσία απαξιώνει το Κοινοβούλιο. Αυτό πρέπει να το έχουμε υπ' όψιν μας.
Κύριε συνάδελφε, τελειώσατε.
Σε αυτόν τον δήμαρχο έχει καταλογιστεί πρόστιμο ύψους 42.000 ευρώ από τους επιθεωρητές περιβάλλοντος, τους περιφερειακούς και έχει παραπεμφθεί στον εισαγγελέα από τους κεντρικούς επιθεωρητές περιβάλλοντος με το ερώτημα του ποινικού αδικήματος.
Ευχαριστούμε, κύριε συνάδελφε.
Τελειώνω, κύριε Πρόεδρε, με μία λέξη για τη Μύκονο προς τον Υπουργό απευθυνόμενος.
Πάμε στα δέκα λεπτά τώρα. Μην πιάσουμε όλα τα νησιά!
Πριν από δέκα ημέρες έφυγαν από το νησί οι επιθεωρητές περιβάλλοντος. Κατέγραψαν διακόσια αυθαίρετα μέσα στον τελευταίο χρόνο. Αυτή, λοιπόν, η πολεοδομία δεν λειτουργεί. Κάνω έκκληση - το έχω πει και στον Υπουργό Περιβάλλοντος και Ενέργειας το λέω και στον Υπουργό Εσωτερικών - διότι χρειάζονται άμεσα δύο έντιμα στελέχη - διότι υπάρχει εκεί το μεγάλο πρόβλημα ότι και ο πολεοδόμος είναι υπόδικος αυτή τη στιγμή - τα οποία θα στελεχώσουν την Πολεοδομία της Μυκόνου, που αποτελεί ένα επίσης εξαιρετικό νησί, όπως και η Μήλος. Ευχαριστώ πολύ.
Ευχαριστούμε, κύριε Συρμαλένιε. Η συνάδελφος κ. Ελένη Αυλωνίτου από τον ΣΥΡΙΖΑ έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, το σημερινό νομοσχέδιο, «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης…» κ.λπ., αφορά ένα πλήθος θεμάτων της τοπικής αυτοδιοίκησης. Θέλω, όμως, αφού σήμερα γίνεται συζήτηση του νομοσχέδιο επί της αρχής, να σταθώ σε δύο ενότητες του νομοσχεδίου. Το πρώτο μέρος του νομοσχεδίου εκσυγχρονίζει και προσαρμόζει τις σημερινές ανάγκες - ορισμένες διατάξεις - του ν.1069/1980, που είχε θέσει το θεσμικό πλαίσιο λειτουργίας των Δημοτικών Επιχειρήσεων Ύδρευσης και Αποχέτευσης πριν τριάντα επτά ολόκληρα χρόνια. Πρόκειται για έναν νόμο κυβέρνησης της Νέας Δημοκρατίας, την εποχή που η Νέα Δημοκρατία δεν είχε ακόμα ενστερνιστεί τη θέση ιδιωτικοποίησης κάθε υπηρεσίας προς τους πολίτες και νομοθετούσε με κύριο κριτήριο τη λειτουργικότητα. Έτσι ο ν.1069/1980 ακολούθησε την επικρατούσα τότε και σήμερα ευρωπαϊκή πρακτική που θέλει τις επιχειρήσεις ύδρευσης και αποχέτευσης να ανήκουν είτε στο κράτος είτε στους Οργανισμούς Τοπικής Αυτοδιοίκησης. Ο ν.1069/1980 πέτυχε σε βάθος χρόνου τους στόχους που είχε θέσει και η σημερινή τροποποίηση δεν υποδηλώνει καμμία απαξία προς το αρχικό νομοθέτημα, αλλά μόνο την ανάγκη προσαρμογής του στις νεότερες συνθήκες που διαμορφώθηκαν στις μέρες μας. Αναπόφευκτα, όμως, η συγκυρία της σημερινής τροποποίησης του ν.1069/1980 θέτει στο νου και βάζει στο τραπέζι το μεγάλο θέμα της αποδεκτής για κάθε κόμμα έκτασης κρατικής και της ιδιωτικής οικονομίας. Παλιά η Αριστερά ήθελε τα πάντα κρατικά. Και η Δεξιά, που κατά βάση ήθελε την ιδιωτική οικονομία, δεχόταν ακόμα και εκτεταμένη κρατική παρέμβαση, όταν αυτό ήταν αναγκαίο, όταν δηλαδή η ιδιωτική πρωτοβουλία ή τα θαλάσσωνε ή, τέλος πάντων, δεν κάλυπτε κάποιες ανάγκες. Έτσι αποκτήσαμε τη ΔΕΗ, τον ΟΤΕ και τις εταιρείες ύδρευσης και αποχέτευσης. Μετά το 1990 ήρθε και στη χώρα μας η «θατσερική» νοοτροπία της ιδιωτικοποίησης των πάντων, που σήμερα την εκφράζει με τόσο καθαρότητα η Νέα Δημοκρατία. Συχνά, όμως, πρόκειται για ψευδεπίγραφη ιδιωτικοποίηση, αφού σε πολλές περιπτώσεις προτείνεται η ιδιωτικοποίηση φυσικού μονοπωλίου με εγκλωβισμένη πελατεία και με έτοιμες τις κρατικές υποδομές, οι οποίες παραχωρούνται κοψοχρονιά σε ιδιώτες, που στη συνέχεια ενεργούν μόνο ως πάροχοι υπερτιμημένων υπηρεσιών. Μπορεί μια πόλη να έχει τέσσερις, πέντε αλυσίδες σουπερμάρκετ και να ψωνίζει ο πολίτης από όπου θέλει; Μπορεί. Οπότε δεν χρειάζονται κρατικά σουπερμάρκετ. Μπορεί, όμως, μια πόλη να έχει δύο, τρία δίκτυα διανομής νερού σε κάθε δρόμο και να διαλέγει ο πελάτης με ποιο θέλει να συνδεθεί; Δεν μπορεί. Οπότε, έχουμε φυσικό μονοπώλιο και πρέπει να παραμείνει δημόσιο. Αν βάλεις έναν ιδιώτη με σύμβαση να μοιράζει το νερό από το δημόσιο δίκτυο, που δεν πλήρωσε ο ίδιος να το φτιάξει και μετά να εκδίδει αποδείξεις και να εισπράττει τα λεφτά, δεν έχεις κάνει ιδιωτικοποίηση, έχεις δημιουργήσει ένα φέουδο. Μήπως, όμως, η δημόσια ιδιοκτησία προκαλεί σπατάλες; Καθόλου. Οι διαπλεκόμενες ιδιωτικοποιήσεις δημιουργούν τις σπατάλες. Στο σημερινό νομοθέτημα και στο άρθρο 10 αναφέρεται ρητά ότι τα τιμολόγια θα καλύπτουν υποχρεωτικά τα κόστη λειτουργίας της κάθε δημοτικής επιχείρησης ύδρευσης και αποχέτευσης. Δεν υποχρεούνται, όμως, να καλύπτουν και κάποια χαριστικά κέρδη σε κάποιον κατά φαντασία επενδυτή. Το νερό είναι ένα πολύ καλό παράδειγμα της ψευδεπίγραφης φύσης ορισμένων ιδιωτικοποιήσεων που προτείνονται από διάφορους στις μέρες μας. Δεν είναι, όμως, το μόνο. Είναι και η αποκομιδή απορριμμάτων και η ανακύκλωση, το δίκτυο διανομής ηλεκτρικού ρεύματος και τα υδατοφράγματα των ποταμών. Και άλλα, όμως, φυσικά μονοπώλια, που έχουν ήδη αξιοποιηθεί από το κράτος, αποτελούν αντίστοιχες περιπτώσεις. Ιδιωτικοποιούμενα θα δώσουν στον ιδιώτη κέρδη χωρίς επενδύσεις και χωρίς ρίσκο. Επιχειρηματικότητα, όμως, σημαίνει ακριβώς ανάληψη και διαχείριση ρίσκου. Επιχειρηματικότητα χωρίς ρίσκο δεν υπάρχει, παρά μόνο ως διαπλεκόμενη απάτη. Κυρίες και κύριοι Βουλευτές, θέλω να σταθώ ακόμα στο τέταρτο μέρος του νομοσχέδιο, το Μητρώο Πολιτών. Μέχρι σήμερα υπάρχει μια παλιά παράδοση στις ελληνικές δημόσιες υπηρεσίες, που λέει ότι όποιος πολίτης έχει κάποια εργασία προς διεκπεραίωση σε κάποια υπηρεσία, επιστρατεύεται αυτομάτως ως άμισθος κλητήρας της υπηρεσίας μέχρι να τελειώσει η δουλειά του. Ένα μεγάλο μέρος της ταλαιπωρίας, που υφίσταται ο πολίτης απορρέει από την εκτέλεση αυτών των καθηκόντων κλητήρα, αφού καλείται να μεταβιβάζει διάφορα δημόσια έγγραφα από τη μια υπηρεσία στην άλλη, λες και οι υπηρεσίες είναι τσακωμένες και δεν μιλιούνται μεταξύ τους. Ακόμα και στις ημέρες μας, της ψηφιοποίησης των πάντων, των ηλεκτρονικών αρχείων, που μπορούν να συνεννοούνται μεταξύ τους και του ηλεκτρονικού ταχυδρομείου, ο Έλληνας πολίτης συνεχίζει να εκτελεί καθήκοντα κλητήρα. Με την ψήφιση, λοιπόν, του σημερινού νομοσχεδίου νομοθετείται το Μητρώο Πολιτών, που μπαίνει τέρμα σε αυτή την ταλαιπωρία, τουλάχιστον, σε ό,τι αφορά τα έγγραφα ληξιαρχείου. Αποτελεί υπόδειγμα μεταρρύθμισης που γίνεται για να εξυπηρετήσει τους πολίτες και να αυξήσει την παραγωγικότητα. Επί της αρχής λοιπόν, το νομοσχέδιο με βρίσκει απολύτως σύμφωνη. Θα επεκταθώ ιδιαίτερα για τα πολλά και σημαντικά αυτού του νομοσχεδίου στην συζήτηση επί των άρθρων, εάν και εφόσον λάβει χώρα. Σας ευχαριστώ πολύ.
Ευχαριστούμε, κ. συνάδελφε. Ο συνάδελφος κ. Κωνσταντίνος Μορφίδης από τον ΣΥΡΙΖΑ, έχει τον λόγο.
Ευχαριστώ πολύ, κύριε Πρόεδρε. Αγαπητοί συνάδελφοι, δεν θα μιλήσω για τον Βαρουφάκη, δεν θα μιλήσω και για τον Πρόεδρο του Αρείου Πάγου. Έτσι κι αλλιώς, δεν πρέπει να μιλάμε για τέτοια θέματα. Ίσως δεν πρέπει να μιλάμε και καθόλου, όπως μας διεμήνυσε ο κ. Λοβέρδος σήμερα στην εξεταστική για την υγεία, ότι δεν έχουμε δικαίωμα δια να ομιλούμε. Και αυτό θα το κάνω γιατί δεν θέλω να υπεκφύγω. Θέλω να μιλήσω γι' αυτό το νομοσχέδιο, που κρίνω ότι πραγματικά είναι ένα καλό νομοσχέδιο και λύνει πάρα πολλά προβλήματα της αυτοδιοίκησης. Η Αντιπολίτευση θέλοντας να υπεκφύγει, βάζει ετικέτες: «κομματικό κράτος», «ρουσφετολογικές διατάξεις». Σε ποιους να κάνουμε ρουσφέτια; Σε ποιους; Στους δημάρχους; Σε αυτούς που είναι σήμερα, που όπως ανέφερε προηγουμένως ο Νίκος ο Συρμαλένιος, δεν μας αναγνωρίζουν καν; Μήπως φοβάται η Νέα Δημοκρατία ότι θα τους πάρουμε τον μηχανισμό; Δεν έχουμε καμμία τέτοια διάθεση. Τους περνάει από το μυαλό ότι εμείς αυτά που πιστεύουμε μία ζωή, τα πιστεύουμε και σήμερα, ότι όταν θεωρούμε την αυτοδιοίκηση κύτταρο της δημοκρατίας, αυτό μέχρι να πεθάνουμε θα το πιστεύουμε και θα αγωνιζόμαστε για να καλυτερεύει η τοπική αυτοδιοίκηση, γιατί καλυτερεύει έτσι και η ζωή η δική μας και η ζωή των συμπολιτών μας και των παιδιών μας; Δεν τους περνάει από το μυαλό, γιατί αλλιώς διαχειρίστηκαν τα πράγματα και αλλιώς συνεχίζουν - με την ίδια σκέψη - να κρίνουν και να σκέφτονται τη λειτουργία όλων των κομμάτων και όχι μόνο τη δική τους. Ονομάζουν «ρουσφέτια» ό,τι είναι καλό για τους πολίτες, γιατί δεν θέλουν να παραδεχθούν την πραγματικότητα, ότι δηλαδή αυτή η Κυβέρνηση κάνει πράγματα που είναι καλά, που προάγουν τους θεσμούς, κάνει μεταρρυθμίσεις οι οποίες είναι επωφελείς για την κοινωνία, κάτι στο οποίο αυτοί απέτυχαν οικτρά και οδήγησαν τη χώρα στο ναδίρ, όπως και τους πολίτες της. Η λειτουργία των ΔΕΥΑ ή το Μητρώο Πολιτών είναι μεταρρυθμίσεις που έπρεπε να έχουν γίνει. Ερχόμαστε και τις κάνουμε σήμερα εμείς. Και νομίζω ότι θα μπορούσε να υπάρξει, τουλάχιστον, η παραδοχή απ' όλους ότι προάγουν τη λειτουργία της τοπικής αυτοδιοίκησης. Τα δημοτικά ραδιόφωνα, η επαναλειτουργία τους, οι αποζημιώσεις των αιρετών ήταν ένα λάθος του προηγούμενου νόμου και εδώ διορθώνεται. Δεν είναι άσχημο να το παραδεχθούμε. Τα κίνητρα στους δημόσιους λειτουργούς στους ορεινούς και νησιωτικούς δήμους, η απομάκρυνση των πυλώνων υψηλής τάσης - ένα αίτημα που χρόνια βάζαμε και βάζουμε οι τοπικές κοινωνίες - τα μέσα ατομικής προστασίας, το επίδομα ανθυγιεινής εργασίας είναι κατρακύλα; Τι θα απαντήσετε στους υπαλλήλους αυτούς; Ότι είναι κατρακύλα το ότι δίνουμε το επίδομα ανθυγιεινής εργασίας, το ότι ερχόμαστε να ρυθμίσουμε τα θέματα των μουσικών της τοπικής αυτοδιοίκησης, το ότι φροντίζουμε να συνεχίζουν να λειτουργούν τα Κέντρα Ημερήσιας Φροντίδας των Ηλικιωμένων ή τα κέντρα αποτέφρωσης; Ακόμη και οι τροπολογίες που ήρθαν, λύνουν μία σειρά από θέματα, τα οποία είναι πάρα πολύ σημαντικά. Οι δασικοί χάρτες, που είναι μία πολύ μεγάλη μεταρρύθμιση και θα έπρεπε πριν από χρόνια και χρόνια να έχουν φτιαχτεί στη χώρα μας, μπαίνουν σε μία διαδικασία ρύθμισης. Είναι σημαντικότατο. Όσον αφορά τις ρυθμίσεις για τους επιτυχόντες του 1998: Έχουν γνωρίσει κανέναν από αυτούς τους ανθρώπους; Ξέρουν τι έχουν τραβήξει είκοσι χρόνια τώρα; Έχουν σκεφτεί ποια είναι η αντίληψη αυτών των ανθρώπων για το τι είναι δίκαιο σε αυτή τη χώρα, ποια είναι η αντίληψη για την κρατική εξουσία που έχουν αυτοί οι άνθρωποι είκοσι χρόνια στο περιθώριο; Θα έπρεπε εμείς να τους αφήσουμε εκεί από μία ιδεοληψία ότι το δημόσιο είναι μεγάλο και θα πρέπει να το μικρύνουμε, θα πρέπει να το μειώσουμε; Αυτοί οι άνθρωποι δεν έπρεπε να πάνε στις δουλειές τους, που πέτυχαν με κόπο, με βάσανα, που έδωσαν διαγωνισμό; Δεν πρέπει να κάνουμε αυτές τις κινήσεις, που ενισχύουν το αίσθημα δικαίου, που ενισχύουν τον ρόλο του πολιτικού και της πολιτικής σε αυτόν τον τόπο; Επίσης, η ρύθμιση για τους πυροσβέστες, πραγματικά, είναι το πρώτο βήμα για την τελική δικαίωσή τους. Όλα αυτά είναι αλλαγές, που έχουν άμεση επίπτωση στην καθημερινότητα χιλιάδων συμπολιτών μας, την οποία και καλυτερεύουν. Αυτό είναι που δεν θέλετε να ακουστεί, κύριοι της Αντιπολίτευσης, ότι εδώ καλυτερεύει μέρα με τη μέρα η ζωή των συμπολιτών μας. Εμείς προχωράμε με αυτούς τους πολίτες και γι' αυτούς τους πολίτες. Εσείς μπορείτε να παραμείνετε προσκολλημένοι με τα ΜΜΕ της παραπληροφόρησης, της λάσπης και του επιδόματος σφραγίδας. Σας ευχαριστώ πολύ.
Τον λόγο έχει ο συνάδελφος κ. Χρήστος Μπγιάλας από τον ΣΥΡΙΖΑ για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, δεν βλέπω στην Αίθουσα συναδέλφους από τη Νέα Δημοκρατία. Και νομίζω ότι ο Κοινοβουλευτικός Εκπρόσωπος σχολίασε ότι είμαστε πολύ λίγοι οι Βουλευτές του ΣΥΡΙΖΑ εδώ, μη λαμβάνοντας, βέβαια, υπ' όψιν ότι γίνονται ταυτόχρονα άλλες δύο, τρεις επιτροπές και πως αυτοί ήταν αρκετοί. Τώρα, βέβαια, προφανώς έχω οφθαλμαπάτη και δεν βλέπω κανέναν. Έτσι, λοιπόν, δίνουν σημασία σε ένα νομοσχέδιο το οποίο προσπάθησαν να το κατακρίνουν, μη θέλοντας να πουν ότι το νομοσχέδιο, που έρχεται τώρα έχει πάρα πολλά θετικά άρθρα. Όλο το νομοσχέδιο, βέβαια, είναι θετικό και θα το ψηφίσουμε μετά χαράς, γιατί διορθώνει ζητήματα τα οποία έχουν δημιουργήσει πολλά προβλήματα και με την εφαρμογή του «ΚΑΛΛΙΚΡΑΤΗ» που διαδέχτηκε τον «ΚΑΠΟΔΙΣΤΡΙΑ». Και ως συνάδελφος της τοπικής αυτοδιοίκησης, μιας και την έχω υπηρετήσει επί είκοσι περίπου χρόνια ως δημοτικός σύμβουλος - τα τέσσερα από αυτά ως δήμαρχος - θα ήθελα να επισημάνω μερικά άρθρα τα οποία δεν ξέρω εάν επισημάνθηκαν. Δεν νομίζω, όμως, γιατί προφανώς κάποιοι μεγαλοσχήμονες από την Αντιπολίτευση τα θεωρούσαν προφανώς αμελητέα. Για εμάς, όμως, που υπηρετήσαμε την τοπική αυτοδιοίκηση έχουν μεγάλη σημασία. Βέβαια, θα ήθελα να επισημάνω πρώτα κάτι για το άρθρο 5, κύριε Υπουργέ, στο σημείο όπου αναφέρεται στις δραστηριότητες των ΔΕΥΑ, ότι μπορεί να επεκταθεί και στην άρδευση. Προφανώς αναφερόμαστε σε μικρά αρδευτικά έργα, που γίνονται στη χωρική αρμοδιότητα του δήμου και άρα δεν εντάσσονται μέσα στους ΤΟΕΒ, στους Τοπικούς Οργανισμούς Εγγείων Βελτιώσεων. Προφανώς αυτό λύνει το ζήτημα και είναι πολύ θετικό, γιατί όντως υπάρχουν μικρά αρδευτικά και δεν μπορεί να συσταθεί Τοπικός Οργανισμός Εγγείων Βελτιώσεων. Άρα, καλώς αναλαμβάνουν οι ΔΕΥΑ ή ακόμη και υπηρεσίες των δήμων σε περιπτώσεις όπου έχουν μικρά αρδευτικά και δεν έχουν Δημοτική Επιχείρηση Ύδρευσης και Αποχέτευσης. Ίσως θα πρέπει να προστεθεί ότι και οι υπηρεσίες του δήμου μπορούν να τα χειριστούν και να χρεώσουν τα τέλη άρδευσης. Λύνει πολλά προβλήματα. Εδώ θα ήθελα να επισημάνω κάτι για τους Τοπικούς Οργανισμούς Εγγείων Βελτιώσεων, κάνοντας μία παρένθεση εκτός νομοσχεδίου. Νομίζω ότι θα έπρεπε ως Κυβέρνηση να περάσουμε σε μία αλλαγή και σε έναν εκσυγχρονισμό του νομοθετικού πλαισίου των Τοπικών Οργανισμών Εγγείων Βελτιώσεων, που παραμένουν δυστυχώς με κάποια βασιλικά διατάγματα του 1955 και 1957, εάν θυμάμαι καλά. Επίσης, θα ήθελα να επισημάνω για το άρθρο 21 το εξής: Είναι πολύ σημαντικό να γίνεται η μεταφορά συγχρηματοδοτούμενων προγραμμάτων από ικαίου και ικαίου στους ΟΤΑ και χωρίς ιδιαίτερη διαδικασία. Δημιουργούσε τεράστια προβλήματα το να αλλάξεις τον φορέα υλοποίησης των έργων. Τώρα με αυτό το άρθρο λύνεται και αυτή η εκκρεμότητα. Όσον αφορά το άρθρο 32, τονίστηκε από αρκετούς συναδέλφους σαφώς της Πλειοψηφίας, ότι δίνεται η παροχή κινήτρων σε εργαζόμενους από ΟΤΑ ορεινών και νησιωτικών περιοχών. Γνωρίζουμε όλοι όσοι βρισκόμαστε σε ορεινές και μειονεκτικές περιοχές, καθώς και νησιωτικές περιοχές, ότι ένας υπάλληλος δεν έρχεται σε μια υπηρεσία - που μπορεί να έχεις και τις πιστώσεις, ή μπορεί μια υπηρεσία να λειτουργεί - αν δεν μπορείς να του δώσεις κάποια κίνητρα. Είναι πολύ καλό άρθρο, το οποίο διευκολύνει και θα δώσει λύση στους κατοίκους αυτών των περιοχών. Για το άρθρο 33, τις αποζημιώσεις των δημοτικών συμβούλων: Επειδή έγινε αρκετός λόγος, δεν είναι δυνατόν να λέμε ότι οι δημοτικοί σύμβουλοι, οι οποίοι μεταβαίνουν πάνω από δέκα χιλιόμετρα και έχουν κάποια έξοδα, το να πάρουν 30 ή 40 ευρώ είναι κόστος. Αυτό είναι μιζέρια και δεν είναι ζήτημα ούτε μνημονίων ούτε οικονομικής δυσπραγίας της χώρας μας. Είναι η μιζέρια στο μυαλό κάποιων ανθρώπων, οι οποίοι θέλουν τα πάντα να τα ισοπεδώνουν και να μην δίνουν ιδιαίτερη βαρύτητα στο ρόλο και των δημοτικών συμβούλων και των δημοτικών αρχόντων. Επίσης, είναι πολύ σημαντικό το άρθρο για τη διαχείριση της πάγιας προκαταβολής. Κύριε Υπουργέ, θα ήθελα την προσοχή σας σχετικά με την πάγια προκαταβολή. Θέλω να επισημάνω ότι είναι ένα πολύ ωραίο εργαλείο για τους δήμους, το οποίο, δυστυχώς, στα μικρά χωριά δεν λειτουργεί. Και δεν λειτουργεί, βέβαια, εξαιτίας του συγκεντρωτισμού, αν θέλετε, που διακατέχει και τους δημάρχους. Το κρατούν. Εδώ τώρα διευκολύνει ο λογαριασμός ειδικού σκοπού ο οποίος ανήκει στον οικείο δήμο. Το δημοτικό συμβούλιο ορίζει τον πρόεδρο ή τον πάρεδρο της κοινότητας υπεύθυνο να τον διαχειριστεί. Όμως, αυτό, που θα έπρεπε να γίνει - θα το ήθελα προσωπικά και το κάνω σαν πρόταση - είναι να μπει η υποχρεωτικότητα στη λειτουργία της πάγιας προκαταβολής με καταγεγραμμένες τις συγκεκριμένες δαπάνες, που μπορούν να κάνουν οι πρόεδροι των τοπικών κοινοτήτων των μικρών χωριών. Διότι, όπως σας είπα, ο συγκεντρωτισμός διακατέχει τους δημάρχους. Πιστεύω ότι η υποχρεωτικότητα θα έλυνε προβλήματα της καθημερινότητας. Μικρός ο λογαριασμός, άμεσα, χωρίς ιδιαίτερες διαδικασίες. Βέβαια, και το άρθρο 43 είναι πολύ θετικό. Είναι η χρήση των τερματικών, των POS, και στους δήμους για να εκσυγχρονίζονται και οι δήμοι. Πολύ καλό είναι και το άρθρο 47, η ισοσκέλιση των ανταποδοτικών υπηρεσιών των μικρών δήμων. Σε μικρούς, δηλαδή, δήμους, κάτω των τεσσάρων χιλιάδων κατοίκων, να μπορούν στα ανταποδοτικά τους, αν δεν ισοσκελίζονται, να καλύψουν με άλλα έσοδα και να κλείνει ο προϋπολογισμός τους. Μιλάμε για μικρούς δήμους που υπάρχει η αναγκαιότητα να υπάρχουν ως δήμοι, να λειτουργούν ως δήμοι, όμως, δεν μπορούμε να τους βάζουμε στην ίδια μοίρα με τους μεγάλους δήμους, που έχουν και πληθυσμό και άρα μπορούν να κλείσουν τους προϋπολογισμούς τους εύκολα. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ολοκληρώνω, κύριε Πρόεδρε. Το άρθρο 49 αφορά τη μεταφορά των πιστώσεων από έργο σε έργο. Δημιουργήθηκαν πολλά προβλήματα εξαιτίας της απουσίας αυτού του άρθρου. Έρχεται και λύνει ζητήματα, όπως για παράδειγμα σε ένα έργο όπου περίσσεψαν κάποιες πιστώσεις, και για ένα άλλο το οποίο έχει έλλειμμα να μπορεί με απόφασή του το δημοτικό συμβούλιο να μεταφέρει αυτές τις πιστώσεις. Άρθρο 51, διευκόλυνση πληρωμής βοηθημάτων: Τα βοηθήματα αυτά είναι αφορολόγητα, ακατάσχετα και το επισημαίνει, για να μην γίνονται παρανοήσεις. Είναι ένα πολύ σωστό άρθρο. Πάμε στο άρθρο 71, μεταβίβαση σχολικών ακινήτων στους δήμους: Είναι ένα άρθρο, το οποίο θα λύσει και αυτό πάρα πολλά προβλήματα, θα φέρει τις σχολικές μονάδες στην ιδιοκτησία των δήμων και θα τους βοηθήσει, νομίζω, τα μέγιστα. Συνεχίζουμε με το άρθρο 73, με την παραχώρηση χρήσης δημοτικών ακινήτων σε περιφέρειες. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ολοκληρώνω σε ένα λεπτό, κύριε Πρόεδρε. Υπήρχε το πρόβλημα ένα έργο να μπορεί να το υλοποιήσει η περιφέρεια, αλλά ο χώρος να ανήκει στους δήμους. Με αυτό το άρθρο μπορείς να κάνεις την παραχώρηση, γιατί το κοινό καλό και το κοινό συμφέρον έρχεται μέσα και από τους δυο βαθμούς τοπικής αυτοδιοίκησης. Άρθρο 78. Κάλυψη από ΟΤΑ δαπανών ταφής θανόντων και ανακομιδής οστών οικονομικά αδύναμων προσώπων. Δηλαδή, ένας δήμος μπορεί να ήθελε να συμβάλει για έναν άνθρωπο ο οποίος μπορεί να ήταν άστεγος, ανήμπορος, να μην είχε ούτε καν τα έξοδα της κηδείας του, ούτε αυτός, ούτε οι οικείοι του, αλλά να μην μπορούσε να δώσει μια μικρή δαπάνη. Οι δήμαρχοι σε αυτές τις περιπτώσεις δεν έκαναν πίσω. Το έκαναν. Πώς, όμως, το έκαναν; Το έκαναν με έναν τρόπο παράνομο, παράτυπο. Σωστό μεν, αλλά παράτυπο. Πολύ σωστά το άρθρο 78 δίνει λύση σε αυτό το ζήτημα.
Κύριε συνάδελφε, έχετε ολοκληρώσει.
Ολοκληρώνω, κύριε Πρόεδρε, σε μισό λεπτό. Σημαντικό θέμα είναι η δημιουργία του Μητρώου Πολιτών. Είναι τομή και μεταρρύθμιση όλοι οι πολίτες να έχουμε το Μητρώο Πολιτών σε έναν ενιαίο φορέα μητρώου, όπου και το Δημοτολόγιο και οι ληξιαρχικές πράξεις θα μπορούν εκεί να ανακτηθούν και να μην τρέχουν για μέρες οι πολίτες όταν βρίσκονται σε μια περιοχή έξω από το δήμο που είναι καταγεγραμμένοι, για να πάρουν ένα πιστοποιητικό. Τα κέντρα αποτέφρωσης νεκρών, τα οποία επισημάνθηκαν, είναι από τα θετικά του νομοσχεδίου. Προσπάθησα με αυτόν τον τρόπο, αγαπητοί συνάδελφοι, να επισημάνω μικρά άρθρα, όμως, πολύ ουσιαστικά, τα οποία δίνουν λύσεις στα προβλήματα που αντιμετωπίζουν οι δήμοι. Κλείνοντας, θα ήθελα να πω για την τροπολογία, την οποία ανέφερε ο κ. Τόσκας, για τις ταυτότητες νέου τύπου. Εδώ θα ήθελα να πω ότι θα είμαι πολύ ευτυχής αν καταφέρουμε και ως Κυβέρνηση και ως κράτος να κάνουμε και έναν ενιαίο αριθμό. Αυτή τη στιγμή ο κάθε πολίτης έχει τον αριθμό φορολογικού μητρώου, έχει τον αριθμό ταυτότητας, έχει τον ΑΜΚΑ. Να περάσουμε σε έναν πραγματικό εκσυγχρονισμό και με του νέου τύπου τις ταυτότητες, οι οποίες επιβάλλεται να γίνουν, να εκσυγχρονιστούμε, να έχουμε έναν αριθμό για όλες τις χρήσεις για να λύσουμε όλο αυτό το γραφειοκρατικό σύστημα...
Κύριε συνάδελφε, τελειώσατε. Μιλάτε εννιάμισι λεπτά. Έχετε ολοκληρώσει.
Τελείωσα, κύριε Πρόεδρε. Αυτό, το οποίο θα ήθελα να πω, είναι ότι αυτό το νομοσχέδιο δεν είναι ρουσφετολογικό, αλλά αποκαθιστά αδικίες, ρυθμίζει ζητήματα. Και είναι κρίμα που η Αντιπολίτευση δεν παίρνει θετική θέση σε αυτό το νομοσχέδιο. Ευχαριστώ πάρα πολύ.
Κυρίες και κύριοι συνάδελφοι, να συνεννοηθούμε. Το πρωί ο Προεδρεύων, ο συνάδελφος κ. Κακλαμάνης, έκανε μια πρόταση - νομίζω ότι συμφώνησαν όλα τα κόμματα - αν μπορούμε - βλέποντας και πώς εξελίσσεται το απόγευμα η συζήτηση - να ολοκληρώσουμε σήμερα τη διαδικασία. Συμφωνήσαμε όλοι. Νομίζω ότι δεν υπήρξε καμμία αντίρρηση. Μέχρι τώρα υπάρχει ανοχή. Εκτιμούμε στο Προεδρείο ότι αν τηρηθεί ο χρόνος, αν έχουν μια συνέπεια στο χρόνο οι ομιλητές και βοηθουσών των δευτερολογιών, θα ολοκληρώσουμε γύρω στις 19.30΄. Το λέω γιατί αν συμφωνήσουμε και σε αυτό με την απογευματινή εκτίμηση, θα ήθελα να είμαι λίγο πιο αυστηρός στο χρόνο. Συμφωνεί το Σώμα;
Ευχαριστώ πάρα πολύ. Τον λόγο έχει ο συνάδελφος κ. Λαγός.
Κύριε Πρόεδρε, μπορώ να έχω τον λόγο;
Ορίστε, κύριε Γρηγοράκο, έχετε τον λόγο.
Εγώ το πρωί είχα εκφράσει την ένστασή μου σε αυτό. Και θα παρακαλούσα πάρα πολύ το Προεδρείο να μην «καπελώνει» τις αποφάσεις της Διάσκεψης των Προέδρων. Ειδικά ο κ. Κακλαμάνης, όταν παίρνει τον λόγο, - ήμουν πάλι και το πρωί - κάθε φορά θέλει να καθορίζει τη διαδικασία παρά την απόφαση της Διάσκεψης των Προέδρων. Θα παρακαλούσα πάρα πολύ, λοιπόν, επειδή υπάρχουν και όρια με τους Βουλευτές, οι οποίοι είναι όλη την ημέρα στις διαδικασίες και έχουν και άλλες υποχρεώσεις, να καθοριστεί ο χρόνος. Δεν είναι υποχρέωσή μου μόνο η Βουλή. Έχω και άλλες υποχρεώσεις και κοινωνικές και οικογενειακές και επιστημονικές και πολιτικές. Θέλω να καθορίζω, αγαπητέ μου κύριε Πρόεδρε, το πρόγραμμα της ζωής μου. Δεν θα μου το «καθορίζει» εμένα κάθε πρόεδρος όταν το πρωί αποφασίζει να πάει τη διαδικασία και το απόγευμα, ενώ η Διάσκεψη των Προέδρων έχει πει για την επόμενη ημέρα. Θέλω να το δείτε αυτό το θέμα, διότι συμβαίνει κατά κόρον ιδιαίτερα με τον συγκεκριμένο Πρόεδρο.
Κατανοούμε την παρατήρηση, πλην, όμως, πρέπει να ξέρετε…
Το κατανοώ κι εγώ…
Κύριε συνάδελφε,…
Θα πρέπει, λοιπόν, να δεσμευτείτε ότι θα τελειώσει στις 19.30΄. Αν ένα λεπτό παραπάνω…
Κύριε Γρηγοράκο, έχετε δίκιο. Όμως, πρέπει να ξέρετε….
Αγαπητέ μου κύριε Πρόεδρε, να τελειώσω;
…ότι πέρα από τη Διάσκεψη των Προέδρων, τον τελικό λόγο πάντα τον έχει η Ολομέλεια.
Να μην το βάζουμε τότε καθόλου, να μην προγραμματίζουμε τη ζωή μας καθόλου.
Το ζήτημα είναι να συνεννοηθούμε και επί του τυπικού. Τι να κάνουμε τώρα;
Κύριε Πρόεδρε, θα τελειώσουμε στις 19.30΄; Αυτό με ενδιαφέρει εμένα. Αν είναι να μου πείτε 19.30΄ και να πάτε στις 22.00΄, διαφωνώ. Έτσι δεν αποφάσισε η Διάσκεψη των Προέδρων; Αν είναι να λέμε και να ξελέμε…
Κύριε συνάδελφε, δεν κάνουμε προφητείες τώρα. Εκτιμούμε ότι γύρω στις 19.30΄, αν έχουμε μια συνέπεια, θα τελειώσουμε. Τι άλλο περισσότερο μπορώ να σας πω; Θα προσπαθήσουμε να είμαστε συνεπείς.
Κύριε Πρόεδρε, πρέπει να μπορούμε να κάνουμε τον προγραμματισμό μας.
Ευχαριστώ πολύ. Θα το δούμε. Θα προσπαθήσουμε να είμαστε συνεπείς. Ο κ. Ιωάννης Λαγός έχει τον λόγο.
Ευχαριστώ, κύριε Πρόεδρε. Αναφέρθηκε λεπτομερώς ο αγορητής μας, ο κ. Καρακώστας, σ' αυτό το πολυνομοσχέδιο. Εγώ θα ήθελα να στιγματίσω κάποια πράγματα που συμβαίνουν. Το βασικότερο που έχω να πω είναι ότι δεν είναι σωστή η διαδικασία με την οποία έρχονται τα νομοσχέδια, πάμε στις επιτροπές κι ερχόμαστε στην Ολομέλεια για να ψηφίσουμε. Νομίζω ότι με οποιονδήποτε και να μιλήσουμε στον διάδρομο ή εδώ κατ' ιδίαν αν δεν μας ακούει, όλοι θα παραδεχθείτε ότι δεν είναι σωστή διαδικασία αυτή. Δεν υπάρχει αυτό. Εμείς ειδικά, δηλαδή, που ανήκουμε σε κάποια κόμματα που δεν έχουμε πενήντα και εξήντα Βουλευτές, τρέχουμε από τη μια επιτροπή στην άλλη, χωρίς να ακούσουμε καν τι λέγεται στην επιτροπή, γιατί μπαίνουμε μέσα στις 14.00΄ και στις 15.00΄ πρέπει να πάμε σε μια άλλη επιτροπή. Εν συνεχεία θα πάμε σε μια τρίτη επιτροπή και μετά θα πρέπει να έρθουμε στις 17.00΄ εδώ, για να συζητήσουμε για ένα άλλο νομοσχέδιο. Δεν γίνεται σωστή διαδικασία κατ' αυτόν τον τρόπο και το ξέρετε πάρα πολύ καλά. Εντάξει, νομίζω ότι αυτό κυρίως η Κυβέρνηση το γνωρίζει και κάπου το επιδιώκει κιόλας, γιατί είναι ένας πολύ ωραίος τρόπος να μην υπάρχουν αντιδράσεις, να μην υπάρχουν αντιρρήσεις. Έρχονται κάποια νομοσχέδια και όλοι μας πάνω κάτω αναφερόμαστε σε τέσσερα - πέντε άρθρα, που νομίζουμε ότι είναι τα πιο σημαντικά και αγνοούμε όλα τα υπόλοιπα. Έρχονται, λοιπόν, προς ψήφιση κάποια νομοσχέδια πεντακοσίων σελίδων και εμείς δεν προλαβαίνουμε καν να τα ξεφυλλίσουμε. Αν λέμε ψέματα, να μας το πείτε. Εδώ είχαμε φθάσει στο σημείο κάποιοι να ψηφίζουν μνημόνια τότε που έχουν υποδουλώσει τη χώρα μας για πάρα πολλά χρόνια και να λένε ευθαρσώς μετά από λίγα χρόνια ότι δεν πρόλαβαν να το διαβάσουν το μνημόνιο αυτό και να μην πρέπει να απολογηθούν πουθενά. Επειδή, λοιπόν, εμείς αισθανόμαστε ότι έχουμε να απολογηθούμε στον Έλληνα πολίτη και επειδή αισθανόμαστε ότι δεν γίνεται καθόλου καλά η δουλειά μας, όπως εμείς θα θέλαμε, εμείς καταγγέλλουμε κατ' αρχάς αυτό το γεγονός. Σε ό,τι προλάβαμε να διαβάσουμε και σε αυτό το νομοσχέδιο, εγώ θέλω να σταθώ σε κάποια συγκεκριμένα πράγματα, τα οποία δεν αναφέρθηκαν από άλλους, γιατί τα υπόλοιπα κόμματα δεν τα θεωρούν καθόλου σημαντικά αυτά και βλέπω ότι συμφωνούν όλοι. Θα ήθελα, λοιπόν, να ξεκινήσω και να πω ότι στο άρθρο 133 λέει εδώ ότι πρέπει να γίνουν και θα γίνουν από ό,τι λέει η Κυβέρνηση κέντρα αποτέφρωσης νεκρών από ιδιώτες. Μπαίνουμε, λοιπόν, σε αυτές τις διαδικασίες. Και μάλιστα αναφέρει χαρακτηριστικά και μέσα στο πολυνομοσχέδιο αυτό, ότι αυτό γίνεται κυρίως γιατί έως σήμερα είναι εξαιρετικά περιορισμένη η λειτουργία και η ενεργοποίηση των Οργανισμών Τοπικής Αυτοδιοίκησης προς την κατεύθυνση της ίδρυσης και λειτουργίας κέντρων αποτέφρωσης. Αυτό τι σημαίνει; Αυτό σημαίνει ότι οι κατά τόπους κοινωνίες, οι τοπικές αυτοδιοικήσεις, οι ΟΤΑ ή ο απλός κόσμος, οι πολίτες δεν τα θέλουν αυτά τα κέντρα αποτέφρωσης. Δεν τα θέλει ο Έλληνας πολίτης, όσο και να προσπαθούμε εμείς να το αλλάξουμε αυτό το πράγμα με εύσχημο τρόπο και γι' αυτό δεν γίνονται. Έρχεται τώρα, λοιπόν, η ελληνική Κυβέρνηση και λέει ότι θα γίνει και αυτό ένα είδος επιχείρησης. Θα μπορεί ένας ιδιώτης, τηρώντας κάποιες προϋποθέσεις, να δημιουργήσει τέτοια κέντρα αποτέφρωσης. Αυτό πριν από λίγα χρόνια θα αποτελούσε στην Ελλάδα ύβρη και δεν θα το δεχόταν κανείς. Σήμερα, όμως, έχουμε φθάσει στο σημείο να το συζητάμε και να μην πειράζει σχεδόν κανέναν και όλα τα κόμματα μέσα στη Βουλή, πλην της Χρυσής Αυγής, να μη διαφωνούν καθόλου πάνω σε αυτό. Αυτό το οποίο είναι σημαντικό, έρχεται σε τέλεια αντίθεση με τις χριστιανικές και ορθόδοξες καταβολές που έχει ο Έλληνας πολίτης, γιατί είτε πολύ είτε λίγο είμαστε όλοι συνδεδεμένοι με αυτά τα πράγματα. Έτσι έχουμε μάθει. Έχουμε θάψει δικούς μας ανθρώπους όλοι, έχουμε πάει στα νεκροταφεία όλοι, έχουμε δει τι γίνεται και ήταν αυτή η διαδικασία που κάπου μας έκανε να ενωνόμαστε και να θυμόμαστε τους πατεράδες μας, τους προγόνους μας, τους παππούδες μας. Τώρα, το πώς θέλουμε να πάμε στη διαδικασία αυτή, δεν το καταλαβαίνω. Εγώ δεν είπα σε κανέναν να απαγορευτεί το δικαίωμα αυτό, αλλά το πώς πάμε σιγά - σιγά να τα βάλουμε όλα σε έναν κουβά και να λέμε ότι πλέον πρέπει να γίνουν και ιδιωτικά αποτεφρωτήρια, αυτό δεν το καταλαβαίνω. Θα μπορούσε το κράτος, εάν ήθελε, να έχει ένα δυο - πόσα θα κρίνει - αποτεφρωτήρια γι' αυτούς που θέλουν να ακολουθήσουν αυτή τη διαδικασία, αλλά όχι να μπαίνουμε σε αυτή την ιδιωτική πρωτοβουλία. Δεν γίνονται όλα μπίζνες και επιχείρηση. Έχουμε πάει, δηλαδή, σε μια κατάσταση που δεν καταλαβαίνουμε τι γίνεται. Βέβαια, εδώ υπάρχει η τέλεια αντίθεση της Εκκλησίας πάνω σε αυτό. Η Εκκλησία δεν το συζητάει καν αυτό το θέμα. Είναι αντίθετη, αλλά ποιος την ακούει την Ελληνική Ορθόδοξη Εκκλησία σήμερα; Κανείς δεν δίνει βάση. Εδώ, όμως, τίθεται και ένα μεγάλο ερώτημα. Όλοι εσείς που σέβεστε τα εκατομμύρια λαθρομεταναστών που έχουν μπει στην πατρίδα μας, που θέλετε να δημιουργήστε συνθήκες θρησκευτικές οι οποίες να ταιριάζουν με αυτά που έχουν μάθει στις πατρίδες τους και με αυτά που έλεγαν αυτοί ότι είχαν εκεί, που θέλετε να κρατήσετε τις ρίζες τους στην Ελλάδα, τον Χριστιανό Έλληνα Ορθόδοξο πώς τον αποκόπτετε από τις ρίζες του και από ό,τι πίστευε μέχρι τώρα με άμεσο ή έμμεσο τρόπο; Δεν σας ενδιαφέρουν αυτά τα πράγματα. Πώς θα φθάσουμε, λοιπόν, σε αυτή τη διαδικασία; Είναι ντροπή, είναι πραγματικά απαράδεκτο, είναι βέβηλο και ιεροσυλία για εμάς τους Έλληνες εθνικιστές, τους χρυσαγίτες και όχι μόνο, στην συντριπτική πλειοψηφία των Ελλήνων πολιτών να λέμε ότι θα πάμε να κάνουμε ιδιωτικά αποτεφρωτήρια αυτή τη στιγμή. Ισοπεδώνουμε τα πάντα. Ο άνθρωπος γίνεται μόνο μάζα, χάνει τα πάντα, χάνει τις αξίες του, χάνει τις αρχές του. Δεν έχουμε τίποτα άλλο. Θα ευχόμαστε απλά να ζήσουμε σε έναν πλανήτη, σε μια χώρα, που δεν θα έπρεπε να είναι χώρα, γιατί δεν υπάρχουν σύνορα για εσάς, δεν υπάρχουν πατρίδες, δεν υπάρχουν διαφορετικότητες. Θα είμαστε μια πολτοποιημένη μάζα ανθρώπων, που δεν θα έχουμε τίποτα άλλο πέρα από το να ζήσουμε, να δουλέψουμε, να βγάλουμε χρήματα και να τα καταναλώσουμε. Αυτό είναι και τελειώνουν τα πάντα. Είμαστε τελείως αντίθετοι με το συγκεκριμένο, όπως επίσης είμαστε αντίθετοι - και απορούμε με εσάς της αριστερής έκφρασης και της αριστερής ιδεολογίας - με το Μητρώο Πολιτών. Και δεν είμαστε αντίθετοι με το Μητρώο Πολιτών, γιατί δεν θα κάνει εύκολη ίσως τη ζωή των ανθρώπων, των πολιτών, αλλά επειδή εδώ έχουμε να κάνουμε με βασικά ζητήματα. Αυτό συγκεκριμένα είναι ένας έμμεσος τρόπος για να περάσει η κάρτα του πολίτη. Θα μπουν, λοιπόν, όλα μέσα σε μια κάρτα, σε ένα κομπιούτερ, σε έναν αριθμό, όπου θα υπάρχει ο ΑΜΚΑ, το ΑΦΜ, όλα τα στοιχεία μας και θα είμαστε ακριβώς αυτό το πράγμα. Αυτή η διαδικασία θα γίνεται. Βέβαια το γεγονός ότι ο οποιοσδήποτε σοβαρός χάκερ μπορεί να μπει και να κλέψει όλα τα στοιχεία, γιατί δεν υπάρχει καμμία ασφάλεια, αυτό δεν απασχολεί κανέναν. Και αυτό είναι ένα γεγονός, γιατί θα συμβούν αυτά τα φαινόμενα. Εμείς, λοιπόν, είμαστε αντίθετοι και σε αυτό, καθαρά για θέμα ελευθερίας της προσωπικότητας, ελευθερίας του ατόμου. Γι' αυτό είμαστε ενάντια σε αυτή τη διαδικασία. Επίσης, έχουμε δει στο άρθρο 125 να μιλάμε για σύσταση Ειδικής Γραμματείας Ιθαγένειας. Τι σημαίνει αυτό; Αυτό σημαίνει ότι θα υπάρξει μια νέα επιτροπή - ήδη προϋπήρχαν αυτά τα πράγματα, αλλά εσείς θα τα φτιάξετε καλύτερα, θα βάλετε και άλλους δικούς σας ανθρώπους - και θα γίνεται ταχύτατα η απόδοση ελληνικής ιθαγένειας σε όποιον λαθρομετανάστη έρχεται και αιτείται την ιθαγένεια. Και έχουμε ξαναπεί ότι καλώς ή κακώς, θέλοντας ή όχι, ιθαγένεια δεν μπορεί να δώσει κανείς, παρά μόνο η φύση και ο Θεός. Υπηκοότητα ίσως να μπορούσατε να δώσετε - πράγμα που και σε αυτό διαφωνούμε - αλλά ελληνική ιθαγένεια για κάποιον, που μπαίνει παράνομα σε ελληνικά σύνορα, κάθεται έξι μήνες και έναν χρόνο, δεν ξέρουμε από πού κρατάει η σκούφια του και έρχεται και αιτείται και εμείς πρέπει σε ένα εύλογο χρονικό διάστημα να του δώσουμε την ιθαγένεια, αυτό είναι απαράδεκτο και ντροπιαστικό για εμάς. Θα μιλήσω και για ένα άλλο κομμάτι, για τα άρθρα 108-114, που πιθανόν μέσα στον πανικό που νομοθετούμε, να μην τα έχει προσέξει σχεδόν κανείς. Μιλάμε εδώ για τους ευρωπαϊκούς ομίλους εδαφικής συνεργασίας. Τι είναι αυτοί οι ευρωπαϊκοί όμιλοι εδαφικής συνεργασίας; Είναι κάποιες ομάδες που δημιουργούνται από δυο ή περισσότερα κράτη - μέλη της Ευρωπαϊκής Ένωσης - έτσι είχε ξεκινήσει τουλάχιστον - που μπορούν να κάνουν ό,τι θέλουν μέσα στα σύνορα της οποιαδήποτε χώρας, τα οποία ουσιαστικά παύουν να υπάρχουν. Και λέει χαρακτηριστικά σε ένα σημείο εδώ - όχι το νομοσχέδιο, από την αρχική ίδρυση αυτών των ευρωπαϊκών ομίλων - ότι επιτρέπει στα ενδιαφερόμενα μέλη, σε δυο ή περισσότερα κράτη, να συνεργάζονται στο πλαίσιο κοινών πρωτοβουλιών, χωρίς να χρειάζεται υπογραφή διεθνούς συμφωνίας που απαιτεί επικύρωση από τα εθνικά κοινοβούλια. Καταλαβαίνουμε γιατί μιλάμε; Καταργούνται, δεν υπάρχει ελληνικό Κοινοβούλιο. Ειδικά στην Ελλάδα τα τελευταία οχτώ χρόνια το ξέρουμε πάρα πολύ καλά. Το είχαμε πει εμείς, τώρα το λένε κι άλλοι σιγά - σιγά, ότι το ελληνικό Κοινοβούλιο είναι για να έρθουν κάποια νομοσχέδια και κάποια μνημόνια από το εξωτερικό. Θα τα πάρουμε, αλλά δεν θα τα διαβάσουμε κιόλας, γιατί είναι τρεις χιλιάδες σελίδες και μας έρχονται το απόγευμα και την άλλη μέρα το πρωί στις έντεκα θα πρέπει να πάμε να τα ψηφίσουμε. Αυτό είναι το ελληνικό Κοινοβούλιο. Και αν το ελληνικό Κοινοβούλιο τολμήσει να πάρει μια απόφαση που μπορεί να είναι υπέρ του Έλληνα πολίτη, εάν δεν συμφωνήσει η Ευρωπαϊκή Ένωση, εάν δεν συμφωνήσουν οι διεθνείς τύραννοι, που έχουν φθάσει την πατρίδα μας σε τέτοιο σημείο, δεν πρόκειται να περάσει. Θα το ακυρώσουν. Όπως θυμόμαστε πολύ καλά αλήστου μνήμης σκηνές, τον τότε Υπουργό Ναυτιλίας, τον κ. Δρίτσα, να έρχεται εδώ μέσα και να προσπαθεί να περάσει κάποιους άλλους νόμους στη συμφωνία με την «COSCO». Σταμάτησε η Ολομέλεια. Διακόπηκε. Και έτρεχε ο Δρίτσας γρήγορα να βρει τους ανθρώπους της «COSCO», για να έρθει σε συμφωνία με αυτό που θα του έδιναν. Όλοι εμείς εδώ περιμέναμε ότι ο συγκεκριμένος Υπουργός από θέμα ευθιξίας, τουλάχιστον, θα ερχόταν και θα δήλωνε την παραίτησή του και ο άνθρωπος αυτός μας έφερε ένα διαφορετικό νομοσχέδιο, χωρίς να έχει κανένα πρόβλημα, που το υπογράψαμε και ξεπουλήθηκε το λιμάνι. Μάλιστα, ο συγκεκριμένος κύριος ήταν αυτός, που πριν γίνει Υπουργός Εμπορικής Ναυτιλίας, έκανε διαδηλώσεις και πορείες στον Πειραιά μαζί με κάτι άλλους αυτής της συνομοταξίας που φώναζαν για να μην ξεπουληθεί το λιμάνι. Αυτή είναι η πραγματικότητα, που υπάρχει στο ελληνικό Κοινοβούλιο. Αυτά, λοιπόν, ήταν κάποια επιμέρους πράγματα τα οποία θέλαμε να τα πούμε, γιατί δεν τα έχει πει κανείς άλλος στο ελληνικό Κοινοβούλιο. Δεν τα έχει πει κανείς άλλος. Μας προκαλεί και μεγάλη εντύπωση η στάση των ΑΝΕΛ - εντάξει, δεν μας προκαλεί εντύπωση, χαριτολογώντας το λέμε αυτό - για το πώς αυτοί που είναι πατριώτες, που είναι χριστιανοί, μπορεί να δέχονται από μια κυβέρνηση να νομοθετεί με αυτόν τον τρόπο και να μην την ρίχνουν, να μην φεύγουν. Έχουν έρθει, όμως, στην εύκολη λύση, να ξέρουν ότι όταν έρθουν διάφορα άρθρα και τα ψηφίσουν άλλα κοινοβουλευτικά κόμματα και δεν κινδυνεύει η κυβερνητική συνοχή, τότε να μην τα ψηφίζουν και να κάνουν ότι διαφωνούν. Αν διαφωνούσαν σε κάτι, φυσικά θα έριχναν την Κυβέρνηση. Πώς, όμως, να ρίξουν την Κυβέρνηση, όταν ο Πρόεδρός τους, ο Καμμένος, αυτή τη στιγμή είναι τρεμάμενος πίσω από τον Τσίπρα και παρακαλάει να μην τον αδειάσει για το σκάνδαλο που έχει γίνει με την ελληνική δικαιοσύνη; Είναι τρεμάμενος, γιατί όταν είχε έρθει πριν από λίγο καιρό και το συζητούσαμε εδώ το θέμα, είχε ανέβει εδώ με θράσος και είχε πει ότι «εγώ θα πω ναι στη σύσταση εξεταστικής επιτροπής». Και εν συνεχεία, όταν ήρθε το ζήτημα αυτό, έλεγε «όχι, να μην γίνει εξεταστική επιτροπή», όπως έλεγε και ο ΣΥΡΙΖΑ. Αφού, λοιπόν, είναι καθαρός ο Καμμένος, γιατί δεν γίνεται μια εξεταστική επιτροπή; Εδώ, όμως, θα ήθελα να πω και για την υποκριτική στάση όλων των κομμάτων, γιατί όλοι σας νοιαστήκατε ότι μπορεί να υπάρχει παρέμβαση στο έργο της δικαιοσύνης και όλοι σας εκπλαγήκατε. Ήταν κάτι πρωτόγνωρο για την Ελλάδα το να εμπλακεί Υπουργός στο θέμα της δικαιοσύνης και να θέλει να δει τι γίνεται. Πέσατε από τα σύννεφα. Δεν θα αναφερθώ σε δεκάδες άλλα τέτοια ζητήματα που έχουν γίνει, αλλά για να τονίσω για άλλη μια φορά το πόσο υποκριτική είναι η στάση σας και να το ακούει πάλι ο ελληνικός λαός, υπήρχε ξέρετε κι ένα άλλο πολύ σοβαρό περιστατικό, στο οποίο εμπλεκόταν ο τότε Πρωθυπουργός της Ελλάδας, ο Αντώνης Σαμαράς, μαζί με μια συνομοταξία, με τον Αθανασίου και με τον Δένδια. Εμείς τα λέγαμε από τότε, γνωρίζοντας ότι αυτά που λέμε είναι αλήθεια και τα ξέρατε κι εσείς ότι αυτά που λέμε είναι αλήθεια. Η τύφλωση, όμως, που έχετε απέναντι στη Χρυσή Αυγή δεν σας αφήνει να δείτε το πιο μεγάλο δίκιο το οποίο μπορούμε να έχουμε. Πριν από λίγες μέρες, λοιπόν, όλοι εσείς οι Βουλευτές των υπολοίπων κομμάτων, που μισείτε τη Χρυσή Αυγή, αλλά είστε δημοκράτες και σας αρέσει η δημοκρατία και η αλήθεια, όταν ήρθε πρόταση του εισαγγελέα μέσα στην ελληνική Βουλή που έλεγε ότι πρέπει να εξεταστεί το ηχητικό - όχι το βίντεο, το ηχητικό ήταν που έπρεπε να εξεταστεί - του Σαμαρά, που έλεγε στο τηλέφωνο σε κάποιον «ψηλό παναθηναϊκάκια», στον Ντογιάκο, «μόλις έρθουν οι άλλοι τρεις Βουλευτές της Χρυσής Αυγής, βαλ' τους φυλακή», δεν μαζέψατε άλλες τριάντα υπογραφές να γίνει σύσταση εξεταστικής επιτροπής. Γιατί; Μήπως γιατί φοβάστε ότι αν γίνει αυτό θα βρεθεί εκτεθειμένος και ο Σαμαράς και οι υπόλοιποι που εμπλέκονται, αλλά και όλοι εσείς που τα ξέρατε αυτά και δεν κάνατε τίποτα; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πριν από λίγες μέρες πρέπει σε όλους σας, είτε στις θυρίδες σας είτε στα προσωπικά σας email, να σας έχει έρθει η πρόταση αυτή επισήμως από τη Χρυσή Αυγή. Κι εμείς λέμε, λοιπόν, αφού εσείς είστε υπέρ της δημοκρατίας και υπέρ της δικαιοσύνης, γιατί δεν βάζετε τις υπογραφές αυτές, να δούμε μήπως τον έχουμε συκοφαντήσει τον Σαμαρά και τον Αθανασίου; Όλοι σας, όμως, κρύβεστε πίσω από το δάκτυλό σας. Φωνάζετε, λοιπόν, τώρα για το σκάνδαλο Καμμένου - Μαρινάκη, σας εκπλήσσει το γεγονός ότι έχει γίνει παρέμβαση από τον Υπουργό - αυτό είναι δεδομένο ότι έχει γίνει - και να δούμε πώς θα τη σκαπουλάρει κιόλας ο Καμμένος. Για την υπόθεση, όμως, που εμπλέκεται ο ιδεολογικός σας αντίπαλος, ο Σαμαράς, δεν νοιάζεστε, αριστεροί, κεντρώοι,οι πάντες και την έχετε θάψει.
Κύριε συνάδελφε, ολοκληρώστε.
Έχω και δευτερολογία. Δεν θα τη χρησιμοποιήσω όλη, κύριε Πρόεδρε.
Απλώς είπαμε να μαζευτούμε λίγο για να τελειώσουμε σήμερα.
Σε ενάμισι λεπτό θα έχω τελειώσει. Επίσης, ακούσαμε το πρωί τον εισηγητή της Δημοκρατικής Συμπαράταξης ΠΑΣΟΚ - ΔΗΜΑΡ να λέει κάτι το οποίο για εμάς είναι κομβικό. Αναφέρθηκε στο θέμα Γεωργίου της ΕΛΣΤΑΤ και με αυτά που έχουν γίνει τώρα τελευταία. Ο ΣΥΡΙΖΑ, όταν ήταν στην αντιπολίτευση, κραύγαζε για το θέμα Γεωργίου ότι έχουν αλλοιωθεί τα πραγματικά δεδομένα, ότι δεν ήταν έτσι οι δείκτες κι ότι η Ελλάδα μπήκε σε ένα πλαστό μνημόνιο, πράγμα το οποίο γνωρίζουμε όλοι. Κι έλεγε ότι τότε ο ΣΥΡΙΖΑ - καλά, έλεγε πολλά τότε ο ΣΥΡΙΖΑ, βέβαια - θα τα εξετάσει όλα αυτά. Τώρα, όμως, όταν ήρθε στην εξουσία, τα εξαφάνισε κι όταν βρέθηκε κάποιος δικαστικός λειτουργός να κάνει αυτή την κίνηση και να ψάξει πάλι να δει με το θέμα Γεωργίου τι έχει γίνει, είπε ο εισηγητής του ΠΑΣΟΚ ότι αυτά είναι ψέματα κι ότι αν ήταν πλαστό το έλλειμα και τα στοιχεία που είχαν δημιουργηθεί, να γυρίσουν τα χρήματα πίσω στην Ευρωπαϊκή Ένωση που ήταν τόσο καλοί και μας τα έδωσαν. Ακριβώς αυτό θέλει η Χρυσή Αυγή από αυτούς που έκλεψαν τα λεφτά, γιατί τα λεφτά αυτά δεν πήγαν ούτε σε επενδύσεις, τα λεφτά αυτά δεν πήγαν ούτε σε δάνεια για τους αγρότες ή για τους νέους επιχειρηματίες, τα λεφτά αυτά δεν πήγαν στο να γίνουν έργα, νοσοκομεία και σχολεία για τον Έλληνα πολίτη. Τα λεφτά αυτά πήγαν σε συγκεκριμένες τσέπες, σε συγκεκριμένα πορτοφόλια, σε μεγαλοεργολάβους και σε μεγαλοτραπεζίτες που τα έφαγαν και σε μεγαλοπολιτικούς. Εμείς, λοιπόν, συμφωνούμε απόλυτα αυτή τη φορά με τη Δημοκρατική Συμπαράταξη ΠΑΣΟΚ - ΔΗΜΑΡ, που έχει πολλούς από αυτούς μέσα στην παράταξή τους, και λέμε, ναι, να εξεταστεί το φαινόμενο και το ενδεχόμενο αυτό. Κι επειδή θα αποδειχθεί ότι τα στοιχεία ήταν πλαστά κι ότι η Ελλάδα μπήκε στα μνημόνια με ψεύτικα στοιχεία, να αποδοθούν ευθύνες, να δούμε ποιοι τα έχουν κλέψει και να γυρίσουν αυτά τα χρήματα πίσω. Και τέλος, θα πω αυτό που έγινε πριν από μία - μιάμιση ώρα περίπου, στο ελληνικό Κοινοβούλιο. Ήρθαν κάποια παιδιά του «Ρουβίκωνα», μπήκαν μέσα, πέταξαν κάτι φυλλάδια, έφυγαν. Το Κοινοβούλιο, σύμφωνα με τα τελευταία δεδομένα, είχε πάρει έκτακτα μέτρα το τελευταίο χρονικό διάστημα. Τα έκτακτα μέτρα, όμως, προφανώς, κύριε Πρόεδρε, είναι να είναι δεκαπέντε άνθρωποι εδώ της ασφάλειας και της φρουράς να φυλάνε του χρυσαυγίτες μην μπούνε μέσα και υψώσουν τον τόνο της φωνής τους. Αυτό που έγινε και σήμερα είναι απαράδεκτο. Μπήκαν αυτοί οι άνθρωποι μέσα. Πώς μπήκαν με τόσους αστυνομικούς στις πύλες; Κι όχι μόνο μπήκαν - εντάξει μπήκαν, σας έπιασαν στον ύπνο την αστυνομική φρουρά και μπήκαν - αλλά το τραγικότερο ακόμα είναι ότι συνελήφθησαν πολλοί από αυτούς και απ' ό,τι διαβάζουμε και βλέπουμε, με τη σύμφωνη γνώμη - λέει - τη δική σας, κύριε Πρόεδρε, και του κ. Τόσκα, του Υπουργού Προστασίας του Πολίτη, αφέθησαν ελεύθεροι. Φανταστείτε να ήταν χρυσαυγίτες και να πέταγαν φεϊγβολάν για την αθώωση του Νίκου Μιχαλολιάκου, του Αρχηγού της τρίτης πολιτικής δύναμης, ο οποίος έχει πάει στη φυλακή. Έκαναν, λοιπόν, αυτό το πράγμα για μία γυναίκα η οποία έχει καταδικαστεί - δικαίως, αδίκως, δεν ξέρω, θα δούμε, - πρωτόδικα σε δεκατρία χρόνια φυλάκιση. Όχι γιατί πέρασε με κόκκινο, αλλά γιατί, απ' ό,τι λέει η ελληνική δικαιοσύνη, βρέθηκαν τα δακτυλικά της αποτυπώματα πάνω σε γεμιστήρα όπλων. Αυτά συμβαίνουν. Και φανταστείτε, σας λέω και πάλι, να ήταν χρυσαυγίτες και να τα έκαναν αυτά. Τι να περιμένουμε, όμως, από μια ελληνική Κυβέρνηση και από μια Ελληνική Αστυνομία, όταν οι συγκεκριμένοι πάλι άνθρωποι ήταν αυτοί που έκαναν πορεία στην πλατεία Εξαρχείων κρατώντας όπλα και λέγοντας μετά οι ίδιοι ότι τα όπλα αυτά είναι πραγματικά.
Ολοκληρώστε, κύριε συνάδελφε.
Είχα και δευτερολογία, κύριε Πρόεδρε. Έτσι δεν είναι; Είμαι Κοινοβουλευτικός Εκπρόσωπος.
Κύριε συνάδελφε, με συγχωρείτε. Συζητάμε το νομοσχέδιο των ΟΤΑ. Έχετε επεκταθεί σε μια σειρά θέματα τελείως εκτός του νομοσχεδίου των ΟΤΑ, με απόλυτη ανοχή του Προεδρείου, αλλά μην υπερβάλλετε κιόλας.
Γιατί απορείτε, κύριε Πρόεδρε;
Για τον χρόνο.
Η δευτερολογία μου δεν είναι; Δεν έχω υπερβεί τον χρόνο.
Μα, σας είπα για τον χρόνο, παρά το ότι δεν χρησιμοποιώ αυτό που μπορώ να κάνω, για τη συζήτηση που κάνουμε, για τους ΟΤΑ. Είστε στα δεκαοκτώ λεπτά.
Στον Κοινοβουλευτικό Εκπρόσωπο θα πείτε τι θα πει;
Εν πάση περιπτώσει. Μιλάτε δεκαοκτώ λεπτά. Συνεχίστε.
Δεν συζητάω άλλο. Η δημοκρατία κέρδισε πάλι.
Ο συνάδελφος κ. Καραγκούνης έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, σας τα είπαν και νωρίτερα οι καλοί μας συνάδελφοι και ο εισηγητής μας. Όπως καταλαβαίνετε, και αυτό το νομοσχέδιο πάσχει από τα κλασσικά χαρακτηριστικά, που πάσχουν όλα τα νομοσχέδια του ΣΥΡΙΖΑ, δηλαδή, από τη μια πλευρά κομματισμός και από την άλλη πλευρά αποσπασματικότητα και έλλειψη, κατά βάση, και πολιτικού στίγματος, αλλά και συγκεκριμένης πολιτικής γραμμής. Τώρα, βέβαια, πιθανότατα να είμαι και λίγο αυστηρός και με τους Υπουργούς και με εσάς προσωπικά, κύριε Σκουρλέτη, στην αναφορά ότι δεν υπάρχει μπούσουλας. Το λέω αυτό γιατί ζούμε σε μια χώρα που προχθές ο Πρωθυπουργός μάς είπε ότι ανέλαβε την πρωθυπουργία και δεν ήξερε και ότι τώρα αρχίζει να μαθαίνει. Έχουν περάσει τρία χρόνια και μάλλον δεν έχει μάθει πολλά, κύριε Υπουργέ. Έκανε - λέει - λάθος στους βασικούς του συνεργάτες. Ελπίζω να μην σας παίρνει κι εσάς η μπάλα, γιατί, όντως, είστε κι εσείς ένας από τους βασικούς του συνεργάτες. Επίσης, ήταν ανήξερος, όπως λέει, και δεν ήξερε αυτό που ξέρουν όλοι οι άλλοι σε αυτή τη χώρα, δηλαδή, ότι είναι φαιδρό να απειλείς μια νομισματική ένωση μερικών από τις ισχυρότερες χώρες αυτού του κόσμου ότι θα την ανατινάξεις και θα το κάνεις αυτό χωρίς να έχεις τα απαραίτητα πυρομαχικά. Διότι τα μόνα πυρομαχικά που είχε, μιας και μιλάμε και για το νομοσχέδιο του Υπουργείου Εσωτερικών και για τους ΟΤΑ, απ' ό,τι θυμάμαι, ήταν να μαζεύει τα χρήματα των δήμων για να πληρώνει τις δόσεις. Και βεβαίως, αυτά τα χρήματα ακόμη τα κλαίνε οι άνθρωποι, διότι, αν θυμάμαι καλά, τα ρέπος είναι στα 14 δισεκατομμύρια, συν 5 δισεκατομμύρια ευρώ ληξιπρόθεσμες οφειλές. Ήδη, υπάρχει εσωτερικό φέσι 19 δισεκατομμύρια ευρώ. Βεβαίως, μετά ήρθαν οι κεφαλαιακοί έλεγχοι…
Ποιος το λέει αυτό;
Τόσα είναι. Κύριε Σκουρλέτη, δεν τα ξέρετε καλά. Τα ρέπος είναι 14 δισεκατομμύρια.
Κύριε Καραγκούνη, εκατομμύρια κέρδισαν, όπως και η Βουλή.
Κύριε Πρόεδρε, έχετε επιστρέψει πίσω τα χρήματα στους ΟΤΑ και στα πανεπιστήμια;
Όποτε θέλουν, με πρόσκληση τριών μελών κ.λπ.. Υπάρχει διαδικασία.
Υπάρχει ένα συγκεκριμένο φέσι, κύριε Βούτση, το οποίο παραμένει. Δεν τα έχετε επιστρέψει. Εάν δανειστείτε και τα επιστρέψετε, είναι άλλο πράγμα.
Μα, αφού πρέπει να επιστραφούν.
Εντάξει. Ρωτήστε τους δημάρχους, εάν έχουν πάρει τα λεφτά.
Εσείς να τους ρωτήσετε.
Μα, είναι συγκεκριμένα αυτά που λέω. Μην εξανίστασθε.
Κύριοι συνάδελφοι, δεν γίνεται να κάνουμε συζήτηση τώρα από εδώ και από εκεί. Κύριε Καραγκούνη, συνεχίστε.
Κύριε Πρόεδρε, απλώς απαντάω στις αιτιάσεις του Προέδρου και του κυρίου Υπουργού.
Σας παρακαλώ, συνεχίστε.
Μετά ήρθαν οι κεφαλαιακοί έλεγχοι. Επιβαρύνατε, σύμφωνα με τον κ. Ρέγκλινγκ, 80 δισεκατομμύρια ευρώ. Βεβαίως, η οικονομία παραμένει στον αναπνευστήρα και οι μειώσεις και οι περικοπές πηγαίνουν σύννεφο. Διότι, κυρίες και κύριοι συνάδελφοι, σε όσες αγορές και να βγεις, με όσα τρελά επιτόκια και αν δανειστείς, το γεγονός παραμένει ότι η Ελλάδα είναι η μόνη χώρα στον δυτικό κόσμο που έχει κεφαλαιακούς ελέγχους. Και όσο παραμένουν οι κεφαλαιακοί έλεγχοι - και δυστυχώς, φαίνεται θα παραμείνουν κι άλλο, διότι κανείς δεν εμπιστεύεται, μέχρι τώρα τουλάχιστον, την Κυβέρνηση να φέρει πίσω τα χρήματα, το αντίθετο δυστυχώς συμβαίνει, έχουν φύγει πολλά δισεκατομμύρια ευρώ στο εξωτερικό - είναι αδιέξοδο το να συζητάμε για ένα έργο που δυστυχώς φαίνεται να μην έχει καλό τέλος. Ο κόσμος καταλαβαίνει καθημερινά πόσο ακριβά πλήρωσε και πληρώνει τα μαθήματα του κυρίου Πρωθυπουργού και ότι δεν μπορεί να εμπιστεύεται μαθητευόμενους μάγους, που όλοι ξέρουμε ότι τα πειράματά τους καταλήγουν με πολύ άσχημο τρόπο. Να έρθω στο νομοσχέδιο πάρα πολύ γρήγορα. Το είπα και νωρίτερα. Το είπαν και οι δικοί μας ομιλητές. Δεν περιμέναμε να φέρετε κάτι διαφορετικό από αυτό που τελικά φέρατε, κύριε Υπουργέ: ένα κλασσικό νομοσχέδιο ΣΥΡΙΖΑ. Φέρνετε διατάξεις για να ικανοποιήσετε διαφόρων ειδών αιτήματα, που τέλος πάντων, δεν απαντούν - και αυτό είναι το σημαντικό - στις ουσιαστικές προκλήσεις του σήμερα. Και σας το λέω αυτό, διότι δεν θέλω σε καμμία περίπτωση να ισοπεδώσω και αυτή τη νομοθετική πρωτοβουλία που φέρατε. Όντως, υπάρχουν θετικές διατάξεις - το είπαμε και στην επιτροπή, το είπαμε και σήμερα - που όντως επιλύουν κάποια θέματα. Για να συνεννοηθούμε όμως: Περίμενε η αυτοδιοίκηση δύο χρόνια να φέρετε το νομοσχέδιο για τους ΟΤΑ, στη λογική να επιλύσετε κάποια βασικά προβλήματα της αυτοδιοίκησης, όπως είναι η ενίσχυση της οικονομικής αυτοτέλειας, της διοικητικής αυτοτέλειας των δήμων και οι εκσυγχρονισμός του βασικού πλαισίου. Εσείς τι κάνατε; Ούτε προσπαθείτε, κύριε Υπουργέ, να ολοκληρώσετε τον «ΚΑΛΛΙΚΡΑΤΗ», ούτε διασφαλίζετε την οικονομική αυτοτέλεια των δήμων, που αυτό είναι το ζητούμενο, ούτε απαντάτε στα πολύ ζέοντα και σημαντικά προβλήματα που έχουν αυτή τη στιγμή οι δήμοι, ειδικά με τη στελέχωσή τους. Ας μη γελιόμαστε. Το βασικό πρόβλημα - το λένε όλοι, και οι δήμαρχοι και οι περιφερειάρχες - είναι το οικονομικό και η έλλειψη πόρων. Κι εσείς, κύριε Υπουργέ, δεν κάνετε τίποτα, ώστε να αποδοθούν οι πόροι στους δήμους, όπως ορίζει άλλωστε και προβλέπει ο νόμος. Δεν αποδίδετε τους παρακρατηθέντες φόρους. Και βεβαίως, όσο ήσασταν Αντιπολίτευση λέγατε ότι θα είναι η βασική σας προτεραιότητα. Δεν αποδίδεται τους φόρους από το πράσινο ταμείο. Δεν διευκολύνετε τους δήμους να ενταχθούν και να συμμετέχουν στα προγράμματα ΕΣΠΑ. Αυτό το οποίο σας ενδιαφέρει - και το έχουμε πει πάρα πολλές φορές - είναι μόνο να εξυπηρετείτε διάφορα κομματικά ρουσφέτια. Μετά το φιάσκο που είχατε με τους εργαζόμενους στην καθαριότητα, όλοι κατάλαβαν ότι γνώμονάς σας δεν είναι να ασχοληθείτε με τα πραγματικά προβλήματα των δήμων, αλλά το πώς θα κάνετε μικροπολιτική άλλων εποχών. Με το έτσι θέλω, εγκλωβίσατε και τους δημάρχους, που δεν μπορούν πλέον να κάνουν τη δουλειά τους, και τους εργαζομένους, που με το δίκιο τους σας κυνηγούν, διότι σας κορόιδευαν. Πάνω απ' όλα, κύριε Υπουργέ, δυστυχώς εγκλωβίζετε τους πολίτες που τελικά πληρώνουν τον λογαριασμό. Και σε ειδικότερα θέματα, όμως, οργάνωσης και στελέχωσης των δήμων πάλι κι εκεί δεν έχετε καταφέρει πολλά. Σας το φωνάζουν όλοι οι δήμαρχοι. Αναφέρομε στην πάγια πρόταση που έχει η αυτοδιοίκηση για μοριοδότηση της εντοπιότητας στις προσλήψεις προσωπικού σε ορεινούς και νησιωτικούς δήμους, απομακρυσμένους δήμους, που βγαίνουν δήμαρχοι και φωνάζουν ότι δεν μπορούν να λειτουργήσουν, διότι δεν υπάρχει άλλος δημοτικός υπάλληλος. Είναι μόνο ο δήμαρχος. Υπάρχει συγκεκριμένη δήμαρχος που το έχει καταγγείλει. Δίνετε απαντήσεις σε αυτό το πρόβλημα; Φέρνετε κάποια νομοθετική πρωτοβουλία, κάποια διάταξη, κάποια ρύθμιση για να το επιλύσετε; Διότι συζητάμε το 2017 να υπάρχουν δήμοι, που δεν έχουν ούτε δημοτικό υπάλληλο και δεν ευαισθητοποιείστε να δώσετε μια λύση. Εκτός εάν θεωρείτε ότι είναι λύση αυτό που σας είπε ο εισηγητής μας, το πώς θα επαναπροσληφθούν εκφωνητές στα δημοτικά ραδιόφωνα. Δηλαδή αυτό είναι το πρόβλημα σήμερα; Το πώς θα προσλάβετε εκφωνητές και τεχνικούς; Δείτε τι συμβαίνει αυτή τη στιγμή. Κάνετε μια βόλτα στα δημόσια νοσοκομεία. Πηγαίνετε μια βόλτα στις εφημερίες στον «Ευαγγελισμό» και στο «Ιπποκράτειο» να δείτε τι συμβαίνει, που δεν υπάρχει προσωπικό και λειτουργούν μόνο με τη φιλοτιμία και της διοίκησης - εγώ μπορώ να το πω - και των υπαλλήλων πάνω απ' όλα, των εργαζομένων. Δώστε εκεί προτεραιότητα από το να προσλαμβάνετε εκφωνητές. Προλάβετε κανέναν άνθρωπο στα δημόσια νοσοκομεία, που δεν μπορούν να λειτουργήσουν. Μπούσουλας δεν υπάρχει - αυτό είναι το συμπέρασμα - ούτε στην πολιτική σας. Απλώς, λύνετε μικροθέματα, διευθετείτε κάποιες εκκρεμότητες που έχετε, κύριε Υπουργέ, και πετάτε το τενεκεδάκι παρακάτω. Κάνετε πολιτική πραγματικά του μεροκάματου και τίποτε άλλο. Ευχαριστώ πολύ.
Ευχαριστώ, κύριε συνάδελφε. Τον λόγο έχει ο συνάδελφος κ. Νικόλαος Καραθανασόπουλος από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Και σήμερα, παρατηρήσαμε μια ψευδεπίγραφη αντιπαράθεση από τη μια μεριά ανάμεσα στην Κυβέρνηση και από την άλλη μεριά στα υπόλοιπα κόμματα της Αντιπολίτευσης, ιδιαίτερα με τη Νέα Δημοκρατία, αλλά και με το ΠΑΣΟΚ. Παρατηρήσαμε μια ψευδεπίγραφη αντιπαράθεση, που έτσι όπως παρουσιάστηκε είναι σαν να συγκρούονται δύο κόσμοι. Αλήθεια, ποιοι είναι αυτοί οι δύο κόσμοι που συγκρούονται; Μήπως είναι στο ζήτημα ότι βγήκε χθες η Ελλάδα στις αγορές, η ελληνική οικονομία, και το οποίο η Κυβέρνηση το χαρακτήρισε «μια σημαντική ημέρα»; Τι διαφορετικό έχει με προηγούμενες εξόδους στις αγορές από τις προηγούμενες κυβερνήσεις; Αποκαθίσταται με αυτόν τον τρόπο η εμπιστοσύνη των αγορών προς την ελληνική οικονομία; Αλήθεια, αυτή η αποκατάσταση, κύριε Υπουργέ, της εμπιστοσύνης των αγορών στην ελληνική οικονομία είχε κάποια προαπαιτούμενα ή δεν είχε; Είχε προαπαιτούμενα, αυτά τα οποία ολοκληρώνονται με τη δεύτερη αξιολόγηση, με το τρίτο μνημόνιο και με το δεύτερο μνημόνιο, το σύνολο των αντιλαϊκών μέτρων, που σφάγιασαν εργασιακά και ασφαλιστικά δικαιώματα, που επιδείνωσαν ακόμη περισσότερο τις θέσεις της εργατικής και λαϊκής οικογένειας. Άρα, προϋπόθεση για την αποκατάσταση της εμπιστοσύνης των αγορών είναι να συνεχιστεί και να κλιμακωθεί ακόμη περισσότερο η αντιλαϊκή επίθεση. Και αυτό θα είναι μια διαχρονική εξέλιξη, κύριε Υπουργέ. Μάλιστα, την επιταγή της εξόδου στις αγορές την πληρώνει η εργατική τάξη και τα λαϊκά στρώματα, οι οποίοι δεν επωφελούνται από αυτήν την έξοδο στις αγορές. Ποιοι επωφελούνται; Επωφελούνται οι επιχειρηματικοί όμιλοι που θα μπορέσουν να έχουν πρόσβαση με μεγαλύτερη ευκολία στη ρευστότητα, για να χρηματοδοτηθούν τα διάφορα επενδυτικά τους σχέδια, αλλά και μέσω του κρατικού δανεισμού - γιατί έξοδος στις αγορές σημαίνει ανατροφοδότηση του κρατικού χρέους - να μπορέσει το κράτος να στηρίξει τους επιχειρηματικούς ομίλους. Αυτό είναι λοιπόν επί της ουσίας. Ο λαός να πληρώνει το τίμημα της εξόδου της ελληνικής οικονομίας στις αγορές για να στηρίζεται με αυτόν τον τρόπο η ανάκαμψη των καπιταλιστικών κερδών. Άρα, ποιοι είναι οι δύο κόσμοι, που συγκρούονται στο συγκεκριμένο ζήτημα; Αυτό δεν θέλει και η Νέα Δημοκρατία και το ΠΑΣΟΚ, τη διασφάλιση της επιχειρηματικής δραστηριότητας, τη θωράκιση της ανταγωνιστικότητας και της καπιταλιστικής κερδοφορίας; Στον ίδιο θεό πιστεύετε. Όμως, και στα ζητήματα που αφορούν το συγκεκριμένο νομοσχέδιο ισχυρίστηκε μιλώντας ο κύριος Υπουργός μια διαφορετική κοσμοθεωρία στα ζητήματα της τοπικής και περιφερειακής διοίκησης ανάμεσα, από τη μια μεριά, στον ΣΥΡΙΖΑ και, από την άλλη μεριά, στη Νέα Δημοκρατία. Ποια είναι αυτή η διαφορετική κοσμοθεωρία, κύριε Υπουργέ; Μήπως εσείς δεν είπατε ότι διευρύνεται και θωρακίζεται ακόμη περισσότερο ο ρόλος των ΔΕΥΑ, που λειτουργούν με ιδιωτικοοικονομικά κριτήρια; Η διαφορετική κοσμοθεωρία ποια θα ήταν, αλήθεια, στα ιδιωτικοοικονομικά κριτήρια στην ενσωμάτωση στα πλαίσια λειτουργίας των ΔΕΥΑ των ευρωενωσιακών οδηγιών και μάλιστα, της οδηγίας - πλαίσιο για τα νερά του 2000, την οδηγία 60; Αυτό δείχνει διαφορετική κοσμοθεωρία και διαφορετικούς κόσμους ή τους ίδιους κόσμους; Τον ίδιον ακριβώς κόσμο δείχνει. Διαφορετική θα ήταν αν λέγατε ότι καταργούνται οι ΔΕΥΑ, μετατρέπονται σε υπηρεσίες, που βεβαίως θα προσπαθήσουν να προστατεύσουν το νερό, όχι μετατρέποντάς το σε εμπόρευμα, αλλά ως δημόσια παροχή. Μπορεί να γίνει αυτό στο πλαίσιο του συστήματος; Όχι. Δεν μπορεί να γίνει στο πλαίσιο του συστήματος. Όμως, εσείς τι κάνετε; Ενισχύετε ακόμα περισσότερο τη λειτουργία των ΔΕΥΑ με ιδιωτικοοικονομικά κριτήρια και εμπορευματοποιείτε ακόμη περισσότερο το νερό. Μάλιστα, δεν φτάνει μόνο αυτό. Προσθέσατε και μια σειρά τέλη: τέλη περιβαλλοντικού κόστους, κόστους πόρων, ύπαρξη του ειδικού τέλους μέχρι 80% για τις μελέτες και την κατασκευή. Ποιοι τα πληρώνουν αυτά τα τέλη; Κατά κύριο τα πληρώνουν οι λαϊκές οικογένειες. Σε τι διαφέρετε, αλήθεια, από τη Νέα Δημοκρατία; Αντίστοιχα τέλη δεν έβαζε κι αυτή; Αντίστοιχη λογική δεν είχε ότι πρέπει οι ΔΕΥΑ να λειτουργούν με ιδιωτικοοικονομικά κριτήρια; Το αποτέλεσμα της λειτουργίας των ΔΕΥΑ με ιδιωτικοοικονομικά κριτήρια στο πλαίσιο της βιωσιμότητάς τους σημαίνει ότι θα πρέπει με κάθε τρόπο είτε να αυξάνονται τα τιμολόγια για να μπορούν να καλύπτουν τις δαπάνες, τις οποίες έχουν και να είναι και κερδοφόρες. Άρα, δηλαδή, και μέτρα εισπραξιμότητας μπορούν να πάρουν. Από ποιους; Από αυτούς οι οποίοι δεν μπορούν να πληρώσουν, γιατί υπάρχουν λαϊκές οικογένειες, κύριε Υπουργέ, που δεν μπορούν να πληρώσουν για το νερό. Βεβαίως, μέσα σε αυτά το πλαίσιο υπάρχουν και οι επιτήδειοι, οι οποίοι αξιοποιούν αυτήν την κατάσταση για δικούς τους λόγους. Άρα, δεν είναι δύο διαφορετικές κοσμοθεωρίες. Στον ίδιον θεό πιστεύετε. Και μάλιστα, πολύ περισσότερο που δεν πρόκειται για καμμιά κοσμογονία. Το νομοσχέδιο, το οποίο φέρατε, είναι ακριβώς νομοσχέδιο προσαρμογής στα αντιδραστικά χαρακτηριστικά του «ΚΑΛΛΙΚΡΑΤΗ». Δεν αλλάζετε τίποτα επί της ουσίας στα αντιδραστικά χαρακτηριστικά του «ΚΑΛΛΙΚΡΑΤΗ». Τα διατηρείτε όλα ακέραια. Μερικές μικροτροποποιήσεις κάνετε, άλλες που είναι σε πιο αντιδραστική κατεύθυνση, όπως αυτές που αναφέραμε για τις ΔΕΥΑ, για παράδειγμα, οι κατευθύνσεις οι οποίες αφορούν τους Ευρωπαϊκούς Ομίλους Εδαφικής Συνεργασίας, το κομμάτι 3, και άλλες ακριβώς μικρές προσαρμογές χωρίς να αλλάζετε την ουσία του αντιδραστικού «ΚΑΛΛΙΚΡΑΤΗ». Γιατί; Γιατί, κατ' αρχάς, αποδέχεστε και έχετε αποδεχθεί από τη στιγμή που ο «ΚΑΛΛΙΚΡΑΤΗΣ» ισχύει, την προσαρμογή της τοπικής και περιφερειακής αυτοδιοίκησης στις ανάγκες των μονοπωλιακών ομίλων. Αυτό δεν το αλλάζατε. Ίσα - ίσα που το ενισχύετε σε μια σειρά από διατάξεις. Δεύτερον, την ενίσχυση περαιτέρω της επιχειρηματικής δραστηριότητας των δήμων και των περιφερειών, όπου επιχειρηματική δραστηριότητα σημαίνει περαιτέρω εμπορευματοποίηση μιας σειράς παροχών Τρίτο στοιχείο του γενικού πλαισίου, που καθορίζει ο «ΚΑΛΛΙΚΡΑΤΗΣ» και εσείς δεν το αλλάζετε είναι η συρρίκνωση μιας σειράς παροχών, είτε παροχές που δίνονταν από τις κρατικές υπηρεσίες και τις κρατικές δομές είτε από τις περιφέρειες και τους δήμους και, μάλιστα, υποκατάσταση αυτών των δομών στο πλαίσιο της λεγόμενης αλληλεγγύης, του εθελοντισμού, που επί της ουσίας σημαίνει υποβάθμιση των παροχών αυτών ή ακόμη περισσότερο υποκατάστασή τους από τη δράση των λεγόμενων μη κυβερνητικών οργανώσεων και των ΚΟΙΝΣΕΠ, που επί της ουσίας, στο πλαίσιο της κοινωνικής οικονομίας εμπορευματοποιούν αυτές τις κοινωνικές παροχές. Τέταρτο χαρακτηριστικό γνώρισμα. Ενισχύετε και διατηρείτε και εσείς επεκτείνετε ακόμα περισσότερο την αναβάθμιση της εισπρακτικής ικανότητας των δήμων. Σε μια περίοδο που, βεβαίως, η λαϊκή οικογένεια δεν μπορεί να τα φέρει βόλτα, που έχει να αντιμετωπίσει ένα τσουνάμι φόρων και, βεβαίως, τις μειώσεις των μισθών και των συντάξεων, την εμπορευματοποίηση της υγείας και της παιδείας, εσείς αναβαθμίζετε την εισπρακτική ικανότητα των δήμων. Μάλιστα, εντάσσετε όλη αυτήν τη διαδικασία στη λογική ότι οι δήμοι πρέπει να αποκτήσουν - αυτή είναι η θεωρία, αυτή είναι η φιλοσοφία, αυτός είναι ο στόχος - οικονομική αυτοτέλεια για να μειωθεί ακόμη περισσότερο η κρατική χρηματοδότηση, μια κρατική χρηματοδότηση που κι εσείς τη διατηρείτε στα ίδια απαράδεκτα επίπεδα που τη διατήρησαν, που την κατέβασαν οι προηγούμενες κυβερνήσεις. Άρα, η ανταποδοτικότητα, η αύξηση των τελών, η φορολογία επί της ουσίας είναι μέτρα που θα βάζουν οι δήμοι και οι περιφέρειες για να μπορούν να τα φέρουν βόλτα. Από αυτήν την άποψη, είναι χαρακτηριστική η αντιμετώπιση, την οποία έχετε σε σχέση με τις οφειλές προς τους δήμους. Στο ίδιο τσουβάλι βάζετε και τα φυσικά πρόσωπα και τα νομικά πρόσωπα. Στο ίδιο τσουβάλι μπαίνει μια οικογένεια που δεν μπορεί να πληρώσει με έναν ξενοδοχειακό όμιλο, που δεν θέλει να πληρώσει, με μια άλλη επιχείρηση που δεν θέλει να πληρώσει δημοτικά τέλη. Κανέναν διαχωρισμό δεν κάνετε ανάμεσα στα φυσικά πρόσωπα, στις οικογένειες, που χρωστούν στον δήμο και ανάμεσα στις επιχειρήσεις που χρωστούν στον δήμο. Ίδια αντιμετώπιση έχετε. Καμμιά διαφοροποίηση δεν κάνετε ανάμεσα σ' αυτούς που χρωστάνε λίγα και είναι η συντριπτική πλειοψηφία των λαϊκών οικογενειών και σ' αυτούς που χρωστούν πολλά. Σας είπε και ο εισηγητής μας συγκεκριμένα παραδείγματα. Συνήθως αυτοί που χρωστάνε πολλά είναι επιχειρήσεις. Η ίδια ακριβώς μεταχείριση υπάρχει. Γιατί δεν τα διαφοροποιείτε, κύριε Υπουργέ; Το ίδιο πράγμα είναι μια οικογένεια, που δεν μπορεί να πληρώσει με μια επιχείρηση που δεν θέλει να πληρώσει; Και θα πρέπει να έχει την ίδια αντιμετώπιση και στις δύο περιπτώσεις; Αντί να διευκολύνετε επί της ουσίας τα φτωχά λαϊκά νοικοκυριά, που δεν μπορούν να πληρώσουν και χρωστούν, να βγάλουν από πάνω τους αυτόν τον βραχνά, το αξιοποιείτε ως μέσο για να επιβραβεύσετε τους επιχειρηματίες, τους διάφορους ομίλους που χρωστούν στους δήμους; Και θέλετε να στηρίξουμε εμείς μια τέτοια διαδικασία; Σας λέμε να κάνετε διαφοροποίηση. Διαφορετικά μέτρα και διαφορετικά σταθμά στις δύο αυτές διαφορετικές περιπτώσεις. Άλλο είναι το φυσικό πρόσωπο και άλλο είναι το νομικό πρόσωπο. Άλλο είναι αυτός που χρωστάει λίγα και άλλο αυτός που χρωστάει πολλά. Γιατί δεν τα διαφοροποιείτε και τα βάζετε όλα στον ίδιο ντορβά; Βεβαίως, το πέμπτο χαρακτηριστικό στοιχείο είναι η μεγαλύτερη σύμφυση της λειτουργίας των δήμων και των περιφερειών με την επιχειρηματική δραστηριότητα μέσα από τις συμπράξεις δημόσιου και ιδιωτικού, τις παραχωρήσεις, οι ανατροπές στις εργασιακές σχέσεις, που δεν έχετε αλλάξει τίποτα πάνω σ' αυτό. Κυριαρχούν οι μερικά απασχολούμενοι, που είναι ανατροπή στη μόνιμη και σταθερή δουλειά. Στο πλαίσιο της μαθητείας διαιωνίζετε τη διά βίου περιπλάνηση των εργαζομένων στο όνομα της αντιμετώπισης της ανεργίας. Όμως, αυτό που έχει μεγαλύτερη σημασία είναι αυτό το οποίο είπα και λίγο πριν, είναι η μεγαλύτερη διασύνδεση και με άμεσο τρόπο της τοπικής, των δήμων δηλαδή και των περιφερειών, με την Ευρωπαϊκή Ένωση, όπως είναι οι περιβόητοι Ευρωπαϊκοί Όμιλοι Εδαφικής Συνεργασίας, που είναι ενταγμένοι ακριβώς στο πλαίσιο της πολιτικής συνοχής και της περιφερειακής ανάπτυξης της Ευρωπαϊκής Ένωσης. Πρόκειται για μια πολιτική συνοχή, που όχι μόνο δεν αντιμετωπίζει τις ανισότητες, αλλά τις διευρύνει περισσότερο, όχι μόνο δεν αντιμετωπίζει τις ανισομετρίες ανάμεσα στις περιφέρειες, αλλά και τις διευρύνει ακόμα περισσότερο. Είναι μια ευρωπαϊκή συνοχή, η οποία στηρίζεται υποτίθεται από τα ευρωπαϊκά προγράμματα, όπως αυτό το τρέχον Ευρωπαϊκό Πρόγραμμα 14-20, που θέλει να ικανοποιήσει τις ανάγκες υλοποίησης της αντιδραστικής στρατηγικής «Ευρώπη 2020» και έχει ως προϋπόθεση για να μπορέσεις να χρηματοδοτηθείς την τήρηση του αντιλαϊκού μηχανισμού της ενισχυμένης οικονομικής διακυβέρνησης της Ευρωπαϊκής Ένωσης, δηλαδή, των πρωτογενών πλεονασμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό παραπάνω ή δύο το πολύ, κύριε Πρόεδρε, και θα ολοκληρώσω. Έτσι, λοιπόν, μέσα από αυτήν τη διαδικασία προωθείται και στηρίζεται και χρηματοδοτείται η εδαφική συνεργασία ανάμεσα στις τοπικές περιφέρεις της Ευρωπαϊκής Ένωσης με αντίστοιχες και εκτός Ευρωπαϊκής Ένωσης. Γιατί γίνεται αυτή η διευκόλυνση της συνεργασίας; Για να μπορέσει, βεβαίως, να διευκολυνθεί η διείσδυση των μονοπωλιακών ομίλων της Ευρωπαϊκής Ένωσης σε κρίσιμες περιοχές. Γι' αυτόν τον λόγο αξιοποιείται η ανατολική εταιρική σχέση για συνεργασίες με Γεωργία, Μολδαβία, Λευκορωσία - το μαλακό υπογάστριο της Ρωσίας - στα Βαλκάνια, στην Αδριατική, στη Μέση Ανατολή και βόρεια Αφρική. Άρα, όλα αυτά τίθενται ακριβώς μέσα σε αυτή τη διαδικασία της διευκόλυνσης της διείσδυσης των επιχειρηματικών ομίλων και όχι, βεβαίως, μίας συνεργασίας, η οποία θα βασίζεται στην ανταλλαγή με βάση την κουλτούρα, τον πολιτισμό, ώστε να φέρει πιο κοντά τους λαούς των διαφόρων περιοχών. Δεν σας ενδιαφέρει αυτό το ζήτημα, απλά και μόνο η διευκόλυνση της διείσδυσης. Γι' αυτόν ακριβώς τον λόγο και δημιουργείτε τις ΕΟΕΣ ως ευέλικτα σχήματα με τη μορφή αστικών κερδοσκοπικών εταιρειών, ώστε να αποφεύγουν την κρατική γραφειοκρατία, όπως την ονομάζετε, τους ελέγχους δημόσιου λογιστικού και να μπορούν να ενσωματώνονται άμεσα σε αυτές, χωρίς καμία διαδικασία, ιδιώτες και επιχειρηματικοί όμιλοι. Γι' αυτό κάνετε κερδοσκοπικές επιχειρήσεις στο όνομα αυτό. Από αυτή την άποψη είναι φανερό, κύριε Πρόεδρε, ότι δεν συγκρούονται δύο κόσμοι. Απλώς, τρώτε το ψωμί της Νέας Δημοκρατίας και του ΠΑΣΟΚ. Γι' αυτό σκυλιάζουν περισσότερο. Γιατί κάνετε εσείς δουλειές, που άφησαν αυτοί ημιτελείς και βεβαίως οι διάφορες φωνές δεν κάνουν τίποτε άλλο, παρά να εγκλωβίζουν σε μία επικίνδυνη αντιλαϊκή πολιτική και στρατηγική τη λαϊκή δυσαρέσκεια, για να επιλέγουν κάθε φορά ανάμεσα στη Σκύλλα και στη Χάρυβδη. Ευχαριστώ, κύριε Πρόεδρε.
Κι εγώ ευχαριστώ. Ο συνάδελφος κ. Συμεών Μπαλλής από τον ΣΥΡΙΖΑ έχει τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, τι πραγματικά έχει ενοχλήσει στο νομοσχέδιο ή με αφορμή το νομοσχέδιο τους συναδέλφους της Αντιπολίτευσης; Κατ' αρχάς, με έκπληξη άκουσα την Αξιωματική Αντιπολίτευση να μας εγκαλεί, διότι, λέει, «μόνο δεκαπέντε Βουλευτές του ΣΥΡΙΖΑ γράφτηκαν ως ομιλητές, για να στηρίξουν αυτό το νομοσχέδιο του Υπουργείου Εσωτερικών». Πόσοι γράφτηκαν από τη Νέα Δημοκρατία, για να στηρίξουν την αντίθεση της Αξιωματικής Αντιπολίτευσης σε αυτό το νομοσχέδιο, το «ρουσφετολογικό», το νομοσχέδιο «των παροχών», το νομοσχέδιο «που οδηγεί στη δημοσιονομική εκτροπή»; Μόνο τρεις! Ενδεχομένως, βέβαια, να έχουν πιάσει από νωρίς στασίδι στην Αίθουσα 151, για να παρακολουθήσουν τη μαρτυρική κατάθεση του κ. Γεωργιάδη σε αυτή την επιτροπή, που αγνοούν πως λειτουργεί όλα τα μέσα επικοινωνίας. Τι άλλο μπορεί να ενοχλεί πραγματικά την Αντιπολίτευση, καθώς άκουσα πολλούς από τους ομιλητές από όλους τους χώρους να ανεβαίνουν στο Βήμα και να λένε τον πόνο τους; Άλλος να λέει τον πόνο του γιατί δεν βγαίνει το σενάριο του «άντε γεια, Τσίπρα!», άλλος διότι έχασε τις παρέες που έκανε, άλλος γιατί ξεβολεύτηκε, άλλος γιατί ο ντορός διαλύεται και δεν θα μπορεί να χαίρεται πλέον! Άκουσα και την Αξιωματική Αντιπολίτευση διά του εισηγητή της να αμφισβητεί την επιστροφή στην κανονικότητα και την έξοδο στις αγορές - δικαίωμά του αλλά αμφισβητεί την πραγματικότητα - ήταν, όμως, και αυτό οφείλω και οφείλουμε όλοι να το αναγνωρίσουμε, ειλικρινής, αναγνωρίζοντας και ουσιαστικά αναλαμβάνοντας ως παράταξη την ευθύνη της πορείας του παρελθόντος, που οδήγησε τη χώρα στην ξέρα. Τι είπε; «Επαναλαμβάνετε πρακτικές, που οδήγησαν τη χώρα στην πτώχευση». Και ποιες προσδιόρισε ως τέτοιες πρακτικές; Τις χαριστικές προσλήψεις, τις επιδοματικές πολιτικές και τις ρυθμίσεις πελατειακού χαρακτήρα. Αυτές επαναλαμβάνονται στο παρόν νομοσχέδιο. Αυτά γίνονταν στο παρελθόν, λοιπόν. Γι' αυτό οδηγηθήκαμε στην πτώχευση. Για να δούμε, τι από αυτά γίνεται σήμερα; Πόσες χιλιάδες προσλήψεις τακτοποιεί το παρόν νομοσχέδιο; Εξήντα τέσσερις! Όχι χιλιάδες. Εξήντα τέσσερις με τελεία και παύλα. Τις προσδιόρισε μία - μία ο Υπουργός, μιλώντας και στην επιτροπή και σήμερα. Εξήντα τέσσερις προσλήψεις για διόρθωση αδικιών. Πόσα επιδόματα δίνονται και ποιος είναι ο επιδοματικός χαρακτήρας; Το επίδομα της ανθυγιεινής εργασίας για συμβασιούχους της καθαριότητας, που σημαίνει ίδια εργασία με τους μόνιμους, άρα ίδια επιδόματα. Αυτό καταγγέλλετε. Και ποια άλλη παροχή υπάρχει; Τα μέτρα ατομικής προστασίας. Σε ποια άρθρα του νομοσχεδίου έγινε ονομαστική αρνητική αναφορά; Στα άρθρα 15, 18, 80 και 81 και μόνο σε αυτά. Και τι ρυθμίζουν αυτά τα άρθρα; Την αποκατάσταση εργαζομένων σε αμιγείς δημοτικές επιχειρήσεις που λύθηκαν - να έχουν δουλειά οι άνθρωποι - τη δυνατότητα λειτουργίας δημοτικών ραδιοσταθμών - κάθε μη ιδιωτικό πρέπει να το αποφεύγουμε - την αποκατάσταση επιτυχόντων του ΑΣΕΠ που μπήκαν σε πίνακες διοριστέων, αλλά ποτέ δεν δούλεψαν, γιατί έπρεπε να αποτελούν μία διαρκή εφεδρεία ομήρων σε προεκλογικές υποσχέσεις και σε εμπόριο ελπίδων. Όμως, γιατί η Αντιπολίτευση να είναι αντίθετη σε αυτές τις ρυθμίσεις; Για μία ακόμη φορά, ο εισηγητής της Αξιωματικής Αντιπολίτευσης ήταν ειλικρινής. Κόβοντας θέσεις εργασίας, παροχές και επιδόματα από εργαζόμενους μπορούμε να εξοικονομήσουμε χρήματα και να ελαφρύνουμε τη φορολογία, μας είπε. Προς όφελος ποίου; Αυτή είναι η καρδιά του δικού του success story, που αντανακλά τη δική τους πολική φιλοσοφία και ιδεολογία. Είναι το παρελθόν, που προκαθορίζει και το μέλλον της πολιτικής τους. Απολύσεις, διάλυση του δημοσίου τομέα, κόψιμο κάθε παροχής, κατάρρευση της περίθαλψης, κατεδάφιση της κοινωνικής ασφάλισης, για να μειώσουμε δήθεν τις δαπάνες. Στην πραγματικότητα, για να βάλουμε στη θέση αυτών που θα κοπούν την ιδιωτική πρωτοβουλία και το ιδιωτικό κέρδος. Για να προωθήσουμε την εμπορευματοποίηση κάθε κοινωνικής παροχής. Για την ανάπτυξη τέτοιου είδους εκλογικής πελατείας συμφερόντων των ολίγων απέναντι στις ανάγκες των πολλών. Εάν με αυτή την προεκλογική ατζέντα θα πάτε μέχρι το 2019, μας κάνετε ευτυχείς. Διότι, από ό,τι αντιληφθήκαμε από τις συχνές αναφορές, πρέπει να υπάρχει ένα εσωτερικό non paper 5, που κατευθύνει την πολιτική σας στο δίπολο αυταπάτη - απάτη του ΣΥΡΙΖΑ. Με αυτό να πάτε μέχρι τις εκλογές και πραγματικά θα το χαρούμε. Σας ενοχλεί, ενδεχομένως, αλλά εμείς προωθούμε μία άλλη φιλοσοφία και ένα άλλο μοντέλο: Βελτίωση της θέσης των ευάλωτων κοινωνικών ομάδων, στήριξη της κοινωνίας, επάνοδο στην κανονικότητα, βελτίωση των δεικτών της οικονομίας, χωρίς όμως άλλες περικοπές. Με αυτό το νομοσχέδιο, το οποίο τόσο πολύ επικρίνετε, δημιουργείται, κύριοι συνάδελφοι ένα ενιαίο πλαίσιο λειτουργίας και αντιμετώπισης θεμάτων των ΟΤΑ και παράλληλα ρυθμίζονται χρόνια προβλήματα, που ταλαιπωρούν και το προσωπικό των δήμων και τους πολίτες. Είναι σημαντικό ότι αποσαφηνίζεται ο δημόσιος και μη κερδοσκοπικός χαρακτήρας των ΔΕΥΑ και η ιδιότητά τους ως διαχειριστών του νερού, το οποίο αντιμετωπίζεται ως δημόσιο αγαθό. Επίσης, με όσα περιλαμβάνονται στο νομοσχέδιο, μεταξύ άλλων αναγνωρίζεται, όπως είπα και πριν η ανθυγιεινή εργασία και των συμβασιούχων, διευκολύνεται η υπηρεσία σε προβληματικές και άγονες περιοχές, μειώνεται η γραφειοκρατία στη λειτουργία των δημοτικών υπηρεσιών με τη δημιουργία του Μητρώου Πολιτών, διευκολύνεται ο πολίτης στην πρόσβασή του σε αυτές τις υπηρεσίες, επιλύονται πολλά προβλήματα δημοτικής λειτουργίας, διευκολύνονται τα χρεωμένα νοικοκυριά στην τακτοποίηση των οφειλών τους προς τους δήμους. Είναι ένα καινούριο πλαίσιο, το οποίο θα συμπληρωθεί με τον διάλογο, που θα υπάρξει με το καινούριο νομοσχέδιο της μεταρρύθμισης για τον νέο αυτοδιοικητικό χάρτη, που, όπως είπε και ο Υπουργός, θα το έχουμε περίπου το φθινόπωρο. Γι' αυτό θα έχουμε πολλά να συζητήσουμε όταν θα έρθει η ώρα του, όχι σήμερα. Σήμερα συζητάμε για άλλο νομοσχέδιο, για άμεσα προβλήματα που πρέπει να επιλυθούν και σε αυτό θα πρέπει να στεκόμαστε. Ευχαριστώ.
Κυρίες και κύριοι συνάδελφοι, σας ενημερώνω ότι μένουν έξι συνάδελφοι να μιλήσουν και τρεις Κοινοβουλευτικοί Εκπρόσωποι. Με τη μεγαλύτερη δυνατή ανοχή, αυτό δεν μας πάει μετά τις 19.00΄. Υπάρχει, όμως, η επισήμανση από τον κ. Γρηγοράκο και τον κ. Συντυχάκη - και έχουν δίκιο - ότι είναι αναφαίρετο δικαίωμα του οποιουδήποτε εισηγητή θέλει, να δευτερολογήσει. Αυτό είναι δεδομένο. Επομένως, θα έχουμε δευτερολογία για όσους εισηγητές θέλουν και όσο πάει. Δεν υπάρχει καμμία αμφιβολία. Απλώς, εάν μπορούμε να μαζευόμαστε ως προς τον χρόνο, για να τελειώσουμε όσο το δυνατόν γρηγορότερα. Η συνάδελφος κ. Ευαγγελία Βαγιωνάκη έχει τον λόγο.
Δεν θα μιλήσω για τον εκπρόσωπο της Χρυσής Αυγής, της οποίας οι εγκληματικές πράξεις ούτε ξεπλένονται, ούτε συμψηφίζονται και δεν θα απαντήσω στον κ. Καραγκούνη για τα χρήματα των νομικών προσώπων δημοσίου δικαίου και των ΟΤΑ, τα οποία έχουν κατατεθεί στην Τράπεζα της Ελλάδος. Πιστεύω ότι είναι σε όλους γνωστό ότι τα χρήματα αυτά είναι στη διάθεση των φορέων αυτών και μάλιστα έχουν μπει εκεί με επιτόκιο 3,5% - μεγαλύτερο από αυτό που υπήρχε στο παρελθόν - και βρίσκονται εκεί ακριβώς διότι κερδίζουν. Θα σταματήσω μόνο στα θέματα που αφορούν το νομοσχέδιο. Κυρίες και κύριοι, μετά από μία μακρά πορεία διαβούλευσης, ερχόμαστε σήμερα να συζητήσουμε μια ακόμα μεταρρυθμιστική παρέμβαση της Κυβέρνησης στην προσπάθειά της να διευκολύνει, να εξορθολογίσει την καθημερινότητα των δήμων. Το νομοσχέδιο του Υπουργείου Εσωτερικών φιλοδοξεί να αντιμετωπίσει παθογένειες, αμφισημίες και ανάγκες των ΟΤΑ. Επιδιώκει να λύσει πάμπολλους κόμπους, που άφησαν άλυτους ή περιέπλεξαν ακόμη περισσότερο οι προηγούμενες κυβερνήσεις. Αυτό το μαρτυρούν και οι πολλές διατάξεις, εκατόν σαράντα τον αριθμό. Στη διάρκεια, βέβαια, των δύο τελευταίων ετών δεν είναι η πρώτη φορά, που επιχειρούμε στοχευμένου θεσμικού χαρακτήρα παρεμβάσεις στον χώρο της τοπικής αυτοδιοίκηση, προκειμένου αυτός να μπορεί να ανταποκριθεί στις σύγχρονες ανάγκες. Όσοι έχουν υπηρετήσει, όμως, την τοπική αυτοδιοίκηση γνωρίζουν ότι πλείστες διατάξεις του σχεδίου νόμου ρυθμίζουν πάγια αιτήματα. Φυσικά και πρέπει να σταθούμε στο πρώτο μέρος του νομοσχεδίου και στην παρέμβαση εκσυγχρονισμού της λειτουργίας των εκατόν τριάντα δημοτικών επιχειρήσεων ύδρευσης και αποχέτευσης που εξυπηρετούν τον μισό πληθυσμό της χώρας. Μετά από τριάντα επτά και πλέον χρόνια εφαρμογής του ν.1069/1980, με τον οποίο τέθηκε σε ισχύ το πλαίσιο λειτουργίας των ΔΕΥΑ - ανάμεσα σε αυτές και η ΔΕΥΑ Χανίων, από τις πρώτες που ιδρύθηκαν πανελλαδικά - είναι, νομίζω, καιρός να επικαιροποιηθεί με συνολικό τρόπο η θεσμική και λειτουργική τους αναβάθμιση, η οποία επιτυγχάνεται τόσο μέσα από την αναγνώριση του μη κερδοσκοπικού τους χαρακτήρα, όσο και με την απομάκρυνση της δυνατότητας διάλυσής τους μέσω συγκυριακών πλειοψηφιών, με τη διόρθωση προβλημάτων που αφορούν τη λειτουργία και τις αποφάσεις των διοικήσεων των ΔΕΥΑ, καθώς και άλλα ζητήματα. Όλα αυτά, από κοινού με την κατάργηση της αναστολής προσλήψεων προσωπικού, πιστεύω πως αποτελούν ανάσες για όλες τις ΔΕΥΑ της χώρας. Στο δεύτερο μέρος του νομοσχεδίου αντιμετωπίζονται δεκάδες ζητήματα. Τα περισσότερα από αυτά έχουν προταθεί από τους ίδιους τους εκπροσώπους και τους εργαζόμενους των ΟΤΑ. Ενδεικτικά αναφέρω τα εξής: Αντιμετωπίζονται ζητήματα σχετικά με τη λύση επιχειρήσεων των ΟΤΑ και σοβαρές εκκρεμότητες, που δημιουργούνται σε σχέση με την περιουσία και το προσωπικό τους. Διασφαλίζεται η συνέχιση προγραμμάτων και η αξιοποίηση πόρων και χρηματοδοτικών εργαλείων, που πρέπει να κατευθυνθούν στην αυτοδιοίκηση. Προστατεύεται και διευκολύνεται η λειτουργία βασικών κοινωνικών δομών με ειδική μέριμνα για παραμεθόριους και μικρούς νησιωτικούς ή ορεινούς δήμους. Ρυθμίζονται οφειλές μεταξύ ΟΤΑ και νομικών προσώπων, καθώς και αυτών προς το Ταμείο Παρακαταθηκών και Δανείων. Παρέχεται η δυνατότητα εξόφλησης ληξιπρόθεσμων οφειλών στους ΟΤΑ, όπως πρόστιμα, κλήσεις, τέλη, εισφορές, με απαλλαγή προσαυξήσεων και τόκων έως και εκατό δόσεις. Εισάγονται ρυθμίσεις για την ατομική προστασία και την υγεία και ασφάλεια των εργαζομένων, διευρύνονται οι δικαιούχοι του επιδόματος επικίνδυνης και ανθυγιεινής εργασίας, ενώ προβλέπονται κυρώσεις σε δημοτικές αρχές και νομικά πρόσωπα που δεν τηρούν τη σχετική νομοθεσία. Στο τρίτο μέρος του νομοσχεδίου αποκαθίστανται αδικίες που παρήγαγαν δυσμενή αποτελέσματα για τους εργαζόμενους, οι οποίοι είχαν υποστεί διακριτική μεταχείριση, ενώ ρυθμίζονται εκκρεμή ζητήματα παλαιών προκηρύξεων προσλήψεων, οι οποίες ουδέποτε είχαν ολοκληρωθεί. Βελτιώνεται το καθεστώς εκτέλεσης έργων με αυτεπιστασία και με συγκεκριμένες διατάξεις διασφαλίζεται η προστασία της υγείας και της ασφάλειας των εργαζομένων. Στο πρώτο κεφάλαιο του τέταρτου μέρους θεσμοθετείται το μητρώο πολιτών το οποίο έρχεται να συνδυάσει δύο βάσεις δεδομένων, του ληξιαρχείου και του δημοτολογίου, ενισχύοντας την αποτελεσματικότητα όχι μόνον των ΟΤΑ, αλλά πιστεύω και του συνόλου των φορέων του δημοσίου. Επίσης, τροποποιείται το π.δ. 115/2014 και συστήνεται νέα Ειδική Γραμματεία Ιθαγένειας, στην οποία εντάσσεται η υπάρχουσα Διεύθυνση Ιθαγένειας για μια πιο αποτελεσματική διαχείριση των προβλημάτων. Τέλος, δημιουργείται Γενική Διεύθυνση Οικονομικών Τοπικής Αυτοδιοίκησης, ώστε η διαχείριση των πόρων, της περιουσίας και των αναπτυξιακών εργαλείων να γίνεται με αποτελεσματικό τρόπο. Αγαπητοί συνάδελφοι, κλείνοντας θα ήθελα να αναφερθώ και στη στάση της Αξιωματικής Αντιπολίτευσης, η οποία σε αντίθεση με άλλα κόμματα, που παρά τις επιμέρους αντιρρήσεις προχώρησαν σε γόνιμο διάλογο - και είναι θετικό αυτό - δυστυχώς για ακόμα μία φορά σε αγαστή συνεργασία με τα ΜΜΕ επιχείρησε να αποδομήσει πλήρως το νομοσχέδιο. Πραγματικά μου προκαλεί εντύπωση η στάση της. Αλήθεια, αυτά που λένε τα συζητάνε με τους ανθρώπους στις τοπικές κοινωνίες; Πώς αλλιώς να κατανοήσω γιατί ενοχλεί να μπορεί ένας μικρός νησιωτικός ή ορεινός δήμος να αποφασίζει να εξασφαλίζει σίτιση και στέγαση στον γιατρό, στον πυροσβέστη, στον δάσκαλο; Πώς αλλιώς να κατανοήσω γιατί ενοχλούν τα μέτρα ατομικής προστασίας να τα παίρνουν όχι μόνον οι μόνιμοι στην καθαριότητα, αλλά και οι συμβασιούχοι; Πώς να κατανοήσω γιατί ενοχλεί η δημιουργία Μητρώου Πολιτών; Να υποθέσω ότι δεν θέλουν να απαλλαγούν οι πολίτες από άχρηστη και χρονοβόρα γραφειοκρατία; Είναι, άραγε, ρουσφέτι η πρόσληψη αυτών που πέτυχαν σε διαγωνισμούς του ΑΣΕΠ και δεν προσλήφθηκαν ποτέ, γιατί διόριζαν από το παράθυρο τα δικά τους παιδιά; Αλήθεια, τι λένε; Να μην ακολουθήσουμε τον νόμο, που δεσμεύει την πολιτεία έναντι των αποφάσεων του ΑΣΕΠ. Και αυτά τα λένε οι δήθεν τοποτηρητές της νομιμότητας. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Αυτά θα έλεγα ότι είναι σε αντίθεση με τα όσα ειπώθηκαν και τη θετική στάση των φορέων - ειπώθηκε προηγούμενα και από άλλους συναδέλφους - και θα ήθελα για άλλη μία φορά να υπογραμμίσω ότι σε ένα νομοσχέδιο της Κυβέρνησης αποτυπώθηκε ευρεία συναίνεση σχετικά με τη συντριπτική πλειοψηφία των διατάξεων και αυτό είναι πολύ θετικό. Σας ευχαριστώ.
Και εμείς ευχαριστούμε. Τον λόγο έχει η κ. Σταμπουλή από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, συναδέλφισσες και συνάδελφοι, δεν είχα σκοπό να ασχοληθώ με το μεγάλο πολιτικό κάδρο, την έξοδο στις αγορές, τη βελτίωση των οικονομικών δεικτών, την πραγματική δημιουργία νέων θέσεων εργασίας. Ακούγοντας, όμως, για άλλη μία φορά το παραμύθι των χαμένων 100 δισεκατομμυρίων ευρώ, δηλαδή, του 55% του ΑΕΠ -185 δισεκατομμύρια είναι το ΑΕΠ της χώρας τα τελευταία χρόνια - , μέσα στα δύο χρόνια που κυβερνά ο ΣΥΡΙΖΑ και οι ΑΝΕΛ και οι Οικολόγοι, δεν μπορώ παρά να ρωτήσω τον Κοινοβουλευτικό Εκπρόσωπο της Νέας Δημοκρατίας πώς θα του φαινόταν αν κατεβαίνοντας από το Βήμα ισχυριστώ ότι στραμπούληξα το πόδι μου επειδή με στραβοκοίταξε και ζητώ να με αποζημιώσει για τα χρήματα, που θα έπαιρνα από ένα συμβόλαιο που θα έκανα τις επόμενες ημέρες με το NBA; Ανέκδοτο; Ε, μόνο με ανέκδοτο μπορεί να απαντηθεί πια το ανέκδοτό σας για τα 100 δισεκατομμύρια ευρώ. Το νομοσχέδιο, που συζητάμε σήμερα αντιμετωπίζει μια σειρά από χρονίζοντα θέματα της τοπικής αυτοδιοίκησης και μάλιστα σε εναρμόνιση με τα αιτήματα εκείνων των ομάδων, των συλλογικοτήτων, των πολιτών εν τέλει που στην καθημερινότητά τους ταλαιπωρούνται από την υπάρχουσα κατάσταση. Αυτό λέγεται δημοκρατική ευαισθησία. Χρειάζεται πολύ θράσος για να χαρακτηρίζεται ρουσφέτι και μαυρογιαλουρισμός από τους βασιλιάδες του ρουσφετιού και τους διδάκτορες του μαυρογιαλουρισμού, που η πολιτεία τους επί πάρα πολλές δεκαετίες - και εδώ πρέπει να επισημάνω ότι αποτελεί απαράδεκτη ύβρι τα φαινόμενα αυτά να συνδυάζονται με τη Μεταπολίτευση, διότι όπως θυμούνται οι παλαιότεροι και μπορούν εύκολα να πληροφορηθούν οι νεότεροι κάθε άλλο παρά άγνωστα ήταν και στην περίοδο της δικτατορίας και στην προδικτατορική εποχή - επέφερε την οικονομική κατάρρευση την οποία η Κυβέρνηση ΣΥΡΙΖΑ - ΑΝΕΛ - Οικολόγων κλήθηκε να αντιμετωπίσει το 2015. Με τις πρώτες διατάξεις του νομοσχεδίου εκσυγχρονίζεται και επικαιροποιείται η νομοθεσία, που αφορά τις Δημοτικές Επιχειρήσεις Υδρευσης και Αποχέτευσης. Απομένουν αρκετά βήματα για τη δημιουργία των οργανισμών εκείνων που θα κάνουν ολοκληρωμένη διαχείριση των υδάτων ανά λεκάνη απορροής. Όμως, σε κάθε περίπτωση, απομακρύνεται στο άπειρο η προοπτική ιδιωτικοποίησης της ύδρευσης και αυτό αποτελεί ένα ακόμη ανομολόγητο αγκάθι, που εξηγεί τη μήνιν των οπαδών του λιγότερου κράτους κατά του νομοσχεδίου. Τη μήνιν της Αντιπολίτευσης προκαλεί, επίσης, κάθε διάταξη που προστατεύει δικαιώματα εργαζομένων, από το ίδιο το δικαίωμα στην εργασία για τους επιτυχόντες και επιτυχούσες σε κρατικό διαγωνισμό και όχι κατόπιν ενεργειών κάποιων, όπως και για όσους εργάζονται σε δημοτική επιχείρηση που κλείνει, μέχρι το δικαίωμα σε μια μικρή βελτίωση των αποδοχών ή και στην αποζημίωση για οφειλόμενα και μη προσφερθέντα μέσα ατομικής προστασίας. Όμως, η μέγιστη κατακραυγή επιφυλάσσεται στη διάταξη που προστατεύει εκείνους τους εργαζόμενους οι οποίοι αρνήθηκαν να συμπράξουν στην τροφοδότηση της καρμανιόλας των απολύσεων που είχε στήσει ο τότε Υπουργός Διοικητικής Μεταρρύθμισης και νυν Αρχηγός της Αξιωματικής Αντιπολίτευσης, διότι η αλληλεγγύη μεταξύ των εργαζομένων ενέχει τη μέγιστη απαξία για τους οπαδούς του ανταγωνισμού, «όλων εναντίον όλων», που συκοφαντικά συγχέουν αυτούς τους εργαζόμενους με επίορκους και κατόχους ψεύτικων τίτλων, όταν στους κόλπους των εν λόγω θιασωτών της αριστείας η αναρρίχηση κατόχων ψεύτικων τίτλων συνεχίζεται απρόσκοπτη, τουλάχιστον, όσο αντέχει το «μέσο» τους. Χρειάζεται πολλή φαντασία για να βρει κάποιος λόγους να επικρίνει τις διατάξεις για τη δημιουργία Μητρώου Πολιτών, που ενοποιούν και εκσυγχρονίζουν την τήρηση στοιχείων από Δημοτολόγια και Ληξιαρχεία, προσδιορίζουν την πρόσβαση, αλλά και τη χρήση τους από τους πολίτες, όπως και τον δικαστικό έλεγχο, όταν απαιτείται. Όσο για τις διατάξεις της Ειδικής Γραμματείας Ιθαγένειας χρειάζεται όχι φαντασία, αλλά σαδισμός για να τις επικρίνει κανείς, ζητώντας στην ουσία να διατηρηθεί το σημερινό διοικητικό καθεστώς, που τιμωρεί όσα παιδιά γεννήθηκαν σε αυτή τη χώρα από γονείς που με τη σκληρή τους εργασία για χρόνια στήριξαν την ανάπτυξή της, αποτελώντας σημαντικότατο κομμάτι της εργατικής της τάξης και αιμοδότησαν τα ασφαλιστικά της ταμεία με τις εισφορές τους και το δημόσιο ταμείο με τα παράβολά τους, το ύψος των οποίων ήταν ίσο με τα εισοδήματα από τη φορολογία των εφοπλιστών κάποιες χρονιές, τιμωρεί αυτά τα παιδιά που δεν γνώρισαν και δεν θέλουν να έχουν καμμιά άλλη πατρίδα. Με τη νέα ρύθμιση υπάρχει ελπίδα να πάρουν την ιθαγένεια σε εύλογο χρόνο, ώστε να μη κινδυνεύουν σε κάθε τους βήμα να συλληφθούν σαν μετανάστες χωρίς χαρτιά ή να στερούνται τη δυνατότητα να συμπληρώσουν μηχανογραφικό για την τριτοβάθμια εκπαίδευση. Τελειώνοντας, θέλω να αναφερθώ σε τρεις τροπολογίες. Πρώτα σ' αυτή, που αφορά την παράταση της λίστας των επιλαχόντων πυροσβεστών πενταετούς θητείας του 2011, από την οποία επιλέγονται επιπλέον οι αναγκαίοι εποχικοί. Μιλούμε για ανθρώπους με πολυετή εμπειρία που όποτε καλούνται - και ας ευχηθούμε τα αποτελέσματα της κλιματικής αλλαγής που άρχισαν να διαφαίνονται, να μη μας αναγκάσουν να καλούμε όλο και περισσότερους - προσφέρουν σημαντικότατες υπηρεσίες και στην αστική και στη δασική πυρόσβεση. Τους αξίζει να συνεχίσουν να το κάνουν. Επίσης, οι δυο τροπολογίες που εισηγήθηκε η Αναπληρώτρια Υπουργός Εργασίας, δίνουν νέα ώθηση σε παρεμβάσεις πολύ σημαντικές, ήδη νομοθετημένες και δρομολογημένες. Στηρίζονται οι μονάδες κοινωνικής φροντίδας με προσωπικό και άλλων ειδικοτήτων, διασφαλίζεται η χρηματοδότηση και λειτουργία του «Βοήθεια στο Σπίτι» για άλλον έναν χρόνο, ώσπου να βρεθεί οριστική λύση, επιχορηγούνται από τις περιφέρειες ειδικά πιστοποιημένοι φορείς του Εθνικού Συστήματος Κοινωνικής Φροντίδας, καταβάλλονται πρόσθετες αμοιβές εργασίας στο προσωπικό των νομικών προσώπων δημοσίου δικαίου του Υπουργείου - οφειλόμενα νυχτερινά και εξαιρέσιμες - και διευκολύνονται οι μετακινήσεις ατόμων με αναπηρία στους πιστοποιημένους φορείς του Εθνικού Συστήματος Κοινωνικής Φροντίδας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Επιπλέον, κινούνται οι διαδικασίες, που θα επιτρέψουν την προσωρινή μετεγκατάσταση ειδικών κοινωνικών ομάδων, κατά προτεραιότητα Ρομά, από εξαθλιωμένους καταυλισμούς σε χώρους που πληρούν τις προϋποθέσεις υγιεινής και αξιοπρεπούς διαβίωσης, σύμφωνα με τις προτάσεις οικείων δήμων και υπό την εποπτεία της Επιτροπής Προσωρινής Μετεγκατάστασης Ειδικών Κοινωνικών Ομάδων, ενός οργάνου συντονισμού των συναρμόδιων Υπουργείων και με την κάλυψη της δαπάνης από εθνικούς και ευρωπαϊκούς πόρους. Με αυτή την τροπολογία προωθείται η υλοποίηση της εθνικής στρατηγικής για την κοινωνική ένταξη των Ρομά, ώστε να εξαλειφθεί το φαινόμενο να διαβιούν συμπολίτες μας σε εξαιρετικά ακατάλληλες συνθήκες, που τροφοδοτούν τα στερεότυπα εναντίον τους και παρεμποδίζουν την κοινωνική τους ένταξη, αλλά και την κινητικότητα της νέας γενιάς. Επίσης, δεν μπορώ να φανταστώ αιτία για να μην ψηφισθεί. Ευχαριστώ.
Και εμείς ευχαριστούμε. Ο Κοινοβουλευτικός Εκπρόσωπος του Ποταμιού κ. Γεώργιος Αμυράς έχει τον λόγο.
Ευχαριστώ, κύριε Πρόεδρε. Θα μου επιτρέψει η αγαπητή συνάδελφος, η κ. Σταμπουλή, να της δώσω εγώ την απάντηση στο ερώτημα που διατύπωσε, αν την έβλεπε κάποιος Βουλευτής της Νέας Δημοκρατίας και εκείνη πάθαινε ένα στραμπούληγμα στο πόδι της, ποιος θα έφταιγε. Είναι απλά τα πράγματα: Εσείς θα ήσασταν άτυχη και εκείνος θα ήταν γκαντέμης. Έτσι είναι η ζωή. Είναι απλά τα πράγματα σε αυτή τη ζωή. Γιατί το λέω αυτό;
Δεν ήταν αυτή η ερώτηση.
Διότι ο ισχυρισμός για την απώλεια στην ελληνική οικονομία της τάξεως των 100 δισεκατομμυρίων ευρώ, κατά τη «Βαρουφακιάδα», δεν έγινε από ανεύθυνα χείλη, ούτε είναι ένα επιχείρημα της Αξιωματικής Αντιπολίτευσης. Είναι η υπεύθυνη τοποθέτηση του Διοικητή της Κεντρικής Τράπεζας, της Τράπεζας της Ελλάδας, του κ. Στουρνάρα. Μήπως τώρα σας ξινίζει ο κ. Στουρνάρας;
Εμένα πάντα μου ξίνιζε.
Όχι τώρα ε; Από παλιά.
Μόνο τώρα;
«Μόνο τώρα;» λέτε, κύριε Υπουργέ; Το δικό του ομόλογο, όμως, ρολάρατε χθες και βγήκαμε στις αγορές.
Του πατέρα του ήταν;
Θα ήθελα, αγαπητέ κύριε Σκουρλέτη, ένα σχόλιο από σας, να ακούσω πραγματικά την τοποθέτησή σας για την έξοδό μας στις αγορές.
Έκανα πριν, αλλά μπορεί να το ξανακάνω για χάρη σας.
Να το κάνετε για χάρη μου. Ευχαριστώ πολύ. Ήμουν στην επιτροπή. Αν πω εγώ ότι η έξοδος ήταν στημένη, αν πω ότι η έξοδος ήταν ακριβή, θα συμφωνήσετε; Δεν θα συμφωνήσετε. Αν πω ότι το φθινόπωρο έρχεται νέο μνημόνιο, τι θα πείτε; «Τι είστε; προφήτης;» Συμφωνώ μέχρι εδώ. Αν σας πω ότι η έξοδος στις αγορές έγινε μόνο για συμβολισμό και όχι για ουσία, διότι υπάρχουν δύο σημαντικές δυσκολίες; Η πρώτη είναι ότι όλοι οι ποιοτικοί δείκτες για την οικονομία έχουν καταπέσει σε σχέση με την τελευταία φορά που βγήκαμε στις αγορές και η δεύτερη είναι ότι η έξοδό μας στις αγορές εξυπηρετεί προεκλογικές σκοπιμότητες της κ. Μέρκελ, η οποία θα ισχυρισθεί προς την ευρωπαϊκή κοινή γνώμη ότι δεν θα δανείσει άλλο τους Έλληνες. Αν σας τα πω αυτά, τι θα μου απαντήσετε;
Ότι κινδυνολογείτε.
Ότι κινδυνολογώ, κυρία Βάκη. Κυρία Βάκη, την πατήσατε. Μόλις σας διάβασα τη δήλωση του κ. Σκουρλέτη για την έξοδο της Ελλάδας στις αγορές, του 2014. Και εγώ θα πω ότι είχε δίκιο. Έπεσε μέσα, έστω και με τρία χρόνια διαφορά, με τρία χρόνια καθυστέρηση.
Όχι για τη Μέρκελ. Στα υπόλοιπα κάτι προσθέσατε.
Καμμία σχέση.
Όχι για τη Μέρκελ; Πέσατε έξω για τη Μέρκελ; Στα υπόλοιπα πέσατε μέσα;
Δεν είχα πει για τη Μέρκελ. Τα υπόλοιπα.
Δεν είχατε πει για τη Μέρκελ; Παίρνω από τη «REAL NEWS» τις δηλώσεις σας. Να τη διώξω τη Μέρκελ. Ας δούμε τα υπόλοιπα τρία βασικά στοιχεία των ισχυρισμών σας. Πράγματι, η έξοδός μας στις αγορές είναι ακριβή, διότι το επιτόκιο που πετύχαμε είναι 4,625%, όταν το επιτόκιο των δανείων των μνημονίων είναι 1,5%. Οι ξένοι τοκογλύφοι, όπως συνηθίζεται να αποκαλούνται, μας δανείζουν με 1,5%. Η αγορά έξω μας δάνεισε με 4,6%. Πάμε να δούμε το δεύτερο στοιχείο, για να κάνω και μια αντιπαραβολή των όσων έλεγε ο κ. Σκουρλέτης το 2014 και του τι ισχύει σήμερα. Οι ποιοτικοί δείκτες της οικονομίας δεν έχουν επιδεινωθεί; Δεν πέσαμε πάλι στην ύφεση τη διετία 2015-2016;
Όχι.
Πέσαμε, Υπουργέ μου. Μην αμφισβητούμε τα επίσημα στοιχεία. Αφήνω την κ. Μέρκελ. Θέλω να πω, δηλαδή, ότι το Μαξίμου πανηγύρισε, θεωρώντας ότι ένας τεχνικός στόχος, όπως είναι η έξοδος στις αγορές, επετεύχθη. Εκεί που - πώς να το πω; - πετροβολούσατε, τώρα χαϊδεύετε, όπως και το αντίθετο, βέβαια. Το ίδιο συνέβη και με τον κ. Βαρουφάκη. Από εκεί που ήταν asset της Κυβέρνησης, τελικά λίγο - πολύ έχει γίνει γραφικός. Και εδώ θέλω πάλι τον κ. Σκουρλέτη να κάνει ένα σχόλιο και να μου λύσει την απορία: Τον Μάρτιο του 2015, όταν παρουσίαζε ο κ. Βαρουφάκης στο Υπουργικό Συμβούλιο το δικό του σχέδιο για το παράλληλο πρόγραμμα, που τελικά έγινε παράλληλο νόμισμα, εσείς, κύριε Σκουρλέτη, τι εικόνα είχατε αποκομίσει από εκείνη την παρουσία του στο Υπουργικό Συμβούλιο; Σας είχε βρει σύμφωνο η προοπτική του παράλληλου τρόπου πληρωμής ή του παράλληλου νομίσματος, για να το πούμε απλά; Ποιο είναι το πρόβλημα; Το πρόβλημα είναι ότι έχουμε μνημόνιο, αλλά χωρίς λεφτά. Το ξέρουμε αυτό. Να μην μπω στον πειρασμό να ζητήσω άλλο ένα σχόλιο του κ. Σκουρλέτη γι' αυτό που είχε πει πάλι το 2014, ότι η έξοδος στις αγορές αποδυναμώνει το αίτημα για διαγραφή του χρέους. Ισχύει αυτό, κύριε Σκουρλέτη; Η έξοδος στις αγορές μάς βγάζει από τον στόχο μας - τότε μιλούσατε για διαγραφή χρέους, τώρα πάει η διαγραφή - για μια καλύτερη διευθέτηση του χρονικού ορίζοντα αποπληρωμής του χρέους και της αποσυμπίεσης των επιτοκίων; Ισχύει ή όχι; Γιατί έγινε η έκδοση του ομολόγου; Πρώτα απ' όλα, εγώ θεωρώ, βεβαίως, θετικό ότι η Ελλάδα βγήκε στις αγορές. Το βρίσκω θετικό. Δεν έχω πρόβλημα να το πω, όπως το έλεγα και το 2014 για την τότε κυβέρνηση. Έλεγα ότι πολύ καλά έκανε η κυβέρνηση Σαμαρά και δοκίμασε τα αντανακλαστικά των αγορών σε σχέση με τις αντοχές και την προοπτική της ελληνικής οικονομίας. Όμως, η αλήθεια είναι ότι η έκδοση του ομολόγου χθες δεν σηματοδοτεί σώνει και καλά - δυστυχώς, θα έλεγα εγώ - την απεξάρτηση της χώρας από τα μνημόνια. Σας θυμίζω ότι από 1-1-2019, δηλαδή σε λιγότερο από ενάμισι χρόνο από τώρα, οι συντάξεις θα μειωθούν κατά 18%.
Όχι όλες. Μην κινδυνολογείτε.
Όχι όλες. Μάλιστα. Όμως, οι συντάξεις στη βασική τους πλειονότητα θα μειωθούν κατά 18%.
Αυτό είναι παραπληροφόρηση.
Μήπως αμφισβητείτε και πάλι ότι θα καταπέσει το αφορολόγητο σε τέτοια όρια, έτσι ώστε ένας μισθωτός που κερδίζει σήμερα 500 ευρώ τον μήνα, λόγω της πτώσης του αφορολογήτου ορίου - δηλαδή, του έξτρα μνημονίου Τσίπρα - Καμμένου - θα φορολογηθεί για μία χρονιά με 650 ευρώ; Θα χάσει, δηλαδή, κάτι παραπάνω από έναν μισθό τον χρόνο ο μισθωτός των 500 ευρώ, από φορολόγηση που έχει την υπογραφή Τσίπρα - Καμμένου. Δεν πιστεύω να το αμφισβητείτε και αυτό. Γι' αυτό, λοιπόν, εγώ σας λέω ότι η προσφυγή στις αγορές δεν είναι το χαπάκι που μας λύνει τα προβλήματα. Εάν δεν φτιάξουμε ένα ελληνικό δημόσιο που να είναι αποτελεσματικό, που να δίνει την προτεραιότητα στις υγιείς παραγωγικές δυνάμεις, με κανόνες και διαφάνεια, όπως γίνεται σε όλες τις πολιτισμένες χώρες της Ευρώπης και όλου του κόσμου, τότε ο δρόμος μας θα είναι δύσκολος. Όσα ομόλογα και να βγάλουμε, δεν θα βγούμε από την πηγάδα. Πάντως, οι αντιφατικές δηλώσεις των κυβερνητικών στελεχών για την οικονομία, για την έξοδο από τα μνημόνια και την είσοδο ξανά στις αγορές είναι μία χαρακτηριστική σκηνή, θα έλεγα, από τη γενικότερη σύγχυση που βιώνει ο ΣΥΡΙΖΑ πάνω στο θέμα αυτό. Όμως, αυτό που εγώ πραγματικά δεν συγχωρώ είναι όταν η Κυβέρνηση αρχίζει να πετροβολά με άκομψο τρόπο - να μου πεις, άμα πετροβολάς, δεν υπάρχει κομψός τρόπος - τη δικαιοσύνη.
Ε, όχι και τη δικαιοσύνη!
Ε, όχι; Μάλιστα. Θα επικαλεστώ και πάλι πρόσφατες δηλώσεις του κ. Σκουρλέτη. Κύριε Σκουρλέτη, είναι δικό σας το νομοσχέδιο, γι' αυτό έχω ανατρέξει σε εσάς και στο τι λέγατε.
Για το νομοσχέδιο θα μιλήσετε καθόλου;
Θα έρθω και σε αυτό. Ο κ. Σκουρλέτης, λοιπόν, έκανε λόγο για κύκλους της δικαιοσύνης, οι οποίοι αντιπολιτεύονται την Κυβέρνηση.
Ολόκληρη να τη διαβάσετε.
Θα μου τη διαβάσετε εσείς. Εγώ έχω μόνο αυτό το κομμάτι που με ενδιέφερε.
Θα σας τη θυμίσω εγώ μετά, κύριε Αμυρά.
Να μου απαντήσετε, κύριε Υπουργέ. Το Μαξίμου έκανε ένα βήμα παραπάνω…
Ντροπή! Επιλεκτικά κομμάτια;
Μα, γιατί αντιδράτε με αυτόν τον τρόπο; Δεν σας είδα να αντιδράτε με αυτόν τον τρόπο, αγαπητή συνάδελφε, όταν υπογράφατε και ψηφίζατε εσείς την υποθήκευση του συνόλου των περιουσιακών στοιχείων της χώρας για έναν αιώνα.
Κάνετε λάθος.
Πού ήταν εκεί η αγωνιστικότητά σας; Όμως, η ψήφος μιλά περισσότερο από οτιδήποτε άλλο. Σας έλεγα ότι το Μαξίμου πήγε λίγο πιο πάνω την ένταση με τη δικαιοσύνη, λέγοντας ότι οι δικαστικές ενώσεις εκπροσωπούν την Αντιπολίτευση. Εγώ θέλω να σας ρωτήσω το εξής: Πού αποσκοπούσε ο διορισμός της κ. Θάνου στο Νομικό Γραφείο του Πρωθυπουργού; Δεν είναι μία έμμεση πολιτικοποίηση της δικαιοσύνης; Σας πληροφορώ, λοιπόν, ότι στα περισσότερα ευρωπαϊκά κράτη, όταν οι δικαστικοί αποχωρούν από την υψηλή σκάλα της ιεραρχίας της δικαιοσύνης, δεν μπορούν για πέντε έτη να αναλάβουν καμμία, μα καμμία εργασία, διότι έχουν έναν πλούτο εμπειρίας και γνώσης. Το ελληνικό κράτος, η ελληνική κοινωνία έχει επενδύσει σε αυτούς και σε εμπιστοσύνη και σε χρήμα και σε χίλια δυο. Αυτά είναι ασύμβατα πράγματα μεταξύ τους. Ας αφήσουμε, λοιπόν, στην άκρη τη δικαιοσύνη να κάνει τη δουλειά της και ας σεβαστούμε τη διάκριση των εξουσιών. Άλλο η νομοθετική εξουσία που είμαστε εμείς εδώ, άλλο η εκτελεστική που είναι η Κυβέρνηση και άλλο η δικαστική. Θα σχολιάσω τώρα κάποια πράγματα του νομοσχεδίου. Κυρίες και κύριοι συνάδελφοι, πρώτα απ' όλα θέλω να μείνω στην τροπολογία του Υπουργείου Περιβάλλοντος για τα δασικά και τα οικοδομικά. Σας είχαμε προειδοποιήσει από το Βήμα της Βουλής κατά τη συζήτηση του ν.4467/2017, πριν από λίγους μήνες - εμείς τον είχαμε καταψηφίσει εκείνο τον νόμο - ότι ενδεχομένως θα υπάρξει ζήτημα έγερσης κρατικών ενισχύσεων από την πλευρά της Ευρωπαϊκής Επιτροπής. Δυστυχώς, επαληθευτήκαμε. Τότε, σας είχα πει - και είχα καταθέσει εδώ στα Πρακτικά αυτό το έγγραφο, το οποίο ελπίζω κάποιοι συνάδελφοι να πήραν - για την ανάλυση που είχε κάνει η πολιτική υπεύθυνη του Τομέα Δικαιοσύνης, Διαφάνειας και Ανθρώπινων Δικαιωμάτων του Ποταμιού, η έγκριτη νομικός κ. Γιάννα Παναγοπούλου. Τότε, λοιπόν, λέγαμε, «Προσέξτε, γιατί βλέπουμε την Ευρωπαϊκή Επιτροπή να έρχεται κατά πάνω μας». Και να, που ήρθε. Με έγγραφο της Γενικής Διεύθυνσης Γεωργίας της Κομισιόν - και απευθύνεται στην Ελληνική Αντιπροσωπεία της Ευρωπαϊκής Ένωσης - με τίτλο «Σχέδιο δασικής νομοθεσίας», λέει ξεκάθαρα: «Βάσει των πληροφοριών που έχουμε στη διάθεσή μας…» - λένε οι Ευρωπαίοι Επίτροποι Γεωργίας - «…η Επιτροπή δεν μπορεί να αποκλείσει ότι αυτά τα μέτρα που ψηφίσατε και που τώρα επαναλαμβάνονται με αυτή την τροπολογία, περιέχουν στοιχείο κρατικής ενίσχυσης η οποία δύσκολα θα μπορούσε να δικαιολογηθεί.» Επί της συζητούμενης, λοιπόν, τροπολογίας, εμείς λέμε ότι θα πρέπει οπωσδήποτε να την αποσύρετε, διότι μεταξύ άλλων δίνει τη δυνατότητα έκδοσης οικοδομικής άδειας, ακόμα κι όταν ο δασικός χάρτης είναι προσωρινός. Δεύτερον, επεκτείνει τις αντισυνταγματικές ρυθμίσεις του ν.4467/2017- που εμείς δεν ψηφίσαμε - για χωρίς όρους επεμβάσεις στην εκχερσωμένη δασική γη. Αυτό είναι πρόβλημα. Τρίτον, επιτρέπει, κατά παράβαση του Συντάγματος, την άρση αναδασωτικών πράξεων και στις περιπτώσεις δασών που δημιουργήθηκαν επί αγρών μεταξύ των ετών 1945 έως 2017 και εκχερσώθηκαν. Επιπλέον, επαναφέρει μία καταλυτική, θα έλεγα, υποβάθμιση των Επιτροπών Δασολογίου που συστήνονται σε επίπεδο προϊσταμένου, όσο και σε επίπεδο λοιπών μελών της Επιτροπής, όπως επίσης περιπλέκει περαιτέρω το ζήτημα της σύγχυσης διαδικασιών μεταξύ των δασικών χαρτών του Κτηματολογίου και του Δασολογίου. Τέλος, προβλέπει την παράταση προθεσμιών νομιμοποίησης παράνομων εγκαταστάσεων - αυθαιρέτων δηλαδή - σε δάση και δασικές εκτάσεις, κατά παράβαση του άρθρου 117 του Συντάγματος - που θα έπρεπε να το έχουμε ευαγγέλιο - με οριζόντιο τρόπο και χωρίς κανένα δασολογικό κριτήριο. Αγαπητές και αγαπητοί συνάδελφοι, καλώ να μελετήσετε σε βάθος την τροπολογία. Κύριε Υπουργέ, έχω την αίσθηση ότι είναι μία τροπολογία που μάλλον έχει ξεφύγει από το ραντάρ σας. Δεν μπορώ να δεχτώ ότι εσείς σε αυτό το νομοσχέδιο θα δεχτείτε μια τροπολογία η οποία κάνει άνω - κάτω το Σύνταγμα - δεν μου αρέσει να χρησιμοποιώ άλλες εκφράσεις κλισέ - και ανοίγει τον δρόμο να σκεφτούν όλοι αυτοί οι αυθαιρετούχοι που έχτισαν σε ρέματα, δάση και αρχαιολογικούς χώρους, «Και πάλι ωραίοι είμαστε, δεν μας πειράζει κανείς, έχουμε τον τρόπο μέσω αυτής της τροπολογίας να τα κάνουμε όλα νόμιμα και ωραία». Κυρίες και κύριοι συνάδελφοι, ο κ. Δανέλλης ήταν πραγματικά άκρως αναλυτικός και δημιουργικός στην κριτική και την τοποθέτησή του για το σχέδιο νόμου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε, λέγοντας ότι το άρθρο 15 για τις αναπτυξιακές εταιρείες των Οργανισμών Τοπικής Αυτοδιοίκησης εμπεριέχει πολλούς κινδύνους να επιστρέψουν εταιρείες που, ούτως ή άλλως, μόνο αναπτυξιακές δεν ήταν. Πώς μπορεί να είναι αναπτυξιακή μία εταιρεία η οποία είναι καταχρεωμένη και η οποία κλείνει διότι δεν έχει να πληρώσει ούτε τους μισθούς της; Τι σόι ανάπτυξη θα κάνει αυτή σε έναν δήμο; Επίσης, όσον αφορά τα άρθρα 80, 81 και 82, επίσης εκφράζω την αντίθεσή μου και θα τα καταψηφίσουμε. Ευχαριστώ. Θα είμαι όλος αυτιά να ακούσω τις απαντήσεις σας.
Ευχαριστούμε.
Κύριε Πρόεδρε, θα μπορούσα να έχω τον λόγο επί προσωπικού;
Θα το κάνετε τώρα;
Αν δεν πάρω τώρα τον λόγο επί προσωπικού, κύριε Πρόεδρε, πότε θα το κάνω;
Δεν σας προσέβαλα, κύριε Υπουργέ. Δεν ήταν προσωπική επίθεση.
Ήταν προσωπική αναφορά. Θα ήθελα να διευκρινίσω κάποια πράγματα τα οποία…
Δεν θα το κάνετε μετά;
Μπορεί και να μην το κάνω. Θα το κάνω τώρα να τελειώνω. Επ' ολίγον θα μιλήσω, κύριε Πρόεδρε.
Εντάξει. Εξάντλησε το φάσμα της πολιτικής αντιπαράθεσης ο κ. Αμυράς βέβαια. Ορίστε, κύριε Υπουργέ, έχετε τον λόγο.
Βέβαια, ο κ. Αμυράς προφανώς είχε άλλες δουλειές και δεν ήταν εδώ. Θα ήταν απασχολημένος σε κάποια επιτροπή το πρωί.
Ήμουν στην επιτροπή.
Δεν θα επαναλάβω ακριβώς όσα είπα το πρωί, σχολιάζοντας τη χθεσινή δοκιμαστική έξοδο στις αγορές. Θέλω να σας πω, όμως, αναφερόμενος σε ένα από αυτά τα σημεία που αναφέρθηκα, ότι κανείς πρέπει να αξιολογήσει το σημερινό βήμα και με αυτά που θα ακολουθήσουν, όπως και την τότε έξοδο του κ. Σαμαρά με το τι ακολούθησε, δηλαδή μία δεύτερη αποτυχημένη έξοδος και κυρίως αυτά τα οποία παραλάβαμε εμείς τον Ιανουάριο του 2015 ως κατάσταση της οικονομίας και της κοινωνίας: Τα ταμεία στεγνωμένα, μία διαλυμένη κατάσταση, εκτός προγράμματος η χώρα. Με αίτησή του είχε ζητήσει να βγει, να βγούμε εκτός προγράμματος. Άρα αν θέλετε να αξιολογήσετε το τι έκανε η προηγούμενη κυβέρνηση Σαμαρά - Βενιζέλου, θα πρέπει να το κάνετε στο σύνολό της, όπως το αντίστοιχο να κάνετε και σε εμάς. Περίμενα μεγαλύτερη φαντασία, όσον αφορά τη διάθεσή σας να αντιπαρατεθείτε, από το να ξανακαταθέτετε ένα έωλο επιχείρημα, μία εντελώς εκτός τόπου και χρόνου αναφορά περί 100 δισεκατομμυρίων που χαθήκαν. Πού είναι αυτά τα 100 δισεκατομμύρια που χάθηκαν από τα ελληνικά ταμεία; Πώς δεν αποτυπωθήκαν πουθενά; Αφήστε αυτό το - όχι προπαγανδιστικό πια - αστείο επιχείρημα, το οποίο δεν ανταποκρίνεται στην πραγματικότητα, διότι αν είχε ζημιωθεί η χώρα με 100 δισεκατομμύρια, θα είχαμε μία υφεσάρα το 2015, το 2016 και πάει λέγοντας, όταν γνωρίζετε ότι ήδη η οικονομία κινείται με θετικούς ρυθμούς και υπάρχουν αυτά τα θετικά στοιχεία που εσείς δεν τα βλέπετε, όπως αύξηση των εξαγωγών, αύξηση επενδύσεων σε συγκεκριμένους τομείς, εμπιστοσύνη των αγορών, που επιβεβαιώθηκε - αυτό είναι το σημαντικότερο από όλα - από το χθεσινό ομόλογο και την πορεία του και πολύ καλές προοπτικές. Δεν τα λέμε εμείς. Όπως είπα και το πρωί, δεν θα ακούσετε από τα χείλη μου μία προσπάθεια εξωραϊσμού των δυσκολιών ή πολύ περισσότερο μία προσπάθεια θριαμβολογίας. Όμως, εν πάση περιπτώσει, αναφερθήκατε και σε μία συνεδρίαση του τότε Υπουργικού Συμβουλίου, τον Μάρτιο του 2015. Επειδή υπήρξα μέλος και του Υπουργικού Συμβουλίου και του Κυβερνητικού Συμβουλίου - το πιο στενό όργανο - σας λέω ότι ουδέποτε υπήρξε τέτοια παρουσίαση σχεδίου από τον κ. Βαρουφάκη, σε επίπεδο Υπουργικού Συμβουλίου για παράλληλο νόμισμα. Εγκαλείτε την Κυβέρνηση για τι πράγμα; Για κάτι που δεν έκανε; Της κάνετε κριτική γιατί δεν το έκανε αυτό; Διότι απαντήθηκε από την ίδια τη ζωή, με συγκεκριμένες επιλογές. Η επιλογή ήταν μία, στρατηγική: Να αναζητήσουμε λύση εντός της Ευρωζώνης. Αυτό γιατί; Για να αποφύγουμε την ακόμα μεγαλύτερη βίαιη φτωχοποίηση του ελληνικού λαού. Αυτός ήταν ο λόγος που κάναμε αυτόν τον επώδυνο συμβιβασμό, ο οποίος, αν δεν γινόταν, θα ήταν πολύ χειρότερα τα πράγματα όχι μόνο για την πλειοψηφία του ελληνικού λαού που θα οδηγούσε σε ακόμα μεγαλύτερη και βίαιη φτωχοποίησή του, αλλά και για τα γεωστρατηγικά συμφέροντα της χώρας. Ήταν σαφέστατη, λοιπόν, η στρατηγική επιλογή της Κυβέρνησης. Δεν φλέρταρε με άλλες επιλογές. Το ακούτε πρώτη φορά αυτό; Όχι βέβαια. Όμως, θέλατε και εσείς σε αυτό το φιλμ νουάρ, σε αυτό το βίπερ που παρακολουθούμε το τελευταίο διάστημα, το οποίο σίγουρα θα βοηθήσει τις πωλήσεις του βιβλίου του κ. Βαρουφάκη, να ρίξετε τη συμβολή σας.
Καθόλου.
Εντάξει, έχετε κάθε δικαίωμα να το κάνετε. Απλώς σας συμβουλεύω για τη δική σας αξιοπιστία, να μην υιοθετείτε άκριτα ό,τι ακούγεται. Πολιτικές επισημάνσεις να κάνετε. Πολιτική κριτική να ασκήσετε. Όσον αφορά τους κύκλους της δικαιοσύνης, σας είπα να διαβάσετε όλη τη δήλωσή μου, διότι αναφέρεστε σε δηλώσεις που έχω κάνει όλη την προηγούμενη εβδομάδα, οι οποίες έλεγαν ότι κανείς δεν είναι υπεράνω κριτικής, προφανώς και η δικαιοσύνη και η πολιτική εξουσία και η νομοθετική εξουσία και η εκτελεστική εξουσία. Το αμφισβητείτε αυτό; Άρα έχουμε δικαίωμα - και μας το δίνει το δικαίωμα αυτό το Σύνταγμα και η δημοκρατία μας - να ασκούμε κριτική. Ένα και στο χέρι.
Άλλο αυτό.
Δεύτερον, προφανώς οποιαδήποτε κριτική, ιδιαίτερα από επίσημα χείλη, πρέπει να γίνεται μέσα από τον απόλυτο σεβασμό της διάκρισης των εξουσιών, όπως επιβάλλει η δημοκρατική λειτουργία του πολιτεύματός μας. Αυτά έλεγα παρακάτω στη δήλωση, τα οποία τα ξεχάσατε. Επιλεκτικά δεν τα αναφέρατε. Βεβαίως, αναφέρθηκα σε κύκλους - και όχι συλλήβδην στη δικαιοσύνη - δικαστικών, οι οποίοι τελικά φαίνεται ότι υπερβαίνουν τα όρια των αρμοδιοτήτων τους. Διότι δεν έχω ξαναδεί ποτέ άλλοτε να υπάρχουν τέτοιες τοποθετήσεις από συνδικαλιστικά όργανα για την επίσημη δημοκρατικά εκλεγμένη Κυβέρνηση της χώρας και να λένε ότι αυτή κάνει ό,τι γίνεται στην Πολωνία ή στην Τουρκία. Συνέλθετε όσοι υποστηρίζετε τέτοια πράγματα, διότι αυτά δεν ωφελούν. Είναι αδιέξοδη αυτή η αντιπαράθεση. Αποκλιμάκωση, λοιπόν, στους τόνους από όλους. Αυτό συμπεριλαμβάνει και εσάς. Εκτός αν θέλουμε εδώ πέρα να δημιουργούμε εντυπώσεις. Για το νομοσχέδιο αποφύγατε να τοποθετηθείτε αρκετά. Καλά κάνατε και αναφερθήκατε στην πολύ γόνιμη, ενδελεχή και εμπεριστατωμένη παρέμβαση του κ. Δανέλλη. σας λέω να υιοθετήσετε τη λογική και τις παρατηρήσεις του κ. Δανέλλη και όχι του κ. Καρκατσούλη, ο οποίος έχει βγει πραγματικά δημόσια και έχει πει τα μύρια όσα. Αυτό δείχνει το μέγεθος της ασχετοσύνης του και σε σχέση με τη λειτουργία της δημόσιας διοίκησης και σε σχέση με τη λειτουργία της τοπικής Ααυτοδιοίκησης, αλλά και με το περιεχόμενο αυτού καθ' εαυτού του νομοσχεδίου.
Ολοκληρώστε, κύριε Υπουργέ.
Τελειώνω, κύριε Πρόεδρε. Δεν θα ξαναπάρω τον λόγο μετά. Για να διευκρινίσω, η αναφορά μου τώρα δεν είναι σε εσάς, είναι στον κ. Καραγκούνη. Και δεν πάρω τον λόγο για δευτερολογία. Αυτό λέω. Διευκολύνω. Είπε ο κ. Καραγκούνης, κινούμενος σε ένα ανάλογο με εσάς μήκος κύματος, κύριε Αμυρά, και κάνοντας μία ελεύθερη μετάφραση των δηλώσεων του Πρωθυπουργού, ότι έκανε λάθη σε σχέση με κάποιες επιλογές του ή δεν γνώριζε και έκανε λάθη. Ξέρετε, αυτό μπορεί να το επικαλείται κάποιος πολίτης. Δεν μπορεί να το επικαλούνται τα κόμματα του ΠΑΣΟΚ και της Νέας Δημοκρατίας που επί χρόνια γνώριζαν και οδήγησαν σε αυτή εδώ πέρα την κατάσταση, διότι γνώριζαν οι κυβερνήσεις ΠΑΣΟΚ και Νέας Δημοκρατίας επί τριάντα, σαράντα χρόνια ποια ήταν τα προβλήματα και αντ' αυτού τι έκαναν; Υπερχρέωσαν τη χώρα, κατάστρεψαν το κοινωνικό κράτος, οδηγήσαν στην ανεργία κόσμο, κλείσανε επιχειρήσεις. Έρχονται τώρα, παρ' όλο που μαθαίνω ότι δεν τρώνε λωτούς, να λειτουργήσουν ως λωτοφάγοι. Δεν είναι έτσι, όμως, τα πράγματα. Τέλος, υπήρξε μία αναφορά - και μας εγκάλεσε ο κ. Καραγκούνης πριν στην παρέμβασή του - για τα θέματα που σχετίζονται με τη στελέχωση των δήμων. Μα, εμείς οι ίδιοι είπαμε ότι υπάρχει ένα θέμα υποστελέχωσης. Είπαμε πως προσπαθούμε με έναν τρόπο μεθοδικό, μέσα σε αυτό το ασφυκτικό πλαίσιο που προβλέπεται για τις προσλήψεις, να μπορέσουμε να το απαντήσουμε. Η Νέα Δημοκρατία, όμως, από τη στιγμή που μας προτείνει να υιοθετήσουμε ένα ακόμα πιο σφικτό σύστημα στις προσλήψεις, αντί του «ένα προς τέσσερα» και του «ένα προς τρία» που θα είναι του χρόνου και του «ένα προς δυο» του παραχρόνου κ.λπ., να επανέλθουμε στο «ένα προς πέντε». Αυτή η υποστελέχωση, λοιπόν, στην πρόταση της Νέας Δημοκρατίας θα είναι διαρκής, διότι υποτιμάει και τον ρόλο του δημοσίου και τον ρόλο της τοπικής αυτοδιοίκησης. Ευχαριστώ.
Κύριε Πρόεδρε, ζητώ για μισό λεπτό τον λόγο επί προσωπικού.
Δεν υπάρχει προσωπικό. Εκτός και αν θέλουμε να βοηθήσουμε τον κ. Βαρουφάκη στην κρίση θεαματικότητας που έχει. Ορίστε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, σας ζητώ να ανακαλέστε τους χαρακτηρισμούς τουλάχιστον σε βάρος του κ. Καρκατσούλη. Ο κ. Καρκατσούλης είναι πρότυπο πολιτικού ανθρώπου. Εάν υπήρχαν στο ελληνικό δημόσιο πέντε Καρκατσούληδες, θα ήταν πολύ διαφορετική η κρατική μηχανή. Όμως, αντιλαμβάνομαι ότι εσείς, κύριε Σκουρλέτη, τον βλέπετε και στον ύπνο σας μάλλον. Όλο για τον κ. Καρκατσούλη μιλάτε. Γιατί; Διότι ο κ. Καρκατσούλης μελετά, ψάχνει, βρίσκει και αποκαλύπτει στοιχεία και για το ελληνικό δημόσιο, για τις διαδικασίες - λάστιχο όπου μπορούν να μπουν πολλοί γνωστοί...
Εντάξει, κύριε Αμυρά. Προσωπικό διά της τεθλασμένης τώρα;
…και κυρίως διότι ο κ. Καρκατσούλης ονειρεύεται μία δημόσια διοίκηση που να αξίζει στην ελληνική κοινωνία, όχι τη δημόσια διοίκηση που εσείς ως Κυβέρνηση έχετε φτιάξει και είναι μία δημόσια διοίκηση αποτυχημένη. Πήρατε μία κακή δημόσια διοίκηση και την έχετε κάνει ρημάδι. [[Θόρυβος στην Αίθουσα]] Παρακαλώ ανακαλέστε τους χαρακτηρισμούς σε βάρος του κ. Καρκατσούλη. Εγώ λέω μακάρι να είχαμε άλλους πέντε Καρκατσούληδες στην ελληνική δημόσια διοίκηση και την πολιτική ζωή. Τα πράματα θα ήταν πολύ καλύτερα.
Κυρία Κοζομπόλη, έχετε τον λόγο.
Το ότι το σημερινό νομοσχέδιο λύνει χρόνια προβλήματα και έχει θετικό πρόσημο δεν προκύπτει μόνο από τη γνώμη των φορέων, προκύπτει και από τη στάση της Αντιπολίτευσης. Ο ομιλητής πριν δεν αφιέρωσε ούτε μία λέξη για το νομοσχέδιο, μόνο για την τροπολογία για τα δασικά που και εκείνη την είπε παραφρασμένη και διαστρεβλωμένη. Θα του απαντήσω στην ώρα του.
Και μπορεί να συμφωνεί κιόλας.
Για τα δασικά είπα…
Μόνο για το νομοσχέδιο. Θα σας απαντήσω, κύριε Αμυρά. Θα τοποθετηθώ για τη συγκεκριμένη τροπολογία.
Παρακαλώ, κύριε Αμυρά!
Ακούσαμε πλήθος επικρίσεων για την επιτυχημένη έξοδο της χώρας στις αγορές, τη στιγμή που ο διεθνής Τύπος, οικονομικοί παράγοντες εκθειάζουν το γεγονός. Ακούσαμε για χειραγώγηση της δικαιοσύνης, για τον δήθεν ευτελισμό της χώρας. Ακούσαμε για το βιβλίο του Βαρουφάκη, που τώρα ο Βαρουφάκης έγινε αξιόπιστος, ενώ κάποτε ήταν αυτός που ήταν. Ξαφνικά, ακούσαμε για την απάρνηση των οραμάτων της Αριστεράς. Ευτυχώς που δεν ακούσαμε σε αυτήν εδώ την Αίθουσα τουλάχιστον για το επίδομα της σφραγίδας. Για το συζητούμενο νομοσχέδιο ουδέν, εκτός από κραυγές για δήθεν ρουσφετολογικές εξυπηρετήσεις. Όμως, εγώ δεν θέλω να αδικήσω το νομοσχέδιο. Με τον ν.1069/1980 προβλέφθηκε η ίδρυση και το πλαίσιο λειτουργίας των ΔΕΥΑ, αυτόνομων ως προς τους δήμους επιχειρήσεων, με κοινωφελή και μη κερδοσκοπικό χαρακτήρα, προκειμένου να διαχειρίζονται το σημαντικότερο φυσικό αγαθό, το νερό. Στα τριάντα επτά χρόνια λειτουργίας του θεσμού είναι αυτονόητο ότι το θεσμικό πλαίσιο ίδρυσης και λειτουργίας του θεσμού πρέπει να επικαιροποιηθεί, να εκσυγχρονιστεί, να ενσωματώσει την πλούσια εμπειρία από την έως σήμερα λειτουργία των ΔΕΥΑ, πολύ περισσότερο που με τον ν.3852/2010, τον «ΚΑΛΛΙΚΡΑΤΗ», έγιναν αλλαγές στον αυτοδιοικητικό χάρτη και οι ΔΕΥΑ συγχωνεύτηκαν μεταξύ τους, με επέκταση της χωρικής τους αρμοδιότητας. Επιπλέον, οι περιβαλλοντολογική, κοινωνική, οικονομική και αναπτυξιακή σημασία των έργων που εντάσσονται στο πεδίο δραστηριότητας των ΔΕΥΑ είναι τέτοια, που καθιστά απολύτως αναγκαία την πρόβλεψη ρυθμίσεων που θα παρέχουν νέες αναπτυξιακές δυνατότητες και πρόσβαση των ΔΕΥΑ σε επενδυτικά εργαλεία, που θα τους επιτρέψουν να ανταποκριθούν στις νέες προκλήσεις της εποχής και την ανάγκη του εκσυγχρονισμού των υποδομών και των υπηρεσιών τους. Όλα αυτά θεσμοθετούνται με το υπό ψήφιση σχέδιο νόμου με τη ρητή διασφάλιση του μη κερδοσκοπικού χαρακτήρα των ΔΕΥΑ και την παροχή δυνατότητας στις ΔΕΥΑ να θεσπίζουν ειδικά τιμολόγια για ευπαθείς ομάδες. Θα σταχυολογήσω, με σκοπό να εξάρω, μερικές από τις διατάξεις του νομοσχεδίου. Οι δήμοι είναι υποχρεωμένοι να παρέχουν μέσα ατομικής προστασίας στους δικαιούχους εργάτες, ιματισμό, γάλα, ενώ τίθενται συγκεκριμένες προϋποθέσεις υπό τις οποίες οι δικαιούχοι εργάτες θα λάβουν χρηματική αποζημίωση για τα έτη 2012-2016, που δεν τους παρέχονταν και πολλές φορές τα έπαιρναν με δικά τους χρήματα ή κινδύνευε η ζωή τους. Η μη παροχή μέσων ατομικής προστασίας στο μέλλον επισύρει αυστηρές κυρώσεις στους δήμους. Διακρίνονται οι δικαιούχοι του επιδόματος επικίνδυνης και ανθυγιεινής εργασίας και παύονται οι πειθαρχικές διώξεις υπαλλήλων και δημάρχων που δεν παρέδωσαν στοιχεία για την αξιολόγηση και τον επανέλεγχο των συμβάσεων επί θητείας του Μητσοτάκη στο συγκεκριμένο Υπουργείο. Μετατρέπονται από μερικής σε πλήρους απασχόλησης συμβάσεις εργαζομένων στους ΟΤΑ υπό την προϋπόθεση της απόφασης του Δημοτικού ή Περιφερειακού Συμβουλίου. Προβλέπεται η παροχή κινήτρων σε υπαλλήλους από ορεινούς και νησιωτικούς δήμους για τη στελέχωση δημόσιων υπηρεσιών, κέντρα υγείας, ΕΚΑΒ, αστυνομικό, λιμενικό, πυροσβεστικό προσωπικό κ.λπ.. Επίσης - αυτό είναι πάρα πολύ σημαντικό - καθίστανται αφορολόγητα και ακατάσχετα τα βοηθήματα που χορηγούν οι δήμοι, σε είδος ή σε χρήμα, σε οικονομικά αδύναμους συμπολίτες μας, πολυτέκνους ή σε περίπτωση εκτάκτων αναγκών. Ειπώθηκε από πολλούς συναδέλφους επίσης πολύ σημαντική, η θεσμοθέτηση του Μητρώου των Πολιτών, το πληροφοριακό εκείνο σύστημα που θα τηρείται, το σύνολο των στοιχείων του Εθνικού Δημοτολογίου και των ληξιαρχικών πράξεων με σκοπό την διευκόλυνση των πολιτών. Επίσης, ειπώθηκε για την Ειδική Γραμματεία της Ιθαγένειας, εκεί είναι πια αδιαμφισβήτητη η αναγκαιότητα του εξορθολογισμού των υπηρεσιών αυτών, διότι χιλιάδες αιτήσεων περιμένουν να κριθούν από τις αρμόδιες υπηρεσίες. Θα συντονίζει, λοιπόν, όλη αυτή την διαδικασία. Ειπώθηκε για την αντιμισθία στους αντιδημάρχους, χωρίς πλέον πληθυσμιακούς περιορισμούς που ήταν μέχρι σήμερα. Χορηγείται αποζημίωση σε Δημοτικούς Συμβούλους που μετακινούνται πάνω από 10 χιλιόμετρα για να πάνε στη συνεδρίαση του Δημοτικού Συμβουλίου. Επίσης, είναι πολύ θετικό το γεγονός ότι παρέχεται η δυνατότητα σε ιδιώτες, πέρα από τους δήμους που ήταν μέχρι σήμερα, εγκατάστασης κέντρων αποτέφρωσης νεκρών και έτσι διευκολύνεται η δημιουργία του πρώτου αποτεφρωτηρίου στη χώρα. Στο νομοσχέδιο υπάρχει πρόβλεψη για ευνοϊκές ρυθμίσεις οφειλών στους δήμους, όπως πρόστιμα, κλήσεις κ.λπ., όπως και η δυνατότητα ρύθμισης των οφειλών του δήμου. Ρυθμίζεται η λειτουργία των ΔΗΠΕΘΕ, που ήταν αναγκασμένα να κλείνουν εάν τρεις συνεχείς ισολογισμοί τους ήταν ζημιογόνοι. Να μην πούμε τι έχουν προσφέρει και τα ΔΗΠΕΘΕ. Πρέπει να τα τονώσουμε και όχι να τους δώσουμε μία χαριστική βολή. Επίσης, θετικό είναι το γεγονός ότι αναστέλλεται το ασυμβίβαστο άσκησης του δικηγορικού λειτουργήματος που προβλεπόταν μέχρι τώρα και έτσι μπορούν οι σύμβουλοι των δήμων να ασκήσουν ταυτόχρονα και δικηγορία. Εδώ είδαμε και κροκοδείλια δάκρυα για τη δήθεν επιβάρυνση των δήμων από τα συγκεκριμένα μέτρα που θεσπίζονται. Να επισημάνω, λοιπόν, πάνω σ' αυτό ότι οι προϋπολογισμοί των δήμων εγκρίνονται εφάπαξ και χορηγούνται τα ποσά που προβλέπονται στο πλαίσιο του προϋπολογισμού με πληθυσμιακά και άλλα κριτήρια. Επιπλέον, με το σχέδιο νόμου δίνεται η δυνατότητα στους δήμους να εξυγιάνουν τα οικονομικά τους με την εφαρμογή του διπλογραφικού συστήματος, με την δυνατότητα ρύθμισης των οφειλών τους, με την απαλλαγή από φόρο εισοδήματος της ακίνητης περιουσίας, εφόσον τα ακίνητα ιδιοχρησιμοποιούνται ή έχουν παραχωρηθεί στο δημόσιο, με την απόδοση στους μικρούς νησιωτικούς και ορεινούς δήμους του ποσού που συγκεντρώθηκε από το φόρο ζύθου που έχει καταργηθεί, με την αποσαφήνιση ότι μετά την κατάργηση ενός νομικού προσώπου δημοσίου δικαίου, ενός ΟΤΑ, η περιουσία του περιέρχεται στον δήμο που τον είχε συστήσει. Να πούμε μία λέξη για τις τροπολογίες. Πρώτα, για τις τροπολογίες που αφορούν την βελτίωση της δασικής νομοθεσίας. Ξέρετε πολύ καλά ότι αυτό που επιχειρείται είναι μία τομή, είναι μία μεταρρύθμιση που οδηγεί στο Κτηματολόγιο. Χωρίς να γίνουν δασικοί χάρτες δεν μπορεί να γίνει Δασολόγιο και με τη σειρά του το Κτηματολόγιο. Έχουμε λοιπόν, τη συνεχή βελτίωση για προβλήματα που αναδείχθηκαν μετά την ανάκτηση των δασικών χαρτών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Φυσικά να μην πω ότι αυτά που είπε ο συνάδελφος προ ολίγου δεν ανταποκρίνονται στην πραγματικότητα, γιατί στην πραγματικότητα δεν δίνεται η δυνατότητα να χτιστούν μέσα σε δασικούς χώρους κτίσματα, όπως προείπε, απλώς παρατείνεται η προθεσμία που είχε δοθεί με το ν.4280/2014, για κτηνοτροφικές εγκαταστάσεις και άλλες συναφείς εγκαταστάσεις. Επίσης, να χαιρετήσω την παράταση που δίνετε ακόμη για ένα έτος της λίστας των επιλαχόντων πυροσβεστών πενταετούς υποχρέωσης, έτσι ώστε να χρησιμοποιηθούν, εάν παραστεί ανάγκη, για να καλυφθούν κενά από εκείνους που έχουν την τεχνογνωσία και έχουν απασχοληθεί επί σειρά ετών. Εν κατακλείδι, το υπό ψήφιση νομοσχέδιο λύνει χρόνιες παθογένειες και στρεβλώσεις που ταλανίζουν εδώ και χρόνια τους αιρετούς, τους εργαζόμενους στους ΟΤΑ και τους πολίτες, κλείνει πληγές χρόνων. Σας ευχαριστώ.
Σας ευχαριστούμε. Η κ. Τριανταφύλλου έχει τον λόγο.
Ευχαριστώ, κύριε Πρόεδρε. Οι διατάξεις του παρόντος νομοσχεδίου δεν αποτελούν μια ολοκληρωμένη παρέμβαση που σκοπό έχει να αλλάξει ριζικά την τοπική αυτοδιοίκηση. Πράγματι, δεν γίνεται καμμιά κοσμογονία με αυτό το νομοσχέδιο. Είναι όμως αναγκαίες διατάξεις που έρχονται ακριβώς για να επιλύσουν ζητήματα τα οποία είχαν ανακύψει με την πάροδο του χρόνου και χρειάζονταν οπωσδήποτε νομοτεχνική ρύθμιση. Είναι πράγματι στοχευμένη η παρέμβαση αυτή που γίνεται σήμερα. Ρυθμίσεις σχετικά με τη λειτουργία, τα οικονομικά και το προσωπικό των ΟΤΑ καθώς και οι διατάξεις για τον εκσυγχρονισμό του πλαισίου λειτουργίας των ΔΕΥΑ κρίνονται χρήσιμες ιδιαίτερα σε μια εποχή που και ο ρόλος, αλλά και ο χαρακτήρας της τοπικής αυτοδιοίκησης αλλάζει και χρειάζεται η ελληνική κοινωνία να αναστοχαστεί πάνω στο ερώτημα τι τοπική αυτοδιοίκηση χρειάζεται. Η αυτοδιοίκηση θεωρείται και είναι ο εγγύτερος προς τους πολίτες δημοκρατικός και συγχρόνως συμμετοχικός θεσμός. Επομένως, πρέπει να αναρωτηθούμε ποιες ήταν οι παθογένειές της και πώς θα αντιμετωπιστούν. Σε τι ενοχλεί αυτό το νομοσχέδιο άραγε; Αποτελεί μία αφορμή για να ξαναειπωθούν αντιπολιτευτικοί λόγοι, ξαναζεσταμένα αντικυβερνητικά επιχειρήματα, κυρίως από τη Νέα Δημοκρατία και το ΠΑΣΟΚ, που βιώνουν ένα αδιέξοδο, μια αποτυχία να επιβάλουν την πολιτική ατζέντα; Τι ενοχλεί; Ειπώθηκε ότι προάγει τον κομματισμό. Εδώ θα έπρεπε να πω ότι ο Εισηγητής της Νέας Δημοκρατίας έδωσε σήμερα μία πιο ευρύχωρη έννοια, ερμηνεία του ρουσφετιού. Δεν είναι - λέει - ότι βολεύουμε τον καθέναν ξεχωριστά. Δηλαδή, δεν πάει ο καθένας από εμάς, ένας Βουλευτής του ΣΥΡΙΖΑ να βολέψει κάποιον συγκεκριμένο, αλλά βολεύουμε κοινωνικές ομάδες, συντεχνίες. Εντάξει, το είπε. Ήταν δικοί σας πελάτες, με τον τρόπο του, βέβαια, αλλά ως δικοί σας πελάτες ήξεραν και το παιχνίδι, το παιχνίδι της ομηρίας, ήξεραν και άλλα παιχνίδια. Καλά κάνει ο εισηγητής της Νέας Δημοκρατίας και κάνει τη μικρή αυτή επισήμανση, αλλά τόσο σημαντική. Γιατί; Γιατί γνωρίζει καλά ο εισηγητής της Νέας Δημοκρατίας, όπως γνωρίζει καλά και όλος ο κόσμος, ποιοι διόριζαν στους δήμους και στις δημοτικές υπηρεσίες, ποιοι εξαρτούσαν τις δομές παραγωγής από τα πολιτικά τους γραφεία διά μέσου της διαχείρισης των ευρωπαϊκών προγραμμάτων και χρημάτων, ποιοι έστηναν ΜΚΟ για να αντλούν τα ευρωπαϊκά κονδύλια, ποιοι αντικατέστησαν την παραγωγή από την κατανάλωση. Γνωρίζει καλά ο εισηγητής της Νέας Δημοκρατίας, όπως και όλος ο κόσμος, ότι το πελατειακό κράτος ήταν συνυφασμένο με την πολιτική τους ύπαρξη. Ωστόσο, υπάρχουν και άλλα πράγματα. Υπάρχει ένα σύνηθες μείγμα κριτικής. Ας πούμε ότι αναφέρομαι σε έναν συνάδελφο της Νέας Δημοκρατίας, ο οποίος μίλησε με τη συνήθη κριτική που γίνεται στην Αριστερά, που είναι ανίκανη ή ολοκληρωτική ή ουτοπική. Αναφέρθηκε, ας πούμε, στον Πρωθυπουργό και τις επιλογές του προς τους συνεργάτες. Εγώ θα θυμίσω ένα πράγμα στην Αξιωματική Αντιπολίτευση: Θα ανατρέξω σε δηλώσεις του προσφάτως εκλιπόντος Κωνσταντίνου Μητσοτάκη για τον κ. Σαμαρά. Τον είπε «επικίνδυνο». Θα το θυμούνται σίγουρα οι συνάδελφοι της Νέας Δημοκρατίας και κατά τα άλλα είναι στο ίδιο κόμμα. Δεν θα το πάω παρακάτω. Δεν θέλω πραγματικά να αναφερθώ σε ενδοοικογενειακές αντιπαραθέσεις. Τις υπολήψεις των οικογενειών εμείς δεν τις θίγουμε. Ας έρθω λίγο στο νομοσχέδιο αυτό καθαυτό. Θέλω να μιλήσω και να σταθώ σε δυο διατάξεις. Ειπώθηκε η πρώτη - όλες έχουν ειπωθεί, βέβαια - μία φιλόδοξη μεταρρύθμιση, που ευελπιστεί να θεσμοθετήσει έναν σύγχρονο τρόπο εξυπηρέτησης των πολιτών και αποτελεί το σχέδιο για τη σύσταση του λεγόμενου Μητρώου Πολιτών. Το Μητρώο Πολιτών είναι μία στρατηγική επιλογή μέσω της οποίας απλουστεύονται και αυτοματοποιούνται οι διαδικασίες που εφαρμόζονται στους δήμους για την εξυπηρέτηση του πολίτη. Με την παροχή ολοκληρωμένων ηλεκτρονικών υπηρεσιών υψηλής προστιθέμενης αξίας γίνεται δυνατή η κατάργηση πιστοποιητικών και βεβαιώσεων που εκδίδονται μετά από αίτηση του πολίτη για χρήση αυτών σε φορείς του δημοσίου και του ευρύτερου δημόσιου τομέα. Υπηρεσίες, όπως το Δημοτολόγιο και το Ληξιαρχείο, θα μπορούν να «επικοινωνούν», ώστε οι υπηρεσίες του δημοσίου να λαμβάνουν άμεσα πληροφορίες που τώρα απαιτούνται να προσκομιστούν από τον ίδιο τον πολίτη. Ταυτόχρονα θα έχει και ο ίδιος ο πολίτης πρόσβαση στα στοιχεία, που τον αφορούν. Επίσης, είναι σημαντική η προσπάθεια του νομοθέτη για τον εκσυγχρονισμό των ΔΕΥΑ, την ενίσχυση των ΔΕΥΑ, που απέδωσαν όλα αυτά τα χρόνια και έχουν παράσχει, πράγματι, σημαντικό και μεγάλο έργο. Το θεσμικό πλαίσιο ίδρυσης και λειτουργίας των δημοτικών επιχειρήσεων ύδρευσης, αποχέτευσης χρονολογείται από το 1980. Η ανάγκη εκσυγχρονισμού ήταν αναντίρρητη, παρά τις ενδιάμεσες παρεμβάσεις που επιχειρήθηκαν όλα αυτά τα χρόνια. Για το θέμα έγιναν συζητήσεις με εκπροσώπους και των διοικήσεων και των εργαζομένων. Μεταξύ άλλων με τις νέες διατάξεις προβλέπεται ρητά ο μη κερδοσκοπικός χαρακτήρας τους, διευκολύνεται η αξιοποίηση των νέων επενδυτικών χρηματοδοτικών εργαλείων, ορίζεται η δυνατότητα συμμετοχής τους σε όργανα χάραξης πολιτικής, αφού αντιμετωπίζονται πλέον ως διαχειριστές των υδάτων και όχι ως χρήστες. Αλλάζει η σύνθεση των διοικητικών συμβουλίων, ώστε να γίνεται αντιπροσωπευτικότερη: Συμμετοχή εκπροσώπου και της μειοψηφίας του δημοτικού συμβουλίου εργαζομένων και άλλα. Εναρμονίζεται η διαμόρφωση της τιμολογιακής πολιτικής των ΔΕΥΑ, βάσει της θεσμοθετημένης αρχής της ανάκτησης του κόστους του νερού και τις εκάστοτε αποφάσεις της Εθνικής Επιτροπής Υδάτων, ενώ προβλέπεται και η δυνατότητα θέσπισης κοινωνικού τιμολογίου για ευπαθείς ομάδες, ουσιαστικά διευρύνεται. Λύνονται προβλήματα χρόνια, που λειτουργούσαν εις βάρος των εργαζομένων μισθολογικά και άλλα. Όμως, εδώ θα ήθελα να πω, κύριε Υπουργέ, ότι υπάρχουν και άλλα προβλήματα, που εκπορεύονται κυρίως από τον Καλλικράτη και τις παθογένειες που επέφερε και σε αυτές τις υπηρεσίες. Υπάρχουν, ας πούμε, κατεστραμμένα δίκτυα από το 1960, τα οποία δεν έχουν αλλαχθεί όλα αυτά τα χρόνια σε πάρα πολλές ΔΕΥΑ σε πάρα πολλές πόλεις. Υπάρχουν χρέη προς τη ΔΕΗ, που ενδεχομένως θα έπρεπε να δούμε και άλλους τρόπους, παρόλο που υπάρχουν πολλές περισσότερες δόσεις. Όμως, να δούμε πώς μπορούμε καλύτερα να λύσουμε αυτό το θέμα και, βέβαια, υπάρχει και η υποστελέχωση. Εγώ θα συμφωνήσω με ό,τι ακούστηκε από πολλούς συναδέλφους και της Αντιπολίτευσης για έλεγχο και αποτελεσματικότητα. Όμως, θα ρωτήσω κιόλας το εξής: Είστε σίγουροι; Γιατί όλα αυτά τα χρόνια νομίζω ότι μόνο αυτό δεν κάνατε. Τέλος, θα μου επιτρέψετε μία αναφορά σε έναν γενικότερο σχολιασμό. Ακούστηκε ότι ακολουθείται και από τον ΣΥΡΙΖΑ η ίδια πολιτική. Νομίζω ότι δεν είναι ώρα να μιλήσω για τις πολιτικές μας επιλογές μετά το 2015. Όμως, θα αρκεστώ να τονίσω την ανάγκη μετασχηματισμού του κράτους. Θα πω ξανά το εξής: Δεν μας ενδιαφέρει να είμαστε μόνο μια έκφραση δυσαρέσκειας, μια διαμαρτυρία. Μας ενδιαφέρει ο ΣΥΡΙΖΑ να έχει κυβερνητική υπόσταση. Ωστόσο, η νομιμότητα και η αντιπροσωπευτική εκλογική κρατική κυβερνησιμότητα, η κρατική διακυβέρνηση έχει ανάγκη από την κοινωνική αποδοχή. Πρέπει να υπάρχει ένα είδος κοινωνικής κυβερνησιμότητας. Επομένως, η δυνατότητα της Αριστεράς να επιφέρει αλλαγές στο πλαίσιο των θεσμών, του κράτους, των νόμων έγκειται στο να διαθέτει δύναμη στην κοινωνία, στον λαό. Πιστεύω ότι αν υπάρξει αυτή η εναρμόνιση, αυτό θα είναι που θα ενοχλεί περισσότερο από όλα. Κατά τα άλλα, γενικότερα οι αλλαγές όχι μόνο σε αυτό το νομοσχέδιο και σε αυτό το επίπεδο, δεν είναι μία οριστική διαδικασία, αλλά μία ροή με προόδους, με οπισθοχωρήσεις, με αβεβαιότητα. Οφείλουμε σήμερα περισσότερο από κάθε άλλη φορά να απευθύνουμε μία γειωμένη, σαφή και συνεκτική πρόταση για την ανάπτυξη, με βάση τις στρατηγικές ανάγκες της χώρας και των εργαζομένων. Είναι ένα εγχείρημα υπό διαρκή μετασχηματισμό. Δεν γίνεται άπαξ. Φτάνει να υπηρετεί τις ανάγκες της μετάβασης σε μία άλλη Ελλάδα, δηλαδή τις λαϊκές ανάγκες.
Ο κ. Μεγαλομύστακας Κοινοβουλευτικός Εκπρόσωπος της Ένωσης Κεντρώων έχει τον λόγο. Κύριε συνάδελφε, έχετε τον λόγο.
Κυρίες και κύριοι συνάδελφοι, το παρόν πολυνομοσχέδιο χωρίζεται σε τέσσερα μέρη, που αναπτύσσονται σε εκατόν τριάντα εννέα άρθρα. Ενώ το νομοσχέδιο φαινομενικά επιδιώκει να βάλει σε μια τάξη τους ΟΤΑ, ένα συμμάζεμα όσον αφορά τα χρέη τους, τη λειτουργία τους, το θεσμικό τους πλαίσιο, βρίθει - πιστεύουμε - αν όχι από ρουσφετολογικές, προβληματικές ρυθμίσεις, που θα διαιωνίσουν τις παθογένειες στους ΟΤΑ. Δηλαδή, οι αμαρτωλές πρακτικές που ακολουθήθηκαν τόσα χρόνια από ΠΑΣΟΚ, Νέα Δημοκρατία θα επαναληφθούν και επί Κυβερνήσεως ΣΥΡΙΖΑ - ΑΝΕΛ. Ουσιαστικά, από ό,τι καταλαβαίνουμε εμείς - και μακάρι να κάνουμε λάθος - , προσπαθείτε να δημιουργήσετε ένα δικό σας πελατολόγιο στους ΟΤΑ και αυτό το καταφέρνετε με εκατοντάδες προσλήψεις «ημετέρων», που ενδεχομένως να ελπίζετε να σας ευγνωμονούν, που τους βάλατε σε αυτόν τον «παράδεισο» του δημοσίου, όταν η υπόλοιπη χώρα ζει σε μία έρημο. Γιατί αυτό έχει καταφέρει η μέχρι τώρα πολιτική σας, να ενισχύσει αυτή την κατάσταση, που δεν μας φέρατε εσείς, αλλά οι προηγούμενοι. Διαβάζουμε την ειδική έκθεση του Γενικού Λογιστηρίου του Κράτους και καταλαβαίνουμε ότι το κόστος για το δημόσιο θα μεταφραστεί τελικά σε φόρους και σε άλλους φόρους, σε μειώσεις συντάξεων, σε αυξήσεις των εισφορών. Σήμερα το 80% του εισοδήματος των ελεύθερων επαγγελματιών, των μικροεπιχειρηματιών και των μικρομεσαίων, όλων των ανθρώπων που δεν συντηρούνται δηλαδή από το δημόσιο, ανήκει στο κράτος. Παίρνετε το 80% από αυτούς που πληρώνουν τους φόρους, με τους οποίους εσείς χτίζετε αυτό τον κομματικό στρατό. Αυτό που έκαναν δηλαδή οι προηγούμενοι, δυστυχώς βλέπουμε ότι το κάνετε και εσείς. Οι θέσεις της Ένωσης Κεντρώων για τους ΟΤΑ είναι ξεκάθαρες. Τις έχουμε δημοσιεύσει και καλό και χρήσιμο θα ήταν να ανατρέξετε σε αυτές, καθώς δεν μπορούμε να τις πούμε χρονικά σε μια ομιλία. Θα περάσουμε στο νομοσχέδιο και θα σχολιάσουμε το πρώτο μέρος του νομοσχεδίου, τα άρθρα 1 έως 15, στα οποία υπάρχουν διατάξεις, οι οποίες με βάση τη σημασία του βασικού δημόσιου αγαθού του ΔΕΥΑ, δηλαδή του νερού, αλλά και την ευρωπαϊκή εμπειρία του τομέα Ύδρευσης και Αποχέτευσης, που επιχειρούν να θεσπίσουν ένα θεσμικό πλαίσιο οργάνωσης και λειτουργίας των ΔΕΥΑ, δεν μπορούμε να το χαρακτηρίσουμε αρνητικό και μάλιστα θα είναι κάτι με το οποίο θα συμφωνήσουμε και θα το δούμε θετικά. Στο δεύτερο, όμως, μέρος - δηλαδή στα άρθρα 16 έως 108 που αφορά τις ρυθμίσεις σχετικές με την οργάνωση, τη λειτουργία, τα οικονομικά, το προσωπικό των ΟΤΑ και των νομικών προσώπων αυτών - το οποίο χωρίζεται στα τρία κεφάλαια, υπάρχουν πάρα πολλές προβληματικές διατάξεις, όπως αναφέραμε και πριν. Έχουν ξεφύγει τα πράγματα σε αυτό το νομοσχέδιο. Κάθε φορά που ανεβαίνουμε στο Βήμα, μιλάμε για προσλήψεις «ημετέρων». Δυστυχώς, έχουμε την εντύπωση ότι εδώ τα πράγματα φεύγουν από μια κανονική τροχιά. Θα σας αναφέρω χαρακτηριστικά κάποια απ' αυτά τα άρθρα και όχι όλα, γιατί ο χρόνος πάλι δεν θα είναι επαρκής. Πρώτα θα μιλήσω για το άρθρο 38. Ένα προβληματικό άρθρο με το οποίο προβλέπεται η επανασύσταση δυο θέσεων δημοσιογράφων ανά περιφέρεια με σύμβαση εργασίας ορισμένου χρόνου που διαρκεί όσο η θητεία του Περιφερειάρχη, χωρίς τη διαδικασία έγκρισης της τριμελούς εξ Υπουργών Επιτροπής, η οποία λύεται αυτοδικαίως με τη λήξη της θητείας του Περιφερειάρχη. Αυτό χρειάζεται η χώρα; Καλό είναι να δημιουργούνται νέες θέσεις εργασίας, αλλά δεν είναι αυτό που χρειαζόμαστε. Δεν βλέπουμε κάποιον λόγο, ώστε να υπάρχει αυτό το άρθρο μέσα σ' αυτό το νομοσχέδιο. Το επόμενο άρθρο που θέλω να σχολιάσω είναι το άρθρο 50, το οποίο αναφέρεται στην τακτοποίηση των οικονομικών εκκρεμοτήτων των ΟΤΑ προς το Ταμείο Παρακαταθηκών και Δανείων. Δεν θέλουμε εμείς στην Ένωση Κεντρώων να μη λυθεί αυτό το πρόβλημα, ωστόσο ο τρόπος που φέρνετε τη λύση δεν είναι σωστός. Υπάρχει προχειρότητα και φαίνεται από τη φράση «κατά παρέκκλιση» των κείμενων διατάξεων, χωρίς να υπάρχει κάποια ειδική και επαρκής αιτιολόγηση. Ένα άλλο προβληματικό άρθρο είναι το άρθρο 62, με το οποίο θεσπίζεται τέλος επί των ακαθάριστων εσόδων καταστημάτων υγειονομικού ενδιαφέροντος. Επί των εσόδων επιχειρήσεων καζίνο και των επιχειρήσεων που λειτουργούν εντός των καζίνο, το τέλος αυτό είναι στο ποσοστό του 2%, ενώ για νυχτερινά κέντρα, αίθουσες χορού και άλλα καταστήματα με ποτά και θεάματα, καφωδεία, κέντρα διασκέδασης και χορευτικά κέντρα με μουσική, το ανώτερο τέλος επιβάλλεται σε ποσοστό 5%. Με ποιο κριτήριο δίνει τέτοια ποσοστά σε καζίνο σε σχέση με όλα τα υπόλοιπα; Γιατί να υπάρχει αυτή η άνιση μεταχείριση; Δεν μπορούμε να το καταλάβουμε. Προβληματικό είναι και το άρθρο 75, το οποίο τροποποιεί το άρθρο 69ε΄ του ν.4270/2014 με την προσθήκη εδαφίου ειδικά για τους ΟΤΑ Α΄ και Β΄ Βαθμού και τα νομικά πρόσωπα δημοσίου δικαίου αυτών. Οι περιπτώσεις τακτοποίησης εκκρεμοτήτων με την έκδοση συμψηφιστικών ενταλμάτων καθορίζονται με κοινή υπουργική απόφαση των Υπουργών Εσωτερικών και Οικονομικών. Εγώ θέλω να σας ρωτήσω κάτι. Γιατί να αφήνουμε να γίνονται όλες οι ρυθμίσεις με ΚΥΑ; Γιατί δεν λέει ο ίδιος ο νομοθέτης πώς θα είναι τα συμψηφιστικά εντάλματα; Έχετε, δυστυχώς, σε πολλά νομοσχέδια αυτήν την τακτική κοινής υπουργικής απόφασης. Εδώ υπάρχει δημοκρατία και κάπως έτσι με τον τρόπο της δημοκρατίας θα πρέπει να ρυθμίζονται αυτά τα θέματα. Συνεχίζονται δυστυχώς τα προβληματικά άρθρα και πάμε στο άρθρο 80 με το οποίο ρυθμίζεται το θέμα του διορισμού καταταγέντος σε πίνακες διοριστέων του ΑΣΕΠ, σε περίπτωση κατάργησης ή λύσης των νομικών προσώπων ΟΤΑ στα οποία έχουν κατανεμηθεί. Με την προτεινόμενη, λοιπόν, διάταξη προβλέπεται ότι οι καταταγέντες σε πίνακες διοριστέων του ΑΣΕΠ για τους οποίους έχουν εκδοθεί αποφάσεις κατανομής σε νομικά πρόσωπα των ΟΤΑ, τα οποία είτε έχουν καταργηθεί ή λυθεί ή καταργούνται ή λύονται, διορίζονται ή προσλαμβάνονται κατά παρέκκλιση κάθε γενικής ή ειδικής διάταξης στον φορέα στον οποίον μεταφέρονται οι αρμοδιότητες του καταργηθέντος φορέα. Ο διορισμός ή η πρόσληψη διενεργείται σε προσωποπαγή θέση που συνίσταται με την πράξη διορισμού ή πρόσληψης. Στην περίπτωση διορισμού μονίμου προσωπικού δεσμεύεται κενή θέση της ίδιας κατηγορίας για όσο χρόνο υφίσταται η προσωποπαγής θέση. Το ίδιο θα ισχύσει και για τα καταταγέντα σε πίνακες διορισθέντων ΙΔΑΧ του ΑΣΕΠ των εκπαιδευτικών βαθμίδων ΥΕ και ΔΕ, οι οποίοι προσλαμβάνονται σε υπηρεσίες ανταποδοτικού χαρακτήρα στον φορέα ο οποίος αναλαμβάνει τις αρμοδιότητες του καταργηθέντος ή λυθέντος νομικού προσώπου μη απαιτούμενης απόφασης της κατανομής, σύμφωνα με το άρθρο 7 του ν.4368/2016. Δημιουργείτε, δηλαδή, προσωπαγείς θέσεις και προσλαμβάνετε. Εμείς θέλουμε να μειωθεί η ανεργία και να γίνονται προσλήψεις, αλλά ο τρόπος αυτός δεν είναι ο σωστός και νομίζω ότι σε κατ' ιδίαν συζητήσεις, το παραδέχεστε όλοι. Παρόμοια πράγματα και στο άρθρο 81. Αναφέρεται το άρθρο αυτό σε διορισμούς βάσει πινάκων οριστικών αποτελεσμάτων του ΑΣΕΠ που έχουν εκδοθεί από 1-1-2009 έως 31-12-2015. Με το συγκεκριμένο άρθρο, λοιπόν, προβλέπεται κατά παρέκκλιση των διατάξεων η άρση της υποχρεωτικότητας αναπλήρωσης των κενών θέσεων που δεν θα καλυφθούν από τους πίνακες οριστικών αποτελεσμάτων που εκδόθηκαν μεταξύ των ετών 2009 και 2015 και θεσπίζεται το δικαίωμα απόσπασης ή μετάταξης σε ΟΤΑ Α΄ και Β΄ Βαθμού και νομικά πρόσωπα αυτών και πριν από τη συμπλήρωση της διετούς δοκιμαστικής υπηρεσίας κατ' εξαίρεση. Ίδια κατάσταση και στο άρθρο 82. Αναφέρεται στην περίπτωση κάλυψης οργανικών θέσεων σε ΟΤΑ Α΄ Βαθμού από προσωπικό που κατατάχθηκε σε προσωρινούς πίνακες διοριστέων του ΑΣΕΠ και απασχολήθηκε σύμφωνα με τη διάταξη του άρθρου 21, παράγραφος 4 του ν.3584/2007. Με την προτεινόμενη διάταξη προκρίνεται η συνέχιση της παροχής των αντίστοιχων υπηρεσιών από προσωπικό που έχει ήδη απασχοληθεί, αφού ορίζεται ότι οι ΟΤΑ Α΄ Βαθμού και τα νομικά πρόσωπα αυτών μπορούν να καλύπτουν οργανικές θέσεις, κενές ή νέες, που συνιστώνται προς κάλυψη αντίστοιχων υπηρεσιακών αναγκών κατά τις κείμενες διατάξεις κλάδων ειδικοτήτων ΠΕ, ΤΕ, ΔΕ και ΥΕ Κατηγορίας από προσληφθέντες σύμφωνα με τις διατάξεις της παραγράφου 4 του άρθρου 24 του ν.3584/2007 από 1-1-2008 μέχρι 31-12-2010, οι οποίοι δεν περιλαμβάνονται στους πίνακες διοριστέων. Το άρθρο 87 τώρα προβλέπει ότι οι συμβάσεις εργασίας ιδιωτικού δικαίου αορίστου χρόνου και ορισμένου χρόνου, μειωμένου ωραρίου των εργαζομένων σε ΟΤΑ Α΄ και Β΄ Βαθμού και νομικά πρόσωπα δημοσίου δικαίου αυτών μπορούν να τροποποιούνται με αύξηση του ωραρίου εργασίας, μέχρι και το ανώτατο όριο της πλήρους απασχόλησης της οικείας εκπαιδευτικής βαθμίδας και ειδικότητας, με αντίστοιχη αύξηση των πάσης φύσεως αποδοχών τους. Αυτή η τροποποίηση γίνεται με αιτιολογημένη απόφαση του οικείου δημοτικού ή περιφερειακού συμβουλίου ή του διοικητικού συμβουλίου του οικείου νομικού προσώπου κατόπιν αίτησης των ενδιαφερομένου. Η απόφαση υπάγεται σε υποχρεωτικό έλεγχο νομιμότητας από την αρμόδια για την εποπτεία του οικείου ΟΤΑ ή νομικού προσώπου αρχή και η περίληψή της δημοσιεύεται στην Εφημερίδα της Κυβερνήσεως. Επίσης, ορίζεται ότι οι καθαρίστριες ή οι καθαριστές σχολικών μονάδων, των οποίων το ωράριο εργασίας μετατρέπεται, μπορούν με απόφαση του οικείου Δημοτικού Συμβουλίου που εκδίδεται ύστερα από αίτησή τους και ανάλογα με τις προκύπτουσες υπηρεσιακές ανάγκες, να απασχολούνται και σε διαφορετικές σχολικές μονάδες από εκείνες της τοποθέτησής τους. Το να γίνουν, δηλαδή, πλήρους απασχόλησης ισοδυναμεί με πρόσληψη, αλλά οι καθαρίστριες θα είναι τα θύματα, γιατί θα τις κάνουν μπαλάκι και θα πηγαίνουν από σχολείο σε σχολείο. Δεν ξέρουμε αν αυτό είναι που θα έπρεπε να πρεσβεύει η Κυβέρνησή σας. Το άρθρο 89 είναι άλλο ένα προβληματικό άρθρο, σχετικά με τα θέματα προσωπικού για εκτέλεση έργων με αυτεπιστασία. Εδώ επιλέγεται μία ευέλικτη διαδικασία, αποκλείοντας στην ουσία την εμπλοκή ΟΑΕΔ και ΑΣΕΠ. Δηλαδή, στην ουσία, τι θεσπίζεται εδώ; Να δίνεις όπου θέλεις, δηλαδή σε «ημετέρους» και φίλους, έργα με αυτεπιστασία, χωρίς τις δικλίδες ασφαλείας του ΑΣΕΠ. Το άρθρο 97 είναι ένα ακόμη άρθρο που εμείς κρίνουμε προβληματικό και αναφέρεται στα μέσα ατομικής προστασίας και μέτρα για την υγεία και την ασφάλεια των εργαζομένων στους ΟΤΑ. Με την παρούσα, λοιπόν, ρύθμιση προβλέπεται κατ' εξαίρεση για τα έτη 2012, 2013, 2014, 2015 και 2016 η αποτίμηση σε χρήμα και η απόδοση στους δικαιούχους υπό προϋποθέσεις των μέσων ατομικής προστασίας που δεν είχαν χορηγηθεί σ' αυτούς κατά τα αντίστοιχα έτη και προβλέπεται ότι στο εξής απαγορεύεται η αποτίμηση και η καταβολή αυτών σε χρήμα. Όλα αυτά τα μέσα θα έπρεπε να είναι σε είδος, αλλά δυστυχώς με αυτή τη ρύθμιση του άρθρου 97 θεσπίζεται άνιση μεταχείριση μεταξύ των ετών και ταυτόχρονα δημιουργούνται προσδοκίες για τα επόμενα έτη. Θα ήθελα να αναφερθώ και στο άρθρο 100. Σ' αυτό το άρθρο φαίνεται ότι δεν μπορείτε να ξεφύγετε απ' αυτούς που σας κυνηγούν και ότι ο τρόπος που σκέφτεστε είναι εντελώς λανθασμένος και σε καμμία περίπτωση δεν εκπροσωπείτε το νέο. Το άρθρο 100 αφορά την παύση πειθαρχικών και ποινικών διώξεων δημοτικών υπαλλήλων και αρμοδίων προσδιορισμών των ΟΤΑ για μη χορήγηση στοιχείων εργαζομένων. Συγκεκριμένα, ορίζεται ότι παύουν οριστικά οι πειθαρχικές διώξεις που ασκήθηκαν κατά δημοτικών υπαλλήλων και αρμοδίων προσδιορισμών οργάνων των ΟΤΑ, οι οποίοι δεν παρέδωσαν στοιχεία για τους εργαζόμενους των ΟΤΑ στο πρώην Υπουργείο Διοικητικής Μεταρρύθμισης και Ηλεκτρονικής Διακυβέρνησης. Είναι δυνατόν μία Κυβέρνηση να βοηθάει κάποιους οι οποίοι δεν έκαναν σωστά τη δουλειά τους, κάποιους οι οποίοι δεν υπάκουσαν τις εντολές του ίδιου του κράτους; Δεν μπορούμε να κατανοήσουμε με τίποτα αυτό το άρθρο. Όσον αφορά το τέταρτο μέρος που αφορά το Μητρώο Πολιτών, τα άρθρα 115-124, τίθεται μεγάλο ζήτημα. Κατά τη γνώμη μας, θα έπρεπε να έχει ζητηθεί η γνωμοδότηση από την Αρχή Προστασίας Προσωπικών Δεδομένων, γιατί με αυτές τις διατάξεις ο Υπουργός Εσωτερικών καθίσταται πανεπόπτης και η γνωμοδότηση θα είχε νόημα να ελέγξει προνομοθετικά το κατά πόσο οι σκοπούμενες διατάξεις συνάδουν με τη ισχύουσα νομοθεσία προσωπικών δεδομένων. Η προστασία των προσωπικών δεδομένων είναι συνταγματικά κατοχυρωμένη με το άρθρο 9Α του Συντάγματος, αλλά και στην Ευρωπαϊκή Σύμβαση Δικαιωμάτων του Ανθρώπου. Επομένως, έχει υπερνομοθετική ισχύ.
Παρακαλώ, ολοκληρώστε.
Είναι πάρα πολλά, δυστυχώς, τα άρθρα τα οποία εμείς χαρακτηρίζουμε προβληματικά. Για άλλη μία φορά έρχεστε στην Ολομέλεια και αποδεικνύετε όχι μόνο σε εμάς, αλλά και στους πολίτες που σας στήριξαν, ότι δεν διαφέρετε και πολύ από αυτούς που μας οδήγησαν εδώ που είμαστε σήμερα, ότι δεν πρεσβεύετε το νέο και, δυστυχώς, κάπως έτσι χάνεται η ελπίδα των πολιτών στο πολιτικό σύστημα. Θα πρέπει να το αλλάξουμε αυτό και συμμέτοχοι είστε κι εσείς. Σας ευχαριστώ πολύ.
Ο κ. Ηγουμενίδης έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, αντιλαμβάνομαι τη δραστηριότητά μας - όλη τη δραστηριότητά μας κι όλες τις μορφές της, από τα νομοθετήματα, τις δράσεις μας - ενταγμένα στην προσπάθειά μας να βγάλουμε την πατρίδα από αυτή την οικονομική δύνη στην οποία έχει περιέλθει. Ωστόσο, κύριε Πρόεδρε, πιστεύω ότι εκεί που εμείς βλέπουμε την πατρίδα, ορισμένοι κύκλοι βλέπουν ένα γωνιακό οικόπεδο το οποίο αξίζει και χρειάζεται ή θέλουν να το πάρουν κοψοχρονιά, όπως λέμε. Εκεί που εμείς βλέπουμε τη γη των πατεράδων μας και κάνουμε μία προσπάθεια για να εξασφαλίζουμε, όσο γίνεται, ένα καλύτερο μέλλον των παιδιών μας, υπάρχουν κύκλοι, κατά τη γνώμη μου, οι οποίοι βλέπουν απλά φιλέτα, στα οποία θέλουν να έρθουν ως οικονομικοί κατακτητές και να παραμείνουν ως οικονομικοί κατακτητές. Αλήθεια, κύριε Πρόεδρε, παρακολουθώντας όλη τη συζήτηση διερωτώμαι: Ποιοι στενοχωρήθηκαν περισσότερο από την έξοδο της Ελλάδας στις αγορές χθες; Όλοι αυτοί οι οίκοι που ποντάρουν, μέσω της αποτυχίας του ΣΥΡΙΖΑ, στην αποτυχία της προσπάθειας της πατρίδας ή οι εκπρόσωποι της Αξιωματικής Αντιπολίτευσης, που πήραν τον λόγο και μίλησαν από αυτό εδώ το Βήμα; Ειλικρινά, το διερωτώμαι και δεν ξέρω και πώς να το σχολιάσω. Θέλει η Αντιπολίτευση - Αξιωματική και όχι μόνο - να κρυφτεί και η πίκρα δεν την αφήνει. Βγήκε, διά μέλους της παράταξης της Νέας Δημοκρατίας, του κ. Καραγκούνη, να μας μιλήσει για το δημόσιο σύστημα υγείας. Κύριοι της Νέας Δημοκρατίας, αν στις αξιακές, ιδεολογικές, πολιτικές σου αφετηρίες δεν έχεις της ισότητα, δεν μπορείς να σχεδιάσεις, να προγραμματίσεις δράσεις και πολύ περισσότερο να άρεις τις ανισότητες της κοινωνίας. Αν δεν πιστεύεις στην ισότητα, δεν μπορείς να άρεις τις ανισότητες στην πρόσβαση των συνανθρώπων μας, των συμπολιτών μας, του λαού μας στις υπηρεσίες υγείας. Αν δεν πιστεύεις στο δημόσιο σύστημα υγείας, δεν μπορείς να παλέψεις και να αγωνιστείς γι' αυτό. Εδώ είναι και μία διαφορά μας, που δεν βλέπει, βέβαια, ο Εκπρόσωπος της Ένωσης Κεντρώων. Αλήθεια, θα ήθελα να μας απαντήσει πού κοιτάζει, που δεν βλέπει διαφορές. Είπε ο κ. Καραγκούνης ότι στηρίζεται στο φιλότιμο των εργαζομένων η λειτουργία του «Ευαγγελισμού» κι όχι μόνο του «Ευαγγελισμού». Γιατί έχουν αυτό το φιλότιμο οι εργαζόμενοι στο δημόσιο σύστημα υγείας; Γιατί, ακριβώς, βλέπουν ότι έχουν δίπλα τους μία Κυβέρνηση η οποία παλεύει για να το κρατήσει, παλεύει για να το στηρίξει. Βέβαια, μιλάτε με τόσο μίσος για το σύνολο της κοινωνικής πολιτικής του ΣΥΡΙΖΑ. Θα μας δοθεί η δυνατότητα, ούτως ή άλλως, σε επόμενο νομοσχέδιο για την πρωτοβάθμια φροντίδα υγείας, αυτές τις μέρες, να το συζητήσουμε. Μιλάτε, όμως, με τέτοιο μίσος, γιατί πραγματικά παίρνουμε μέτρα, όπως την πρόσβαση των ανασφάλιστων συμπολιτών μας στο σύστημα υγείας, τους διορισμούς στα νοσοκομεία - λίγοι, ανεπαρκείς, αλλά ήταν οι πρώτοι που έγιναν αυτή την περίοδο - την οικονομική ενίσχυση των νοσοκομείων, που για πρώτη χρονιά έκλεισαν με θετικό απολογισμό. Όλα τούτα τα μέτρα, μαζί και με τις προσλήψεις - θα έρθουν κι αυτές - που γίνονται και στους ΟΤΑ, δείχνουν ότι, πράγματι, είναι ψήγματα της δικής μας πολιτικής που δείχνουν ότι πράγματι μπορούμε να βγούμε από την κρίση με την κοινωνία όρθια, σε αντίθεση με εσάς, κύριοι της Νέας Δημοκρατίας, που πιστεύετε και προτείνετε να βγούμε από την κρίση μέσα από τον οικονομικό θάνατο των φτωχών και των αδύνατων. Θεωρώ πλευρές του οικονομικού θανάτου τις απολύσεις, θεωρώ πλευρές του οικονομικού θανάτου τις μειώσεις των μισθών και των συντάξεων, θεωρώ πλευρές αυτής της καταστροφής των παραγωγικών δυνάμεων, πλευρές της πολιτικής σας. Κι εδώ είναι η διαφορά μας, κύριε Εκπρόσωπε της Ένωσης Κεντρώων, που δεν βλέπετε διαφορές ανάμεσα σε μας και τη Νέα Δημοκρατία. Είναι αυτονόητο, κυρίες και κύριοι συνάδελφοί. Τριάντα επτά χρόνια μετά τον ιδρυτικό νόμο των ΔΕΥΑ, ερχόμαστε να επικαιροποιήσουμε και να εκσυγχρονίσουμε το θεσμικό τους πλαίσιο. Σιγά τα ωά! Σιγά τη μεγάλη πράξη! Ήταν κάτι που είναι αναγκαίο. Είναι απαραίτητο να γίνει. Κι όμως, είσαστε ανίκανοι να συμμετέχετε ακόμα και σε αυτή τη συζήτηση. Είσαστε ανίκανοι πολιτικά, γιατί σας τυφλώνει η ιδεοληψία σας ενάντια στον ΣΥΡΙΖΑ. Κι όσο είσαστε τυφλωμένοι από μία τέτοια ιδεοληψία, δεν μπορείτε να ανταποκριθείτε ούτε στις στοιχειώδεις ανάγκες της κοινωνίας. Όσον αφορά το άρθρο 13, μιλάτε για πελατολόγιο, κομματικό στρατό ότι είναι ρουσφετολογικό, ό,τι θέλετε. «Εκεί που μας χρωστάγανε, μας πήραν και το βόδι», κύριε Υπουργέ. Απαντήστε. Είκοσι χρόνια επιτυχόντες του ΑΣΕΠ, γιατί δεν προσλήφθηκαν επί μία εικοσαετία; Υπάρχει και η ελληνική λέξη «συγγνώμη». Θα ζητήσετε συγγνώμη από τους εργαζόμενους; Εδώ να πούμε σχετικά ότι υπάρχει αυτή η ιδιαίτερη περίπτωση, όντως, της ΔΕΥΑ Ηρακλείου των έντεκα εργαζομένων. Είναι μία πολύ ειδική περίπτωση. Έχει μιλήσει ο Υπουργός γι' αυτό. Πράγματι, σχετίζεται με δικαστικές αποφάσεις η υπόθεσή τους. Δεν είναι η ώρα να σταθούμε περισσότερο. Το άρθρο 14 δίνει τη δυνατότητα ρύθμισης ληξιπρόθεσμων οφειλών. Εδώ, πάλι είναι ένα στοιχείο που δείχνει την πολιτική ανικανότητα των προηγούμενων κυβερνήσεων. Δεν είναι ικανοί να μοιράσουν δυο γαϊδουριών άχυρα. Με τον ν.4316/2014, άρθρο 80, με ευθύνη των τότε Υπουργών Εσωτερικών και Οικονομικών, επιχειρήθηκε - τελικά όχι αποτελεσματικά, όπως αποδείχθηκε στην πράξη - να ρυθμιστούν οφειλές των ΔΕΥΑ, μεταξύ των οποίων και της ΔΕΥΑ Ηρακλείου, η οποία αυτή τη στιγμή βρίσκεται μπροστά σε ένα χρέος ύψους 107 εκατομμυρίων. Δεν έχω τον χρόνο να σταθώ αναλυτικά σε όλη την εξέλιξη. Είναι ένα θέμα που το συζητάμε και με το Υπουργείο Εσωτερικών και με το Υπουργείο Οικονομικών. Ελπίζω, κύριε Υπουργέ, αν όχι σήμερα, τουλάχιστον εντός των ημερών και στο επόμενο νομοσχέδιο να μπορέσουμε να το ρυθμίσουμε. Ένα δεύτερο θέμα, που ενδεχομένως μπορούμε να δούμε με αφορμή τη χρηματοδότηση των ΔΕΥΑ, είναι να εισπράξουν χρηματοδότηση στο 100% του ποσού για έργα δημοσίου συμφέροντος. Ένα τέτοιο έργο είναι η αντικατάσταση και επέκταση του δικτύου της ύδρευσης στο Ηράκλειο της Κρήτης, μιας από τις πέντε μεγαλύτερες πόλεις της Ελλάδας που αυτή τη στιγμή δεν έχει πόσιμο νερό. Είναι σημάδι και αυτό της ανικανότητας των προηγούμενων κυβερνήσεων. Πάλι κι εδώ περιμένω να ακούσω, όπως και οι υπόλοιποι Ηρακλειώτες, μία συγγνώμη από τα κόμματα που διαχειρίστηκαν την τύχη αυτού του τόπου τις προηγούμενες δεκαετίες. Εν πάση περιπτώσει, νομίζω ότι η τροπολογία που θα δίνει το 100% της χρηματοδότησης αυτών των έργων πρέπει να έρθει στα επόμενα νομοσχέδια. Κλείνοντας, κύριε Πρόεδρε, σήμερα συζητάμε και νομοθετούμε κάποιες παρεμβάσεις που διευκολύνουν τη ζωή των πολιτών. Επιλύουμε χρονίζοντα προβλήματα, επιδιώκουμε - και είναι σε αυτήν την κατεύθυνση - τον εξορθολογισμό των Οργανισμών Τοπικής Αυτοδιοίκησης. Όλα αυτά τα θεωρούμε απαραίτητα βήματα για την αναδιάρθρωση της τοπικής αυτοδιοίκησης στο σύνολό της. Κατά τη γνώμη μου, η ρητή και ξεκάθαρη διατύπωση και στο σημερινό νομοσχέδιο για τον μη κερδοσκοπικό χαρακτήρα των ΔΕΥΑ είναι η καλύτερη εγγύηση γι' αυτές τις παρεμβάσεις μας. Σας ευχαριστώ.
Τον λόγο έχει ο κ. Συρίγος.
Ευχαριστώ, κύριε Πρόεδρε. Κυρίες και κύριοι συνάδελφοι, θα αρχίσω με τη διατύπωση κάποιων γενικών παρατηρήσεων. Τα στοιχεία που χαρακτηρίζουν τη συζήτηση του νομοσχεδίου, αλλά και πολλές άλλες συζητήσεις εντός κι εκτός Κοινοβουλίου είναι δύο: Το πρώτο είναι η φαντασιακή υπερβολή στην εκφορά των πολιτικών επιχειρημάτων από την Αντιπολίτευση που προδίδει, κατ' εμέ, έλλειψη ψυχραιμίας. Άσε που αν κάποιος δεν γνώριζε ότι γίνεται πολιτική συζήτηση, τότε θα νόμιζε ότι πρόκειται για την εξιστόρηση μίας ταξιδιωτικής περιήγησης ανά τον κόσμο: Βενεζουέλα, Βόρεια Κορέα, Σοβιετία, Πολωνία, Τουρκία και λοιπά. «Ο γύρος του κόσμου σε ογδόντα ημέρες» ή «ο Φιλέας Φόγκ πολιτεύεται». Δεύτερον, ο άκρατος υποκειμενισμός ως στοιχείο αποκλεισμού συμφωνίας ή συμπτώσεως σε κοινώς αποδεκτά πράγματα. Καθετί είναι καλό ή κακό, ανάλογα ποιος το πράττει. Επί παραδείγματι, η έξοδος στις αγορές χλευάζεται από τους οπαδούς της αγοράς. Ας απαντήσουν όμως, αν αυτό το βήμα το κρίνουν ως θετικό ή αρνητικό. Μετά τις γενικές αυτές παρατηρήσεις, όσον αφορά το συζητούμενο νομοσχέδιο ειδικότερα επάγομαι τα ακόλουθα. Με αυτό επιχειρείται η επίλυση χρονίων προβλημάτων. Δεύτερον, συντελείται η σταδιακή μετάβαση προς την αναμόρφωση των αυτοδιοικητικών νόμων. Στο σημείο αυτό, κύριε Υπουργέ, απευθυνόμενος σε εσάς και την Κυβέρνηση και ενόψει και της αναθεωρήσεως του Συντάγματος, πιστεύω ότι κάθε αναμόρφωση που θα επιχειρηθεί πρέπει να έχει ως βάση της τον επαρκή προσδιορισμό αυτού που λέμε «τοπική υπόθεση». Είναι ένα στοιχείο, το οποίο σε προηγούμενες αναμορφώσεις ή μεταρρυθμίσεις φοβούμαι ότι παραμερίστηκε εν ονόματι κριτηρίων άλλων που επέβαλαν ενδεχομένως κάποιες ανάγκες, όπως οι οικονομικές. Ωστόσο, τοπική αυτοδιοίκηση χωρίς ένα σαφή ορισμό της πολύπλοκης ποια στις μέρες μας έννοιας της τοπικής υπόθεσης δεν θα μπορέσει να επιτύχει οποιαδήποτε αναμόρφωση εάν δεν ξεκινήσει από εκεί. Το τρίτο είναι ότι το νομοσχέδιο, το οποίο συζητούμε είναι προϊόν διαλόγου κι έτυχε της θετικής ανταποκρίσεως των φορέων αυτοδιοικητικών και άλλων. Αυτό από μόνο του - και συμφωνώ με όσους το έχουν επισημάνει - δεν σημαίνει τίποτα, το ότι υπάρχει μόνο η συμφωνία δηλαδή. Ωστόσο, είναι ένα στοιχείο το οποίο πρέπει να κρίνεται θετικό, διότι εξάλλου αυτή είναι και η λειτουργία της ακροάσεως των φορέων στις συζητήσεις μας. Ενδεικτικά μνημονεύω κάποια άρθρα και προβαίνω σε κάποια σχόλια. Άρθρα 17, 19, 25. Στο άρθρο 25, αναρωτιέμαι μήπως θα έπρεπε να ερωτάται και ο δήμος που καλείται να στηρίξει, αν μπορεί να το κάνει. Άρθρα 33 και 34. Εκεί, βλέπω κάποιους υπολογισμούς σε χιλιόμετρα. Να υπενθυμίσω ότι υπάρχουν και τα ναυτικά μίλια. Διότι έχουμε σχέση και με νησιά, όπου πολλές φορές αναγκάζονται υπάλληλοι που πηγαίνουν από το ένα νησί στο άλλο, στο διπλανό, που δεν απέχει πολύ σε ναυτικά μίλια και είναι δίπλα και το βλέπει να μείνουν το βράδυ, θέλουν δεν θέλουν. Έχει δηλαδή κάποια επιπρόσθετα έξοδα. Αυτοί είναι προβληματισμοί που τους εκθέτω και πιστεύω ότι κάποια στιγμή πρέπει να ληφθούν υπ' όψιν. Τέλος, άκουσα για σφραγίδες. Έπεσαν πολλές σφραγίδες σήμερα. Θα πρότεινα να μην επικαλούνται κάποιοι τις σφραγίδες που έβαλαν κάποιες εποχές, διότι οι σφραγίδες παραπέμπουν στην ΑΠΟΚΑΛΥΨΗ που είναι πράγμα φοβερό και οδήγησαν σε παρακμή πολλά από τα προηγουμένως κραταιά πολιτικά κόμματα. Βλέπεις, έχει και η πολιτική τη ματαιότητά της, όταν ασκείται κατά τρόπο αλαζονικό υπέρ των λίγων και με την ιδέα της μονιμότητας. Sic transit gloria mundi. Τελειώνω με ένα παράδοξο: Κάποιοι θιασώτες των αποτεφρωτηρίων ζώντων ενοχλήθηκαν, όπως άκουσα προ ολίγου σήμερα, από τα αποτεφρωτήρια νεκρών. Αλλάξτε τον τίτλο, κύριε Υπουργέ, του νομοσχεδίου. Αυτό ως σχόλιο, διότι τα τότε αποτεφρωτήρια παρήγαγαν και διάφορα προϊόντα. Ευχαριστώ πολύ για την ανοχή σας, κύριοι συνάδελφοι.
Κι εμείς για τη χρήση του χρόνου. Τον λόγο έχει ο κ. Γρηγοράκος για πέντε λεπτά.
Κύριε Πρόεδρε, ο κ. Γρηγοράκος, λαμβάνει τον λόγο για δευτερολογία επί της αρχής; Μπορείτε να επαναλάβετε πώς ακριβώς έχει η διαδικασία. Διότι υπάρχει μπέρδεμα.
Τι θέλετε;
Κάποια στιγμή ειπώθηκε από τον κ. Λυκούδη ότι θα ολοκληρωθεί σήμερα η διαδικασία.
Ναι, ολοκληρώνεται.
Άρα μετά από τους ειδικούς αγορητές επί της αρχής θα περάσουμε επί των άρθρων; Πώς θα γίνει; Ή θα είναι συνολική…
Είναι ενιαία.
Άρα λοιπόν δίνετε πέντε λεπτά στους ειδικούς αγορητές για την ενιαία τοποθέτηση και επί της αρχής και επί των άρθρων;
Μα, μίλησε είκοσι ένα λεπτά στην πρωτολογία. Τι μου λέτε τώρα; Τι θέλετε;
Κάνετε ότι δεν καταλαβαίνετε τι σας λέω; Τι θα πει «είναι ενιαία η τοποθέτηση»; Ξεκινήσαμε το πρωί για μία διήμερη συζήτηση. Από την κουβέντα, έτσι όπως έγινε, εν πάση περιπτώσει, καταλήξαμε να ολοκληρωθεί σήμερα η διαδικασία. Δεν καταλήξαμε πόσο χρόνο θα δώσετε στους ειδικούς αγορητές. Διότι με είκοσι τροπολογίες και εκατόν πενήντα άρθρα και με δευτερολογίες κτλ. το να δώσετε πέντε λεπτά για όλα αυτά, με συγχωρείτε, αλλά αυτό είναι κοροϊδία.
Μέχρι το πρωί εδώ θα είμαστε.
Κύριε Γρηγοράκο, εάν θέλετε εσείς, μπορείτε να τοποθετηθείτε πέντε λεπτά. Άλλωστε, δεν υπάρχει περιορισμός για το λιγότερο. Για το περισσότερο όμως…
Έχετε τον μισό χρόνο της πρωτολογίας σας. Επειδή ο κ. Γρηγοράκος μίλησε στην πρωτολογία του είκοσι ένα λεπτά, του απομένει αυτός ο χρόνος. Τι θέλετε λοιπόν;
Τι είναι αυτό που μας λέτε; Από πού προκύπτει αυτό; προκύπτει από τον Κανονισμό; Πριν από λίγο που μίλησα με τον κ. Λυκούδη είπαμε ότι εμείς ως ΚΚΕ δεν έχουμε αντίρρηση να ολοκληρωθεί η διαδικασία σήμερα, αλλά να δώσετε τον χρόνο που θα δίνατε σε διαφορετική περίπτωση, εάν πήγαινε δύο μέρες αυτή η συζήτηση, δηλαδή και επί της αρχής και επί των άρθρων. Αυτό σημαίνει ότι ο χρόνος δεν είναι πέντε λεπτά. Με συγχωρείτε πάρα πολύ. Μας λέτε, «ψεκάστε, σκουπίστε, τελειώσατε»; Μας φορτώσατε εδώ με ένα σωρό τροπολογίες και μέσα σε πέντε λεπτά να τελειώνουμε; Τι είναι αυτά τα πράγματα;
Πόσο χρόνο θέλετε δηλαδή;
Θα μας δώσετε τον χρόνο που δικαιούμασταν σε διαφορετική περίπτωση, εάν η διαδικασία πήγαινε κανονικά επί διημέρου. Το επί διημέρου όμως σημαίνει δεκαπέντε λεπτά.
Θα έχετε χρόνο να μιλήσετε.
Να το διευκρινίσετε όμως εξ αρχής. Δεν πάμε στα τυφλά, ούτε στα σκοτεινά.
Κύριε Πρόεδρε, να πάρω τον λόγο για μια διευκρίνιση για να μην υπάρχει αγωνία;
Αγωνία; Σε ποιον;
Στους συναδέλφους.
Βλέπετε καμμιά αγωνία; Ορίστε, κύριε Βορίδη, έχετε τον λόγο.
Αυτό που επισήμανε ο συνάδελφος είναι σωστό. Η αρχική ιδέα, κύριε Πρόεδρε, ήταν η εξής: Ότι θα έχουμε δύο συνεδριάσεις. Είπαμε να συντμηθεί. Ορθώς. Απλώς, επειδή οι ειδικοί αγορητές, οι εισηγητές είχαν οργανωθεί για δύο συνεδριάσεις, αντί λοιπόν, για δεύτερη - ας το πω - εισήγηση, εκείνο το οποίο σας προτείνω είναι να δώσετε τη δευτερολογία διευρυμένη με άνεση χρόνου.
Εντάξει, κύριε Βορίδη.
Εντάξει;
Έτσι και αλλιώς διευρυμένη ήταν η πρωτολογία, αν δείτε τους χρόνους που χρησιμοποιήσατε.
Τώρα δεν θα συνεννοηθούμε.
Σας παρακαλώ. Κύριε Γρηγοράκο, έχετε τον λόγο.
Κύριε Πρόεδρε, θα ξεκινήσω μία συγκεκριμένη έρευνα τελικά στο Κοινοβούλιο. Υπάρχει η Διάσκεψη των Προέδρων που προγραμματίζει τις δουλειές του Κοινοβουλίου και υπάρχουμε κι εμείς τα όντα από κάτω, οι Βουλευτές, οι οποίοι προγραμματίζουν τη ζωή τους, την πολιτική τους ζωή, την κοινωνική τους ζωή, την οικογενειακή τους ζωή, προγραμματίζουν την ομιλία τους, προγραμματίζουν πώς θα μιλήσουν και, βέβαια, πάντα σ' ένα πλαίσιο ότι θα έλθουν και πέντε - δέκα τροπολογίες, όχι εκατό τροπολογίες. Δεύτερον έχω επισημάνει ότι συγκεκριμένος Πρόεδρος αναλαμβάνει και ξεκινάει κάθε πρωί τη διαδικασία για να «καπελώνει» το Κοινοβούλιο. [[Θόρυβος στην Αίθουσα]] Μπορώ να μιλήσω; Τη δική σας αλήθεια να την πείτε εσείς. Θα την πείτε. Τότε γιατί να υπάρχει η Διάσκεψη των Προέδρων, κύριε Πρόεδρε, που δεν ήσασταν το πρωί εδώ και σας παρακαλώ πάρα πολύ να με ακούσετε, όταν κάθε φορά η εκάστοτε Κυβέρνηση, η εκάστοτε Συμπολίτευση έχει το δικαίωμα να αλλάζει την ατζέντα, αν το βάζετε σε ψηφοφορία, όπως αυτό που έκανε ο κ. Κακλαμάνης το πρωί και συνεχίζει να το κάνει ο κ. Κακλαμάνης; Τον βάζετε και κανονίζει τη διαδικασία του Κοινοβουλίου. Δεν έχει κανένα δικαίωμα, κύριε Πρόεδρε, ο εκάστοτε Προεδρεύων να κάνει τη διαδικασία του Κοινοβουλίου όπως τη νομίζει εκείνος. Η διαδικασία του Κοινοβουλίου με τον Κανονισμό της Βουλής καθορίζεται από τη Διάσκεψη των Προέδρων. Πάμε παρακάτω. Μιλήσαμε και άκουσα πολλούς συναδέλφους να με κριτικάρουν για αυτά που είπα το πρωί. Ναι, να μιλήσουμε Να μιλήσουμε, κύριε Υπουργέ. Δεν θα πω για τις δικές σας δηλώσεις, τις οποίες θα καταθέσω. Τι έλεγε ο κ. Τσίπρας για το success story της Νέας Δημοκρατίας και του ΠΑΣΟΚ, δηλαδή του Σαμαρά και του Βενιζέλου; Θα σας το καταθέσω. Να δούμε, δηλαδή, μήπως επαναλαμβανόμαστε σαν ιστορία: «Συντρόφισσες και σύντροφοι, αν τους αφήσουμε, θα συνεχίσουν την ίδια πολιτική. Το έργο της δεν ολοκληρώθηκε ακόμα. Η περιβόητη έξοδος στις αγορές ξέφτισε μέσα σε λίγες ώρες. Η προπαγάνδα για έξοδο από το μνημόνιο ή για το τέλος της κρίσης μήπως καταφέρουν να επιβιώσουν στις εκλογές για να μπορέσουν αμέσως να επιβάλλουν το δικό τους μνημόνιο κι ένα καινούργιο μνημόνιο». Αυτά έλεγε τον Απρίλιο του 2014: «Είμαστε αποικία χρέους και θα πάμε σε μια γερμανική μπανανία». Αυτά έλεγε. Το καταθέτω εδώ. Το ξέρετε εξάλλου. [[Στο σημείο αυτό ο Βουλευτής κ. Λεωνίδας Γρηγοράκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στον κ. Σκουρλέτη, τον Υπουργό, προχθές ζήτησα στην Επιτροπή - και δεν αναφέρθηκε σήμερα στην πρωτολογία του - να μας πει πόσους υπαλλήλους έχετε στο Υπουργείο Εσωτερικών. Εάν ξέρετε πόσοι είναι οι υπάλληλοι της Ελλάδας, κύριε Σκουρλέτη, σας έχω ρωτήσει. Έχετε κάνει μία επιτροπή είπατε. Αν είναι αλήθεια, έχετε κάνει μία επιτροπή για να ξέρετε πόσους υπαλλήλους έχει η Ελλάδα δυόμισι χρόνια μετά. Θα σας πω εγώ, λοιπόν, για να σας βοηθήσω θέλω, σε μία ερώτηση της κ. Χρυσοβελώνη στις 13 Νοεμβρίου του 2013 την απάντηση του κυρίου Μητσοτάκη. Θα τα καταθέσω όλα. Στις 31-12-2009 υπηρετούσαν οχτακόσιες εβδομήντα πέντε χιλιάδες εννιακόσιοι επτά υπάλληλοι. Ξέρετε πόσοι είναι περίπου σήμερα; Όχι, δεν ξέρετε. Η αλήθεια του κυρίου Ραγκούση ήταν οκτακόσιοι εξήντα πέντε χιλιάδες εκατόν τριάντα δύο υπάλληλοι.
Μόνο στο Υπουργείο Εσωτερικών;
Όχι, οι υπάλληλοι της Ελλάδος. Θα μας πει το Υπουργείο Εσωτερικών. Δεν τα λέω για το Υπουργείο Εσωτερικών. Να σας πω, λοιπόν, ποιοι έριξαν τη χώρα έξω. Τη χώρα την έριξαν αυτοί, οι οποίοι έκαναν αθρόες προσλήψεις την πενταετία 2004-2009. Το ίδιο πάτε να κάνετε κι εσείς. Ορίστε, το καταθέτω: «Οκτακόσιες εξήντα πέντε χιλιάδες γαλάζιες προσλήψεις με τη βούλα Παυλόπουλου». [[Στο σημείο αυτό ο Βουλευτής κ. Λεωνίδας Γρηγοράκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο κ. Μητσοτάκης απάντησε στην κ. Χρυσοβελώνη - θα σας δώσω και την απάντηση - ότι «πραγματικά, ναι, έγιναν αυτές». Ορίστε, λοιπόν, απαντάει ο κ. Μητσοτάκης και λέει: Ο αριθμός του τακτικού προσωπικού του δημοσίου στις 31-12-2009 ήταν εξακόσιες ενενήντα δύο χιλιάδες, ενώ εκατόν ογδόντα τρεις χιλιάδες υπολογίζεται το μη τακτικό προσωπικό». Αυτή είναι η αλήθεια. Θέλετε, λοιπόν, να φτάσουμε πάλι στο εκατομμύριο και να πέσει η Ελλάδα έξω; Να το κάνουμε αφού θέλετε.
… (δεν ακούστηκε)
Περιμένετε. Έχουμε και άλλα. Ακούμε αυτές τις μέρες για τον κ. Γεωργίου και πάνω σ' αυτό έχετε φτιάξει μία φιλοσοφία, η οποία έπιασε, έναν μύθο ο οποίος έπιασε. Θυμάμαι καλά τον κ. Καμμένο, που μίλαγε για συμμορία Σημίτη, «GOLDMAN SACHS», εξοπλιστικά, και σας λέω για να σας βοηθήσω για την Εξεταστική Επιτροπή των φαρμάκων στη Βουλή ότι το 2003 οι δημόσιες δαπάνες για την υγεία ήταν 8,7 δισεκατομμύρια ευρώ. Οι φαρμακευτικές δαπάνες ήταν 2,1 δισεκατομμύρια ευρώ. Θα το καταθέσω κι αυτό. Σύνολο, λοιπόν, ήταν για την υγεία και το φάρμακο 10,9 δισεκατομμύρια ευρώ. Το 2009- να μη σας λέω τώρα για το 2005, 2006, 2007, 2008, 2009- οι δαπάνες για την υγεία ήταν 16,11 δισεκατομμύρια ευρώ, οι φαρμακευτικές δαπάνες 5,28 δισεκατομμύρια ευρώ. Μία υπενθύμιση στο Σώμα και προς όλους εσάς που έχετε τον μύθο. Ο κ. Γεωργίου προσλήφθηκε τον Ιούλιο του 2010. Εμείς στο μνημόνιο είχαμε πάει τον Μάιο του 2010. Κι αυτό το καταθέτω. [[Στο σημείο αυτό ο Βουλευτής κ. Λεωνίδας Γρηγοράκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα μας πείτε, λοιπόν, πόσους υπαλλήλους έχουμε στους δήμους;
Εξακόσιες πενήντα χιλιάδες. Έχει απαντηθεί από την κ. Γεροβασίλη.
Δεν το ξέρω. Εδώ σας ρωτάω εγώ.
Στη Βουλή έχει ειπωθεί
Ξέρω εγώ τι απαντούν οι Υπουργοί σας; Δεν το ξέρω. Εγώ θέλω την απάντηση τη δικιά σας.
Το αρμόδιο Υπουργείο είναι το Υπουργείο Διοικητικής Ανασυγκρότησης.
Εσείς ξέρετε πόσους υπαλλήλους έχουν οι δήμοι;
Το νούμερο, το οποίο έχει κατατεθεί εδώ, είναι αυτό που σας είπα.
Εσείς στους δήμους ξέρετε;
Βεβαίως, ξέρω.
Πόσους έχετε στους δήμους;
Να κάνετε, λοιπόν, το ερώτημα και θα σας εξηγήσουν αναλυτικά.
Εγώ σας ρώτησα σαν Βουλευτής. Πολύ ωραία. Θα το κάνω. Εγώ νόμιζα ότι το ξέρετε. Δεν το ξέρετε.
Εν πάση περιπτώσει, μη μας λέτε πόσους είχε η Νέα Δημοκρατία. Πάμε παρακάτω.
Έχει σημασία. Αυτός που είναι Πρόεδρος της Δημοκρατίας σήμερα έχει κάποια σημασία. Είπαμε ότι θα τους κριτικάρουμε όλους. Η κρίση, λοιπόν, που περνάνε οι ΟΤΑ σήμερα είναι σε οριακή κατάσταση. Κι έρχεστε τώρα με το νομοσχέδιο αυτό να μοιράσετε κάποια ψίχουλα για να πάμε πάλι στη διαδικασία του 2005 γιατί έτσι ήταν τότε για να αρχίσουμε ξανά να αυξάνουμε τα ελλείματα των δήμων, να κάνουμε τις προσλήψεις μας και στο τέλος να μην ξέρουμε πόσο προσωπικό έχουμε. Τέλος πάντως, εσείς θέλετε να κρατηθείτε με τα νύχια και με τα δόντια πάνω και προκαλείτε πολύ μεγάλη καταστροφή στη χώρα. Δεν έχετε αντιληφθεί ότι το συγκριτικό πλεονέκτημα της τοπικής αυτοδιοίκησης είναι η εμπιστοσύνη, που σ' έναν βαθμό εξακολουθούν οι πολίτες να της δείχνουν της τοπικής αυτοδιοίκησης. Δεν πρέπει, λοιπόν, μ' αυτές τις βαρύγδουπες σήμερα εδώ εξαγγελίες και όλα αυτά που ακούσαμε, να χάσει ο κόσμος την εμπιστοσύνη του στην τοπική αυτοδιοίκηση. Εμείς σαν ΠΑΣΟΚ είχαμε την τύχη να κάνουμε μεταρρυθμίσεις στην τοπική αυτοδιοίκηση και πιστεύουμε ότι η καρδιά και το όραμα της τοπικής αυτοδιοίκησης δεν πρέπει να έχει σχέση με κανένα μεγάλο χέρι του κεντρικού κράτους.
Τελειώνετε, κύριε Γρηγοράκο.
Τελειώνω, κύριε Πρόεδρε. Εμείς θέλουμε μία αποκεντρωμένη διοίκηση που να καταφέρει να μετατρέπει αυτό το οργανωμένο σύστημα τοπικής διακυβέρνησης σε πραγματικότητα. Εγώ σαν Βουλευτής ενός κόμματος της Κεντροαριστεράς πιστεύω ότι τα ίδια εξακολουθούμε και επιθυμούμε σήμερα. Εμείς δεν θέλουμε να έχουμε ένα πελατειακό κράτος, ένα σύστημα αγχόνη. Πρέπει να δούμε τι θα κάνουμε με το κράτος, ένα λειτουργικό κράτος, το οποίο θα είναι προσαρμοσμένο στην εποχή και στις ανάγκες της χώρας. Εγώ, λοιπόν, πιστεύω ότι η πολιτική που σήμερα θέλετε να εφαρμόσετε μέσα από αυτό το νομοσχέδιο αποπνέουν κρατισμό. Παίρνουν τα χρήματα από τους συνταξιούχους και αρχίσουν και δίνουν μία επιδοματική πολιτική σε κάποιους ανθρώπους. Πείτε μου έναν Έλληνα πολίτη, ο οποίος δεν έχει ανάγκη από τα 50 και τα 100 ευρώ. Το θέμα είναι ότι εμείς είμαστε εναντίον της επιδοματικής πολιτικής. Δεν πιστεύουμε στα επιδόματα.
Ολοκληρώστε, κύριε Γρηγοράκο.
Τελειώνω, κύριε Πρόεδρε. Πιστεύω, λοιπόν, ότι δεν θα σας δοθεί η ευκαιρία, όπως είπε ο κύριος Υπουργός, να συζητήσουμε ξανά για τον «ΚΑΛΛΙΚΡΑΤΗ», για να πέσουμε σε ουτοπικές αντιθέσεις, ούτως ώστε να διαλύσετε και τον «ΚΑΛΛΙΚΡΑΤΗ». Πιστεύω ότι αντιμετωπίζετε τον θεσμό της τοπικής αυτοδιοίκησης - και τελειώνω - ως εργαλείο για την ενίσχυση σε επόμενες δημοτικές και πιθανόν βουλευτικές εκλογές. Αυτή είναι η κύρια ουσία του νομοσχεδίου. Ευχαριστώ.
Κι εμείς. Κύριε Συντυχάκη, έχετε τον λόγο.
Κυρίες και κύριοι, από τη συζήτηση και στις Επιτροπές και σήμερα βγαίνει ένα βασικό συμπέρασμα, ότι ο κορμός του σχεδίου νόμου είναι το πρώτο μέρος, που αφορά τις ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης και Αποχέτευσης, όπου πλέον με οδηγό την ευρωπαϊκή οδηγία για τα νερά ανατίθεται η ύδρευση και άρδευση στο μεγάλο κεφάλαιο, βάζοντας μπροστά τις δημοτικές επιχειρήσεις, για να χαρατσωθεί επιπλέον ο λαός με περισσότερα τέλη. Το δεύτερο μέρος, που αποτελεί τον δεύτερο κορμό του σχεδίου νόμου, είναι οι Ευρωπαϊκοί Όμιλοι Εδαφικής Συνεργασίας, κατ' απαίτηση του μεγάλου κεφαλαίου και της Ευρωπαϊκής Ένωσης, που ξεκινάει από τη Συνθήκη της Λισαβώνας και αφορά την πολιτική της συνοχής της Ευρωπαϊκής Ένωσης και που έχουν στόχο πώς οι επιχειρηματικοί όμιλοι, σε συνεργασία με τις περιφέρειες θα διαχειριστούν καλύτερα τα ευρωπαϊκά προγράμματα. Για τα δύο αυτά ζητήματα, που αποτελούν τον κορμό του σχεδίου νόμου τα υπόλοιπα κόμματα για την ταμπακιέρα, για τον πυρήνα αυτού του νομοσχεδίου, δεν είπαν σχεδόν τίποτα. Επειδή ο κύριος Υπουργός λέει και ξαναλέει, για παράδειγμα για τα ΔΗΠΕΘΕ, ότι είναι κι αυτό σχεδόν σαν επαναστατική καινοτομία, εμείς τον προκαλέσαμε να δώσει ορισμένες διευκρινίσεις γι' αυτά τα πράγματα: Πρώτον, να διευκρινιστεί για τις μετακινήσεις άνω των 50 χιλιομέτρων αν αφορούν το εσωτερικό της χώρας. Γιατί είναι εντελώς διαφορετικό το καθεστώς για τα ταξίδια του εξωτερικού και την αντίστοιχη διαμονή, διατροφή, μετακίνηση και αποζημίωση. Δεύτερον, δεν έπρεπε να διευκρινιστεί εάν στο ποσό των 50 ευρώ συμπεριλαμβάνονται τα έξοδα μετακίνησης; Γιατί μέχρι στιγμής τα έξοδα μετακίνησης τα αναλαμβάνει ο εργοδότης και δεν συμπεριλαμβάνονται στην εκτός έδρας αποζημίωση. Επίσης, έπρεπε να διευκρινιστεί ότι από τη συγκεκριμένη διάταξη στην πραγματικότητα δεν προκύπτει αμοιβή του εργαζόμενου ηθοποιού για την εκτός έδρας εργασία του, καθώς επίσης ότι σε κάθε περίπτωση στο ποσό που καταβάλλεται για τις εκτός έδρας εργασίες θα πρέπει να περιλαμβάνεται, εάν περιλαμβάνεται, η πλήρης διατροφή, η διαμονή στο ξενοδοχείο και η μετακίνηση με τα μέσα μαζικής μεταφοράς. Σχετικά με το άρθρο 97 σε σχέση με τα μέσα ατομικής προστασίας, κύριε Υπουργέ, θα πρέπει να ξέρετε ότι τόσο το Κομμουνιστικό Κόμμα Ελλάδας όσο και το ταξικό συνδικαλιστικό κίνημα είχε πάγιο αίτημα ότι αυτά πρέπει να αποδίδονται στο ακέραιο στους εργαζόμενους που δουλεύουν σε τόσο σκληρές συνθήκες. Υπάρχει εδώ μία ευθύνη γιατί δεν δόθηκαν τα προηγούμενα χρόνια. Ήσασταν δυόμισι χρόνια στην κυβερνητική εξουσία. Γιατί δεν τα δίνατε; Υπάρχει κατ' αρχάς αυτό το ζήτημα. Δεν θα διαφωνήσουμε να πάρουν οι εργαζόμενοι, έστω και με χρηματική μορφή αυτά τα ζητήματα. Να ξεκαθαρίσουμε, όμως, ότι ακόμα και με αυτόν τον τρόπο δεν λύνεται οριστικά το ζήτημα της ασφάλειας των εργαζομένων. Ειπώθηκε από Βουλευτή του ΚΚΕ - το έχουμε πει πάρα πολλές φορές - ότι με ασυντήρητα απορριμματοφόρα, με γυναίκες να δουλεύουν πίσω από τα απορριμματοφόρα, με νεκρούς, με εργατικά ατυχήματα, δεν μπορεί να επιλυθεί αυτό το πρόβλημα. Βεβαίως και θα υπερψηφίσουμε τα μέσα ατομικής προστασίας και για έναν επιπλέον λόγο, διότι υπήρξε αυτή η προσθήκη με την νομοτεχνική βελτίωση, που συμπεριλαμβάνει και τους δύο βαθμούς τοπικής αυτοδιοίκησης, όχι βέβαια όλες τις ειδικότητες. Η νομοτεχνική βελτίωση είναι απόδειξη γι' αυτό που εσείς επιμένατε και λέγατε, ότι δεν προκύπτει τέτοιο θέμα διότι συμπεριλαμβάνονται όλοι οι ΟΤΑ, δηλαδή και ο δεύτερος βαθμός τοπικής αυτοδιοίκησης και μετά φέρνετε τη νομοτεχνική βελτίωση. Στο άρθρο 98 για το επίδομα επικίνδυνης και ανθυγιεινής εργασίας θα ψηφίσουμε «παρών». Θα το καταψηφίζαμε αρχικά. Έγινε, όμως, νομοτεχνική παρέμβαση, που εντάσσει και τον πρώτο και τον δεύτερο βαθμό, προσθέτει κάποιες ειδικότητες, αν και αφαιρεί τους ηλεκτροσυγκολλητές. Δεν ξέρω αν τους εντάσσετε στους σιδεράδες. Χρειάζεται μία διευκρίνιση εδώ. Θα μπορούσαμε να ψηφίσουμε και «ναι», αλλά προκύπτει το θέμα της κλιμάκωσης του επιδόματος. Κατά την άποψή μας η λογική αυτή της κλιμάκωσης, δηλαδή ότι μια εργασία είναι βλαπτική ή μη βλαπτική ανάλογα με την κλιμάκωση έτσι όπως προβλέπεται στη συγκεκριμένη διάταξη δεν είναι ορθή. Η κλιμάκωση, δηλαδή, αποτιμά τη βλάβη που υφίσταται ο ανθρώπινος οργανισμός σε τελική ανάλυση; Γι' αυτό και ψηφίζουμε «παρών». Όσον αφορά τη ρύθμιση για τους μουσικούς, επειδή το λέτε συνέχεια - το είπατε και σήμερα, το είπατε σε όλες τις επιτροπές επίσης, λες και κάνατε κανένα σπουδαίο κατόρθωμα στο ζήτημα αυτό - τι τους δίνετε; Ένα επίδομα 50 ευρώ και μάλιστα μεικτά. Αυτό τους δίνετε. Αυτό είναι μία κοροϊδία. Εμείς, βέβαια, θα την υπερψηφίσουμε τη ρύθμιση, αλλά εν πάση περιπτώσει, μη μας ζαλίζετε και μας λέτε ότι αυτή η συγκεκριμένη διάταξη είναι κάτι επαναστατικό.
Και όμως!
Ναι, αλλά υπάρχουν και άλλες προτάσεις που έχουν έρθει από τους φορείς - δεν έχουν συμφωνήσει οι φορείς σε όλα - , όπως για παράδειγμα αυτό που αφορά το ωράριο των καθηγητών ωδείων. Ορίζεται ως ανώτατο όριο διδασκαλίας για καθηγητές μουσικής οι τριάντα ώρες διδασκαλίας την εβδομάδα. Οι εργαζόμενοι θεωρούν ότι το όριο αυτό αποτελεί και το πλήρες ωράριο. Συμφωνείτε με αυτό; Δώστε μία διευκρίνιση. Υπάρχουν επίσης τέτοιες αποφάσεις και από το Εφετείο Θεσσαλονίκης και από το Διοικητικό Εφετείο Αθηνών. Είναι, λοιπόν, λογικό το αίτημα των εργαζομένων να υπάρξει μια αναλογική εφαρμογή των ρυθμίσεων του άρθρου 103 και στο καλλιτεχνικό διδακτικό προσωπικό των δημοτικών ωδείων. Για το μητρώο πολιτών δηλώνουμε «παρών», διότι βεβαίως η ανάπτυξη της τεχνολογίας και των πληροφοριών συμβάλλει σημαντικά στο να απλουστευθούν και να συντομευθούν οι εκδόσεις πράξεων και πιστοποιητικών στους ΟΤΑ - και όχι μόνο - , αλλά ποιος είναι αυτός που εγγυάται ότι δεν κινδυνεύουν τα προσωπικά δεδομένα σε μια εποχή που καταπατούνται τα δημοκρατικά δικαιώματα; Ο ΣΥΡΙΖΑ; Ο ΣΥΡΙΖΑ αποτελεί τη μοναδική εγγύηση; Μα εδώ καταπατούνται καθημερινά κοινωνικά, εργασιακά, δημοκρατικά δικαιώματα στους τόπους δουλειάς, σε όλους τους χώρους. Για την Ευρωπαϊκή Εδαφική Συνεργασία καταψηφίζουμε όλα τα άρθρα. Και τη διάταξη για τα κέντρα αποτέφρωσης νεκρών επίσης καταψηφίζουμε. Είναι μία με την οποία διάταξη παραδίδετε τα κέντρα αποτέφρωσης στους ιδιώτες. Αυτή είναι η ουσία. Φυσικά τα δύο τελευταία άρθρα που αφορούν τη μεταφορά του ειδικού λογαριασμού στον τομέα πρόνοιας αστυνομικών και κρατήσεις για την ονομασία του δόκιμου αστυφύλακα σε αστυφύλακα και του δόκιμου αξιωματικού σε υπαστυνόμο β΄ λέμε «όχι». Εξηγήσαμε στις επιτροπές. Ας μη μακρηγορήσω. Σε σχέση με την τροπολογία 1106 που αφορά την τροποποίηση - συμπλήρωση διατάξεων της δασικής νομοθεσίας, σε σχέση με τη διάταξη του ν.998/79 λέμε «όχι». Υλοποιεί και εξειδικεύει διατάξεις νόμων που το ΚΚΕ είχε καταψηφίσει και τροποποιείται για τρίτη φορά τους τελευταίους επτά μήνες το άρθρο 47Β. Στις τροποποιήσεις στον ν.3208/2003 λέμε «παρών». Στην τροποποίηση του ν.3889/2010 λέμε «όχι». Στον νόμο 4423/2016 λέμε «παρών», όπως και στην προσθήκη στην παράγραφο 23 του άρθρου 52 του ν.4280/2014 λέμε «όχι». Επιτρέψτε μου, όμως, να πω εδώ ότι ειδικά στην προσθήκη στην παράγραφο 23 του ν.4280 που λέμε «όχι», φωτογραφίζει καθαρά το Ελληνικό, για να είμαστε ειλικρινείς σε αυτό. Διότι η εκδοθείσα πράξη χαρακτηρισμού είναι προδήλως παράνομη και χρειάζεται νομοθετική ενίσχυση κατά των αντιρρήσεων που ασκήθηκαν κατά αυτής. Οι συγκεκριμένες τροπολογίες, κατά συνέπεια, αυτές που ανέφερα για τους δασωμένους αγρούς και τα παραχωρητήρια, είναι δρόμος για την ένταση της εμπορευματοποίησης της γης. Στην τροπολογία 1117, που αφορά τη σύσταση της επιτροπής από μέλη του ΑΣΕΠ για την αναγνώριση των μεταπτυχιακών τίτλων, λέμε «ναι». Στην τροπολογία 1118/32, που αφορά την οργάνωση του Γραφείου Επιτρόπου στην Ευρωπαϊκή Επιτροπή, λέμε «όχι». Στην τροπολογία 1119/33 για την παράταση της προθεσμίας του άρθρου 35 του ν.4430/2016 λέμε «όχι». Στην τροπολογία 1120/34, που αφορά την τροποποίηση διατάξεων του Κώδικα Εγκατάστασης Δημοσίων Πολιτικών και Διοικητικών Υπαλλήλων λέμε «ναι». Στην τροπολογία 1125/36, που αφορά το Μητρώο Επιτελικών Στελεχών, λέμε «ναι».
Έχει και ψηφοφορία, κύριε συνάδελφε. Θα τα πείτε στην ψηφοφορία, κύριε Συντυχάκη.
Βεβαίως, να τα πούμε και στην ψηφοφορία. Στην τροπολογία 1139/45 λέμε «παρών» και αφορά τη μισθοδοσία προσωπικού που προσλαμβάνεται με σύμβαση ορισμένου χρόνου στις υπηρεσίες καθαριότητας. Εδώ πρέπει να πούμε το εξής. Πρέπει να εξασφαλιστεί η μισθοδοσία; Βεβαίως. Από πού; Αν δεν επαρκούν τα ανταποδοτικά; Τότε; Από άλλα έσοδα των δήμων. Διότι αυτό προβλέπει η συγκεκριμένη τροπολογία. Αν δεν υπάρχουν ούτε αυτά, τότε ποια είναι η κατάληξη; Η άμεση συνέπεια θα είναι να μειώσουμε το απαιτούμενο προσλαμβανόμενο προσωπικό, άρα κακή και ελλιπή παροχή υπηρεσιών, άρα ξανά μπροστά μας το θέμα των εργολάβων. Σχετικά με τις ταυτότητες, την τροπολογία του κ. Τόσκα, την 1144, επιτρέψτε μας να πούμε «όχι» και να είμαστε και αιχμηροί απέναντι σε αυτή τη συγκεκριμένη τροπολογία. Το ζήτημα των στοιχείων που αναγράφονται στις ταυτότητες των πολιτών είναι ένα πολύ σοβαρό θέμα. Τα κριτήρια επιλογής τους σχετίζονται με σημαντικές πλευρές άσκησης της δημόσιας διοίκησης, με έντονη συχνά κοινωνικοπολιτική διάσταση. Ας θυμηθούμε το θέμα της αναγραφής ή μη του θρησκεύματος. Αφορά πάνω απ' όλα θέματα προστασίας των προσωπικών δεδομένων των πολιτών. Επομένως, η αρμοδιότητα για αυτό το ζήτημα δεν νοείται σε καμμιά περίπτωση να μεταφερθεί από τη Βουλή στον εκάστοτε Υπουργό. Το επιχείρημα της αιτιολογικής έκθεσης είναι ότι οι τεχνολογικές εξελίξεις, οι πρόνοιες για την εξυπηρέτηση των πολιτών και οι απαιτήσεις της διεθνούς συνεργασίας στον τομέα της ελεύθερης διακίνησης των πολιτών επιβάλλουν δήθεν στη διοίκηση νομοθετική ευλυγισία, αντί να προστρέχει κάθε φορά στην κοινοβουλευτική διαδικασία. Πρόκειται για σαθρό επιχείρημα, προκλητικό και υποκριτικό, κατά την άποψή μας. Πόσο συχνά, δηλαδή, προκύπτει η ανάγκη για την προσθήκη στοιχείων στις ταυτότητες των πολιτών που ο αρμόδιος Υπουργός δεν μπορεί να περιμένει την κοινοβουλευτική διαδικασία; Αφήστε τις υποκρισίες, λοιπόν και πείτε καθαρά ότι θέλετε λυμένα τα χέρια σας για να κάνετε επικίνδυνες προσθήκες στην κατεύθυνση της ενίσχυσης του φακελώματος του κόσμου. Τέλος, ως προς την τροπολογία 1146/51, που αφορά τη χρηματοδότηση των κομμάτων και με τις προηγούμενες τροπολογίες του ν.4472/2017 και με τον ν.3024/2002, όλες αυτές έγιναν στο όνομα της διαφάνειας. Κατά την άποψή μας, επιχειρείται ξανά ένας οικονομικός στραγγαλισμός και η παρεμπόδιση της πολιτικής δράσης κομμάτων, όπως είναι το ΚΚΕ, που στηρίζεται οικονομικά στο υστέρημα των λαϊκών στρωμάτων. Προσπαθείτε ακόμα και το φακέλωμα ανθρώπων από τα φτωχά στρώματα που είτε δίνουν συνδρομή ως μέλη ή εισφορά στα κόμματά μας, φίλοι και οπαδοί. Η τροπολογία επιχειρεί τη μετάθεση της εφαρμογής των νέων ρυθμίσεων του ν.4472/2017 από 1-1-2018. Η μέχρι 31-12-2017 εφαρμογή των προηγούμενων ρυθμίσεων, την οποία επιχειρεί η τροπολογία, δεν αντιμετωπίζει στο ελάχιστο τα θέματα που θέσαμε σε σχέση με το πλαίσιο για τη χρηματοδότηση των κομμάτων. Επομένως καταψηφίζουμε αυτή την τροπολογία.
Τελειώνετε, κύριε Συντυχάκη.
Τελειώνω, κύριε Πρόεδρε. Όσον αφορά την τροπολογία 1147/52 για τους πυροσβέστες πενταετούς υποχρέωσης, θα πούμε ότι πρόκειται για μπαλώματα. Πρόκειται για ένα ημίμετρο, καθώς αφορά άλλα δύο χρόνια ανανέωσης. Σας υπενθυμίζω ότι τον Φλεβάρη του 2017 το ΚΚΕ είχε φέρει σχετική τροπολογία, την οποία δεν έκανε δεκτή η Κυβέρνηση που πρότεινε τότε - και συνεχίζει να επιμένει σε αυτό - τη μονιμοποίηση και των εποχικών και των πενταετούς υποχρέωσης. Όσον αφορά τις υπόλοιπες τροπολογίες, επειδή δεν προλαβαίνω και με πιέζετε, κύριε Πρόεδρε, παρά το γεγονός ότι είναι πολλές οι τροπολογίες, θα τα πούμε στη συνέχεια.
Όχι, καθόλου, κύριε Συντυχάκη. Εξαντλήσαμε όλες τις διαδικασίες. Καθόλου δεν σας πιέζω. Όταν οι Λάκωνες δεν συμμερίζονται «το λακωνίζειν εστί φιλοσοφείν», γιατί να το κάνουν οι Κρητικοί;
Κύριε Πρόεδρε, μην κάνετε σχόλια τώρα, διότι πρόκειται για ένα πολύ μεγάλο νομοσχέδιο.
Εντάξει, εντάξει, κύριε Συντυχάκη.
Ήταν να γίνουν δύο συνεδριάσεις σε δύο ημέρες και πάτε να το συμμαζέψετε τώρα μέσα σε λίγες ώρες.
Εντάξει, κύριε Συντυχάκη. Πάρτε το σαν αποτυχημένη απόπειρα χιούμορ. Ο κ. Σαρίδης έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, μας βάλατε τις φωνές ότι δεν καταλαβαίνουμε τι διαβάζουμε. Σας ρωτώ ευθέως, πού γράφει στο παρόν νομοσχέδιο πως τα ΜΑΠ τα δικαιούνται οι εργαζόμενοι των ΟΤΑ, ανεξαρτήτως από το είδος της εργασιακής τους σύμβασης; Τι απάντηση δίνετε σε όλους αυτούς που απορούν για το πώς είναι δυνατόν η ΕΥΔΑΠ να μοιράζει εκατομμύρια ως κέρδη στους μετόχους της, την ίδια ώρα που οι εργαζόμενοι των ΔΕΥΑ αντιμετωπίζονται μισθολογικά ως κατώτεροι των συναδέλφων τους της ΕΥΑΘ και της ΕΥΔΑΠ; Τι απάντηση δίνετε σε μας, κύριε Υπουργέ, δηλαδή στην Ένωση Κεντρώων και όχι στη Νέα Δημοκρατία και το ΠΑΣΟΚ, για την αντιμισθία των αντιδημάρχων και για την κάλυψη των οδοιπορικών των αντιπεριφερειαρχών; Κυρίες και κύριοι συνάδελφοι της κυβερνητικής πλειοψηφίας, επιλέγετε συνειδητά να απαντάτε μόνο σε όσα σας καταμαρτυρούν τα άλλα πολιτικά κόμματα, αυτά που είναι αρχαιότερα από την Ένωση Κεντρώων σε αυτή την Αίθουσα. Είναι κεντρική πολιτική σας απόφαση να απαντάτε μόνο σε όσα σας λένε οι προηγούμενοι. Βρίσκετε εύκολους αντιπάλους εκεί, γιατί τα πεπραγμένα τους τα έχουν κρίνει ήδη οι πολίτες. Φροντίζετε να αποσιωπάτε τις δικές μας παρατηρήσεις που ούτε μνημόνια υπογράψαμε ούτε διαχειριστήκαμε ποτέ δημόσιο χρήμα ούτε διορίσαμε κανέναν στο δημόσιο. Όμως, δεν υπηρετήσαμε και ποτέ συμφέροντα. Σας ζητώ, λοιπόν, να ξεχωρίζετε πλέον τις τοποθετήσεις σας ως προς τον σχολιασμό της Αντιπολίτευσης. Έχουμε πολυκομματική Βουλή, ξέρετε. Αν δεν το έχετε καταλάβει, υπάρχουν κι άλλα κόμματα στη Βουλή. Δεν μπορείτε να βάζετε σε μία λέξη τις τοποθετήσεις όλων όσοι ήταν παρόντες σε αυτή την Αίθουσα, όταν τον Αύγουστο του 2015 υπογράφατε όλοι μαζί το μεγαλύτερο από τα μνημόνια που υπέγραψε ποτέ ελληνική κυβέρνηση. Μιλάμε για το μνημόνιο του κόστους εκπαίδευσης του ΣΥΡΙΖΑ σχετικά με τις κυβερνητικές του αυταπάτες. Κυρίες και κύριοι συνάδελφοι, όταν αναφέρεστε πλέον στην Αντιπολίτευση, να φροντίζετε να είστε σίγουροι ότι πριν εντάξετε και εμάς στα σχόλιά σας, θα μας έχετε ακούσει πρώτα. Δεν μπορείτε να τσουβαλιάζετε την Ένωση Κεντρώων με τα υπόλοιπα κόμματα που είτε εμπνεύστηκαν και εφάρμοσαν μνημόνια, είτε απλώς τα υπέγραψαν. Η Ένωση Κεντρώων δεν μπορεί να συνεχίσει να ανέχεται τις γενικές αναφορές στις θέσεις της Αντιπολίτευσης. Αν θέλετε να βοηθήσετε - όπως, άλλωστε, το έχει ανάγκη ο τόπος, αλλά έχετε κι εσείς την ηθική υποχρέωση - να αποκτήσουν πάλι νόημα οι λέξεις σε αυτή τη χώρα, τότε καλά θα κάνετε να προσέχετε και να μην παρουσιάζετε την Ένωση Κεντρώων ως μέρος μίας ενιαίας πολυκομματικής αντιπολιτευτικής πολιτικής. Ξέρετε, η αντιπολίτευση που προσπαθούμε κάθε μέρα να κάνουμε με ευσυνειδησία, δεν είναι ανέξοδη. Έχοντας πει αυτά, προχωρώ στον σχολιασμό της βροχής των τροπολογιών που κτύπησε πάλι αυτή την Αίθουσα. Τι βροχή δηλαδή; Χαλάζι ήταν, θα μπορούσα να πω. Θα ξεκινήσω από τις βουλευτικές τροπολογίες και θα πω ότι η Ένωση Κεντρώων θα στηρίξει την τροπολογία 1129/40 για την παράταση του προγράμματος «ΘΗΣΕΑΣ», την τροπολογία 1130/41 για τη συνέχιση της δυνατότητας επιχορήγησης δήμων από το πρόγραμμα «ΑΞΙΑ», την τροπολογία 1142/47, η οποία αφορά την κάλυψη εξόδων κατασκήνωσης για τέκνα υπαλλήλων περιφερειών και την τροπολογία 1143/48 για τις χρηματικές δωρεές υπέρ της Περιφέρειας Νοτίου Αιγαίου, παρ' όλο που είναι αλήθεια ότι από εδώ αντλούμε και χρήματα από φτωχές περιφέρειες - θα έπρεπε να το προσέξουμε αυτό - όπως είναι η Περιφέρεια Ηπείρου και η Περιφέρεια Πελοποννήσου. Πάμε τώρα στις υπουργικές τροπολογίες. Σχετικά με την τροπολογία 1106 με τίτλο «τροποποίηση - συμπλήρωση των διατάξεων της δασικής νομοθεσίας», έχω να σχολιάσω πως παρακολουθούμε με πολύ μεγάλη προσοχή την προσπάθεια του Υπουργού για την ολοκλήρωση του πολύτιμου αυτού αναπτυξιακού εργαλείου, της ολοκλήρωσης δηλαδή των δασικών χαρτών, με σκοπό να στηρίξουμε, όπως μπορούμε και εμείς, ώστε να αποκτήσει επιτέλους η χώρα μας δασικούς χάρτες. Θα συνεχίζουμε να στηρίζουμε την προσπάθεια αυτή. Το ίδιο ισχύει και για την τροπολογία 1140. Το ίδιο ισχύει και για την τροπολογία 1148 του ιδίου Υπουργείου. Η τροπολογία 1117 που τροποποιεί σχετική διάταξη για τη σύσταση επιτροπής από μέλη του ΑΣΕΠ για την εξέταση των ενστάσεων επί των αποφάσεων, για την αναγνώριση της συνάφειας των μεταπτυχιακών τίτλων σπουδών, θα λέγαμε πως έρχεται στην ώρα της, ίσως επειδή ξέρετε τι να περιμένετε με τις επικείμενες τοποθετήσεις και τους διορισμούς διευθυντών και προϊσταμένων στις δημόσιες υπηρεσίες. Θα τη στηρίξουμε διότι είμαστε υπέρ της αξιολόγησης των δημοσίων υπαλλήλων με διαφανείς και ξεκάθαρους τρόπους, κάτι που μπορεί να εγγυηθεί ο θεσμός του ΑΣΕΠ. Θα στηρίξουμε, επίσης, την τροπολογία 1131 που λύνει, έστω και την τελευταία στιγμή, αληθινά προβλήματα των συμπολιτών μας. Το κάνετε καθυστερημένα, έχοντας ακούσει, βεβαίως, πρώτα τις σχετικές ενστάσεις μας στις επιτροπές. Όμως, δεν πειράζει, εμείς θα το στηρίξουμε. Το επικουρικό προσωπικό μονάδων κοινωνικής φροντίδας, η τροποποίηση του άρθρου 68 του ν.4430, η παράταση του προγράμματος «Βοήθεια στο σπίτι», η τροποποίηση της παραγράφου 22 του άρθρου 9 του ν.4052/2012 και τέλος η μεταφορά ΑΜΕΑ, είναι θέματα που προφανώς τα θεωρήσατε ασήμαντα και που μπορείτε να τα τακτοποιήσετε με μια τροπολογία. Έστω και με αυτό, είμαστε σε έναν σωστό δρόμο. Δεν μπορούμε, όμως, να μιλάμε για ποιότητα, ξέρετε, του νομοθετικού έργου με αυτόν τον τρόπο. Επίσης, για το ζήτημα των πυροσβεστών πενταετούς θητείας, για να το μπαλώσετε έπρεπε πρώτα να βγουν στους δρόμους οι άνθρωποι αυτοί, των οποίων το έργο το έχουμε όλοι ανάγκη. Έτσι μας φέρνετε την τελευταία στιγμή, στα μέσα του καλοκαιριού, όταν τους έχετε ανάγκη δηλαδή αυτούς τους ανθρώπους, την τροπολογία 1147, την οποία και εμείς θα τη στηρίξουμε. Άλλωστε ποιος λογικός άνθρωπος θα έλεγε όχι. Στην τροπολογία 1119 της κ. Αντωνοπούλου, στην οποία αναγνωρίζουμε ειλικρινείς και φιλότιμες προσπάθειες, επίσης, της Υπουργού, με την οποία αποφασίζετε να παρατείνετε την προθεσμία που θέτει άρθρο 35 του ν.4430, παρακολουθούμε με ενδιαφέρον και δεν βρίσκουμε τον λόγο να μην την ψηφίσουμε, να μην αντιτεθούμε δηλαδή σε μια ακόμα παράταση. Τα όσα προβλέπονται στην τροπολογία 1120 για τους κώδικες κατάστασης των δημοσίων και δημοτικών υπαλλήλων, καθώς και οι διατάξεις που συμπληρώνονται με την τροπολογία 1125 στο άρθρο 68 του ν.4369 για το περίφημο Εθνικό Μητρώο Εθνικών Στελεχών Δημόσιας Διοίκησης, είναι εμβαλωματικές, πρόχειρες, αλλά, δυστυχώς για εσάς, είναι και απαραίτητες, για να αποκτήσουν κάποια συνοχή οι νομοθετικές σας πρωτοβουλίες. Κλείνω, λοιπόν, τον σχολιασμό μου και των υπολοίπων τροπολογιών με την τροπολογία 1139. Πόσες τροπολογίες έχουν κατατεθεί για τους εργαζόμενους στην καθαριότητα; Τι πρέπει να γίνεται για να καταλάβετε δηλαδή πως τα κόκκινα γάντια ήδη σας μουτζώνουν. Τους κοροϊδεύετε αυτούς τους ανθρώπους. Ο γολγοθάς τους, όσο τους αντιμετωπίζετε με τροπολογίες, δεν θα τελειώσει ποτέ. Θα ερχόμαστε εδώ, θα νομοθετούμε παρατάσεις, τροπολογίες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Τις τροπολογίες 1144 και 1145 θα τις στηρίξουμε, ενώ την τροπολογία 1146 δεν θα τη στηρίξουμε.
Θα τα παρακολουθήσουμε όλα αυτά με ενδιαφέρον στην ψηφοφορία.
Ναι, αλλά δεν μου έχει τελειώσει ακόμα ο χρόνος. Συμπαθάτε με, κύριε Πρόεδρε. Με κόβετε πάνω στην πιο ουσιαστική τροπολογία. Με την τροπολογία 1146, λοιπόν, που επικαλείται την ανάγκη για τη ρύθμιση θεμάτων σχετικά με το νομοθετικό πλαίσιο που διέπει τη χρηματοδότηση των κομμάτων, στέλνετε λάθος μήνυμα στους πολίτες, όταν για αυτό το θέμα που τόσο πολύ έχει πληγώσει την ελληνική κοινωνία νομοθετείτε με καλοκαιρινές εκπρόθεσμες τροπολογίες νύχτας. Η ποσότητα των τροπολογιών, τα θέματα που καλύπτουν και η ανικανότητα να προγραμματίσετε το οτιδήποτε, δείχνουν το μέγεθος της ανεπάρκειας. Δεν μπορείτε μόνοι σας να βγάλετε τη χώρα αυτή από το αδιέξοδο. Το μόνο που μπορείτε να κάνετε, και αυτό κάνετε, είναι να διαχειριστείτε κάποιες από τις επιπτώσεις του αδιεξόδου αυτού. Ευχαριστώ πολύ.
Και εμείς ευχαριστούμε. Τον λόγο έχει ο κ. Βορίδης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, αναπτύχθηκε πάλι από την πλευρά της Κυβέρνησης - τουλάχιστον ως προς τη θέση της Αξιωματικής Αντιπολίτευσης - η γνωστή επιχειρηματολογία: «Είστε νεοφιλελεύθεροι, άρα είστε αντικοινωνικοί. Στην πραγματικότητα δεν θέλετε να στέρξετε σε φιλολαϊκά μέτρα και σε φιλολαϊκές πολιτικές». Να συνεννοηθούμε μεταξύ μας πάνω σε μερικά βασικά πράγματα. Όταν φορολογείς ανθρώπους με εισόδημα 600 ευρώ, κύριε Πρόεδρε, αυτό είναι φιλολαϊκή πολιτική; Όταν κόβεις συντάξεις στα 1.000 ευρώ είναι φιλολαϊκή η πολιτική; Όταν αυξάνεις το ΦΠΑ σε όλα τα είδη…
Τα περιλαμβάνει το νομοσχέδιο αυτά;
Εάν μου επιτρέψετε να επιχειρηματολογήσω, θα διευκρινίσω την άμεση και στενή σχέση της συγκεκριμένης επιχειρηματολογίας με το νομοσχέδιο. Την έχει ακούσει ο κύριος Υπουργός. Αλλά είναι ευχάριστο ότι θα την ακούσετε και εσείς τώρα.
Να την εμπεδώσουμε.
Λοιπόν, είναι φιλολαϊκή αυτή η πολιτική; Και πάω τώρα: Αφού τα κάνεις όλα αυτά, είναι φιλολαϊκό το να κάνεις προσλήψεις αχρείαστες, που δεν εξυπηρετούν τους δημότες, που όμως, έχουν κόστος για τον φορολογούμενο;
Ποιος το λέει αυτό;
Το λέει το οργανόγραμμα. Το οργανόγραμμα το λέει, γιατί αυτούς τους τοποθετείτε σε προσωποπαγείς θέσεις. Και έρχεστε οι ίδιοι και λέτε ότι αυτό που μας χρειάζεται είναι επιστήμονες στους δήμους. Επιστήμονες πήρατε; Μηχανικούς πήρατε; Αυτές τις προσλήψεις κάνετε σήμερα; Όχι βέβαια. Το επιχείρημα είναι: «Τι να κάνουμε; Αυτές είναι εκκρεμότητες και τις διευθετούμε.» Εκκρεμότητες του πότε; Του 1998, όπως άκουσα; Του 2011; Και ποιος σας είπε ότι η αναγκαιότητα προσλήψεων των δήμων είναι αυτή σήμερα; Είπε ο κύριος Υπουργός το εξής: «Α, εσείς θέλετε τους δήμους υποστελεχωμένους». Δύο λεπτά. Εμείς θέλουμε τους δήμους ορθά στελεχωμένους, πράγμα που σημαίνει τι; Ορθή αξιολόγηση της λειτουργίας τους, ορθή αξιολόγηση των δομών τους, συγκεκριμένη προγραμματική κατεύθυνση, προκειμένου να μπορούν να είναι μετρήσιμο το αποτέλεσμα προς τους πολίτες και φυσικά, αξιολόγηση του προσωπικού.
Μάλλον για τη Δανία αναφερόμαστε.
Α, είναι η Δανία αυτό. Και δεν είναι καλό να φέρουμε της Δανίας στην Ελλάδα, γιατί η Δανία δεν τα πάει καλά και τα πάει η Ελλάδα. Άρα αυτή είναι η συζήτηση. Εγώ καταλαβαίνω ότι ο κύριος Υπουργός θέλει να συζητήσουμε τα μεγάλα, ανάμεσα τα αξιακά, η σύγκρουση ελευθερίας και ισότητας. Ενδιαφέρουσα συζήτηση. Όμως, να πούμε τώρα τι συζητάμε εδώ, γιατί δεν συζητάμε τα μεγάλα, συζητάμε τα συγκεκριμένα; Λέτε, παραδείγματος χάριν: «Εσείς θέλετε την ιδιωτικοποίηση των υπηρεσιών καθαριότητας στους δήμους». Αυτό λέει.
Που το λέει αυτό;
Θα σας πω τι λέω. Εγώ λέω ότι ο ίδιος ο νόμος που ρυθμίζει σήμερα τη λειτουργία, αυτή τη δυνατότητα και την ευχέρεια την αφήνει στους δημάρχους. Να συνεννοηθούμε, όμως. Εγώ πάντως σίγουρα δεν λέω ότι χάνεται κάποιο θέμα δημόσιας εξουσίας, εάν μια υπηρεσία συγκεκριμένη ανατεθεί να την κάνει ιδιώτης και μπορεί να κριθεί ότι αυτός την κάνει καλύτερα ή την κάνει φθηνότερα. Και το ερώτημα είναι τώρα το εξής: Εσείς είστε πιο φιλολαϊκός ή εγώ; Γιατί εγώ τι κοιτάω; Εγώ κοιτάω τον δημότη και αν παίρνει καλές και φθηνές υπηρεσίες, με οποιονδήποτε τρόπο. Εσείς ξεκινάτε και λέτε: «Α, όχι εγώ θέλω αυτό να το παρέχει με τον συγκεκριμένο τρόπο ο δήμος και δεν με νοιάζει τι υπηρεσίες παίρνει ο δημότης». Ποιος είναι πιο φιλολαϊκός από τους δύο μας τώρα εδώ; Άρα τις έχουμε αξιολογήσει; Εσείς έχετε μια ιδεολογική αφετηρία, ενώ εγώ έχω μια πραγματιστική, ρεαλιστική αφετηρία. Εσείς λέτε: «Ο εργολάβος υποχρεωτικά θα παρέχει κακές υπηρεσίες». Εγώ λέω: «Σε σχέση με τι θα το συγκρίνετε αυτό; Έχετε αξιολογήσει τις δομές τις δημόσιες για τις υπηρεσίες που παρέχουν, για να δούμε παρέχουν καλύτερες υπηρεσίες;» Και αυτή τη συζήτηση θα μπορούσαμε να την ανοίξουμε για πάρα πολλά πράγματα, διότι πράγματι το κράτος οφείλει να παρέχει τις συγκεκριμένες υπηρεσίες, εν προκειμένω οι ΟΤΑ. Δεν μας λέει, όμως, κανένας τον τρόπο με τον οποίο πρέπει να τις παρέχει. Αυτό αποτελεί ευχέρεια του νομοθέτη και εν προκειμένω επιλογή της αυτοδιοίκησης. Άρα, λοιπόν, ας προσγειωθούμε. Εκτός από αυτά, αυτό το νομοσχέδιο έκανε και άλλα. Αύξησε τη γραφειοκρατία. Βάλατε ξανά να προστίθεται στα συμβόλαια μεταβίβασης ακινήτων, με ποινή ακυρότητας, το τέλος ακίνητης περιουσίας. Βαραίνετε την γραφειοκρατία με πολύ αμφισβητούμενα αποτελέσματα, με βαρύτατη κύρωση. Δηλαδή τι; Τη μη μεταβίβαση ακινήτων, την ακυρότητα των συμβολαίων. Βαρύτατη κύρωση! Προσθέσατε υπογραφές σε υπουργικές αποφάσεις. Δημιουργήσατε μια καινούργια ειδική γραμματεία και μια καινούργια γενική διεύθυνση. Αυτό, λοιπόν, το οποίο ακόμα κάνει αυτό το νομοσχέδιο, είναι να αυξάνει την γραφειοκρατία. Μας κατηγορείτε γιατί πράγματι λέμε ότι εμείς θα διατηρήσουμε τον κανόνα του «ένα προς πέντε». Γιατί θα διατηρήσουμε τον κανόνα «ένα προς πέντε» και γιατί είμαστε αυστηροί σε αυτό; Γιατί εμείς θέλουμε πραγματικά τα λεφτά των φορολογουμένων να πιάνουν τόπο. Και ρωτάω τώρα εδώ: Είναι ή δεν είναι αντικοινωνική και αντιλαϊκή πολιτική η φορολογία μαζί με τις ασφαλιστικές εισφορές να φτάνει στο 80%; Μήπως είμαστε εντάξει με αυτό; Πάρτε μια καθαρή θέση. Πείτε ότι είστε εντάξει με αυτό, προκειμένου να μπορείτε να κάνετε τις προσλήψεις που κάνετε εδώ. Πείτε το αυτό και θα δούμε από εκεί και πέρα ποια είναι η φιλολαϊκή και ποια η αντικοινωνική πολιτική. Θα το διευκρινίσουμε. Έρχομαι σε ένα ειδικότερο θέμα, για να δείτε ότι αυτά που θεωρούμε ότι είναι σωστά, εμείς θα σας τα στηρίξουμε. Έρχομαι στο άρθρο 99, το οποίο αφορά το θέμα των δημοτικών αστυνομικών και των συνεπειών εκ της άρσεως ουσιαστικά της κινητικότητας. Εδώ υπάρχει ένα συγκεκριμένο ζήτημα το οποίο θέλω να σας θέσω που αφορά στην λεγόμενη «προσωπική διαφορά». Κατά την κρίση μου μένει αδιευκρίνιστο στη διάταξη το αν η συγκεκριμένη προσωπική διαφορά υπολογίζεται σε σχέση με τον φορέα μετακίνησης ή σε σχέση με τον φορέα υποδοχής. Με πολύ απλό τρόπο - για να γίνει κατανοητό αυτό που λέω - υπήρχε ήδη μια διαφορά που λύνεται τώρα, δίδεται με τη συγκεκριμένη διάταξη, όμως υπάρχει μια απόφαση του Ελεγκτικού Συνεδρίου - συγκεκριμένα είναι η 122/2015 του Α΄ Τμήματος του Ελεγκτικού Συνεδρίου - η οποία λέει ότι η προσωπική διαφορά πρέπει να υπολογίζεται στον φορέα υποδοχής. Γιατί αυτό; Διότι στην πραγματικότητα διαφορετικά θα δημιουργούσε κανείς μέσα στον ίδιο φορέα διαφορετικά κλιμάκια εργαζομένων με την ίδια εργασιακή εμπειρία, με τον ίδιο χρόνο εργασίας. Θα είχαμε, λοιπόν, ανθρώπους που δουλεύουν δίπλα - δίπλα και θα έπαιρναν διαφορετικά χρήματα με ακριβώς τα ίδια τυπικά προσόντα και τον ίδιο χρόνο προϋπηρεσίας. Αυτό επειδή γεννά μια εσωτερική ανισότητα, η λογική που υιοθέτησε το Ελεγκτικό Συνέδριο είναι να είναι ο φορέας υποδοχής. Σας το θέτω για να το δείτε. Εκείνο που μένει, λοιπόν, από τη διαφωνία μας εν προκειμένω, δεν είναι ότι εμείς είμαστε κακοί και δεν θέλουμε για κάποιον περίεργο, διεστραμμένο λόγο άνθρωποι να βρίσκουν δουλειά - αλλά στο μυαλό μας είναι το τι κάνουν κάθε φορά οι άνθρωποι που προσλαμβάνονται και το εάν παρέχουν αυτά που πρέπει να παρέχουν και αυτά που χρειάζονται οι πολίτες - ούτε βεβαίως ότι έχουμε καμμία άλλη δεύτερη διαστροφή και αρνούμαστε να πάρει ο οποιοσδήποτε κάποια χρήματα. Όμως, η αλήθεια είναι ότι σκεφτόμαστε πολύ τους ανθρώπους που βρίσκονται στον ιδιωτικό τομέα, τους ανθρώπους που είναι εργαζόμενοι στον ιδιωτικό τομέα. Και εδώ επιτρέψτε μου να πω κάτι, για να φύγουμε και από τα ταξικά. Ακούω το επιχείρημα της ταξικότητας, ότι δήθεν εδώ εμείς υπερασπιζόμαστε τον άλφα και οι άλλοι υπερασπίζονται τον βήτα. Μπορεί να υπάρχει κάτι τέτοιο, όχι, όμως, με την έννοια της ταξικότητας, δηλαδή της ταξικής διαστρωμάτωσης, τουλάχιστον όπως έχει περιγραφεί μαρξιστικά. Εδώ έχουμε άλλου τύπου ταξικότητα. Αυτοί οι οποίοι δουλεύουν σε ένα προστατευμένο εργασιακό περιβάλλον, που είναι το δημόσιο και που στην πραγματικότητα απολαμβάνουν προνομιακές σχέσεις με τη συγκεκριμένη Κυβέρνηση και τη συγκεκριμένη εξουσία, και οι άλλοι οι οποίοι μπορεί να βρίσκονται σε οποιαδήποτε κοινωνική διαστρωμάτωση και οι οποίοι δεν έχουν κυριολεκτικά την παραμικρή προστασία και την παραμικρή φροντίδα. Αυτή είναι η ταξικότητα που διαμορφώνεται, αυτή είναι η σύγκρουση που διαμορφώνεται και αυτή είναι η σύγκρουση που πρέπει να αρθεί.
Για να αρθεί η διαφωνία, η Ελλάδα ήταν να γίνει η «Δανία του Νότου». Κλείνουμε με τον κ. Πρατσόλη.
Ευχαριστώ, κύριε Πρόεδρε. Αγαπητοί συνάδελφοι, δεν πρόκειται να σας απασχολήσω πολύ γιατί ήδη είμαστε κουρασμένοι. Θα απαντήσω στα δύο τελευταία θέματα, τα οποία έβαλε ο κ. Βορίδης, σχετικά με τους εργολάβους ή εάν κάνουν καλά τη δουλειά τους οι εργαζόμενοι κ.λπ.. Για όλα τα πράγματα στη ζωή υπάρχουν εμπειρίες. Και η εμπειρία που έχουμε όχι μόνο εμείς, αλλά και οι εργαζόμενοι που δούλεψαν δίπλα σε εργολάβους μέσα στα νοσοκομεία, είναι οικτρή, διότι ήταν εργαζόμενοι των 400 ευρώ και πολλές φορές χωρίς ασφαλιστικά δικαιώματα και η δουλειά τους ήταν πολύ περισσότερη από αυτή που είχαν. Το δεύτερο είναι σχετικά με τον ΤΑΠ, γιατί επανέρχεται και μάλιστα σαν λόγος ακυρότητας. Επειδή ο ίδιος το έχω ζήσει στο πετσί μου αυτό σε σχέση με τα πραγματικά τετραγωνικά μέτρα και των καταστημάτων και των σπιτιών σε έναν δήμο - γιατί άλλα είναι τα πραγματικά και άλλα δηλώνονται - θεωρώ ότι αυτό είναι ένα μέσο διασταύρωσης αυτών των πραγμάτων, το οποίο και θα οδηγήσει στην αλήθεια. Σήμερα, όμως, θεωρώ ότι ολοκληρώνεται μια σημαντική δουλειά που έγινε και σε επίπεδο επιτροπών, αλλά και σε επίπεδο Ολομέλειας, πέρα από κάποιαπολύ τραβηγμένα που ακούστηκαν. Και τι φάνηκε; Φάνηκε ότι εδώ το μεγαλύτερο μέρος των ομιλιών της Αντιπολίτευσης ήταν περί άλλων θεμάτων. Αυτό έχει δύο όψεις: Η μία είναι ότι δεν έχουν τίποτα να πουν για το παρόν νομοσχέδιο, άρα είναι πολύ καλό και δεν έχουν να κάνουν αντιπολίτευση πάνω σε αυτό. Πρέπει να βρούμε κάτι άλλο να κάνουμε την αντιπολίτευσή μας. Η δεύτερη όψη, θα έλεγα ότι, είναι η αμηχανία, η αγωνία για το ότι κάθε φορά ένα νέο αφήγημα καταρρίπτεται από την ίδια τη ζωή. Άρα το πρόβλημα δεν είναι το πώς βλέπουν ένα νομοσχέδιο, αλλά να φτιάξουν ένα αξιόπιστο αφήγημα. Δεν πειράζει, όμως. Θεωρώ ότι αυτό το βλέπει ο λαός, το βλέπουν οι εργαζόμενοι στους ΟΤΑ, το βλέπουν οι αιρετοί των ΟΤΑ. Και βλέπουν ποιοι πραγματικά στέκονται πάνω στα προβλήματά τους και ποιοι θέλουν να δώσουν λύση στα χρονίζοντα αυτά προβλήματα, γιατί ακούστηκαν πάρα πολλά σε σχέση με το «πρέπει να επαναφέρουμε του νόμους» ή «πρέπει να επαναφέρουμε τον «ΚΑΛΛΙΚΡΑΤΗ» όπως ήταν». Θεωρώ ότι όποιος πέρασε από την τοπική αυτοδιοίκηση, έχει μια ξεκάθαρη άποψη γι' αυτό το θέμα, για το αν ο «ΚΑΛΛΙΚΡΑΤΗΣ» πραγματικά ήταν ένα εργαλείο λύσης των προβλημάτων ή ένα εργαλείο που πολλές φορές - θα έλεγα εγώ - ήταν το μακρύ χέρι των μνημονίων μέσα στον χώρο της τοπικής αυτοδιοίκησης που άλλα πράγματα ρύθμιζε παρά θέματα της ίδιας της τοπικής αυτοδιοίκησης σε πολύ μεγάλο βαθμό. Θα ήθελα, όμως, να σταθώ και σε κάτι άλλο. Ακούστηκε κάτι που πραγματικά υποτιμά πολλές φορές και τη δημοκρατική συζήτηση στο Κοινοβούλιο, κάτι για φαιδρά πρόσωπα σε αυτή την Κυβέρνηση. Όσο και αν λέγεται αυτό, πάντως αυτή η Κυβέρνηση δεν έχει μια σειρά από υπόδικους όπως ήταν η κυβέρνηση Σημίτη. Και αυτό πρέπει να το βάλουν καλά στο μυαλό τους κάποιοι, οι οποίοι καταφεύγουν σε τέτοιου είδους χαρακτηρισμούς. Αυτό το λέω για να τελειώνουμε. Μάλιστα, τώρα τελευταία βγήκαν όλοι επάνω στο πάλκο και φάνηκε ποιοι είναι και πώς ενεργούσαν όλα αυτά τα χρόνια. Και, βέβαια, εδώ είναι το τρελό: Ξαφνικά η Ελλάδα - τα τελευταία δύο χρόνια - δημιουργήθηκε, ξαφνικά η Ελλάδα χρεοκόπησε, ξαφνικά σαν χαμένη Ατλαντίδα εμφανίστηκε. Κάποιοι κυβέρνησαν αυτή τη χώρα, κάποιοι με τα μέτρα τους οδήγησαν αυτή τη χώρα σε αυτή τη χρεοκοπία, η οποία είναι αναμφισβήτητη. Δεν μπορεί κανείς σήμερα να αμφισβητήσει ότι η χώρα δεν χρεοκόπησε το 2010. Θα πάρετε, επιτέλους, την ευθύνη να βγείτε έξω στον κόσμο και να πείτε, «Ναι, με τις δικές μας ευθύνες, με τα δικά μας λάθη…» - εσκεμμένα ή μη - «…οδηγήσαμε τη χώρα σε αυτή την χρεοκοπία»;
Πείτε ονόματα.
Αυτό είναι, λοιπόν, το ζήτημα. Και ιδού η Ρόδος, πραγματικά, να βγείτε έξω και να πείτε αυτές τις μεγάλες αλήθειες. Όλα τα άλλα είναι ένα φθηνός λαϊκισμός, είναι ένας φθηνός εξορκισμός αυτών των ίδιων πραγμάτων που εσείς κάνατε και σήμερα θέλετε να ξεχάσετε. Δεν ξεχνιούνται όμως. Ο κόσμος θυμάται και έχει ταυτίσει κάποιους πολιτικούς σχηματισμούς με συγκεκριμένες ενέργειες και συγκεκριμένα θέματα.
Να πείτε ονόματα.
Εγώ δεν διέκοψα κανέναν, κύριε Γρηγοράκο. Καταλαβαίνω την αγωνία σας και την αμηχανία σας. Είμαι υπερήφανος που ήμουν εισηγητής σε αυτό το πολυνομοσχέδιο. Είμαι υπερήφανος όχι σαν Βουλευτής του ΣΥΡΙΖΑ, αλλά σαν αυτοδιοικητικός που ήμουν και επί τριάντα πέντε χρόνια - συνεχίζω να είμαι αυτοδιοικητικός - γιατί πραγματικά αυτό το νομοσχέδιο ξεκαθαρίζει το τοπίο, λύνει αρκετά προβλήματα και είναι, όπως είπαμε, η γέφυρα για την αναθεώρηση του «ΚΑΛΛΙΚΡΑΤΗ» και τη νέα δική μας δημοκρατική, θα έλεγα, ανασυγκρότηση του χώρου της τοπικής αυτοδιοίκησης. Σας ευχαριστώ πολύ.
Ευχαριστούμε τον κ. Πρατσόλη. Θα δώσουμε τον λόγο στον κ. Κεφαλογιάννη, Κοινοβουλευτικό Εκπρόσωπο της Νέας Δημοκρατίας, ο οποίος ζήτησε να κάνει μια παρέμβαση για ένα λεπτό και θα κλείσει ο Υπουργός. Ορίστε, κύριε Κεφαλογιάννη, έχετε τον λόγο.
Ευχαριστώ, κύριε Πρόεδρε. Θα χρησιμοποιήσω μόνο ένα λεπτό της δευτερολογίας μου, γιατί έγινε μια ειδική αναφορά από τη συνάδελφο, την κ. Σταμπουλή, σχετικά με μια αναφορά την οποία έκανα, ότι το πρώτο εξάμηνο του 2015 χάθηκαν άμεσα και έμμεσα για την ελληνική οικονομία γύρω στα 100 δισεκατομμύρια ευρώ. Μάλιστα αυτή η αναφορά προκάλεσε και την αντίδραση και του κυρίου Υπουργού, του κ. Σκουρλέτη, ο οποίος χαρακτήρισε υπερβολικό αυτό το νούμερο. Θέλω να τονίσω και στους δύο τα εξής: Η αναφορά στα 100 δισεκατομμύρια ευρώ, κύριε Υπουργέ - η κ. Σταμπουλή, λείπει βεβαίως - δεν είναι δική μας αναφορά, δεν είναι αναφορά της Νέας Δημοκρατίας. Είναι αναφορά, την οποία την έκανε ο κ. Ρέγκλινγκ και μάλιστα στις 29 Ιουνίου του 2017, όταν επισκέφτηκε την χώρα μας, ο οποίος είπε συγκεκριμένα ότι μπορεί η Κεντρική Ελληνική Τράπεζα να έχει δημοσιοποιήσει το νούμερο των ογδόντα τριών δισεκατομμυρίων ευρώ και μπορεί αυτό να είναι λίγο λιγότερο, μπορεί να είναι λίγο περισσότερο, αλλά θεωρώ ότι τα 100 δισεκατομμύρια είναι ένας στρογγυλός αριθμός, ο οποίος πιθανότατα να είναι και ο σωστός. Θα το καταθέτω στα Πρακτικά για να υπάρχει. Ο κ. Ρέγκλινγκ την προηγούμενη μέρα, δηλαδή την 28η Ιουνίου 2017, είχε συναντηθεί στο Μέγαρο Μαξίμου με τον Πρωθυπουργό, τον κ. Τσίπρα, και μάλιστα μαζί είχαν πει ότι κοινός στόχος είναι να προχωρήσουμε από εδώ και πέρα στην έξοδο στις αγορές, κ.λπ.. Άρα δεν γίνεται ο ίδιος άνθρωπος ο οποίος κατά τον Πρωθυπουργό, τον κ. Τσίπρα, είναι υπεύθυνος - χέρι - χέρι μάλιστα συμφωνούν να βγουν στις αγορές - ο ίδιος άνθρωπος την επομένη μέρα, όταν αναφέρεται στα 100 δισεκατομμύρια τα οποία απώλεσε η ελληνική οικονομία άμεσα και έμμεσα το πρώτο εξάμηνο του 2015, να είναι ανεύθυνος. Άρα αποφασίστε είτε είναι υπεύθυνος είτε είναι ανεύθυνος ο κ. Ρέγκλινγκ. Δεν γίνεται ταυτόχρονα ο ίδιος άνθρωπος, με διαφορά μιας ημέρας, να είναι ανεύθυνος. Ευχαριστώ πολύ.
Ευχαριστούμε τον κ. Κεφαλογιάννη. Κύριε Υπουργέ, έχετε τον λόγο να κλείσετε την συζήτηση του νομοσχεδίου.
Ευχαριστώ, κύριε Πρόεδρε. Να ξεκινήσω από το τελευταίο, μιας και η εκτός νομοσχεδίου αναφορά θα είναι μόνο σε αυτό. Κύριε Κεφαλογιάννη, το ανυπόστατο αυτό νούμερο το είχατε αναφέρει πρώτα από όλα εσείς. Όταν λέω εσείς, όχι προσωπικά εσείς, η Νέα Δημοκρατία. Πολύ αργότερα ήρθε ο κ. Ρέγκλινγκ. Κατ' επανάληψη στελέχη σας - μπορεί και ο Αρχηγός σας να το έχει πει και εντός της Αιθούσης και έξω από την Αίθουσα - έχουν μιλήσει για αυτό το ποσό. Το γεγονός, βέβαια, ότι το λέει ο κ. Ρέγκλινγκ, δεν ξέρω αν του προσδίδει κάποια μεγαλύτερη βαρύτητα. Εν πάση περιπτώσει, ο κ. Ρέγκλινγκ έχει πει και άλλα πράγματα και έχει μιλήσει και για την χθεσινή έξοδο για την οποία εσείς έχετε μια διαφορετική εκτίμηση από ότι ο κ. Ρέγκλινγκ. Είναι μια γνώμη, λοιπόν. Αξιολογήστε την. Σε κάθε περίπτωση, όλη αυτή η προσέγγιση, η φιλολογία περί των 100 δισεκατομμυρίων είναι κάτι το οποίο δεν έχει καμμία σχέση με την πραγματικότητα. Αυτό το καταλαβαίνει οποιοσδήποτε είτε ξέρει είτε δεν ξέρει από οικονομικά.
Ας το εξετάσουμε, λοιπόν.
Από εκεί και έπειτα, εγώ χαίρομαι ειλικρινά που υπήρξαν τοποθετήσεις και από το ΚΚΕ. Αποσαφηνίστηκε τελικά ότι κάποιες ρυθμίσεις, οι οποίες σε τελική ανάλυση είναι θετικές, θα τις ψηφίσετε. Αυτό χρειάστηκε να περάσει όλη αυτή τη διαδικασία. Είναι θετικό που αποσαφηνίζεται πριν την κρίσιμη στιγμή και μακάρι να έχουμε και άλλα τέτοια δείγματα. Κρατήστε τις στρατηγικές αναλύσεις...
Κάνατε τις νομοτεχνικές. Πείτε το και αυτό.
Εντάξει. Έστω και έτσι, παρ' όλο ότι γνωρίζετε πως η έννοια των ΟΤΑ περιλαμβάνει και τους δύο βαθμούς, εγώ χαίρομαι που αναγνωρίζετε την ορθότητα αυτών των διατάξεων. Είναι μια καλή αρχή. Μακάρι να ακολουθήσουν και άλλες. Ειλικρινά το εύχομαι. Δεν θέλω να σταθώ καθόλου στα όσα είπε ο κ. Γρηγοράκος περί του αριθμού των δημοσίων υπαλλήλων. Θυμόσαστε, κύριε Γρηγοράκο, ότι ουδέποτε έφτασε αυτός ο αριθμός το ένα εκατομμύριο. Το ένα εκατομμύριο δημόσιοι υπάλληλοι ήταν η προπαγάνδα που έκαναν στα διάφορα τηλεπαράθυρα οι φίλοι σας μεγαλοδημοσιογράφοι, για να πείσουν τον ελληνικό λαό ότι έχουμε έναν υπερβολικά μεγάλο δημόσιο τομέα όσον αφορά τον αριθμό του και για να δικαιολογήσουν τα όσα μετέπειτα συνέβησαν. Και το γνωρίζετε πάρα πολύ καλά. Άρα προς τι πλέον να αναμασάτε αυτό το ξαναζεσταμένο φαΐ, να φέρνετε εδώ πέρα τα περί του ενός εκατομμυρίου υπαλλήλων; Είναι γνωστό ότι ο αριθμός των απασχολουμένων στο ημόσιο - πολύ περισσότερο τώρα, αλλά και παλαιότερα - ήταν περίπου στον μέσο όρο. Τώρα έχει πέσει κάτω από τον αντίστοιχο ευρωπαϊκό μέσο όρο των εργαζομένων. Το θέμα είναι η ποιότητα των παρεχόμενων υπηρεσιών. Και εκεί επάνω ειλικρινά δεν έχετε να πείτε κάτι, ως πρώην κυβερνώντες, διότι ποτέ δεν ενδιαφερθήκατε πραγματικά για τις υπηρεσίες προς τον πολίτη. Ενδιαφερθήκατε για τη δημιουργία κομματικών στρατών, ενδιαφερθήκατε για αθρόους διορισμούς, τους οποίους μάλιστα ανακαλύπτετε εκεί που δεν υπάρχουν και εσείς και η Νέα Δημοκρατία. Μου ήρθε στο μυαλό, με βάση την προηγούμενή μου ιδιότητα, ο αριθμός των ατόμων που είχε προσλάβει ο Κωνσταντίνος Μητσοτάκης στη ΔΕΗ την πρώτη χρονιά που ήταν η Νέα Δημοκρατία στην κυβέρνηση. Εννιά χιλιάδες - αν δεν κάνω λάθος - είχαν προσληφθεί μόνο στη ΔΕΗ τότε. Εννέα χιλιάδες προσλήψεις είχαν γίνει, για να εκτιναχθεί το νούμερο.
Το θυμάστε το εννέα χιλιάδες;
Το θυμάμαι ναι.
Εγώ, όμως, δεν επιτρέπεται να θυμάμαι…
Μη διακόπτετε παρακαλώ πολύ. Κύριε Υπουργέ, συνεχίστε να ολοκληρώνουμε.
Εν πάση περιπτώσει, αυτά είναι γνωστά και είναι ορισμένα χαρακτηριστικά παραδείγματα ακριβώς του πώς αντιλαμβάνεστε τη λειτουργία του δημοσίου τομέα. Και αυτά ίσως ήταν τα λιγότερα, τα μικρότερα. Η μικρότερη επιβάρυνση ήταν οι ανορθόδοξοι διορισμοί. Η μεγαλύτερη επιβάρυνση ήταν οι μίζες, οι ρεμούλες, τα θαλασσοδάνεια, οι υπερκοστολογήσεις, το πάρτι των εξοπλισμών, το πάρτι των προμηθειών, όλα αυτά για τα οποία ενέχονται μιας μεγάλης πολιτικής ευθύνης τα πολιτικά πρόσωπα που βρέθηκαν στο περασμένο συνέδριό σας πριν λίγες μέρες, αυτούς τους οποίους καλέσατε στο reunion για να συστήσετε τη Δημοκρατική Συμπαράταξη, τον χώρο της κεντροαριστεράς. Ματαίως επιχειρείτε να το κάνετε αυτό όσο παραμένετε δέσμιοι αυτών των προσώπων και χωρίς στρατηγική για τα μεγάλα επίδικα σήμερα της συγκυρίας.
…(δεν ακούστηκε)
Παρακαλώ.
Κυρίες και κύριοι συνάδελφοι, θέλω να αναφερθώ σε κάποιες παρατηρήσεις του κ. Βορίδη. Νομίζω ότι ανεπιτυχώς, για άλλη μια φορά, προσπάθησε να μας πει ότι προκύπτουν εδώ κάποιες προσλήψεις. Δεν υπάρχει καμμία αναφορά σε προσλήψεις γενικευμένες. Μιλάμε για πολύ συγκεκριμένες και αναγκαίες περιπτώσεις, οι οποίες επιβάλλονται για λόγους ηθικής τάξης και αποκατάστασης της δικαιοσύνης. Όλες δε οι περιπτώσεις, πλην μίας, αυτής της Κρήτης, είναι δυνητικές. Δυνατότητα δίνουμε. Και το αίτημα αυτό μας έχει έρθει από τους ίδιους τους δήμους. Κατά συνέπεια νομίζω ότι αυτό που στα λόγια λέτε, να αναγνωρίσετε, δηλαδή το δικαίωμα στην αυτοδιοίκηση να αποφασίζει για τις ανάγκες της, το αναιρείτε με αυτά που είπατε πριν από λίγο, όταν έρχονται και ζητάνε την αποκατάσταση κάποιων αδικιών και την πρόσληψη αυτών των συγκεκριμένων ανθρώπων τους, οι οποίοι άλλωστε απασχολούνταν στις επιχειρήσεις, τις οποίες έχουν διαδεχθεί οι συγκεκριμένοι δήμοι. Βεβαίως, ο σημερινός σας Αρχηγός έχει συνδέσει το όνομά του, τον βίο και την πολιτεία του με τη μεγαλύτερη αντιμεταρρύθμιση που υπήρξε στους ΟΤΑ, τη διάλυση της Δημοτικής Αστυνομίας. Ήταν πολύ εύστοχο αυτό που είπε ο κ. Δανέλλης. Το δανείζομαι. Μου επιτρέπετε, κύριε Δανέλλη. Ξέρετε είναι πάρα πολύ εύκολο να διαλύεις πράγματα. Να φτιάχνεις είναι δύσκολο. Το άρθρο 61 που επικαλεστήκατε, κύριε Βορίδη, είναι αυτό που δίνει τη δυνατότητα να αναθέτουν οι δήμοι και σε ιδιώτες τα θέματα της αποκομιδής. Αναφέρομαι στο άρθρο 61 του νόμου Ραγκούση, όχι στο νομοσχέδιο το συγκεκριμένο, που δίνει τη δυνατότητα να αναθέτουν σε ιδιώτες την αποκομιδή των απορριμμάτων. Όμως, δεν το λέει έτσι γενικά και αόριστα. Το λέει, αφού προηγουμένως μας πείσουν ότι δεν διαθέτουν ίδια μέσα γι' αυτό το έργο. Γι' αυτό και έχουν υπάρξει πάρα πολλές αποφάσεις του Ελεγκτικού Συνεδρίου - μιας και το επικαλείστε από καιρού εις καιρόν - οι οποίες δεν έχουν εγκρίνει αυτές τις επιλογές, τις έχουν απορρίψει. Όμως, η δική σας ιδεοληπτική εμμονή προς τις δυνάμεις της αγοράς - ουσιαστικά έχετε παντρευτεί αυτή την αντίληψη - θέλει αυτή την υπηρεσία να την ασκούν ιδιώτες εις βάρος της ποιότητας των παρεχόμενων υπηρεσιών, εις βάρος των συνθηκών εργασίας των εργαζομένων, με μεγαλύτερη επιβάρυνση, με βάση τη διεθνή εμπειρία, για τους πολίτες. Αλλά, παρ' όλα αυτά, το «όλα στο βωμό της χωρίς όρια ιδιωτικοποίησης» το αποδέχεστε. Θέλω να σας ρωτήσω κάτι. «Κλείνετε το μάτι» σε όσους ιδιοκτήτες δεν πληρώνουν ΤΑΠ; Γιατί αυτή η εμμονή να μην υπάρχει αυτό το πιστοποιητικό στη σύναψη των συμβολαίων, ακόμα και προβλέποντας την ακυρότητά τους, όπως ήταν μέχρι το 2014; Γιατί «κλείνετε το μάτι;». Δεν το καταλαβαίνω. Αυτό και αν είναι ρουσφέτι σε διάφορους. Είναι κάποια κοινωνική δύναμη αναφοράς σας οι μεγαλοϊδιοκτήτες; Γιατί αυτό το πράγμα; Πώς έτσι; Δεν ήσασταν καθόλου πειστικός ότι το να ζητάμε να κατατίθεται αυτό το πιστοποιητικό κατά τη σύναψη συμβολαίων είναι μια επιπλέον γραφειοκρατία. Από πού και ως πού, δηλαδή; Δεν είμαστε, λοιπόν, κύριε Βορίδη, εμείς κατά των εργαζομένων στον ιδιωτικό τομέα. Και δεν μπορείτε να το λέτε εσείς. Δεν θυμάμαι αν είχατε προσχωρήσει στη Νέα Δημοκρατία, όταν ήταν ο κ. Βρούτσης Υπουργός Εργασίας. Ήσασταν; Ήσασταν. Αυτός δεν ήταν ο οποίος είχε διαλύσει διά νόμου τις συλλογικές συμβάσεις; Μέσα σε μία ημέρα είχε καταργήσει διά νόμου τον κατώτατο μισθό. Εσείς, λοιπόν, ενδιαφέρεστε για τους εργαζόμενους στον ιδιωτικό τομέα; Μιλάνε από μόνα τους τα νούμερα, οι δείκτες της ανεργίας επί των ημερών σας, το κλείσιμο των μικρομεσαίων επιχειρήσεων, η επιχειρηματικότητα, που τελικά φαίνεται ότι είναι μια αντίληψη για εσάς, την οποία τη σκέφτεστε μερικώς και περιορισμένα. Υπάρχουν πάρα πολλά παραδείγματα που δείξατε ότι δεν ενδιαφέρεστε για τη ραχοκοκαλιά της ελληνικής κοινωνίας, της οποίας πράγματι η παραγωγική βάση αποτελείται και συγκροτείται από μικρές και μεσαίες επιχειρήσεις, αδιαφορώντας πολλές φορές ακόμη και για το ίδιο το κόστος της λειτουργίας τους. Και για μεγάλες και για βιομηχανικές επιχειρήσεις το ίδιο. Αναφέρομαι στο ενεργειακό κόστος. Όταν ασκήσατε κριτική στην παρούσα Κυβέρνηση - ήμουν εγώ τότε Υπουργός Ενέργειας - κατά την ιδιωτικοποίηση του ΔΕΣΦΑ, του διαγωνισμού που ακυρώθηκε, με αφορμή το γεγονός ότι εμείς πηγαίναμε να προστατεύσουμε από έναν παράλογο κανονισμό τιμολόγησης των τελών χρήσης φυσικού αερίου, μας κατηγορήσατε ότι κτυπάμε το πρόγραμμα για τις ιδιωτικοποιήσεις και ότι, εν πάση περιπτώσει, τι είδους κρατισμός είναι αυτός. Όχι, υπερασπιζόμασταν την εγχώρια παραγωγή και το κόστος λειτουργίας των επιχειρήσεων. Βλέπετε ότι έχετε - επαναλαμβάνω - μια πολύ συγκεκριμένη μεροληπτική προσέγγιση σε αυτά τα θέματα. Τέλος, θέλω να πω το εξής. Κάνατε μια αναφορά σε σχέση με μια απόφαση του Ελεγκτικού Συνεδρίου, για την οποία σας ενημέρωσα, και αφορά την προσωπική διαφορά. Αυτοί οι οποίοι αναγκαστικά τέθηκαν σε διαθεσιμότητα ή πήγαν σε κάποιες υπηρεσίες την έχασαν αυτή την προσωπική διαφορά. Άρα, λοιπόν, τώρα όσοι τουλάχιστον επέτρεψαν, ουσιαστικά δεν μπαίνουν σε μια άλλη ταχύτητα, αλλά εξομοιώνονται με τους ήδη εργαζόμενους στις υπηρεσίες που έρχονται. Όσον αφορά τη Δημοτική Αστυνομία, έτσι και αλλιώς δεν υπήρξαν άλλοι. Την είχατε διαλύσει, οπότε η ανασύστασή της προβλέπει την αποκατάσταση αυτής της αδικίας. Στις άλλες δε περιπτώσεις πάλι δεν οδηγεί η συγκεκριμένη ρύθμιση σε μια διαφορετική ταχύτητα. Διότι πάλι την είχαν χάσει αυτοί την προσωπική διαφορά σε αυτό το μεσοδιάστημα. Ειλικρινά, προσπαθώ να καταλάβω τον συλλογισμό σας, αλλά ή δεν ήσασταν εσείς πειστικός ή εγώ δεν μπόρεσα να τον καταλάβω. Φαντάζομαι, όμως, ότι είναι ειλικρινές το ενδιαφέρον σας, έτσι ώστε εν είδη αυτοκριτικής, μετάνοιας για αυτούς τους ανθρώπους που τους στείλατε στην ανεργία χωρίς τη θέλησή τους, τους βάλατε σε διαθεσιμότητα, τους απολύσατε θέλετε αυτή τη στιγμή, φαντάζομαι, τουλάχιστον να αναγνωρίσετε το λάθος σας και νοιάζεστε να αποκατασταθεί αυτή η αδικία. Φαντάζομαι ότι τέτοιου είδους ήταν το κίνητρο της παρέμβασή σας. Σας ευχαριστώ.
Ευχαριστούμε τον κύριο Υπουργό. Στο σημείο αυτό κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Όχι.
Όχι.
Όχι.
Όχι.
Ναι.
Παρών.
Παρών.
Συνεπώς το νομοσχέδιο του Υπουργείου Εσωτερικών: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και η ψήφισή τους θα γίνει χωριστά. Έχω μια πρόταση στο σημείο αυτό. Αν συμφωνεί το Σώμα, να πάμε ανά δεκάδες, δηλαδή θα δίνουμε τον λόγο στον εισηγητή του κάθε κόμματος και θα τοποθετείται στα πρώτα δέκα άρθρα με «Ναι», «Όχι», «Παρών». Συμφωνείτε ή να το πάμε όπως συνήθως; Γιατί θα επαναληφθεί αυτή η διαδικασία εκατόν σαράντα τρεις φορές συν τις τροπολογίες. Αυτό το λέω, για να διευκολύνω και τις Υπηρεσίες και τον Προεδρεύοντα, αλλά ενδεχομένως και το Σώμα. Εάν δεν συμφωνείτε, δεν υπάρχει πρόβλημα.
Κύριε Πρόεδρε, εγώ συμφωνώ. Μόνο μια προσθήκη να κάνω. Να μη λέμε καθόλου τα «Ναι» και να λέμε μόνο τα «Όχι». Τα υπόλοιπα είναι «Ναι».
Υπάρχει και το «Παρών» όμως.
Ναι, και το «Παρών», αλλά να μη λέμε τα «Ναι».
Κύριε Βορίδη, θα λέμε και «Ναι» και «Όχι» και «Παρών». Ό,τι προβλέπεται, αυτό θα εκφράζεται από τον κάθε εισηγητή για κάθε άρθρο ανά δεκάδες. Ερωτάται το Σώμα εάν συμφωνεί με αυτή την πρόταση.
Συνεπώς το Σώμα συνεφώνησε. Σχετικά με την πρόταση του κ. Βορίδη, το «Ναι» ποιος θα το καταγράφει;
Εικάζω ότι τα υπόλοιπα θεωρούνται «Ναι».
Ακούστε, μπορεί διαδικαστικά να φαίνεται πιο εύκολο, πιο γρήγορο και να διευκολύνεται η διαδικασία, αλλά πρέπει να καταγράφεται η ψήφος. Ερωτάται το Σώμα: Γίνεται δεκτό το άρθρο 1 ως έχει;
Ναι.
Όχι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Όχι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Παρών.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Όχι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Όχι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Όχι.
Όχι.
Παρών.
Ναι.
Ναι.
Ναι.
Ναι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Όχι.
Όχι.
Παρών.
Ναι.
Ναι.
Όχι.
Όχι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Ναι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Ναι.
Όχι.
Ναι.
Όχι.
Ναι.
Ναι.
Παρών.
Ναι.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Ναι.
Όχι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Ναι.
Όχι.
Ναι.
Παρών.
Παρών.
Ναι.
Παρών.
Ναι.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Ναι.
Ναι.
Όχι.
Όχι.
Παρών.
Ναι.
Παρών.
Ναι.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Ναι.
Ναι.
Ναι.
Όχι.
Ναι.
Ναι.
Όχι.
Ναι.
Συνεπώς το άρθρο 34 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 35 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 35 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 36 ως έχει;
Ναι.
Ναι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Ναι.
Όχι.
Ναι.
Όχι.
Όχι.
Ναι.
Όχι.
Όχι.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Παρών.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Ναι.
Όχι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43, όπως τροποποιήθηκε από τον κύριο Υπουργό;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 43 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Ναι.
Όχι.
Ναι.
Όχι.
Ναι.
Ναι.
Ναι.
Παρών.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς το άρθρο 48 έγινε δεκτό ως έχει ομοφώνως. Ερωτάται το Σώμα: Γίνεται δεκτό το άρθρο 49 ως έχει;
Ναι.
Όχι.
Ναι.
Όχι.
Ναι.
Ναι.
Όχι.
Ναι.
Συνεπώς το άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 53 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς το άρθρο 53 έγινε δεκτό ως έχει ομόφωνα. Ερωτάται το Σώμα: Γίνεται δεκτό το άρθρο 54 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 55 ως έχει;
Ναι.
Ναι.
Ναι.
Όχι.
Ναι.
Ναι.
Παρών.
Ναι.
Συνεπώς το άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 56 ως έχει;
Ναι.
Όχι.
Όχι.
Όχι.
Ναι.
Ναι.
Παρών.
Ναι.
Συνεπώς το άρθρο 56 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 57 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 57 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 58 ως έχει;
Ναι.
Ναι.
Όχι.
Όχι.
Ναι.
Ναι.
Όχι.
Ναι.
Συνεπώς το άρθρο 58 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 59 ως έχει;
Ναι.
Όχι.
Ναι.
Όχι.
Ναι.
Ναι.
Παρών.
Παρών.
Συνεπώς το άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 60 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 60 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 61 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 61 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 62 ως έχει;
Ναι.
Όχι.
Ναι.
Όχι.
Ναι.
Ναι.
Όχι.
Ναι.
Συνεπώς το άρθρο 62 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 63 ως έχει;
Ναι.
Όχι.
Ναι.
Όχι.
Ναι.
Ναι.
Όχι.
Ναι.
Συνεπώς το άρθρο 63 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 64 ως έχει;
Ναι.
Ναι.
Ναι.
Όχι.
Ναι.
Ναι.
Παρών.
Ναι.
Συνεπώς το άρθρο 64 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 65 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 65 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 66 ως έχει;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 66 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 67 ως έχει;
Ναι.
Ναι.
Ναι.
Παρών.
Παρών.
Ναι.
Παρών.
Ναι.
Συνεπώς το άρθρο 67 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 68 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 68 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 69 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 69 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 70 ως έχει;
Ναι.
Ναι.
Ναι.
Όχι.
Παρών.
Ναι.
Παρών.
Ναι.
Συνεπώς το άρθρο 70 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 71 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 71 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 72 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 72 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 73 ως έχει;
Ναι.
Ναι.
Ναι.
Όχι.
Παρών.
Ναι.
Ναι.
Ναι.
Συνεπώς το άρθρο 73 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 74 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 74 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 75 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 75 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 76 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 76 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 77 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 77 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 78 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 78 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 79 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 79 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 80 ως έχει;
Ναι.
Όχι.
Όχι.
Όχι.
Ναι.
Ναι.
Παρών.
Όχι.
Συνεπώς το άρθρο 80 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 81 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 81 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 82 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 82 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 83 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 83 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 84 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Όχι.
Συνεπώς το άρθρο 84 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 85 ως έχει;
Ναι.
Όχι.
Όχι.
Παρών.
Ναι.
Ναι.
Όχι.
Όχι.
Συνεπώς το άρθρο 85 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 86 ως έχει;
Ναι.
Όχι.
Όχι
Όχι.
Όχι.
Ναι.
Όχι.
Όχι.
Συνεπώς το άρθρο 86 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 87 ως έχει;
Ναι.
Ναι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 87 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 88 ως έχει;
Ναι.
Ναι.
Ναι.
Παρών.
Παρών.
Ναι.
Παρών.
Ναι.
Συνεπώς το άρθρο 88 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 89 ως έχει;
Ναι.
Όχι.
Ναι.
Παρών.
Όχι.
Ναι.
Όχι.
Όχι.
Συνεπώς το άρθρο 89 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 90 ως έχει;
Ναι.
Όχι.
Ναι.
Παρών.
Παρών.
Ναι.
Όχι.
Ναι.
Συνεπώς το άρθρο 90 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 91 ως έχει;
Ναι.
Ναι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 91 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 92 ως έχει;
Ναι.
Όχι.
Όχι.
Παρών.
Παρών.
Ναι.
Όχι.
Όχι.
Συνεπώς το άρθρο 92 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 93 ως έχει;
Ναι.
Όχι.
Όχι.
Παρών.
Παρών.
Ναι.
Όχι.
Όχι.
Συνεπώς το άρθρο 93 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 94 ως έχει;
Ναι.
Όχι.
Όχι.
Παρών.
Ναι.
Ναι.
Όχι.
Όχι.
Συνεπώς το άρθρο 94 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 95 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 95 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 96 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Όχι.
Συνεπώς το άρθρο 96 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 97 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 97 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 98 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 98 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 99 ως έχει;
Ναι.
Ναι.
Ναι.
Παρών.
Ναι.
Ναι.
Ναι.
Παρών.
Συνεπώς το άρθρο 99 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 100 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 100 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 101 ως έχει;
Ναι.
Παρών.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 101 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 102 ως έχει;
Ναι.
Όχι.
Ναι.
Παρών.
Ναι.
Ναι.
Όχι.
Ναι.
Συνεπώς το άρθρο 102 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 103 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 103 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 104 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 104 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 105 ως έχει;
Ναι.
Όχι.
Ναι.
Όχι.
Ναι.
Ναι.
Όχι.
Όχι.
Συνεπώς το άρθρο 105 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 106 ως έχει;
Ναι.
Ναι.
Ναι.
Παρών.
Παρών.
Ναι.
Παρών.
Ναι.
Συνεπώς το άρθρο 106 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 107 ως έχει;
Ναι.
Όχι.
Ναι.
Όχι.
Όχι.
Ναι.
Όχι.
Παρών.
Συνεπώς το άρθρο 107 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 108 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 108 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 109 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Όχι.
Συνεπώς το άρθρο 109 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 110 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 110 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 111 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς το άρθρο 111 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 112 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Όχι.
Συνεπώς το άρθρο 112 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 113 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Όχι.
Συνεπώς το άρθρο 113 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 114 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Όχι.
Συνεπώς το άρθρο 114 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 115 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 115 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 116 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 116 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 117 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 117 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 118 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 118 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 119 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 119 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 120 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 120 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 121 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 121 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 122 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 122 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 123 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 123 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 124 ως έχει;
Ναι.
Ναι.
Ναι.
Όχι.
Παρών.
Ναι.
Όχι.
Ναι.
Συνεπώς το άρθρο 124 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 125 ως έχει;
Ναι.
Όχι.
Όχι.
Όχι.
Ναι.
Ναι.
Όχι.
Όχι.
Συνεπώς το άρθρο 125 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 126 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Όχι.
Συνεπώς το άρθρο 126 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 127 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 127 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 128 ως έχει;
Ναι.
Παρών.
Παρών.
Παρών.
Όχι.
Ναι.
Παρών.
Ναι.
Συνεπώς το άρθρο 128 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 129 ως έχει;
Ναι.
Όχι.
Ναι.
Όχι.
Ναι.
Ναι.
Παρών.
Ναι.
Συνεπώς το άρθρο 129 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 130 ως έχει;
Ναι.
Ναι.
Ναι.
Παρών.
Ναι.
Ναι.
Παρών.
Ναι.
Συνεπώς το άρθρο 130 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 131 ως έχει;
Ναι.
Όχι.
Ναι.
Παρών.
Ναι.
Ναι.
Ναι.
Ναι.
Συνεπώς το άρθρο 131 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 132 ως έχει;
Ναι.
Όχι.
Παρών.
Παρών.
Παρών.
Ναι.
Παρών.
Ναι.
Συνεπώς το άρθρο 132 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 133 ως έχει;
Ναι.
Ναι.
Ναι.
Όχι.
Όχι.
Όχι.
Ναι.
Ναι.
Συνεπώς το άρθρο 133 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 134 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 134 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 135 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς το άρθρο 135 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 136 ως έχει;
Ναι.
Ναι.
Ναι.
Παρών.
Όχι.
Ναι.
Ναι.
Ναι.
Συνεπώς το άρθρο 136 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 137 ως έχει;
Ναι.
Όχι.
Παρών.
Όχι.
Όχι.
Ναι.
Παρών.
Παρών.
Συνεπώς το άρθρο 137 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 138 ως έχει;
Ναι.
Ναι.
Ναι.
Παρών.
Όχι.
Ναι.
Παρών.
Ναι.
Συνεπώς το άρθρο 138 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 139;
Ναι.
Όχι.
Όχι.
Παρών.
Όχι.
Ναι.
Παρών.
Ναι.
Συνεπώς το άρθρο 139 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 140 ως έχει;
Ναι.
Όχι.
Παρών.
Όχι.
Όχι.
Ναι.
Όχι.
Όχι.
Συνεπώς το άρθρο 140 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 141 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Όχι.
Συνεπώς το άρθρο 141 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 142 ως έχει;
Ναι.
Όχι.
Παρών.
Όχι.
Όχι.
Ναι.
Ναι.
Όχι.
Συνεπώς το άρθρο 142 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 143, όπως τροποποιήθηκε από τον κύριο Υπουργό;
Ναι.
Όχι.
Παρών.
Παρών.
Όχι.
Ναι.
Ναι.
Όχι.
Συνεπώς το άρθρο 143 έγινε δεκτό κατά πλειοψηφία, όπως τροποποιήθηκε από τον κύριο Υπουργό. Ερωτάται το Σώμα: Γίνεται δεκτό το άρθρο 144 ως έχει;
Ναι.
Όχι.
Παρών.
Όχι.
Παρών.
Ναι.
Ναι.
Όχι.
Συνεπώς το άρθρο 144 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 145 ως έχει;
Ναι.
Όχι.
Παρών.
Παρών.
Όχι.
Ναι.
Ναι.
Όχι.
Συνεπώς το άρθρο 145 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 146 ως έχει;
Ναι.
Ναι.
Ναι.
Όχι.
Ναι.
Ναι.
Ναι.
Ναι.
Συνεπώς το άρθρο 146 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 147 ως έχει;
Ναι.
Ναι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 147 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο148 ως έχει;
Ναι.
Όχι.
Ναι.
Όχι.
Όχι.
Ναι.
Παρών.
Ναι.
Συνεπώς το άρθρο 148 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 149 ως έχει;
Ναι.
Ναι.
Όχι.
Παρών.
Ναι.
Ναι.
Ναι.
Ναι.
Συνεπώς το άρθρο 149 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 150 ως έχει;
Ναι.
Όχι.
Όχι.
Όχι.
Ναι.
Ναι.
Παρών.
Όχι.
Συνεπώς το άρθρο 150 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1131 και ειδικό 42 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1131 και ειδικό 42 έγινε δεκτή ως έχει ομόφωνα και εντάσσεται στο νομοσχέδιο ως ίδια άρθρα. Ερωτάται το Σώμα: Γίνεται δεκτή η τροπολογία με γενικό αριθμό 1139 και ειδικό 45, όπως τροποποιήθηκε από τον κύριο Υπουργό;
Ναι.
Όχι.
Ναι.
Παρών.
Παρών.
Ναι.
Ναι.
Παρών.
Συνεπώς η τροπολογία με γενικό αριθμό 1139 και ειδικό 45 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1140 και ειδικό 46 ως έχει;
Ναι.
Ναι.
Ναι.
Παρών.
Παρών.
Ναι.
Ναι.
Όχι.
Συνεπώς η τροπολογία με γενικό αριθμό 1140 και ειδικό 46 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1144 και ειδικό 49 ως έχει;
Ναι.
Όχι.
Ναι.
Όχι.
Όχι.
Ναι.
Ναι.
Παρών.
Συνεπώς η τροπολογία με γενικό αριθμό 1144 και ειδικό 49 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1145 και ειδικό 50 ως έχει;
Ναι.
Όχι.
Όχι.
Όχι.
Παρών.
Ναι.
Όχι.
Παρών.
Συνεπώς η τροπολογία με γενικό αριθμό 1145 και ειδικό 50 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1146 και ειδικό 51 ως έχει;
Ναι.
Ναι.
Ναι.
Όχι.
Όχι.
Ναι.
Όχι.
Όχι.
Συνεπώς η τροπολογία με γενικό αριθμό 1146 και ειδικό 51 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1147 και ειδικό 52 ως έχει;
Ναι.
Ναι.
Ναι.
Ναι.
Ναι.
Ναι.
Ναι.
Παρών.
Συνεπώς η τροπολογία με γενικό αριθμό 1147 και ειδικό 52 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1148 και ειδικό 53, όπως τροποποιήθηκε από τον κύριο Υπουργό;
Ναι.
Όχι.
Ναι.
Όχι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 1148 και ειδικό 53 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1114 και ειδικό 28 ως έχει;
Ναι.
Όχι.
Ναι.
Όχι.
Όχι.
Ναι.
Όχι.
Ναι.
Συνεπώς η τροπολογία με γενικό αριθμό 1114 και ειδικό 28 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1129 και ειδικό 40 ως έχει;
Ναι.
Όχι.
Ναι.
Παρών.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1129 και ειδικό 40 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1130 και ειδικό 41, όπως τροποποιήθηκε από τον κύριο Υπουργό;
Ναι.
Ναι.
Ναι.
Παρών.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1130 και ειδικό 41 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1137 και ειδικό 44 ως έχει;
Ναι.
Ναι.
Παρών.
Όχι.
Παρών.
Ναι.
Όχι.
Όχι.
Συνεπώς η τροπολογία με γενικό αριθμό 1137 και ειδικό 44 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1142 και ειδικό 47;
Ναι.
Ναι.
Ναι.
Παρών.
Ναι.
Ναι.
Ναι.
Όχι.
Συνεπώς η τροπολογία με γενικό αριθμό 1142 και ειδικό 47 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1143 και ειδικό 48;
Ναι.
Ναι.
Ναι.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 1143 και ειδικό 48 έγινε δεκτή ομόφωνα και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Όχι.
Όχι.
Όχι.
Όχι.
Ναι.
Παρών.
Παρών.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εσωτερικών: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Όχι.
Όχι.
Ναι.
Παρών.
Παρών.
Συνεπώς το νομοσχέδιο του Υπουργείου Εσωτερικών: «Ρυθμίσεις για τον εκσυγχρονισμό του θεσμικού πλαισίου οργάνωσης και λειτουργίας των Δημοτικών Επιχειρήσεων Ύδρευσης Αποχέτευσης (Δ.Ε.Υ.Α.) - Ρυθμίσεις σχετικές με την οργάνωση, τη λειτουργία, τα οικονομικά και το προσωπικό των Ο.Τ.Α. - Ευρωπαϊκοί Όμιλοι Εδαφικής Συνεργασίας - Μητρώο Πολιτών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.50΄ λύεται η συνεδρίαση για αύριο, ημέρα Πέμπτη 27 Ιουλίου 2017 και ώρα 18.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.